
Elize  Botha 

Die  Tydskrif  vir  Letterkunde  en  die  Vlaamse 
verbintenis* 


In  den  beginne:  Die  manne  van  Witwatersrand 

Op  ’n  wintersaand  in  1934,  Maandag  20  Augustus,  het  ’n  klein  groepie 
Afrikaanse  skrywers  en  skrywersvriende  bymekaargekom  in  ’n  lokaal  by 
die  Universiteit  van  die  Witwatersrand,  Johannesburg.  In  die  notule  van 
dié  byeenkoms  is  dit  beskryf  as  ’n  voorlopige  vergadering  wat  die 
moontlikheid  van  die  stigting  van  ’n  nuwe  vereniging  moes  verken.  Die 
vereniging  sou  geskoei  kon  word  op  die  lees  van  toentertydse  PEN-klubs, 
met  die  doel  “om  rigting  te  gee  in  die  Afrikaanse  letterkunde  en  positiewe 
kuns  te  bevorder”. 

Dat  die  vergadering  aan  die  “Randse  Universiteit”  (soos  dit  in  die  notule 
genoem  is)  plaasgevind  het,  het  kennelik  saamgehang  met  die  feit  dat  die 
skrywer  CM  van  den  Heever  daar  hoogleraar  was  in  die  departement 
Afrikaans  en  Nederlands.  Van  den  Heever  het  sy  digtersdebuut  reeds  in 
1926  gemaak  met  die  bundel  Stemmingsure.  Reeds  in  1928  (hy  was  toe 
slegs  26)  het  hy  die  prestigieuse  Hertzogprys  van  die  Suid-Afrikaanse 
Akademie  vir  Wetenskap  en  Kuns  ontvang  vir  die  bundel  Die  nuwe  boord; 
daarmee,  en  in  sy  verdere  ontwikkeling  as  digter,  het  hy  bygedra  tot  die 
vernuwing  van  Dertig  in  die  Afrikaanse  poësie. 

Daarby  het  CM  van  den  Heever  vroeg  reeds  homself  bewys  as  begaafde 
prosaïs.  In  dié  genre  het  teen  1 934  reeds  drie  romans,  ’n  novelle  en  twee 
kortverhaalbundels  van  hom  verskyn.  Hy  was  van  meet  af  een  van  die 
belangrikste  eksponente  van  die  “plaasroman”  in  die  Afrikaanse 
letterkunde:  sy  prosadebuut  van  1927  (’n  novelle)  heet,  profeties,  Op  die 
plaas. 

Met  die  stigting  van  die  nuwe  vereniging,  Die  Afrikaanse  Skrywerskring, 
op  10  September  1934  is  Van  den  Heever  dan  ook  as  voorsitter  daarvan 
verkies.  Saam  met  hom  in  die  bestuur  was  ’n  kollega  uit  die  departement 
Afrikaans  en  Nederlands:  Abel  J Coetzee,  ook  prosaïs,  skrywer  van 
kortverhale  en  sketse.  Saam  sou  hulle,  tot  met  Van  den  Heever  se  dood  in 
1957,  sorg  vir  die  voortbestaan  van  die  Skrywerskring,  en  mettertyd  vir 
die  oprigting  van  twee  publikasiereekse  wat  daaruit  voortgevloei  het:  die 
Jaarboek  van  die  Afrikaanse  Skrywerskring  (nrs  1-15,  1936-1950)  en  die 
Tydskrif  vir  Letterkunde  (1 951  tot  hede). 


* Uit:  Extra  Muros,  Langs  de  Wegen 

Opstellen  voor  Marcel  Janssens  ter  gelegenheid  van  zijn  afscheid  als  hoogleraar 
Nederlandse  en  Europese  letterkunde  aan  de  Katholieke  Universiteit  Leuven.  Red.: 
Dirk  de  Geest  en  Hendrik  van  Gorp.  Leuven:  Universitaire  Pers. 

Van  den  Heever  het,  soos  talle  Afrikaanse  akademici  indertyd,  gedurende 
1 928-1 929  in  Nederland,  aan  die  Rijksuniversiteit  Utrecht,  studeer.  Hy  het 
bowendien  op  skool  - weer  eens:  soos  baie  van  sy  Afrikaanssprekende 
tydgenote  - deeglik  Nederlands  geleer  en  sou  later  getuig  (in  ’n  opstel 
getiteld  ‘Drie  groot  Vlaminge’  - oor  Stijn  Streuvels,  August  Vermeylen  en 
Felix  Timmermans  - in  die  bundel  Mens  en  woord,  1 947)  dat  sy  liefde  vir 
die  Vlaamse  letterkunde  reeds  op  skool  gekweek  is. 

Dat  daar  dus  by  die  stigting  van  die  nuwe  vereniging  aanknoping  gesoek 
sou  word  met  Nederlandse  en  Vlaamse  vakgenote,  is  voor  die  hand 
liggend.  Die  eerste  Jaarboekhet  geopen  met  ’n  ‘Boodskap  van  die  Vlaamse 
Vereniging  van  Letterkundiges  en  die  Vlaamse  PEN-klub’,  onderteken  deur 
FV  Toussaint  van  Boelaere  as  voorsitter  van  die  Vlaamse  PEN-klub  en  deur 
August  Vermeylen  as  voorsitter  van  die  ‘Vereeniging  van  Letterkundigen”, 
Brussel,  31  Oktober  1936: 

Gelukkiglijk  beseffen  de  schrijvers  steeds  duidelijker,  dat  ze,  als  dienaars  van  den  geest, 
een  sending  in  de  gemeenschap  te  vervullen  hebben,  en  dat  ze  zich  daartoe  nauwer  bij 
elkaar  moeten  scharen.  En  tot  wie  zouden  de  Vlamingen  dan  met  meer  hartelijkheid  de 
handen  reiken  dan  tot  hun  Zuid-Afrikaansche  genooten,  die  denselfden  strijd  als  zij 
voor  taal  en  vrijheid  hebben  gestreden,  en  wier  letterkunde,  in  het  volksgemoed 
geworteld,  zoveel  gelijkenis  met  de  hunne  vertoont?  Het  is  ons  dan  ook  een  vreugde 
aan  ‘Die  Afrikaanse  Skrywerskring’  den  broedergroet  en  de  vriendelijke  gelukwenschen 
te  zenden  van  de  'Vereeniging  van  Letterkundigen’  (Vlaamsche  afdeling  van  den  Bond 
van  Noord-  en  Zuid-Nederlandsche  Letterkundigen)  en  van  de  Vlaamsche  PEN-Club. 

In  die  daaropvolgende  voorwoord  van  die  voorsitter,  CM  van  den  Heever, 
word  verder  vermeld:  “Die  Skrywerskring  het  reeds  daarin  geslaag  om  ’n 
hartlike  samewerking  tussen  letterkundiges  van  Vlaandere  en  ons  eie  land 
daarte  stel”  (van  samewerking  met  Noord-Nederland  word  niks  gesê  nie). 
In  Jaarboeknx  15  van  1950  word  aan  die  einde  van  ’n  inleidingsartikel 
meegedeel  dat  dit  “die  laaste  Jaarboek  [salj  wees  wat  deur  die  Afrikaanse 
Skrywerskring  uitgegee  word”,  en  daar  word  gevolg:  “Van  volgende  jaar 
af  sal  ons  ’n  letterkundige  kwartaalblad  uitgee  en  veral  aandag  aan 
skeppingswerk  van  ’n  hoë  gehalte  gee.”  Vroeg  in  1951  verskyn  dan 
jaargang  1 , nommer  1 van  die  Tydskrif  vir  Letterkunde.  CM  van  den  Heever 
was  die  redakteur. 

André  Demedts:  geesgenoot  en  brugbouer 

Hoewel  daar  in  hierdie  eerste  nommer  geen  gewag  gemaak  word  van  die 
“Vlaamse  verbintenis”  nie,  kom  dit  vanaf  nr  2 wel  na  vore,  met  ’n  verhaal 
van  André  Demedts,  ‘Op  een  morgen  in  Mei’.  Sterker  nog  blyk  dit  in 
jaargang  1,  nommer  4,  van  Desember  1951,  waarin  Stijn  Streuvels  se 
tagtigste  verjaardag  herdenk  word  met  twee  artikels:  van  Demedts  (‘Stijn 
Streuvels  gehuldigd’)  en  van  Antoon  Coolen  (‘Stijn  Streuvels  bij  zijn 
tachtigste  verjaardag’  - die  rede  gelewer  by  geleentheid  van  die 
Streuvelshuldiging  te  Brugge,  25  November  1951),  met  ’n  foto  van 
Streuvels  daarby. 

Die  aandag  vir  Streuvels  sou  weer  kon  heenwys  na  CM  van  den  Heever. 
In  bg.  opstel,  ‘Drie  groot  Vlaminge’,  skryf  hy:  “Ek  wil  graag  aan  Stijn 
Streuvels  dank  betuig  vir  die  duursame  genot  wat  sy  werk  my  verskaf  het 
...  Hy  het  aan  menige  Afrikaanse  skrywer  en  leser  geleer  om  hul  eie 
landskap  en  hulle  eie  boerende  bevolking  grondig  te  leer  ken  en  te 
waardeer...”  en  voeg  daaraan  toe  dat  Streuvels  se  werk  veral  vanweë  Die 
oogsten  De  vlaschaard'm  Suid-Afrika  bekend  is.  Daarby  sou  ’n  mens  kon 
aanmerk  dat  hierdie  bekendheid,  onder  andere,  te  danke  was  aan  die 
verwantskap  tussen  hierdie  twee  Streuvels-werke  en  die  twee  hoogtepunte 
in  Van  den  Heeverse  prosa:  die  novelle  Somer  (1935)  en  die  roman  Laat 
vrugte  (1 939)  - ’n  verwantskap  waarop  ook  ’n  Vlaming,  dr.  Rob  Antonissen, 
gewys  het  in  sy  vroeë  en  betekenisvolle  bydrae  tot  Afrikaanse 
literatuurgeskiedskrywing  (nog  voorsy  verhuising  na  Suid-Afrika):  Schets 
van  den  ontwikkelingsgang  der Zuidafrikaansche  letterkunde  (Diest  1 946). 
Blaai  ’n  mens  deur  die  jaargange  van  Tydskrif  vir  Letterkunde  bly  die 
Vlaamse  medewerking  ’n  bestendige  aanwesigheid.  Opvallend  is  dat 
poësiebydraes  verreweg  in  die  meerderheid  is,  gedurende  Van  den  Heever 
se  redakteurstyd,  maar  ook  toe  Abel  Coetzee  die  redaksie  oorgeneem 
het,  van  September  1957  af,  met  Van  den  Heever  se  dood,  tot  Mei  1966. 
Onder  goed  ’n  twintigtal  digtersname  kan  ’n  mens  uitsonder:  Hubert  van 
Herreweghen,  Willy  Spillebeen,  Menno  Stenvert,  Willem  M.  Roggeman, 
Eddy  van  Vliet,  Jozef  Deleu.  Dit  sou  interessant  wees  om  te  kon  vasstel 
hoe  bekend  in  Vlaandere  vandag  die  poësie  nog  is  van  byvoorbeeld  Jan 
Schepens,  Jaak  van  den  lepe,  Marcel  van  Maele,  Fred  Walewijn,  Julien 
Vangansbeke,  Stan  Maes,  Rick  van  Baferys  - almal  name  wat  dikwels  in 
die  inhoudsopgawes  voorgekom  het. 

Daar  was  egter,  wat  prosa  betref,  verhalend  en  beskoulik,  één  ligtende 
uitsondering:  die  medewerking  van  André  Demedts.  Reeds  in  die  Jaarboek- 
periode  het  Demedts  begin  om  bydraes  te  lewer,  hoofsaaklik  oorsigte  van 
die  Vlaamse  lettere.  Hy  sit  dit  energiek  voort,  na  die  totstandkoming  van 
die  Tydskrif  vir  Letterkunde,  vanaf  die  eerste  jaargang.  Enkele  gedigte 
van  hom  verskyn  ook,  maar  sy  prosabydraes  tel,  van  1 951  af  tot  die  laaste 
wat  verskyn  het  in  Mei  1979  (’n  opstel  getiteld  ‘Aandenken  aan  Johan 
Daisne’),  31  artikels,  10  verhale. 

Karakteriserings  van  die  Vlaamse  letterkunde,  indringender  studies  van 
belangrike  Vlaamse  outeurs  - Streuvels,  Walschap,  Daisne  -,  oorsigte 
van  die  jongste  ontwikkelinge  in  die  eietydse  literêre  omgewing,  waar  dit 
soms  ook  ‘Noord  én  Zuid’  geld:  dit  vorm  in  hoofsaak  die  tematiek  van 
hierdie  bydraes.  ’n  Enkele  artikel  oor  ‘Vlaamse  belangstelling  voor  Zuid- 
Afrika:  Herinneringen  en  feiten’  (Desember  1959)  is,  gesien  die  datum 
daarvan,  ’n  belangrike  tydsdokument.  Die  besondere  band  tussen  Demedts 
en  die  eerste  twee  Tydskrif-reóakXeurs,  CM  van  Heerden  en  Abel  Coetzee, 
blyk  uit  twee  van  die  opstelle:  ‘CM  van  den  Heever  ter  gedachtenis’ 
(September  1 957)  en  ‘Abel  Coetzee  als  schrijver  van  verhalen’  (Mei  1 963). 

By  laasgenoemde  hoort  Demedts  se  ontroerende  klein  essay  van  Junie 
1 960  - eintlik  die  formulering  van  ’n  credo,  ‘Waarover  en  waarom  ik  schrijf’, 
wat  die  opdrag  dra:  ‘Voor  mijn  hooggeachte  Vriend,  Prof.  Dr.  Abel  Coetzee’. 
Rudolf  van  de  Perre,  in  die  monografie  André  Demedts,  vermeld  ook  die 
besondere  gehalte  van  die  vriendskap  tussen  Demedts  en  Abel  Coetzee; 
“In  1963  schreef  André  Demedts  [...]  een  monografie  over  de  met  hem 
bevriende  en  in  menig  opzicht  verwante  Zuidafrikaanse  letterkundige  en 
hoogleraar,  Abel  Coetzee,  die  overigens  in  hetzelfde  jaar  1 906  als  Demedts 
geboren  werd.  Herhaaldelijk  doet  de  lectuur  van  deze  studie  denken  aan 
een  benadering  van  leven  en  werk  van  Demedts  zelf.  De  overeenkomsten 
tussen  beider  persoonlijkheidsstructuur  zijn  treffend.  De  opvattingen  over 
schrijver-  en  kunstenaarschap,  die  Demedts  hier  meer  dan  in  andere  es- 
says  prijsgeeft,  zijn  dan  ook  bijzonder  interessant  voor  zijn  eigen  esthetica 
[...]’’ 

As  Van  de  Perre  dan  hierdie  estetika  saamvat  in  Deel  IV  (‘Slotbe- 
schouwing’)  van  sy  monografie,  kom  ’n  mens  onder  die  indruk  dat  die 
Tydskrif-opsXel  van  Junie  1960  gelees  kan  word  as  ’n  kort  begrip  van 
Demedts  se  kunsopvatting  en  literêre  praktyk,  deur  sy  hele  omvangryke 
oeuvre  heen.  Die  eerbied  van  Demedts  vir  sy  voorgeslag  en  sy  deernis 
met  sy  medemens,  sy  hartstogtelike  vaderlandsliefde  - dit  alles  bind  hy 
saam  in  die  uitspraak:  “Ik  kan  de  wereld  niet  bekijken  als  een  schouwspel 
waarvoor  ik  geen  verantwoordelijkheid  draag.  Ik  moet  spreken  voor 
degenen  die  arm  en  verdrukt  zijn,  voor  de  misdeelden  en  de  verontrechten. 
Maar  meteen  moet  ik  opkomen  voor  de  plicht  tot  arbeid  en  gemeen- 
schapzin,  voor  eerlijkheid  en  adel  van  gemoed,  wilskracht  en  drang  naar 
grootheid  ...”  En  ’n  paar  reëls  later  herhaal  hy  kragtig; 

Mijn  volk,  de  mensen,  het  geloof. 

Arbeid,  plicht,  verantwoordelijkheid. 

Die  slot  van  die  opstel  sou  veral  talryke  weerklanke  in  Van  de  Perre  se 
beskouing  vind:  “De  taak  van  de  letterkunde  is  schoon  zijn  en  daardoor 
opheldering  over  ons  lot,  geloof  aan  een  roeping,  moed  en  vreugde  te 
leren.” 

Demedts  se  Tydskrif-bydraes  sou  in  die  geheel  daarvan  beskou  kan  word 
as  ’n  kristal  van  sy  skrywerskap.  Meer  nog:  dit  bied  ’n  aangrypende  vulling 
aan  die  siening  van  Demedts  as  “het  symbool ...  van  volkse  trouw  en  het 
symbool  van  de  nagestreefde  culturele  integratie  tussen  al  de 
Nederlandssprekende  gewesten”  (’n  uitspraak  van  J.  Storme  aangehaal 
deur  Van  de  Perre,  p.  73).  Want  naas  al  die  reeds  genoemde  werk  het  hy 
ook  steeds  gesorg  dat  bydraes  van  Vlaamse  skrywers  die  bladsye  van 
die  Tyds/rr// bereik:  prosa  van  Julien  van  Remoortere  en  Johan  Daisne, 
byvoorbeeld,  naas  die  poësie  wat  reeds  genoem  is. 

Waarom  sou  dit  wees  dat  hierdie  beduidende  arbeid  van  Demedts,  wat 

hom  oor  dekades  heen  besig  gehou  het  en  sekeriik  die  vernaamste  gronde 
gevorm  het  vir  die  huldeblyke  wat  hy  aan  die  einde  van  sy  lewe  vanuit 
Suid-Afrika  ontvang  het  - erelidmaatskap  van  Die  Afrikaanse  Skrywers- 
kring,  ’n  erepenning  van  die  Federasie  van  Afrikaanse  Kultuurvereniginge 
(FAK)  -=■  nie  vermeld  word  in  Van  de  Perre  se  hoogstaande  monografie 
nie?  Wanneer  Van  de  Perre  skryf  oor  Demedts  se  “grote  reizen’’  - na 
Rome  in  1958,  na  die  toenmalige  Belgiese  Kongo  in  1959,  na  Suid-Afrika 
in  1963  - kom  hy  tot  die  slotsom:  “Op  zijn  literaire  arbeid  hebben  deze 
reizen  geen  directe  invloed  gehad”  (p.  65).  Wat  Suid-Afrika  betref,  moet  ’n 
mens  sekerlik  sy  reis  hierheen  beskou  as  die  bevestiging  van  ’n  uiters 
betekenisvolle  binding,  en  ’n  inspirasie  om  sy  literêre  arbeid  ten  bate  van 
hierdie  binding,  nog  vir  jare  daarna  voort  te  sit. 

Abel  Coetzee  het  hoegenaamd  nie  die  aansien  binne  die  Afrikaanse 
letterkunde  verwerf  wat  André  Demedts  in  die  Vlaamse  iiterêre  wêreld 
geniet  het  nie.  Hy  het  in  toenemende  mate  sterk  afwysend  gestaan  teenoor 
die  vernuwing  in  literatuur  en  kritiek  wat  in  die  laat  vyftigerjare  in  Afrikaans 
aan  die  groei  was  na  die  generasie  van  Sestig  toe.  ’n  Poging  tot 
samewerking  met  jong  skrywers,  toe  die  Tydskrif’n  nuwe  begin  gemaak 
het  en  as  60:  Tydskríf  vir  Letterkunde,  Nuwe  Reeks,  jaargang  1 , nommer  1 
in  Februarie  1963  verskyn  het,  boordevol  bydraes  van  ‘Sestigers’  (met 
ook  ’n  opstel  van  Demedts  oor  ‘De  moderne  poëzie  in  Vlaanderen’)  het 
onmiddellik  daarna  misluk.  In  Mei  1966  het  die  Pretoriase  literator  CF 
(Coenie)  Rudolph  die  redakteurskap  oorgeneem. 

Rudolph  het  nouer  samewerking  met  die  jongeres,  in  Suid-Afrika  en  in 
Vlaandere,  gesoek.  Heelwat  bekende  name  uit  die  opkomende  jonger 
generasie  verskyn  in  die  inhoudsopgawe  na  sy  oorname  (onder  andere: 
Abraham  H.  de  Vries,  Hennie  Aucamp,  Ingrid  Jonker,  Chris  Barnard).  In 
Augustus  1966  publiseer  hy  ’n  uitnodiging  aan  die  Werkgroep  Yang  aan 
jong  digters  in  die  Nederlandse  taalgebied,  Suid-Afrika  ingerekend,  om 
mee  te  werk  aan  ’n  Yang-kahier  vrat  die  “allerjongste  strekkingen”  in  die 
poësie  sal  weerspieël. 

Demedts  het  lid  van  die  skakelredaksie  gebly,  en  in  1969  is  die  Vlaamse 
verbintenis  versterk  met  die  toetrede  tot  die  skakelredaksie  van  Mie-Jeanne 
Moelaert,  indertyd  verbonde  aan  die  buitelandse  afdeling  van  die  Suid- 
Afrikaanse  Uitsaaikorporasie. 

Oortog  na  Pretoria 

In  Februarie  1970  kondig  redakteur  Rudolph  aan  dat  die  Tydskrif,  nadat 
dit  nog  al  die  jare  vanuit  Johannesburg  geadministreer  is,  nou  ook  ’n  nuwe 
administratiewe  adres  in  Pretoria  verkry  het.  Dié  verskuiwing  van  die 
swaartepunt  na  Pretoria  het  parallel  geloop  met  ’n  verskuiwing  in  die 
bestuur  van  Die  Afrikaanse  Skrywerskring,  waarvan  die  Tydskrif  vir 
Letterkunde  nog  steeds  die  amptelike  orgaan  was. 

Vir  die  verhaal  van  hierdie  verskuiwings  en  die  aanloop  daartoe,  oor 

dekades  heen,  kon  ek  gelukkig  gebruikmaak  van  die  vertelperspektief  van 
iemand  wat  dit  alles  meegemaak  het:  J.J.  Brits,  populêre  romanskrywer 
uit  die  veertigerjare.  Ek  het  hom  en  sy  vrou,  kort  na  hul  agt-en-sestigste 
huweliksherdenking  in  April  vanjaar,  besoek.  En  in  ’n  sitkamer  met  vase 
vol  vars,  veelkleurige  rose  waar  die  milde  herfsson  oor  skyn,  oor  ’n  koppie 
tee  en  melktert,  het  die  vertelling  ontvou: 

In  die  veertigerjare  het  daar  reeds  in  Pretoria  ’n  groep  skrywers  geseliig 
begin  saamkom  op  soortgelyke  wyse  as  die  manne  van  Witwatersrand. 
Die  leiersfigure  was  Francois  Eybers,  filosoof  en  essayis,  J.J.  Brits,  en 
Gerhard  Beukes,  dramaturg  en  letterkunde-dosent.  Aanvanklik  was  dit 
eintlik  ’n  soort  vriendekring,  huislik,  informeel.  Maar  gaandeweg  is  daar 
meer  gestruktureerd  vergader  as  die  ‘Skrywersvereniging  van  Pretoria’. 
In  1949  het  dié  vereniging  aangesluit  by  Die  Afrikaanse  Skrywerskring, 
wat  besig  was  om  takke,  oftewel  werkgemeenskappe,  ook  in  ander 
omgewings  te  stig. 

Brits  was  van  die  aansluiting  af  lid  van  die  hoofbestuur,  en  na  die  uittrede 
van  Abel  Coetzee  word  hy  nasionale  voorsitter  van  Die  Afrikaanse 
Skrywerskring.  Daarby  het  hy  die  wag  gehou  oor  die  finansies  van  die 
Tydskrif  vir  Letterkunde.  Dit  was  hy  wat  Coenie  Rudolph  as  redakteur 
benoem  het  (“ons  was  ongelukkig  met  Abel’’);  hy  wou  graag  die 
medewerking  van  jong  skrywers  aan  die  Tydskrifverseker,  “en  dit  was  by 
ons  ’n  beginsel  dat  die  Vlaamse  verbintenis  moet  bly’’. 

In  November  1972  word  in  die  Tydskrif  \n  ’n  nota  van  die  redaksie 
aangekondig  dat  die  redakteurskap  van  die  blad  van  1973  af  behartig  sal 
word  deur  dr.  Elize  Botha  van  Pretoria:  Die  huidige  redakteur  het  weens 
drukke  werksaamhede  reeds  vroeg  in  1971  bedank.  Weens  finansiële 
probleme  wat  die  blad  ondervind  het,  wisseling  van  drukkers  ens.  kan  hy 
nou  eers  die  tuig  neerlê.  Hy  hoop  dat  die  Afrikaanse  geldbase  die  nuwe 
redaksie  se  pad  met  rande  sal  besaai  sodat  die  redaksie  uitsluitlik  met 
literêre  sake  kan  besig  wees.” 

Dus  is  daar  nou  weer  ’n  verskuiwing  in  vertellersperspektief  ter  sprake  - 
van  hier  af  moet  hierdie  relaas  ’n  ek-vertelling  word,  maar  dit  bly  nog  ’n 
Pretoria-storie. 

1973-1992:  ’n  ek-vertelling 

Coenie  Rudolph  was  ’n  netjiese  redakteur;  toe  ek  van  hom  oorgeneem 
het,  was  daar  weinig  aanvaarde,  ongebruikte  kopie  ‘in  die  laai’;  ek  kon 
van  nuuts  af  my  toekomstige  Tydskrifte  beplan.  Dié  ruimte  was,  Pascal- 
gewys,  ysingwekkend. 

Kort  na  my  benoeming  het  ek  in  die  loop  van  die  onontkombare  koerant- 
onderhoud  wat  so  ’n  gebeurtenis  vergesel,  my  ‘visie’  vir  die  Tydskrif  beólnk: 
“Om  vir  skrywers,  lesers  te  maak’.  Daar  was  dus  in  hoofsaak  drie  kategorieë 
waarbinne  die  werwing  van  bydraes  vir  die  Tydskrif  geskied  het:  skeppende 
werk,  van  gevestigde  én  jong  skrywers,  en  hoe  groter  die  verskeidenheid 

hoe  beter  - ons  het  nooit  ’n  bepaalde  ‘rigting’  of  ‘stroom’  gevolg  nie; 
literatuur-beskoulike  artikels  - wat  toeligtend,  kommentariërend, 
polemiserend  van  aard  ten  opsigte  van  die  letterkunde  en  die  omgewing 
daarvan  kon  wees  - en  literatuurkritiek  (dus  ook  resensies  van  nuwe  werk); 
die  bespreking,  op  akademiese  niveau,  van  literêre  tekste,  Aírikaans  én 
Nederlands,  wat  vir  studie  op  die  middelbare  skool  voorgeskryf  is,  as  ’n 
poging  om  nuwe  generasies  lesers  te  bou. 

Dit  was  vanselfsprekend  dat  ek  die  Vlaamse,  en  Nederlandse,  verbintenis 
sou  behou  - al  was  ek  byna  dertig  jaar  jonger  as  CM  van  den  Heever,  is 
ook  my  liefde  vir  die  Nederlandse  literatuur  in  inklusiewe  sin  op  die 
middelbare  skool  gekweek.  En  aan  die  Universiteit  van  Stellenbosch,  vir 
studente  van  my  generasie  in  die  laat  veertigerjare,  was  die  Nederlandse 
komponent  in  die  vak  Afrikaans-Nederlands,  wat  die  letterkunde  betref, 
dominant.  My  studiejare  in  Amsterdam  (1953-1955),  met  besoeke  aan 
Gent  en  aan  Leuven  - ekskursies,  sou  ’n  mens  kan  sê,  in  die  land  van  die 
Reinaert  en  van  Johan  Fleerackers  - het  hierdie  ‘voorgoed  begonnen  begin’ 
nog  sterker  gevestig. 

Demedts  het,  soos  hy  deur  die  jare  gedoen  het  (hoewel  nie  so  gereeld 
nie),  bly  sorg  vir  beduidende  bydraes  uit  Vlaandere.  Drie  verhale  van  Rose 
Gronon  in  die  sewentigerjare  bly  my  by,  en  daar  was  veral  een  kosbare 
vonds:  ’n  vroeë,  nooit  voorheen  gepubliseerde  teks  van  Marnix  Gijsen, 
‘Londense  dagen,  1925’  (November  1974). 

Dié  voedende  stroompie  het  egter  geleidelik  begin  wegsyfer.  Gedagtig 
aan  die  tydsgewrig,  sou  ’n  mens  geneig  wees  om  in  die  toentertydse 
politieke  situasie  daarvoor  die  oorsaak  te  soek.  Terugskouend  sou  ek  dit 
in  die  eerste  plek  aan  menslike  en  literêre  omstandighede  toeskryf. 
Demedts  was  reeds  bejaard;  ek  het  versuim  om  betyds  naas  hom  nog 
meer  kragpunte  in  Vlaandere  te  soek.  (Mie-Jeanne  Moelaert  het  nie  meer 
van  haar  laat  hoor  nie,  en  is  mettertyd  ook  weggelaat  uit  die  skakel- 
redaksie.) 

Die  opbloei  van  die  Afrikaanse  prosa  in  die  sestigerjare  is  voortgesit  in 
sewentig,  maar  ’n  nuwe  dinamiek  het  in  die  vroeë  tagtigerjare  ontbrand 
met  die  debuut  van  Koos  Prinsloo,  Alexander  Strachan,  Etienne  van 
Heerden  - die  tydperk  van  die  sogenaamde  ‘Grensliteratuur’,  reeds  in 
Februarie  1975  ‘aangekondig’  met  ’n  teks  van  J.C.  Steyn  in  die  Tydskrif: 
‘Op  pad  na  die  grens’.  Prinsloo  en  Strachan  het  albei  in  die  Tydskrif 
gedebuteer;  Etienne  van  Heerden  was  reeds  van  sy  skooldae  af  ’n 
medewerker,  aanvanklik  op  die  gebied  van  die  poësie.  Die  Tydskrif  het, 
hoewel  nie  uitsluitend  nie,  ’n  bekendstellingsterrein  geword  vir  die  nuwe 
prosa  van  Tagtig.  Wat  my  eie  akademiese  belangstelling  betref:  dit  het 
geleidelik  al  meer  toegespits  geraak  op  die  Afrikaanse  prosa. 

Tog  is  dit  onteenseglik  so,  dat  die  toenemende  verkilling  tussen  die 
Afrikaanse  akademiese  en  literêre  wêreld  en  dié  van  ons  Europese 
taalverwante  tog  maar  ’n  yssplinter  in  die  hart  geplaas  het. 

Maar  daar  het  tekens  van  ’n  nuwe  lente  begin  verskyn:  op  ’n  Saterdag  in 
die  vroeë  Suid-Afrikaanse  lentedae  van  September  1 979.  Marcel  Janssens, 
toe  nog  aan  my  onbekend,  was  op  sy  eerste  besoek  aan  Suid-Afrika,  as 
gas  van  die  toentertydse  Departement  van  Nasionale  Opvoeding.  Hy  het 
teenoor  sy  gashere  die  wens  uitgespreek  om  nader  kennis  te  maak  met 
Afrikaanse  skrywers,  en  daar  is  gereël  dat  so  ’n  ontmoeting  by  ons  aan 
huis  in  Pretoria  sou  plaasvind.  Aanwesig  was,  onder  andere,  die  egpaar 
A.P.  Grové,  doyen  van  die  Afrikaanse  literatuurkritiek,  en  Henriette  Grové, 
prosaïs  en  dramaturg;  die  digter  Antjie  Krog,  die  dramaturg  PG  du  Plessis. 
Die  gesprekke  was  lank  en  breed;  vriendskapsbande  is  geknoop.  Marcel 
Janssens  het  sy  medewerking  aan  die  Tydskrif  vir  Letterkunde  beloof. 

In  die  kader  van  hierdie  relaas  is  dit  treffend  dat  dit  Marcel  Janssens  was 
wat  vir  die  Tydskrifdle  huldeblyk  geskryf  het  by  die  tagtigste  verjaarsdag 
van  André  Demedts,  8 Augustus  1986.  Toe  het  die  siekte  en  dood  van 
Demedts  gevolg:  ’n  hoofstuk  van  meer  as  veertig  jaar  se  meeleef  en 
meewerk  met  Die  Afrikaanse  Skrywerskring  en  die  Tydskrif  vir  Letterkunde 
is  afgesluit.  Maar  ’n  nuwe  begin  was  op  hande.  In  Februarie  1989  kon  die 
redaksie  aankondig  dat  “prof  Marcel  Janssens,  hoogleraar  in  die  afdeling 
Nederlandse  Letterkunde  van  die  departement  Literatuurwetenskap  van 
die  Katholieke  Universiteit  Leuven  toegetree  het  tot  ons  skakelredaksie”. 
En  hier,  naastenby,  eindig  ook  die  ek-vertelling.  Sedert  die  laat 
sewentigerjare  het  die  redaksie  langsamerhand  uitgebrei  en  die 
samestelling  en  produksie  van  die  Tydskrif  het  ’n  spanpoging  geword. 
Elsa  Nolte  en  PH  Roodt  van  die  Universiteit  van  Pretoria,  Nico  Snyman 
en  HJ  Pieterse  van  Unisa  was  die  redaksionele  medewerkers  toe  ek  aan 
die  einde  van  1992,  natwintig  jaargange,  besluit  het  om  as  hoofredakteur 
uit  te  tree.  HJ  Pieterse  is  as  my  opvolger  aangewys:  dosent  in  die  taalkunde 
in  die  departement  Afrikaans  aan  Unisa,  maar  ook  ’n  belangrike  stem  in 
die  jongste  Afrikaanse  digkuns.  Sy  debuutbundel,  Alruin,  het  in  1991  die 
Eugëne  Marais-prys  vir  vroeë  bellettristiese  werk  van  die  Suid-Afrikaanse 
Akademie  vir  Wetenskap  en  Kuns  ontvang.  Ek  is  gevra  om  nog  in  die 
redaksiespan  aan  te  bly. 

Tye  van  verandering;  ’n  pad  nie  met  rande  (of  rose)  bestrooi  nie 

In  die  jare  sedert  1 951  het  die  Vlaamse  verbintenis  die  inhoud  en  reikwydte 
van  die  Tyds/rr// versterk.  Finansiële  steun  uit  dié  oord  was  nooit  nodig 
nie.  Die  borgskap  vanuit  ’n  trust  genoem  Die  Afrikaanse  Persfonds,  wat 
deur  ’n  voormalige  Eerste  Minister  (1924-1939)  van  die  Unie  van  Suid- 
Afrika,  generaal  JBM  Hertzog,  uit  persoonlike  fondse  in  die  lewe  geroep 
is,  het  die  redaksie,  in  elk  geval  gedurende  die  twintig  jaar  van  redakteur- 
skap,  betreklik  sorgvry  gehou. 

Begin  1 996  het  die  trustees  van  die  Persfonds,  wat  gedurende  1 995  grondig 
van  samestelling  verander  het,  die  redaksie  in  kennis  gestel  dat  daar  nie 
voortgegaan  word  met  befondsing  van  die  blad  nie.  Geen  duidelike  redes 

vir  die  besluit  is  verstrek  nie,  behalwe  dat  daar  “’n  klemverskuiwing’ 
plaasgevind  het  in  die  ondersteuningstrategie  van  die  trust. 

Om  ’n  nuwe  borg  te  vind  in  ekonomies-beklemde  tye  sou  onderhandeling 
en  dus  tyd  verg,  en  die  Februarie-nommer  was  reeds  ter  perse.  Dit  was 
van  die  grootste  belang  dat  daar  geen  onderbreking  moes  kom  in  die 
verskyning  van  die  Tydskrif  nie.  Dit  is  ’n  geakkrediteerde  tydskrif  by  die 
Departement  van  Onderwys,  wat  beteken  dat  akademici  wat  daarin 
navorsingsartikels  publiseer,  beduidende  subsidies  van  die  Departement 
van  Onderwys  verdien  vir  die  inrigting  waaraan  hul  verbonde  is.  Hierdie 
verdienste  bepaal  dus  in  hoë  mate  hul  waarde  as  navorsers  en  die  status 
van  hul  vak  as  navorsingsgebied  binne  hul  akademiese  omgewing.  Waar 
Afrikaans  in  al  sy  funksies  sedert  1 994  tussen  die  engtes  beland  het,  was 
dit  vir  die  vak  Afrikaans,  waarbinne  gelees  moet  word  Afrikaans  én 
Nederlands,  gebiedend  dat  hierdie  waarde  nie  ook  verminder  moet  word 
nie. 

In  hierdie  krisissituasie  het  ons  ons  tot  Marcel  Janssens  in  sy  hoedanigheid 
as  skakeiredakteur  gewend.  “Ons  moet  dringend  ten  minste  oorbruggings- 
finansiering  vir  ’n  jaargang  bekom,  om  te  voorkom  dat  die  publikasie  van 
die  tydskrif  op  skadelike  wyse  onderbreek  word”,  het  ons  aan  hom  geskryf. 
Die  ondergahg  van  die  Tydskrif  sou  nie  net  Afrikaans  op  rampspoedige 
wyse  ondermyn  nie.  Omdat  die  welsyn  van  Nederland  in  Suid-Afrika 
onverbreeklik  verbonde  is  met  die  welsyn  van  Afrikaans,  sou  die  eventuele 
verdwyning  van  ’n  tydskrif  wat  deur  meer  as  veertig  jaar  heen  die  saam- 
bestaan  van  Afrikaans  en  Nederiands  in  Suid-Afrika  sigbaar  gehandhaaf 
het,  die  Neerlandistiek  hier  te  lande  groot  skade  berokken. 

Marcel  het  die  oorbruggingsfinansiering  uit  ’n  fonds  ter  ondersteuning  van 
samewerking  tussen  die  K.U.  Leuven  en  Suid-Afrikaanse  universiteite  ter 
bevordering  van  die  Neerlandistiek  bewerkstellig.  Daarmee  is  ’n 
oorlewingskans  verskaf  aan  een  van  die  oudste  bestaande  publikasies 
wat  op  die  gebied  van  die  Afrikaans-Nederlandse  lettere  die  digterlike 
waarheid  van  ons  grondleggerdigterTotius  uitgeleef  het:  “Ons  is  verborge- 
één.”  Die  publikasie  van  die  blad  kon  voortgaan,  en  die  redaksie  is  die  tyd 
gegun  om  ’n  nuwe  borg  te  soek,  en  te  kry.  Sodat  die  sonnige  embleem 
van  die  Nasionale  Pers  nou  ook  dié  maatskappy  se  stigtersleuse  in  ons 
blad  kan  verkondig:  “Het  daghet  overal.” 

Die  Vlaamse  verbintenis  het  in  ’n  nuwe  verband,  in  veranderende  tye,  ’n 
lewenslyn  geword. 

Louis  Esterhuyzen 
Twee  villanelles 


Verlange 

Verlange  is  eintlik  maar  net  ’n  eenkantkas, 
Wanskapig  en  dekoratief  totaal  onvanpas- 
Met  daagliks  ’n  vermeerdering  van  rakke. 

En  jy  skuif  hom  hier,  skuif  hom  daar, 

Maar  by  die  huismeubels  wil  hy  nie  pas- 
Want  verlange  is  tóg  maar  ’n  enkelkas. 

En  telkens  word  die  wegleefkas  oopgesluit, 
Skarnier  die  deure  skeef  deur  die  afwesigheid- 
Met  rakke  wat  daagliks  meer  word.  En  meer. 

En  jy  kyk  na  die  seerste  kledingstuk, 

Na  die  droomkant  so  noukeurig  weggepak- 
En  jy  weet  verlange  se  kas  het  ’n  rak 

Waar  nousluitend  saam  met  die  onderklere 
Verpak  in  die  bloes  se  voosgedroomde  geur- 
En  kyk,  die  kas  se  rakke  word  meer  en  meer 

Daagliks  meer.  En  jy  groei  mettertyd 

In  die  kas  in,  omsluit  deur  geure  so  onvanpas. 

Want  verlange  is  eintlik  ’n  kas,  ’n  staalkas- 

Met  rakke  dag  vir  dag  meer 

Verdag. 


Aarbewerkings 

Kom,  skag  my,  fluister  jy  oplaas- 
Myn  my  met  jou  tong  ’n  rif  agter 
teen  my  oor.  Nee  wag,  sê  ek. 


Daar  is  ander  bewerkings  óók- 
Die  lappie  vreugde  skoon  te  ploeg; 
met  vingers  gelyk  te  hark  ... 

Maar  ek  wil  gemyn  word!  Kom,  skiet 
los  die  erts,  jaag  jou  trollie  deur  my 
tonnel ...  Nee  wag,  liefste,  wag! 

Daar  is  ook  nog  die  spit  van  beddings, 
die  natlei  van  gegeurde  ...  Maar  ek  wil 
ryk  wees,  onderbreek  jy,  ertsryk- 

Met  hoogste  karaat  uit  die  liefdeswand 
gebreek,  gesmelt  tot  ’n  heerlike  stroom 
goud.  Maar  liefste,  fluister  ek- 

Daar  is  ánder  welvaart,  daar  is  die  plant 
van  saad,  die  stadige  groei  van  groen  ... 
O dierbaarste,  sovéél  ánder  bewerkings! 
...  Solank  ons  net  ryk  is,  liefdesryk. 


Lente  ’98 

Jy  het  met  my  gebeur 

en  ek  voel  gebeurlik  ’n  wintersdag 

stomgrys  in  ’n  serp  en  jas 

gehangskouer 

en  dan  die  gestraalde 

ligkatedraal  wydsbeen  oor 

die  randte 

Jy  het  met  my  gebeur 

en  ek  voel  gebeurlik  ’n  windswael 

meteens  deur  ’n  lugstroom 

omhoog  gepluk 

en  oor  die  bergrant  daar 

van  kant  tot  wal  lê  die  lente 

se  vallei 

Jy  het  met  my  gebeur 
en  ek  voel 

Hoe  is  dit  moontlik 

hierdie  eeu  met  sy  atoombom  en  revolusie 
met  sy  kolonies 

en  globale  oorloë  hoe  is  dit  moontlik 
hierdie  eeu  met  sy  maanlanding 
en  gestroopte  kruis,  met  sy 
hoogoonde  en  strafkampe  met  sy  diktators 
en  martelare 

Hoe  is  dit  moontlik  hierdie  millennium 
met  sy  kruisvaart  sy  seereise 
en  vreemde  vastelande  met  sy  ontploffing 
van  kennis  en  tegnokrate 
hoe  is  dit  moontlik 

hierdie  millennium  met  sy  gewelddadige  soeke 
na  identiteit  met  sy  lugvaart  en  ruimte  - 
verkenning 

Hoe  is  dit  moontlik  in  die  enkele  klik 
van  ’n  lewe  ook  nog  die  oerknal 
van  liefde 


Idille 

By  jou  kan  ek  stil  wees 

soos  ’n  alleenviool  deur  die  dun  vlakke 

van  ’n  lied  of  ’n  man  uitgestrek 

tussen  blouste 

lakens  stroom  af  in  ’n  dubbel 

skuit 

Ja,  stil  kan  ek  wees 

soos  iemand  wat  ongevlerk  hemelwaarts 
dryf  tussen  die  sagste  lippe 
se  wolkestreling 
deur 

Stil  soos  die  tong  se  lui  slenter 

deur  die  lang  vlaktes  van  die  lyf  of  die  bene 

wat  die  viool  se  strykstokvreugde 

en  die  platboomskuit 

se  vaart  tussen  pronkrugbome 


onder  wolke 
deur 

byeenbring 

Ja,  by  jou  kan  ek  stil  wees 

soos  vanaf  allerhoogste  piek  die  afkyk 

op  berge 

stil 


My  oë  mag  vergeet 
mettertyd  rugkant  najou  draai 
My  ore 

mag  weldra  greep  verloor 

jou  lag  saam  met  die  streling  van  jou  stem 

vir  ander  klanke 

verruil 

My  neus  en  tong  mag  selfs 

probeer  om  hulle  ’n  wyle  langer 

desperaat  te  verbeel  die  heuningkleur  van  jou 

hare  die  smaak  van  bloeisels  op  jou  vel 

Jou  mettertyd 

vergeet 

Maar  my  hande  sal  onthou 

tot  in  lengte  van  vreugde  die  kontoere 

van  liefde 

My  hande  sal  onthou 

Oraloor 

(na  ’n  idee  van  Yehuda  Amichai) 

Dit  sal  bewolk  wees.  Donderstorms 
mag  voorkom  in  die  namiddag.  Vreugde 
sal  kaggelhoog  staan 

in  voorkamers.  Dit  sal  sneeu.  Jy  sal  my  sien 
deur  die  reën  sal  ek  na  jou  kom. 

Die  wind  sal  ontknoop  suid  tot  suidwes.  Skepe 
sal  vergaan.  Dit  sal  bewolk  wees. 

Elders  mooiweer  en  soms 

warm.  Uit  alle  windrigtings  van  die  son 

sal  ek  na  jou  kom.  Daar  sal  gedans  word. 

Twee-twee  ingebed  by  die  gloed 

van  die  liefde. 

Dit  sal  reën,  deurnag.  In  my  hande 
sal  ’n  reënboog  wees. 

Mooiweer  en  sonskyn 
oraloor. 


In  die  laaste 

tyd  saans  voor  die  bedlampie 

afgeskakel  word  blaai  jy  ’n  halfuur 

of  so  deur  ’n  tydskrif 

terwyl  ek  met  my  rug  na  jou  gedraai 

en  my  kop  onder  die  komberse 

kastig  slaapwaarts 

skommel 

want  in  jou  lyf  wat  skrams  teen  my 
roer  vermoed  ek  ook  ander  lewens 
wat  joune  kón  wees 
lewens  waarby  jy  al  hoe  stadiger 
verby 

blaai  soos  die  blonde  knaap 
op  bladsy  27  met  sy  hande  gretig 
op  jou  heupe  terwyl  julle  saggies  kantel 
deur  die  nuanses  van  ’n  wals 
en  later  die  grillekker  geknibbel  wat  jou 
tepels 

klokhelder  klingel 

en  die  drif  van  sy  ritme 

onstuitbaar  soos  die  kabel  gespan 

oor  die  rivier  op  julle  plaas  en  jy  haak 

kragtig  weer  die  glywiel 

op  sy  vaste  baan  swaai  met  bandelose 

krete 

as  rabbedoe  terug 

oor  die  stroom  na  halfvergete 

jongmeisiejare  van  eerste  ervarings 

uitgespeel  agter  die  skuur 

met  buurseuns 

en  op 

bladsy  35  bring  die  artikel 
oortropiese  reënwoude  weer 
die  australiër  terug 
na  jou  arms 

lê  jy  onder  die  tentseil  en  muskietnet 
met  jou  gesig  teen  sy  bors 
genestel  ruik  jy  sweet  en  stof 
pyp  en  son  voel  jy  sy  harde  lyf 
teen  jou 

sy  spiere  soos  toue 

om  jou  gewoel  en  jy  beur  angstig 

teen  die  offerpaal 

op 

luister  na  die  gejil  van  hulle 
wat  wild  teen  jou  verby  dans 
terwyl  vlamme 
deur 

jou  knetter 

soos  die  foto  van  ’n  kaggel 
op  bladsy  42  die  sagwarm  kleur 
van  vonkelende  samesyn 
op  die  mat  onder  ’n  wolkombers 
die  hand  wat  stadig 
oor  jou  drentel  met  die  aroma 
van  ’n  volronde  wyn  op  die  asem 
van  die  liefde 

die  neus  wat  koersloos  na  benede 
sluip 

gans  verlore  in  die  geurstreke 
van  die  lyf  die  onwillekeurige 
skrik  by  die  gevoelige 
aankoms 

die  heerlike  gevroetel  van  tong 

tussen  skaamlippe 

van 

geur  die  parfuum-advertensie 
op  die  volgende  bladsy  die  elegansie 
van  die  model 

met  haar  flappende  blou  rok 
gesluier 

om  sonbruinbene  die  kop  agteroor 
in  volle  lag  betrap 
dit  is  jy 

met  jou  hare  soos  vlae  om  jou  gesig 
gedrapeer  en  die  aandlug 
sprei  ekstaties  weer  die  jare  van  rose 
met  ’n  tikkie  jasmyn 
en  muskus 

om  jou  die  jare  vóór  man 
en 

kinders  die  klewerige  gehuil  snags 

die  omruil  van  vuil  doeke  die  kriewelseer 

borsvoeding 

met  ’n  kind  wat  ruik  na  ou  botter  in  jou  arms 
en  ’n  man  wat  snork  aan  jou  sy  die  jare 
vóór  jy  jou  nagjurk  soos  ’n  pantser 
om  jou  vou  deur  tydskrifte 
blaai 

voor  jy  die  bedlampie 

afskakel  en  knus  teen  my  rug  aan 

krom  terwyl  jou  arm  liggies 

om  my  klamp.  Ek  verstaan  dit  nie 

maar  ek  voel  jou  liefde  soos  ’n  hand  in  my 

oopgaan  die  ritme  van  jou  asemhaling 

soos  ’n  groen  bries 

in  my 

Elsa  Nolte 

...  Per  speculum  in  aenigmate  ... 
...  Deur  ’n  spieël  in  ’n  raaisel ... 
Deel  W:  In  die  kamer  was  ’n  kas 


credule,  quid  frustra  simulacra  fugacia  captas? 
quod  petis  est  nusquam;  quod  amas,  avertere,  perdes. 
ista  repercussae,  quam  cernis,  imaginis  umbra  est. 

nil  habet  ista  sui 

(Ovidius:  Metamorfoses  111:  432-435)' 

Sentraal  in  In  die  kamer  was  ’n  kas  is  die  dreskas  met  sy  drie  spieëls  wat 
op  bladsy  2 uitvoerig  beskryf  word.  Wat  veral  in  die  weergawe  beklemtoon 
word,  is  dat  dit  die  werklikheid  kan  terugkaats.  Met  ander  woorde:  dit  het 
by  uitnemendheid  mimetiese  kwaliteite.  Die  verteiler  sê: 

“Hulle  was  altyd  stampvol,  die  spieëls.  Was  dit  nie  jou  eie  weerkaatsing  nie,  dan  het  die 
kameren  die  meubels  hulle  gevul:  (D)die  koperbed  ....  die  wastafel  en  die  portrette  .... 

die  appelkoos  (wat)  blom  ....  ’n  (B)by  ....  grootmoeder  ....  die  kat die  roosmaryn 

....”  (Grové  1989:  2-3).2 


En  die  beskrywing  van  Peternel  en  haar  aksies  soos  sy  in  die  spieël  kyk 
met  “skewebek”,  “wipvlegsels”,  “lippe  stemmig  geplooi”  al  singende  en 
dansende  (p.  3)  laat  ’n  mens  dink  aan  Narcissus  se  aksies  voor  die 
nabootsende  spieëlpoel  in  Ovidius  se  genoemde  Boek  111  van  die 
Metamorfoses: 

458  en  wanneer  ek  my  arms  uitsteek  na  jou,  steek  jy  op  jou  beurt  joune  uit; 

wanneer  ek  glimlag,  glimlag  jy  terug;  en  ek  het  dikwels  jou  trane  gesien 
460  as  ek  trane  gestort  het;  wanneer  ek  knik  kaats  jy  die  teken  terug 

en  sover  as  wat  ek  kan  raai  aan  die  bewegings  van  jou  pragtige  mond 
462  antwoord  jy  my  met  woorde  wat  nie  my  ore  bereik  nie.^ 

Die  teks  volg  ook  die  patroon  van  die  spieëls:  drie  spieëls  - drie  verhale! 
Drie  verhale  wat  nabootsend  van  aard  is  en  wat  ’n  beeld  gee  van  drie 
periodes  van  die  land  se  geskiedenis:  die  wisselvallige  pionierstydperk, 
die  republikeinse  era  en  die  Tweede  Vryheidoorlog  asook  die  moderne 
tyd.  ’n  Omvattende  speculum  mundi  sou  ’n  mens  kon  sê. 

Maar  soos  die  spieëls  van  die  dreskas  kan  beweeg  en  telkens  iets  anders 
weerkaats,  verloop  die  drie  verhale  nie  linêer  nie  maar  geíragmenteerd. 
Telkens  word  daar  tot  op  ’n  strategiese  punt  gevorder,  dan  kry  ’n  mens  ’n 
oorgang  na  ’n  ander  verhaal.  By  hierdie  oorgange  val  tyd  en  ruimte  as’t 
ware  weg  waar  dit  gaan  om  die  eenderse  lyding  van  die  hoofkarakters  en 

hulle  baie  dodes.  So  word  identieke  spieëlende  situasies  die  verbinding- 
skakel  tussen  die  verhale:'*  As  Martha  Koorts  (die  een  hooffigguur)  se  man 
en  kinders  sterf,  is  dit  byvoorbeeld  die  koudste  Oktobernag: 


“Here  God!  Die  wit  en  skitterende  aarde  met  sy  ruim  wat  dolleeg  straal.  Die  skepsel 
steek  verniet  sy  hande  uit.  In  derduisende  vrieskegels  weerkaats  die  dood. 

“So  was  dit  nie  vir  Charlotte  nie,  Charlotte  le  Roux,  gebore  Wahl.  Vir  haar  was  die  dood 
nie  wit  en  koud  nie  maar  ’n  sterfte  van  bloed;  haar  suster  se  vier-en-twintig  jaar  wat 
skarlakenrooi  weggespuit  het. 

“En  vir  Petrus  van  Deventer,  mooi  Peet?  In  die  spieël  van  sy  onthou  was  die  dood  tot 
die  einde  van  sy  dae  ’n  sonbesielaagte  ...”  (p.  9-10). 

By  al  die  verskille  die  bindende  ooreenkomste.  As  ’n  mens  dit  musikaal 
sou  formuleer,  sal  jy  sê  dat  die  teks  die  vorm  van  ’n  driestemmige  tuga 
aanneem. 

Petrus  van  Deventer,  gebore  ongeveer  1 827  (p.  1 ) is  die  hooffiguur  uit  die 
eerste  tydperk.  Ons  lees  hoe  hy  en  sy  familie  as  veeboere  deur  die  dor 
Noordweste  getrek  het  met  die  baie  sterftes  langs  die  pad.  Byna  ’n  Louis 
Trichardt-gegewe.  Petrus  verlaat  die  gebied  en  kry  vir  homself  uiteindelik 
’n  vaste  staanplek  as  burger  van  die  Z.A.R.  as  hy  in  1847  met  Geertina 
Swart  van  die  plaas  Swartzijnlaagte  trou.  Die  stuk  grond  bou  hy  op  tot  die 
pragplaas  Deventerskroon  - dié  plaas  in  die  Middelveld. 

Uit  die  huwelik,  wat  eintlik  ’n  mislukking  is,  word  een  dogter  gebore,  ’n 
dogter  wat  ongetroud  swanger  raak  en  (dit  is  alles  slegs  Petrus  se 
vermoede)  haar  pasgebore  kind  vermoor  op  12  Desember  1876  as  die 
gesin  (as  ’n  mens  hulle  so  kan  noem)  Nagmaal  toe  gaan. 

Na  die  gebeurtenis  (waaroor  die  leser  nooit  seker  is  nie)  ken  Petrus  geen 
rus  of  duurte  nie.  Opgejaag  soek  hy  na  oorblyfsels  van  die  lykie  en  as  hy 
dit  nie  kan  kry  nie,  gaan  soek  hy,  irrasioneel  genoeg,  na  sy  een  broertjie 
se  grat  in  die  onherbergsame  Noordweste.  Ook  dít  kry  hy  nie  en  hy  stert 
aan  beroerte  op  pad  huis  toe. 

Martha  Koorts  is  die  hooftiguur  van  die  tweede  verhaal.  Die  storie  van 
hierdie  Vrystaatse  vrou  handel  oor  die  dood  van  haar  eerste  man,  drie 
van  haar  stilgeborenes  en  twee  van  haar  seuntjies.  Ons  lees  van  haar 
tweede  huwelik  met  die  musikale  Magiel  Koorts  en  die  skande  wat  hy  oor 
haar  huis  gebring  het,  naamlik  dat  hy  haar  agterlike  dogter  Lydia  swanger 
gemaak  het.  Ons  hoorvan  Lydia  se  kind  Benoon,  gebore  op  25  Desember 
1899  (p.  41),  Martha  se  stryd  om  aan  die  Engelse  te  ontkom  tydens  die 
Anglo-Boereoorlog,  die  dood  van  Lydia  en  Benoon  tydens  die  griep  van 
1918  en  Martha  se  dood  in  die  twintigerjare  vanweë  water. 

Charlotte  le  Roux  (gebore  Wahl)  is  die  hootkarakter  in  die  eietydse  storie. 
Ons  lees  van  haar  pa  se  verlietdheid  op  Deborah  Theron  (Charlotte  se 
begaatde  musiekonderwyseres),  laasgenoemde  se  swangerskap  en  Char- 
lotte  se  moeder  se  beroerte-dood  as  gevolg  daarvan. 

Verder  lees  ons  van  Anna,  Charlotte  se  geniale,  musikale  halfsuster  en 
haar  buite-egtelike  verhouding  met  Niel  le  Roux  (Charlotte  se  man)  wie  se 
kind  sy  verwag.  Ten  slotte  gee  Charlotte  vir  Anna  ’n  telefoonnommer  waar 
sy  ’n  aborsie  kan  reël,  wat  tot  haar  (Anna  se)  dood  lei. 

Die  vraag  is  nou:  waarom  is  die  spieëlgegewe  so  belangrik? 

Hierdie  verhaalspieël,  ’n  spieël  van  die  tradisionele  soort,  is  belangrik  omdat 
dit  nie  kan  lieg  nie.  Die  spieëlbeeld  is  waar.  Daarom  dat  so  ’n  spieëlbeeld, 
volgens  Eco  (1 986: 228)  geen  teken  is  nie  want  die  referent  kan  nie  afwesig 
wees  nie.  Hy  sê: 

“The  mirror  image  (even  when  it  is  taken  as  an  antecedent)  is  present  in  the  presence 
of  a referent  which  cannot  be  absent’’  (Eco  se  kursivering.)^ 

Met  ander  woorde  die  spieëlgegewe  is  belangrik  omdat  dit  die 
waarheidskwaliteit  van  die  verhale  aksentueer. 

So  ’n  driepaneel-spieël  is  verder  ook  belangrik  vanweë  die  vermenig- 
vuldigingsmoontlikheid(e)  wat  dit  inhou:  die  moontlikheid  van  ’n  mise  en 
abyme-efíek  tot  in  ewigheid. 

Daarom  dat  herhaling  in  die  teks  so  ’n  belangrike  rol  speel.  Daar  is  onder 
andere  herhalende  situasies  in  elke  afsonderlike  verhaai. 

Petrus  van  Deventer  laat  byvoorbeeld  telkens  sy  perd(e)  op  die  hoogte 
blaas  om  af  te  kyk  op  die  Middelveldse  plaas  Swartzijnlaagte  wat  later  die 
pragtige  Deventerskroon  sou  word. 

Drie  keer  in  die  teks  is  daar  sprake  van  die  situasie.  Maar  by  die 
ooreenkomste  is  die  insiggewende  verskille. 

Die  eerste  keer  is  die  toneel  wat  Peet  gadeslaan  op  ’n  “stil  herfsdag’’ 
(p.  1 3)  vol  belofte. 

Die  tweede  keer  wat  ons  van  ’n  identiese  situasie  lees,  is  wanneer  hy  en 
Geertina  terugkeer  van  die  medisynevrou  na  die  uitspraak  dat  Geertina 
nie  meer  kinders  sou  kon  hê  nie.  Dan  aksentueer  die  panorama  wat  vir 
Petrus  soveel  opwinding  gegee  het  net  sy  verlies  - geen  seun  aan  wie  hy 
die  besit  sou  kon  oordra  nie. 

En  die  laaste  keer  lees  ons  van  die  hoogte  as  Peet  vertrek  om  na  sy 
broertjie  se  graf  in  die  Noordweste  te  gaan  soek: 

“Eers  is  hy  die  winterrante  oor.  Hy  het  nie  soos  vroeër  bo-op  die  hoogte  afgesaal,  of 
selfs  net  afgeklim  nie.  Die  weidse  landskap  onder  hom  was  of  dit  nie  bestaan  het  nie’’ 

(p.  102). 

Dit  was  waartoe  sy  lewe  gekom  het  - ’n  totale  bankrotskap. 

Die  soeke  na  ’n  graf  is  nog  een  van  die  herhalende  situasies  in  die  storie. 
Daar  is  die  graf  van  sy  genoemde  broertjie  Jan  Hendrik  en  dan  die  graf 
van  sy  onteerde  bloed  wat  hom  so  opgejaag  het  dat  hy  teen  alle  rede  in 
weer  na  Jan  Hendrik  se  graf  gaan  soek  het.  Dit  is  op  dié  tog  dat  hy  sterf  op 
die  moment  dat  hy  die  waarheid  wou  bely. 

Deurdie  herhaling  word  sy  geïntensiveerde  lyding  geaksentueer.  Sy  ganse 
besit  draai  teen  hom  soos  dit  in  die  teks  gestel  word: 

“Alles  sou  uiteindelik  ruik  na  sterflikheid.  Dit  was  vir  hom  die  ergste,  dat  die  kindermoord 
sy  hele  besit  waarin  hy  ’n  behae  had,  kon  verrinneweer’’  (p.  103). 

In  Martha  Koorts  se  storie  is  dit  weer  die  siektes  wat  so  herhaal  word: 
haar  man  wat  sy  longe  uithoes,  haar  twee  seuntjies  en  later  Lydia  en 
Benoon  tydens  die  groot  griep  in  1918:  koue,  dan  koors  en  dan  net  die 
totale  verswakking  (p.  115).  Oor  en  oor  verpleeg  Martha  Koorts  met  nat 
kompresse,  komberse,  warm  stene  en  bottels,  maar  die  uiteinde  is  altyd 
dieselfde.  Hierdeur  egter  word  haar  laaste  daad,  nie  van  verpleging  nie, 
maar  van  reiniging  as  sy  Benoon  doop,  sterk  geaksentueer. 

Wat  Charlotte  Wahl  se  verhaal  betref,  is  dit  veral  die  owerspelige  liefdes 
wat  herhaal  word.  Daar  is  die  situasie  tussen  Deborah  Theron  en  Char- 
lotte  Wahl  se  vader  wat  lei  tot  Charlotte  se  moeder  se  beroertedood  en 
wat  geëggo  word  deur  Anna  Wahl  en  Niel  le  Roux  (Charlotte  se  man)  se 
owerspelige  liefde.  Dit  weer  lei  tot  Anna  se  dood  na  aanleiding  waarvan 
die  teks  kommentarieer: 

“Die  gruwelike  optiek  van  die  verlede!”  (p.  124). 

Maar  die  een  verhaal  kaats  ook  die  ander.  Daar  is  deurentyd  herhalende 
en  verdubbelende  situasies  en  herhalende  woorde  wat  dui  op  ’n 
eendersheid  en  (as  ’n  mens  na  die  taal  kyk)  selfs  op  ’n  verwisselbaarheid. 
So  is  daar  die  onegte  swangerskappe  wat  nie  net  in  die  derde  storie 
voorkom  nie.  In  die  geval  van  Martha  de  Jager  is  dit  haartweede  eggenoot 
Magiel  Koorts  wat  sy  stiefdogter  Lydia  swanger  maak.  In  Petrus  van 
Deventer  se  storie  is  dit  sy  dogter  (so  reken  hy)  wat  onegtelik  swanger 
raak  en  haar  kind  vermoor.  En  in  (bharlotte  Wahl  se  geval  is  dit  (soos 
genoem)  haar  vader  en  eggenoot  wat  onegte  verhoudings  aangaan  wat 
(in  Anna  se  geval)  ’n  noodlottige  swangerskap  tot  gevolg  het. 

In  twee  stories  is  daar  ouer  vroue  wat  met  mooi  jongmans  trou,  met 
droewige  gevolge. 

Martha  de  Jager  raak  dol  verlief  op  en  trou  met  Magiel  Koorts  wat  so 
meevoerend  kon  praat  en  wat  so  musikaal  was,  maar  wat  tien  jaar  jonger 
as  sy  was: 

“Sy  het  hom  so  liefgehad.  Maar  hoe  kon  haar  woestyn-arm  spraak,  so  stram  ná  al  die 
jare  saam  met  die  swygsame  Johannes  en  sy  sprakelose  kind,  hoe  kon  dit  ooit  die  soet 
samesyn  weergee?  Soos  ’n  blinde  het  sy  rondgesoek  na  dit  wat  haar  gevoelens  kon 
uitsê,  woorde  wat  so  volledig  spreek  dat  haar  hartstog  en  die  vervulling  ganslik  daarin 
weerkaats  asof  in  ’n  versilwerde  vlak:  ’n  blink  spieël  vir  haar  lietde,  net  so  helder  en 
ondeurgrondelik  diep”  (p.  51). 

Sy  raak  swanger  maar  verloor  die  kind  op  sewe  maande  (een  van  die  baie 
vroeggeborenes  in  die  verhaal)  op  die  dag  toe  sy  hoor  van  Koorts  en  Lydia. 

Petrus  van  Deventer  ook  trou  met  ’n  ouer  vrou  - terwille  van  haar  plaas? 
Geertina  se  gevoelens  oor  hierdie  huwelik  word  beskryf  in  byna  die 
identiese  woorde  as  dié  van  Martha  want  Geertina  se  “begeerte  was  na 
die  mooi  jong  man  wat  haar  gevat  het”  (p.  21). 

Die  twee  mans  lyk  selfs  na  mekaar:  Petrus  is  “skraal,  lank,  mooi  rank 
gebou,  met  ’n  besliste  kyk  in  sy  oë”  en  blonde  hare  (p.  21).  Ook  Magiel 
Koorts  had  “a(A)n  arresting  face”  (soos  die  Engelse  offisier  gesê  het)  en 
“’n  bos  blinkgeeí  hare”  (p.  111  & 31). 

By  die  weduwee  het  Peet  net  een  kind:  swygsaam,  nors  en  broeiend  met 
kort,  dik  bene  (p.  29). 

Martha  stuur  Koorts  van  die  plaas  af  weg  en  Peet  keer  hom  af  van  sy  vrou 
en  bou  vir  hom  ’n  buitekamer.  Uiteindelik  is  die  afstand  fussen  hulle  net  so 
groot  soos  dié  tussen  Martha  en  Koorts. 

So  sou  ’n  mens  kon  voortgaan:  die  twee  vroue  wat  die  dood  bedien  in  die 
aangesig  van  die  dood  in  die  geval  van  Peet  se  moeder  en  Martha  Koorts; 
die  beroertesterftes  in  die  eerste  en  derde  storie  waar  Naomi  se  moeder 
en  mooi  Peet  albei  sprakeloos  gelaat  word.  Om  dan  nie  eers  te  praat  van 
die  kontrasterende  herhalings  nie. 

Daar  is  byvoorbeeld  Peet  van  Deventer  wat  net  een  meisiekind  het  as 
nageslag,  waar  die  Van  Deventers  baie  geseënd  was  in  die  manlike  lyn. 
Teen  hierdie  agtergrond  word  die  ontydige  moord  op  sy  eie  kleinseun  (soos 
hy  geglo  het)  en  die  afsluiting  van  ’n  hele  geslag  des  te  sterker 
geaksentueer. 

So  is  daar  ook  die  beeldskone  Naomi  Wahl  wat  haar  hare  kam  voor  die 
spieël  wat  die  onaantreklikheid  van  Geertina  Swart  voor  háár  spieël 
beklemtoon.  As  laasgenoemde  so  kyk,  besef  sy  onherroeplik: 

“'Onaantreklik  en  grot  en  oud’”  (p.  25). 

En  tog,  ten  spyte  van  die  kontras  is  hulle  tydgenote,  ly  albei  tot  sterwens 
toe. 

En  dit  is  wat  deur  die  herhalings  (met  wysiging)  geaksentueer  word:  ’n 
misi  en  abyme  van  eindelose  pyn  en  lyding.  Die  teks  som  homself  in  dié 
verband  so  op: 

“Hierdie  wrede  spieëls  kaats  en  kaats  weer,  kaats  terug!  ....  Lyding,  pyn  en  dood, 
pasgebore  kinders  ....  agterlike  kinders!  Wat  is  die  mens?  Hoe  mooi  keer  die  beeid 
terug  en  terug  en  open  onmeetlike  ruimtes  van  pyn  en  eensaamheid.  Hang  daar  lakens 
voor  en  bedek  dit  ganslik  ...”  (p.  54-55). 

En  die  reaksie  op  die  lyding  is  tegelykertyd  ook  eenders  en  wisselend: 
woede,  bitterheid,  haat,  droefheid,  onttrekking,  opstand  en  wanhoop. 
Enkeles  ervaar  dan  ook  die  sin  daarvan. 

Dit  is  egter  nie  net  die  lyding  wat  gedupliseer  word  nie.  Ook  die  ekstase 
oor  die  bestaan  word  vermenigvuldig. 

Vergelyk  byvoorbeeld  Petrus  se  verrukking  oor  sy  besit:  “d(D)ie  grond  was 
sy  lewe”  (p.  21),  “sy  hande  groen”  (p.  22),  hy  het  “’n  paar  are  gestroop  met 
sy  een  hand,  en  die  pitte,  al  soet,  om  en  om  gekou”  (p.  12).  Lyflik  ervaar  hy 
die  vrug  van  sy  arbeid.  Alles  wat  hy  geplant  het,  het  gegroei:  vrugtebome, 
peulgewasse,  knolgroente,  mielies,  tabak,  wingerde  en  geelperskes  (p.  14). 
Kortom:  Met  oorgawe  en  opwinding  het  hy  hom  in  sy  besit  verheug  (p.  28  & 
96).  Die  liefde  vir  die  bodem  was  by  hom  ’n  koors  (p.  14). 

In  Martha  Koorts  se  geval  is  dit  weer  die  ekstase  oor  die  liefde  vir  haar 
jong  eggenoot  met  sy  geel  bos  hare,  die  man  wat  so  mooi  kon  speel  en 
sing.  Sy  was  “weer  jonk  en  mooi  en  het  so  geblom  dat  die  mense  nog 
meer  kopgeskud  het”  (p.  36).  “h(H)aar  nagte  het  gejuig  in  stemme  ...” 
(p.  27)  en  sy  het  verwagtend  geraak  (p.  27).  Sy  het  soveel  behae  gehad  in 
haar  “mooi  jong  geliefde”  (p.  137).  Haar  hele  lewe  het  sy  geteer  op  die 
herinnering: 

“Die  oggend  ná  die  bruilofsnag,  toe  hy  uit  (haar) ...  kamer  buitentoe  loop,  het  sy  voete 
spore  gelaat  In  dle  dou”  (p.  137). 

En  in  Charlotte  Wahl  se  storie  is  dit  Deborah  en  Anna  Wahl  se  liefde  vir 
musiek  wat  die  verrukking  en  ekstase  veroorsaak.  Dag  en  nag  het  Anna 
geoefen.  Haar  spel  kon  sy  afwissel,  ’n  sangkwaliteit,  spoed  en  vaardigheid. 
Bach,  Beethoven  en  Mozart  - elk  kon  sy  op  sy  eie  manier  speel  - met 
beheerstheid  of  ’n  “suiwer,  ligte  aanslag”  (p.  89).  Die  hele  stil  Behrhof- 
huis  is  met  klanke  gevul:  “(S)soet  akkoorde  en  dissonante  (wat) ....  mekaar 
(af)wissel  ...  (en)  harmonieë  (wat)  ...  die  ruimtes  (vul)”  (p.  89). 

Weer  eens  is  daar  ook  weerkaatsing  tussen  die  verhale.  Soos  die  musiek 
byvoorbeeld  Deborah  en  Anna  Wahl  se  lewe  getransendeer  het,  so  het 
Magiel  Koorts  se  sang  en  spel  Martha  de  Jager  weer  ekstaties  tot  lewe 
gewek,  soos  ’n  mens  in  die  volgende  gedeelte  lees: 

“Dan,  soos  ’n  Dawid  van  ouds,  pluk  hy  die  silwersnare  dat  die  tone  mekaar  allerskoons 
volg  en  weggalm.  Die  een  klank  gly  in  die  volgende  in.  Hy  speel  ’n  paar  akkoorde, 
demp  die  reverberasie-dreun  met  sy  een  hand  en  sit  die  lied  van  sy  keuse  in.” 

“Baie  treurig,  maar  tog  onhoudbaar  soet ...”  (p.  33-34). 

En  dan  die  lewegewende  water  wat  soos  ’n  seën  neerdaal  in  al  drie  die 
stories. 

In  Petrus  van  Deventer  se  geval  is  daar  die  milddadige  reën  wat  op  ’n 
middag  uitsak  in  die  dor  Noordweste.  Mens  en  dier  gee  hulle  totaal  lyflik 
oor  aan  die  water: 

“Byna  mal  van  opgewondenheid  hou  die  man  nou  sy  hande  bak  en  wanneer  daar  ’n 
bietjie  water  in  opgegaar  is,  lek  hy  dit  op  met  gulsige  siukke”  (p.  78). 

So  mildelik  en  oordadig  ook  was  die  reën  in  Martha  se  droë  wêreld  na 
haar  troue  met  Koorts: 

“Dit  was  ’n  voorspoedige  voorjaar.  Dit  het  vroeg  gereën  en  veldblornme  wat  vir  jare  g’n 
teken  van  lewe  getoon  het  nie,  het  baldadig  uitgeloop  en  geblom  toe  dit  warmer  word  . . . 
Die  mooiste  jaar!  Die  vroeë  somer  al  - gewoonlik  ’n  winddor  tyd  - was  klam  van  gereelde 
buie  ...”  (p.  37-38). 

So  ekstaties  is  Niel  le  Roux  se  ervaring  ook  in  Italië  toe  hy  een  bloedige, 
warm  middag  by  ’n  fontein  in  ’n  stadspleintjie  aangeland  het: 

“Net  in  die  middel  van  die  vierkant  ’n  dorpsfontein,  ’n  vergeelde  gebeeldhoude  meisie 
met  haar  kruik  wat  sy  lawend  en  seënend  na  benede  draai  sodat  water  oor  die  bek 
mors  in  ’n  kwistige  blink  stroom  ...  die  genadige,  ewige  spoel  van  die  water,  so  koel  en 
fris!  Die  gebaar  van  die  nimf  so  gul”  (p.  78-80). 

En  al  hierdie  tonele  kulmineer  in  die  doop  van  Benoon  (wat  reeds 
voorafgeskadu  word  deur  die  doop  van  Petrus  van  Deventer  se  sterwende 
broertjie).  Trouens  die  hele  teks  werk  as’t  ware  op  na  die  gebeurtenis. 

Dit  is  ’n  plegtige  reinigingsritueel  as  Martha  haar  hande  was,  silwerskoon 
Sondagse-klere  aantrek  en  ’n  kant(fees)skort  aanbind.  Sy  kry  helder,  skoon 
spruitwater  en  laat  die  hele  doopformulier  lees.  Sy  gee  vir  “die  kind’’  ’n 
naam:  Benoon  Magiel  Koorts  en  doop  hom  dan  in  die  naam  van  die  Vader 
en  die  Seun  en  die  Heilige  Gees.  Die  naam  sou  ook  later  op  sy  grafsteen 
in  die  familiekerkhof  staan.  Nou  het  Martha  hom  aanvaar,  as  mens  geag 
en  selfs  liefgehad.  Stel  dit  teenoor  haar  bitterheid  by  sy  geboorte  waar 
gedagtes  van  moord  selfs  deur  haar  kop  geflits  het  (p.  44).  So  word  Benoon 
by  die  dood  met  ’n  daad  vergiffenis,  paradoksaal  genoeg,  tot  lewe  gewek: 
vir  Martha  ’n  bevrydende,  verlossende  ervaring.  Die  verlossing  en  die  “lewe” 
van  die  seun  manifesteer  hom  daarin  dat  Martha  nou  met  Benoon  kan 
praat  (teenoor  haar  agtienjarelange  stilswye).  Hy  word  (in  sy  afwesigheid) 
’n  geliefde  gespreksgenoot  met  wie  daar  ’n  ononderbroke  dialoog  gevoer 
word  - al  sê  die  mense  dat  sy  wat  Martha  is,  besig  is  om  “mal”  te  word  (p. 
118). 

So  ’n  verlossing  is  vir  Petrus  van  Deventer  met  sy  totale  swye  na  sy 
beroerteaanval  uitgesluit.  Vergelyk  die  feit  dat  Petrus  by  die  Nagmaal  braak, 
dat  water  meestal  vir  hom  sinoniem  is  met  ’n  slykagtige  moordkuil  en  dat  hy 
die  lewegewende  water  wat  vreemdes  hom  aanbied,  weggooi  en  skreeu 
dat  dit  “melaats”  maak  as  dit  op  die  hitte  van  die  dag  gedrink  word  (p.  130). 
Ook  vir  Charlotte  Wahl  is  ’n  verlossing  aan  die  einde  uitgesluit  as  die 
bevrydende  woord  nie  gespreek  word  nie  en  sy  nie  antwoord  op  haar 
dringende  telefoonoproepe  kry  nie  (dit  wil  sê  by  die  nommer  wat  sy  vir 
haar  suster  gegee  het). 

Lyding  en  ekstase!  Teistering  en  bevryding!  Spraak  en  swye!  Talle  verdub- 
belings,  kontrasterende  herhalings  en  intensiverende  ontwikkelinge.  Herha- 
lingspatrone  wat  tot  in  die  vesels  van  die  taal  neerslag  vind:  “Hy  het  my 
lief  / Hy  het  my  nie  lief  nie,  / tot  by  die  ekstatiese  van  die  laaste  blaar.Hy 
het  my  lief”  (p.  51 ).  Selfs  in  die  klankspel  kry  ons  die  herhalende  alliterasies 
en  assonansies  waardeur  die  prosa  musikaal  liries  word:  “rotsbank  en  /if” 

(p.  18),  “(B)£)ult  tear  buW  en  /dip  bring  /dip  voort”  (p.  19),  “droogtebossies 
/íollerig  /croes”  (p.  19),  “skraal,  lank,  mooi  rank  ..."  (p.  21)  en  “(V)\/erworpe, 
verstote  en  in  haar  liefde  verlaat”  (p.  24). 

Maar  uiteindelik  is  die  spieël  ’n  memento  morien  is  dit  tog  die  dood  wat  in 
die  laaste  instansie  vermenigvuldig  word:  Peet  van  Deventer  se  te  vroeg 
gebore  broertjies,  sy  moeder,  Van  Deventer  self,  Martha  se  man,  haar 
seuntjies,  haar  ongebore  kind,  Koorts,  Lydia  en  Benoon,  Charlotte  se 
moeder,  Deborah  Wahl  en  haar  dogter.  Al  die  stories  is  bevolk  met  baie 
dodes.  Die  spieël  kaats  en  kaats  hulle  terug.  Daarom  dat  die  verteller  sê: 

“Hang  daar  lakens  voor  en  bedek  dit  ganslik”  (p.  55). 

Hier  word  daar  na  ’n  ou  gebruik  verwys.  By  die  dood  van  Peternel  se 
grootmoeder  word  daar  inderdaad  lakens  voor  die  spieëls  gehang: 

“Toe  my  eie  grootmoeder  dood  is,  het  ’n  ou  kennis  wat  gehelp  het  met  die  waak,  dadelik 
lakens  oor  die  spieëls  in  die  sterfkamer  gegooi. 

“‘Waarom?’  het  ek  my  ma  gevra. 

“'Want  die  dood  mag  nie  weerkaats  nie.  Dis  ongelukkig.  So  glo  die  oumense.’ 

“'Net  maar  dat  ’n  mens  aardig  voel  as  so  ’n  persoon  se  liggaam  wys  in  die  spieël.  Die 
dood  self  is  oorgenoeg.  ’n  Mens  moet  dit  nie  vermeerder  nie’”  (p.  117).® 

Hierdie  lyding  moet  bedek  word.  Die  spieëls  wys  dit  wel  uit  maar  gee  geen 
antwoord  op  die  “hoekom”  en  “waarom”  nie.  Dit  sien  ons  uit  die  feit  dat  Peternel 
soos  Narcissus  haar  vlietende  spieëlbeeld  probeer  vasgryp.  So  probeer  sy 
die  waarheid  vang  (p.  25).  Soos  Narcissus  tree  Peternel  ook  hier  op: 

“Ek  stamp  met  my  hande  teen  hare,  die  skyf  kantel  na  agter.  Ek  druk  my  gesig  nader; 
sy  ook!  Ek  trek  my  lippe  op  ’n  lelike  tuit,  sý  ook.  Maar  as  ek  haar  probeer  soen  - ék 
skelm  Judas  - is  dit  kaplaks  teen  die  glas;  sýanderkant,  ek  duskant  (p.  93). 

Sy  slaan  selfs  die  glas  stukkend  om  die  beeld  te  agterhaal,  maar  al  wat  sy 
in  die  gebarste  glas  sien,  is  haar  “gelykenis  (en)  nog  een  en  nog  een”  (p. 
93).  ’n  Mise  en  abyme  tot  in  die  oneindige  toe,  maar  die  “ander”  bly 
onbereikbaar  ten  spyte  van  haar  woede  en  die  bloed  uit  haar  voorvinger 
wat  sy  in  die  glas  beseer  het.  Sy  was  so  desperaat  dat  sy  haarself  gesny 
het  om  so  die  “ander”  met  bloed  tot  tasbaarheid  te  besmeer  en  besweer. 
In  die  visuele  spieël  lê  die  kennis  en  die  insig  nie!  Wat  van  die  foniese 
spieël  - die  eggo? 

Reeds  in  die  klassieke  is  daar  deur  Ovidius  ’n  verband  gelê  tussen  die 
visuele  en  die  foniese  spieël  -■  ’n  verband  tussen  Echo  en  Narcissus. 
Echo  is  vanweë  haar  ratsheid  met  woorde  in  die  Griekse  mitologie  deur 
Zeus  (Jupiter)  opdrag  gegee  om  sonder  ophou  met  sy  vrou  Hera  (Juno)  te 
praat  sodat  sy  nie  sy  ontrouheid  sou  kon  raaksien  nie.  Toe  Hera  dit  uitvind, 
het  sy  Echo  gestraf  deur  haar  spraak  in  ’n  eggo  te  laat  verander.  Sy  (Echo) 
raak  verlief  op  Narcissus  maar  toe  haar  liefde  nie  beantwoord  word  nie. 

het  sy  weggekwyn  totdat  slegs  haar  stem  as  eggo  oorgebly  het.  Ovidius 
gee  die  geskiedenis  soos  volg  weer: 

359  “Echo  was  nog  ’n  liggaam,  nie  ’n  stem  nie;  en  tog  het  die  babbelkous  geen  ander 
nut  vir  haar  mond  gehad  as  nou  dat  sy  die  laaste  woord  uit  baie  kon  teruggee. 
(Juno  het  dit  gedoen  want  dikwels  wanneer  sy  nimfe  wat  in  die  berge  onder  Jupi- 
ter  lê  op  heterdaad  kon  betrap  het  sy  (Echo,  E.N.)  doelbewus  die  godin  met  lang 
praatjies  opgehou 

365  totdat  die  nimfe  gevlug  het.  En  toe  Saturnia  dit  agterkom  het  sy  gesê;  die  mag 
van  hierdie  tong  waardeur  ek  bedrieg  is  sal  kortgeknip  word  en  die  gebruik  van 
die  stem  verklein  word,  en  sy  het  haar  dreigement  met  handeling  uitgevoer:  die 
nimf  het  begin  om  woorde  weer  te  gee  aan  die  einde  van  toesprake,  en  om  te 
herhaal  wat  sy  gehoor  het.)^ 

Die  hele  eggo-gegewe  word  inderdaad  in  ons  verhaal  gereflekteer. 

Daar  is  byvoorbeeld  Peternel  se  pogings  om  haar  eggo  in  te  haal,  soos  sy 
gepoog  het  om  haar  spieëlbeeld  te  vang.  Sy  sê  daaroor  vanuit  ’n  latere 
perspektief: 

“Net  soos  ek  die  probleem  van  die  weerkaatsing  nie  kon  verstaan  nie,  so  kon  ek  ook 
die  verduideliking  van  die  weerklank  nie  begryp  nie  ..."  (p.  60). 

As  kind  het  sy  dit  so  ervaar: 

“Sy  (die  eggo,  E.N.)  is  óf  vreeslik  skaam  óf  sy  terg  my,  en  ek  is  seker  as  ek  net  vinnig 
genoeg  tussen  die  huis  en  die  skuur  kan  hardloop  ...  dan  vang  ek  haar  aan  haar  vlegsels 
en  ek  hou  haar  styf  vas  en  dan  speel  ons  die  hele  dag  saam  ...  (p.  60). 

En  dan  volg  ’n  gedeelte  wat  baie  lyk  op  die  toneel  wat  afspeel  tussen 
Echo  en  Narcissus  in  die  Metamorfoses  111:381  e.v.  Maar  ook  die 
substansielose  eggo  ontwyk  Peternel  immer.  En  dit  geld  viral  die  karakters 
soos  hulle  die  name  van  sterwendes  of  afgestorwenes  uitroep. 

Petrus  van  Deventer  se  ma  soek  in  ’n  dor,  klipperige  woestyngebied  na 
die  graf  van  haar  kind: 

“En  dan,  desperaat,  ’n  mens  sondertroos,  roep  sy  uitdagend  en  hard  ...  ‘Jan  Hendrik  ... 
Jan  Hendrik!’  Nog  ’n  keer  dat  dit  wyd  uitgalm  ... 

“Die  weerklank  kom  terug,  sagter,  onduideliker,  tussen  haar  mal  geroep  deur ... 

“Jan  Hendrik Jan  Hendrik!"  Dit  stoot  van  een  klipbank  teen  ’n  ander  aan,  die  klank 

beurtelings  gestuit,  dan  teruggekaats  deur  die  rotse. 

“Jan  Hendrik  ...  Hendrik  ...  Hendrik!”  tot  die  aand  oorloop  van  die  geroep  en  weer-roep” 
(p.  19-20). 

En  wat  Martha  Koorts  betref,  sê  die  verteller: 

“Al  sou  Martha  Koorts  die  nag  ingeroep  het:  ‘Tolla,  Douw,  Dirkman!’  watter  donker  einders 
sou  haar  stem  teruggooi?  Of  hou  die  ewigheid  self  die  name  vas? 

“’n  Antwoord!  Gee  dan  ’n  antwoord!  Nie  net  die  hol  en  ver  weerklank  nie.  Dood!  Almal 
so  onherroepelik  dood!  Lyding,  eensaamheid.  ‘Japie,  Thys!”'  (p.  62). 

“Ek  weet  nie  van  Charlotte  nie,  Charlotte  le  Roux,  gebore  Wahl,  die  dogter  van  Henk  en 
Naomi  Wahl  ...  Het  sy  ooit  in  wanhoop  haar  halfsuster  se  naam  uitgeroep  en  dan 
vertwyfeld  gewag  vir  die  koggel-eggo,  al  was  dit  net  in  haar  gedagtes?”  (p.  62). 

Inderdaad:  ’n  eggo  is  ’n  illusie  van  ’n  antwoord,  soos  Ovidius  dit  so  raak 
gestel  het. 

Die  geskreeu  teen  die  uitspansel  van  die  dodes  se  name  is  ’n 
wanhoopspoging  om  ’n  antwoord  te  kry  - ’n  antwoord  wat  die  dodes  se 
lewe  of  herlewe  kan  bevestig.  Maar  dit  is  ook  ’n  poging  om  ’n  antwoord  te 
kry  op  die  “waarom”  van  die  lyding. 

Die  tartende  eggo  gee  natuurlik,  soos  die  vlietende  spieëlbeeld,  geen 
antwoord  nie.® 

Tog  sê  die  verteller: 

“Ek  self  hakkel  nie,  stoot  ook  nie  met  my  tong  nie  ...  Woorde  het  ek  ook  in  oormaat,  al 
my  eies  asook  die  derduisendes  wat  al  klaar  gebruik  is.  Maar  om  die  juistes  bymekaar 
te  bring  sodat  dit  wat  plaasgevind  het,  met  dit  wat  ek  skrywe,  oormekaar  val  ...  Sal  ek 
so  die  waarheid  kan  vang?”  (p.  25). 

Sy  wil  van  die  woorde  ’n  spieël  maak  soos  sy  ook  duidelik  in  die  volgende 
gedeelte  stel: 

“Want  om  reg  te  skryf,  moet  jy  dit  sê  soos  dit  gebeur  het,  omdat  waarheid  en  skryf 
mekaar  behoort  te  weerkaats  soos  die  blink  skywe  van  my  grootmoeder  se  kas.  Wat  in 
die  een  wys,  moet  presies  so  in  die  ander  een  weerkaats”  (p.  41). 

Daar  word  baie  oor  woorde  gepraat  en  gedink  in  die  verhaal.  Kan  hulle 
inderdaad  die  waarheid  en  die  werklikheid  weergee?  Benoon  worstel  met 
die  probleem  wanneer  hy  woorde  in  die  sand  skryf  en  dan  “lank  na  ’n  dier 
of  ’n  voël  kyk  en  ...  wonder  wat  dit  is  van  die  verskynsel  wat  in  die  woord 
was  en  of  alles  daarin  vervat  is  soos  in  ’n  weerkaatsing”  (p.  107). 

’n  Antwoord  kan  hy  nie  kry  nie,  net  so  min  as  wat  die  verteller  dit  uiteindelik 
kan  gee.  Die  waarheid  en  die  werklikheid  is  nie  kenbaar  nie  en  “’n  woord 
(is)  ...  sonder  atoom  of  molekuul”  (p.  137).  Hoe  kan  dit  helderheid,  insig 
en  klaarheid  bring? 

Woorde  is  dan  ook  in  baie  gevalle  in  die  verhaal  ontoereikend.  Dit  sien  ’n 
mens  uit  verskillende  sake,  byvoorbeeld  in  die  stotterende  spraak  van 
Petrus  van  Deventer  se  vrou  wat  alle  kommunikasie  tussen  die  twee  mense 
so  vernietig  dat  lewensbelangrike  kwessies  soos  die  moontlike  swanger- 
skap  van  die  dogter  nie  bespreek  kan  word  nie. 

Oor  hulle  situasie  bely  die  verteller  self  haar  eie  onmag: 

“Maar  g’n  woord  van  my  kan  die  bitterheid  van  die  twee  mense  teenoor  mekaar  weergee 
nie,  of  hulle  onmag  om  met  mekaar  te  praat  nie”  (p.  26). 

Ook  Martha  Koorts  se  lyding  kan  nie  in  woorde  weergegee  word  nie 
(p.  31).  En  in  elk  geval  is  daar  soveel  stiltes  in  die  genoemde  Martha  se 
huis:  haar  man  Johannes  was  nie  spraaksaam  nie,  haar  seun  Gert  Frans 
is  arm  aan  woorde  en  haar  dogter  Lydia  agterlik.^  Maar  veral  was  daar  die 
stilte  tussen  haar  en  Benoon.  Geen  woord  het  tussen  hulle  geval  nie. 

“Daarvoor  was  haar  bitterheid  ...  te  groot”  (p.  112). 

En  in  die  derde  storie  is  daar  die  “lang  en  ongemaklike  stiltes”  (p.  71)  in 
die  Behrhofhuishouding. 

Stiltes  en  stiltes  en  nogmaals  stiltes,  beroerte-spraakloosheid  en  woorde 
wat  tekort  skiet.  En  die  verteller  moet  herhaaldelik  bely  dat  sy  sekere  dinge 
net  nie  weet  nie. 

Sy  weet  nie  wat  die  ware  situasie  was  rondom  Petrus  van  Deventer  se 
dogter  nie.  Sy  weet  nie  wat  die  ware  feite  is  rondom  Anna  Wahl  se  aborsie 
nie.  Sy  weet  nie  hoe  Niel  le  Roux  op  Anna  se  dood  sou  reageer  nie  en  sy 
weet  nie  of  Charlotte  ooit  wanhopig  haar  suster  se  naam  uitgeroep  het  nie.^° 
Die  verteller  kry  in  die  laaste  instansie  met  haar  spieëls,  eggo’s  en  woorde 
nie  insig  nie  en  sy  sê  sy  kan  die  leser  ook  nie  tot  begrip  en  kennis  lei  nie. 
Waar  die  blinkvlakkige  spieël  van  woorde  waarheid,  kennis  en  insig  moet 
bring,  aksentueer  dit  uiteindelik  slegs  die  feit  dat  die  mens  in  ’n  spieël  in  ’n 
raaisel  kyk.  Om  saam  met  Plato  te  praat:  hoeveel  keer  is  ’n  mens  nie 
verwyder  van  die  werklikheid  en  die  waarheid  nie? 

Maar  so  in  die  niet,  totaal  sonder  ’n  antwoord,  laat  die  verhaal  die  leser 
nie.  Daar  is  nog  die  liedjie  waarmee  die  verhaal  eindig.  ’n  Liedjie  wat 
deurlopend  in  die  teks  herhaal  word  en  wat  onlosmaaklik  skakel  met  die 
musiektema  wat  dwarsdeur  die  teks  so  ’n  belangrike  rol  speel  soos  wat  ek 
reeds  gesuggereer  het: 

Slape,  slape 
soete  knape. 

Luister  net  hoe 
blêr  die  skape 
mê,  mê,  mê! 

(p.  9,  17,  44  & 137)" 

Dit  is  nou  wel  ’n  kinderslaapliedjie  wat  die  ondertone  van  ’n  elegiese 
dodesang  het,  maar  so  ’n  oënskynlike  eenvoudige  tema  kan  wel 
ingewikkeld  polifonies  verwerk  en  georkestreer  word  en  dan  kan  dit  ’n  lied 
word  wat  tot  lewe  wek  en  lyding  transendeer.^^  Dit  is  wat  gebeur  as  Anna 
Wahl  klavier  speel,  dit  is  presies  wat  met  Martha  Koorts  gebeur  het  toe 
Magiel  vir  haar  gespeel  en  gesing  het: 

“Gemis  en  smart,  al  die  donker  windsels  om  Martha  se  hart,  daarvan  sing  hy,  maar  omdat 
dit  saamvloei  met  die  vol  tone  van  die  instrument,  so  soet  van  melodie  is,  en  omdat  die 
tyd  slepend-ritmies  voortklink,  word  dit  vir  Martha  soos  die  water  van  die  kuil  waarin  ’n 
mens  op  ’n  stil  somerdag  alles  wat  daaromheen  groei,  sien  weerkaats - ...  alles  ’n  getroue 
gelykenis  maar  tog  totaal  anders:  ver  en  diep  verwyder  in  die  stil,  blink  vlak’’  (p.  34) 

Die  spieël  en  die  musiek  word  beeldend  een^°  en  as  Magiel  so  sit  en  sing 
met  sy  harp,  is  hy  inderdaad  ’n  Orpheus  en  Martha  se  dooie  ledemate 
stroom  weer  vol  lewegewende  bloed  as  sy  die  nag  na  die  sing  van  die  lied 
weer  begin  menstrueer. 

Orpheus  was  die  begenadigde  sanger  met  sy  lier  wat  met  sy  kuns  lewelose 
dinge  in  beweging  kon  laat  kom.  Toe  sy  vrou  Eurydice  sterf  aan  ’n  slangbyt 
het  hy  met  sy  ontroerende  sang  selfs  die  gode  van  die  onderwêreld  beweeg 
om  haar  weer  na  die  land  van  die  lewendes  te  laat  gaan.  Hy  moes  haar 
gaan  haal  en  sy  sou  hom  volg  - hy  mag  net  nie  omkyk  nie,  wat  hy  wel  op 
die  laaste  gedoen  het.  Daardeur  verloor  hy  haar  vir  ’n  tweede  keer. 

Sy  langdurige  smart  oor  hierdie  tweede  verlies  het  die  Thrasiese  vroue  so 
woedend  gemaak  dat  hulle  Orpheus  op  een  van  hulle  orgieë  verskeur 
het.  Die  stukke  van  sy  liggaam  is  deur  die  Muse  bymekaar  gemaak  en 
begrawe  aan  die  voet  van  die  Berg  Olympus. 

Sy  singende  kop  is  gegooi  in  die  Hebrus-rivier  en  het  in  die  see  beland. 
Op  die  seestroom  het  dit  na  Lesbos  gedryf  waar  dit  begrawe  is  [Evans 
(ed.)  1981:  816]. 

Ovidius  gee  die  mite  weer  in  Boek  X en  XI  van  die  Metamorfoses  waaruit 
ek  twee  grepe  aanhaal  ter  illustrasie; 

40  “Die  bloedlose  geeste  het  hom  beween  terwyl  hy  dit  sing  en  die  snare  by  sy 
woorde  pluk;  en 

Tantalus  het  nie  die  water  wat  terugtrek  gekeer  nie;  die  wiel  van  Ixio  het  in  verbasing 
tot  stilstand  gekom, 

die  voëls  het  ook  nie  (meer)  die  lewer  gepik  nie,  en  die  kleindogters  van 
Belus  was  sonder  hulle  kruike  en  jy,  Sisiphus  het  bly  sit  op  jou  rots. 

45  Toe  eers,  lui  die  gerug,  het  die  wange  van  die  Eumenides  oorwin  deur  die  lied, 
nat  geword  met  trane 

nóg  die  koninklike  eggenote,  nóg  hy  wat  die  onderwêreld  regeer  kon  dit 
verduur  om  die  pleitende  te  weier  nie  (om  nee  te  sê  vir  die  man  wat 
so  ontroerend  pleit  nie).”''' 

Oor  sy  dood,  berig  Ovidius  weer  in  Boek  XI  van  die  Metamorfoses: 

50  “Sy  ledemate  was  op  verskillende  plekke  rondgestrooi  maar  jy  Hebrus  het  sy  kop 
en  lier 

ontvang  en  verbasend!  terwyl  hulle  in  die  middel  van  die  rivier  afgegly  het, 

kla  die  lier  iets  droewigs  en  die  lewelose  tong 

maak  ’n  treurige  klag  wat  die  rivieroewers  smartlik  geëggo  het. 

Weggevoer  na  die  see  verlaat  hulle  reeds  die  bekende  rivier 
55  en  bereik  hulle  die  kus  van  Lesbos  naby  Metumna. 

Hier,  terwyl  die  kop  ontbloot  gelê  het  op  die  vreemde  strand 
en  die  hare  verward  met  druppels  nat  was,  hier  het  ’n  woeste  slang  dit  aangeval. 
Maar  Phoebus  het  opgedaag  en  het  die  reptiel  gestop  terwyl  hy  hom  gereed 
maak  om  die  hap  toe  te  dien, 
en  hy  verhard  die  oopgesperde  bek  in  klip  en 
60  hy  verstar  die  opening  (daarvan)  net  soos  hy  was.”'^ 

Ten  spyte  van  dle  opperste  lyding,  dood  en  liggaamlike  verminking  sing 
Orpheus  sy  carmen  perpetuum  en  bring  hy  die  wêreld  rondom  hom  in 
beroering,  transendeer  hy  die  lyding  al  is  die  “waarom”  van  die  lyding  nie 
duidelik  nie.  Met  ander  woorde  hy  begryp  en  ken  nie  noodwendig  nie. 

maar  die  misterie  van  die  bestaan  word  droewig  en  aangrypend  in  sy  lied 
verwoord.  Hier  gaan  dit  om,  wat  Nolan  (1993:  46)  die  “elevating  powers” 
van  die  kuns  noem,  en  oor  Orpheus  se  dood  waar  die  kop  van  die  sanger 
van  uitwissing  gered  word  deur  Appolo,  praat  Nolan  verder  van  ‘t(T)he 
metaphoric  shift  from  personal  suffering  into  significant  form:  (1993:  51). 
En  dit  geld  ook  in  die  laaste  instansie  vir  In  die  kamer  is  ’n  kas. 

Al  kan  Petrus  van  Deventer  of  Charlotte  Wahl  die  sin  van  hul  lyding  nie 
peil  nie,  al  ken  die  verteller  nie  en  al  is  die  woord  ontoereikend  - kennis  en 
insig  lê  in  die  taal,  paradoksaal  genoeg. 

In  hierdie  verhaal  kom  die  leser  inderdaad  onder  die  indruk  van  die  genade, 
die  grootheid,  die  rampspoed  en  die  raaiselagtige  van  die  menslike 
bestaan.  Dit  geskied  in  die  teks  deur  die  implisiete  outeur  wat  die  hele 
ingewikkelde  drieledige  komposisiestruktuur  manipuleer:  die  keuse  van 
woorde  en  hulle  samehang,  die  herhalingspatrone,  die  modulasies,  die 
brugpassasies  (oorgange),  die  interaksie,  harmoniëring  en  orkestrering 
van  alle  elemente  soos  gebeurtenisse,  karakters,  tyd,  ruimte,  klank  en 
beelding  asook  die  spel  van  teenstellings  tussen  die  verhale.  En  sodoende 
word  dit  wat  gruwelike  werklikhede  was:  doodslag,  owerspel,  bloedskande 
en  selfs  die  dood  deur  die  kuns  draaglik  gemaak. 

Daarom  die  balanserende  rekapitulasie  (soos  in  die  musiek)  in  die  laaste 
paragrawe: 

“’n  Ou  vrou  se  dans  is  alte  gou  oor,  kwalik  ’n  mórereën:  net  ’n  buiging  en  ’n  ligte  passie. 
“’n  Botsel  verskyn  in  die  nasomer.  Dit  ontluik  skaars  voor  die  ryp. 

“Stroop  bly  oor  in  ’n  heuningfles.  Al  sandsuiker,  maar  so  soet,  so  ongelooflik  soet:  ‘My 
mooi  jong  liefde’ 

“Ja,  want  met  die  lig  word  selfs  die  dood  teruggekaats,  sodat  hulle  drie  lakens  voor  die 
glas  moet  hang’’  (p.  137). 

En  oor  die  versugting  aan  die  einde  van  die  boek  oor  hoe  die  woord  meer 
kan  word’®  om  as’t  ware  ’n  verbale  speculum  mundi  weer  te  gee,  kan  ’n 
mens  sê:  Dit  gebeur  in  hierdie  verhaal  wel  onder  andere  deur  die 
intertekstuele,  mitiese’^  onderbou  soos  aangetoon.  Die  klassieke  mites 
het  hulle  van  altyd  af  besig  gehou  met  die  grondprobleme  van  die  menslike 
bestaan  en  hierdie  oerpatroon  verhewig  en  verwyd  die  lyding  en  ekstase 
in  die  metaforiese  spieëlkomposisie  wat  hierdie  verhaal  is.’®^^® 

Aantekeninge 

1.  Die  Afrikaans  lui: 

432  Naïewe  een,  wat  gryp  jy  tevergeefs  (na)  vlietende  beelde? 

Wat  jy  soek  is  nêrens  nie;  draai  weg  omdat  jy  wat  jy  liefhet  sal  verloor 
Waarna  jy  kyk  is  ’n  skaduwee,  ’n  gereflekteerde  beeld 
435  dit  het  niks  van  sy  eie  nie  ...” 

2.  Ek  haal  deurgaans  uit  hierdie  uitgawe  aan  en  deurgaans  ook  my  kursivering  behalwe 
waar  ander  vermeld. 

3. 


Die  Latyn  lui: 


“cumque  ego  porrexi  tibi  bracchia,  porrigis  ultro; 
cum  risi,  adrides;  lacrimas  quoque  saepe  notavi 
me  lacrimante  tuas;  nutu  quoque  signa  remittis 
et,  quantum  motu  formosi  suspicor  oris, 
verba  refers  aura  non  pervenientia  nostras.” 

4.  Vgl.  wat  ek  oor  Dickens  gesé  het. 

5.  Daarom  maak  Beatriz  Urraca  ook  die  volgende  opmerking  oor  Borges  se  spieëls  (1 992: 
159): 

“...  (they)  faithfully  duplicate  appearances...” 

6.  Steven  Axelrod  (1985:  294)  venwys  ook  hierna. 

7.  Die  Latyn  lui: 

359  “corpus  adhuc  Echo,  non  vox  erat;  et  tamen  usum 
garrula  non  alium,  quam  nunc  habet,  oris  habebat, 
reddere  de  multis  ut  verba  novissima  posset. 

(facerat  hoc  Juno  quia,  cum  deprendere  posset 
sub  love  saepe  suo  nymphas  in  monte  iacentes, 
ilia  deam  longo  prudens  sermone  tenebat, 
dum  fugerent  nymphae.  postquam  hoc  Saturnia  sensit, 

‘huius,’  ait,  ‘linguae,  qua  sum  delusa,  potestas 
parva  tibi  dabitur  vocisque  brevissimus  usus.’ 
reque  mimas  firmat:  tantum  haec  in  fine  loquendi 
369  ingeminat  voces  auditaque  verba  reportat.) 

8.  Soos  die  substansielose  eggo  ontglippend  is,  so  kan  die  skaduwee  ook  nie  vasgevang 
word  nie.  ’n  Saak  waarop  ek  nie  nou  ingaan  nie.  Al  wat  ek  wel  in  die  verband  wil  aanhaal, 
is  die  volgende  uitspraak  van  Carla  Gottlieb  (1986:  5): 

“In  ancient  and  medieval  languages  the  word  for  a mirror  means  also  ‘container 
for  the  shadow’.” 

En  Axelrod  het  ’n  hele  artikel  aan  die  saak  gewy  waar  hy  dit  het  oor  Sylvia  Plath:  “The 
Mirror  and  the  Shadow  of  Plath’s  Poetics  of  Self-Doubt”  waar  hy  byvoorbeeld  die 
volgende  opmerking  maak: 

“Shadow  imagery  complements  Plath’s  imagery  of  mirror  reflections”  (1985: 294). 

9.  En  waar  het  die  woorde  van  Koorts  haar  laat  beland? 

1 0.  ’n  Mise  en  abyme  van  mistastings  en  onkunde  wat  reeds  met  betrekking  tot  Van  Maerlant 
ter  sprake  gebring  is. 

11 . Oor  die  rympies  in  die  verhaal  sou  ’n  mens  ’n  afsonderlike  opstel  kon  skryf. 

12.  Musikaal  is  dit  inderdaad  moontlik.  Dit  gebeur  byvoorbeeld  in  J.S.  Bach  se 
Kersfeesoratorium  waar  hy  die  bekende  “O  hoof  vol  bloed  en  wonde”  deur  sy  ritme  en 
orkestrering  tot  ’n  triomfantelike  oorwinningslied  transponeer. 

13.  Daardeur  word  die  visuele  en  die  musikale  metafories  in  harmonie  gebring.  Dit  hang 
natuurlik  saam  met  die  mitiese  gegewens.  Narcissus  en  Orpheus  (patroon  van  die  non- 
visuele  kunste)  word  gewoonlik  gesien  as  teenpole  vir  mekaar:  Narcissus  wat  uitgelewer 
is  aan  die  beperkinge  van  die  oog  en  Orpheus  wat  die  beperkinge  kan  oorbrug.  (Nie 

verniet  nie  dat  sieners  en  skrywers  soos  Tiresias  en  Homeros  in  die  Griekse  tradisie 
blindes  was  nie.) 

Deur  'n  metafoor  (vgl.  deel  1)  soos  bogenoemde  in  die  verhaal  word  die  Narcissus-  en 
Orpheusgegewens  versoen  om  die  taalkunswerk  te  metaforiseer  as  ’n  maaksel  waarin 
sowel  die  visuele  as  die  verbale  as  die  musikale  tot  orde  en  harmonie  geskik  word. 

14.  Die  Latyn  lui: 

40  “talia  dicentem  nervosque  ad  verba  moventem 
exsangues  flebant  animae;  nec  Tantalus  undam 
captavit  refugam,  stupuitque  Ixionis  orbis, 
nec  carpsere  iecur  volucres,  urnisque  vacarunt 
Belides,  inque  tuo  sedisti,  Sisype,  saxo. 

45  tunc  primum  lacrimis  victarum  carmine  fama  est 
Eumenidum  maduisse  genas,  nec  regia  coniunx 
sustinet  oranti  nec,  que  regit  ima,  negare  ...” 

15.  Die  Latyn  lui: 

50  “membra  iacent  diversa  locis,  caput,  Hebre,  lymramque 
excipis:  et  (mirum!)  medio  dum  labitur  amne, 
flebile  nescio  quid  queritur  lyra,  flebile  lingua. 
murmurat  exanimis,  respondent  flebile  ripae. 
iamque  mare  invectae  flumen  populare  relinquunt 
55  et  Methymnaeae  potiuntur  litore  Lesbi: 

hic  ferus  expositum  peregrinis  anguis  harenis 
os  petit  et  sparsos  stillanti  rore  capillos. 
tandem  Phoebus  adest  morsusque  inferre  parantem 
arcet  et  in  lapidem  rictus  serpentis  apertos 
60  congelat  et  patulos,  ut  erant,  indurat  hiatus.” 

16.  Die  slot  lui: 

“Maar  ’n  woord  so  sonder  atoom  of  molekuul,  hoe  maak  jy  hom  meer?  Al  bou  jy  ’n 
duisend  sterrewagskottels  op  die  berg  Ararat  sodat  tienduisend  sonne  daaruit 
straal ... 

Slape  slape 
soete  knape”  (p.  137). 

17.  Daar  is  ook  ander  intertekste  waarop  daar  nie  ingegaan  is  nie.  Daar  is  die  Trichardt- 
gegewe  in  die  Van  Deventer-storie  waarna  net  verwys  word.  So  is  daar  byvoorbeeld 
ook  vroue  wat  in  die  spieël  kyk  soos  Geertina  Swart  en  Naomi.  In  ’n  huisbiblioteek  het 
ek  talle  sulke  voorbeelde  opgespoor  vanaf  Tintoretto  en  La  Tour  tot  by  Picasso  en 
Salvador  Dali.  ’n  Mens  sou  ’n  aparte  artikel  oor  so  iets  kon  skryf. 

18.  In  die  musiek  kry  ’n  mens  inderdaad  spieëlkomposisies.  Dit  is  ’n  belangrike  faset  van 
die  fuga.  Beroemde  spieëlkomposisies  is  Buxtehude  se  verwerking  van  die  koraal  “Mit 
Fried  und  Freud  ich  fahr  dahin”  in  sy  Fried-und  freudenreiche  Hinfarth  geskryf  in  1674 
vir  die  begrafnis  van  sy  vader  en  J.S.  Bach  se  Contrapunctus  13  en  17. 

19.  Vanuit  ’n  ander  perspektief  kom  Heilna  du  Plooy  (1996)  ook  tot  die  gevolgtrekking  dat 
In  die  kamer  was  'n  kas  hom  bemoei  met  die  oerprobleme  van  die  menslike  bestaan  - 
dat  die  verhaal  hom  met  mitiese/religieuse  vrae  besig  hou:  “vrae  wat  nie  met 
wetenskaplike  feite  of  gegewens  beantwoord  kan  word  nie”  (1996:  408). 

Die  trein  stop  op  Mkuhlu-stasie  en  Elson  Maluleke  skarrel  om  sy  bagasie 
op  die  platform  te  kry.  Daar  is  sy  koffer  en  ’n  drasak  en  twee  swaar 
kartondose,  toegedraai  in  koerantpapier  en  sisaltou.  ’n  Paar  gewillige  hande 
gee  vir  hom  die  dose  deur  die  venster  aan.  Die  stasie-platform  is  vol  mense. 
Mense  wat  die  trein  verlaat,  word  hartlik  gegroet  deur  mense  wat  op  die 
platform  wag.  Daar  word  uitbundig  gelag  en  gesels.  Aan  die  rand  van  die 
platform  verkoop  vrouens  piesangs,  pynappels  en  veselperskes,  uitgestal 
op  koerantpapier  op  die  beton.  Agter  die  hekke  by  die  kaartjieskantoor  staan 
’n  vloot  mini-busse  en  toeter  blaas.  Alreeds  drom  die  mense  saam  om  op  te 
klim  en  jong  seuns  bind  bagasie  aan  die  dakrakke  vas.  Radio’s  blêr  oral. 
Elson  staan  vir  ’n  wyle  by  sy  bagasie  op  die  platform.  Hy  kyk  om  hom  rond 
en  groet  ou  bekendes.  Hy  is  uitgevat  in  ’n  wit  hemp  met  dun  blou  strepies 
en  swart  knope.  Hy  het  ’n  nuwe  haaivellangbroek  aan.  Sy  swart  leerskoene 
is  blink  gepoets  en  van  hoë  gehalte. 

Deur  die  skare  kom  twee  mans  hom  tegemoet  gestap.  Hy  is  bly  om  hulle 
te  sien.  Dit  is  sy  broer  en  sy  swaer.  Daar  word  hand  geskud  en  gelag  en 
gesels.  Sy  netjiese  klere  word  bewonder.  Hy  is  lenig  en  blakend  gesond, 
sy  broer  en  swaer  lewer  kommentaar  daarop.  Hulle  spreek  hom  aan  op  sy 
bynaam  “Wena  Wenuna,  Mdina,  Wanuna.”  (Jy  het  man  geword,  Mdina.) 
Hulle  help  hom  met  sy  bagasie  en  stap  na  ’n  klaar  oorvol  bussie  toe.  Hulle 
laai  sy  goed  en  klim  op.  Dit  is  ’n  warm  dag  in  die  laeveld  en  dit  is  bedompig 
tussen  die  mense  in  die  bussie,  maar  Elson  is  bly  om  weer  terug  te  wees 
tussen  sy  mense.  Die  bussie  laai  hulle  af  by  Kwinjamahembe  en  hulle 
stap  die  laaste  ent  na  die  sink  en  klei  pondokke  toe.  Die  groter  kinders 
sien  hulle,  kom  nader  gehardloop  en  dans  om  die  drie  mans.  Elson  raak 
hulle  koppe  aan.  ’n  Seun  vat  sy  drasak  by  hom.  Die  jonger  kinders  staan 
skaam  en  toekyk.  By  die  pondokke  groet  hy  eers  sy  ouma  waar  sy  in  haar 
hut  se  deur  sit,  dan  sy  pa,  ooms  en  ma.  Almal  is  bly  om  hom  te  sien.  Oral 
uit  Kwinjamahembe  kom  vriende  om  te  groet.  Jong  meisies  staan  nader 
en  loer  verleidelik  na  hom  onder  hulle  wimpers  en  swaai  hulle  heupe  soos 
hulle  nader  stap.  Hulle  sien  sy  nuwe  klere  raak. 

Die  aand  om  die  vuur  diep  hy  geskenke  uit  die  kartondose  uit.  Toffies  en 
suiglekkers,  poppies  en  karretjies  vir  die  kinders.  ’n  Kombers, 
warmwatersak  en  wolpantoffels  vir  Gogwane  (ouma).  ’n  Nommer  twee- 
pot  en  ’n  strykyster  waarin  mens  kole  kan  laai  vir  sy  ma.  Sy  pa  kry  ’n 
duursame  paar  swart  leerskoene  (soos  sy  eie)  en  ’n  breërand  vilthoed. 
Knipmesse,  donkerbrille  en  sigaretaanstekers  vir  broers,  neefs  en  vriende. 
Handspieëls,  parfuum  en  sykouse  vir  sussies,  niggies  en  meisies.  Nou  is 
Elson  ’n  ryk  man. 

Hy  en  sy  broer  en  sy  swaer  deel  ’n  pot  Jabula.  Die  groter  seuns  vra  groot- 
oog  uit  oor  sy  werk  en  trots  vertel  hy  hulle  van  ‘Famba  Honsi  Esigodini.’ 
Hy  meng  sy  moedertaal,  Tsonga,  vrylik  met  Fanikalo  en  dit  verhoog  die 
bewondering  wat  die  groter  seuns  en  ouer  meisies  vir  hom  koester.  Na  ’ri 
jaar  in  die  skagte  van  ’n  myn  op  die  Oos-Rand  het  Elson  Maluleke 
teruggekeer  na  sy  huis  in  die  laeveld  vir  die  paastydperk. 

Johnnie  Macintosh  is  bekommerd.  Dit  maak  nie  saak  hoe  deeglik  hy  sy 
afdeling  patrolleer  nie,  hy  kom  nêrens.  Die  renosters  word  geskiet  en  die 
stropers  word  nie  gevang  nie.  In  die  afgelope  drie  maande  het  hy  agt 
witrenosters  verloor.  Goddank  geen  swartrenosters  nie.  As  hy  in  die  suide 
patrolleer  word  renosters  gestroop  in  die  noorde  en  andersom.  Toe  hy  en 
sy  familie  twee  naweke  terug  Nelspruit  toe  is,  verloor  hy  drie  renosters. 
Hy  is  oortuig  die  informasie  verlaat  die  wildtuin  vanuit  sy  eie  geledere.  Oor 
die  Kerstyd  is  ’n  Sjangaan-veldwagtersersant  op  heterdaad  betrap  waar 
hy  die  horings  van  dooie  witrenosters  verwyder  het.  Die  koeëls  in  die 
renoster  se  kop  het  gekom  vanuit  sy  R1-diensgeweer.  Hy  het  twintig  jaar 
diens  in  die  wiidtuin  gehad.  Die  afdelingsveldwagter  was  met  vakansie. 
Suid-Afrika  beleef  ’n  politieke  oorgangstydperk.  Anargie  is  aan  die  orde 
van  die  dag.  Wantroue  vier  hoogty.  Op  die  Mosambiekgrens  heers  daar  ’n 
guerilla-stryd  teen  stropers  en  nou  het  dit  in  die  suidweste  ook  begin.  Die 
stropers  se  informante  is  wildtuinpersoneel  en  die  skietwerk  word  deur 
kenners  gedoen.  Twee  name  word  weer  oor  die  lippe  gehoor  van  almal 
gemoeid  met  renosters  en  stropery.  Armando  en  Domingo. 

Johnny  Macintos-h  word  Skukuza  toe  ontbied.  Agter  die  ronde  tafel  in  die 
raadsaal  skuif  hy  in.  Die  hoofveldwagter  en  ander  afdelingsveldwagters  is 
daar.  Daar  word  planne  gesmee.  Die  probleem  in  die  suidweste  moet  eens 
en  vir  altyd  opgelos  word. 

Die  mense  op  die  grens  van  die  wildtuin  moet  ’n  les  geleer  word.  Hulle 
maak  van  die  huidige  wetteloosheid  gebruik  om  verwoesting  in  die  wildtuin 
te  kom  saai.  Armando  en  Domingo  buit  die  situasie  ten  volle  uit. 

Die  hoofveldwagter  doen  sy  voorlegging.  Johnnie  Macintosh  moet  die 
paasnaweek  verlof  neem.  Hy  moet  sy  veldwagters  ook  afgee  vir  die 
naweek.  In  hulle  afwesigheid  sal  veldwagters  van  die  omliggende  afdelings 
ingebring  word.  As  daar  te  min  personeel  is,  sal  staptoerveldwagters 
ingeroep  word  om  die  gate  te  vul.  Op  kort  kennisgewing  sodat  Sjangaan- 
veldwagters  van  ander  afdelings  nie  kans  kry  om  met  mekaar  te 
kommunikeer  en  boodskappe  na  buite  te  stuur  nie.  Vanaf  Skukuza,  Onder- 
Sabie,  Krokodilbrug,  Malelane  en  Stolsnek  sal  afdelings  veldwagters  in 
die  laatmiddag  op  ’n  gegewe  plek  ontmoet.  Van  daar  sal  hulle  in  pare 
ontplooi  by  waterpunte,  koppies  en  ander  strategiese  plekke.  Daar  sal 
hulle  verskuilde  observasieposte  inrig.  Elke  groep  sal  radioverbinding  met 
mekaar  hê.  Die  ontmoetingsplek  sal  ook  as  operasionele  hoofkwartier  dien. 
Daar  sal  die  hoofveldwagter  en  Johnnie  Macintosh,  nie  werklik  op  verlof 

nie,  die  hele  operasie  beheer.  Die  veldwagtersgroepe  sal  ’n  ondeurdring- 
bare  linie  vorm  minder  as  ’n  kilometer  van  die  oewers  van  die  Sabierivier 
af  en  die  grens  van  die  Krugerwildtuin  af.  Die  renosterstropers  sal  kans 
gegee  word  om  die  wildtuin  binne  te  dring.  Vanaf  observasieposte  sal 
hulle  dopgehou  word  en  dan  sal  die  net  om  hulle  toegetrek  word. 

Toe  Stoffel  Mathysen  en  Ben  van  Deventer  by  die  ontmoetingsplek  in  die 
bos  aankom,  lyk  dit  asof  ’n  jong  oorlog  aan  die  broei  is.  Óral  staan 
Sjangaan-veldwagters  rond  in  groen  bosdrag,  stewels  en  boshoede.  Party 
leun  op  hulle  R1  -gewere,  ander  dra  dit  oor  die  skouer.  Party  maak  vuur  en 
ander  slaan  tente  op.  In  die  groot  Ops-tent  is  die  afdelingsveldwagters  en 
’n  paar  ander  staptoerveldwagters  klaar  daar.  Stoffel  het  die  boodskap 
gekry  toe  hy  pas  met  ’n  staptoer  klaar  was.  Ben  was  ook  nog  besig  om 
terug  te  keer.  Hulle  het  gereël  om  op  Skukuza  te  ontmoet  en  saam  af  te  ry. 
Hulle  parkeer  die  bakkie  waar  die  ander  veldwagters  se  bakkies  onder  ’n 
jakkalsbessieboom  staan  en  stap  na  die  Ops-tent.  Binnekant  is  dit 
bedompig.  Die  atmosfeer  is  gelaai.  Die  hoofveldwagter  is  besig  om  op  ’n 
kaart  te  beduie. 

Stoffel  en  Ben  staan  agter  by  die  flap  en  luister.Stoffel  kyk  na  die  manne  in 
die  tent.  Geklee  in  groen  boshemde  en  khaki-broeke.  Bruin  gebrand  en 
skoon  geskeer.  Daar  is  die  afdelingsveldwagters,  Louis  Roets,  voorheen 
’n  offisier  in  spesmagte.  ’n  Soliede  kêrel,  geestelik  en  fisies.  Johnnie  Mac- 
intosh,  ’n  oud-veldwagter  uit  Zimbabwe.  Goeie  man.  Henk  van  der 
Westhuizen,  ’n  Krugerwildtuin-veteraan.  Behoudend  en  standvastig. 
Brendon  Wilson,  ’n  suiplap  wat  rus  op  sy  louere  as  gewese  grootwildjagter. 
Bertus  Basson,  ’n  grootbek  met  geen  noemenswaardige  agtergrond, 
behalwe  Broederbond-konneksies  nie.  Dan  is  daar  die  twee  staptoer- 
veldwagters,  Japie  van  Zyl  en  Druce  Donely,  soos  Stoffel  ywerig  om  hulle 
self  te  bewys  en  met  hulle  visiere  gerig  op  ’n  afdelingsveldwagterspos. 
Langs  Stoffel  staan  Ben  van  Deventer.  Al  tien  jaar  lank  ’n  staptoer- 
veldwagter.  Voorheen  ’n  kompaniebevelvoerder  van  ’n  Boesmanbataljon. 
Hy  aspireer  nie  meer  om  enigiets  anders  as  ’n  staptoerveldwagter  te  wees 
nie.  Hy  is  uitgesproke  en  sinies.  Bevraagteken  raadsbesluite  openliktydens 
vergaderings.  Hy  vryf  die  topbestuur  telkens  verkeerd  op.  ’n  Vrydenker. 
Sy  kanse  op  promosie  is  skraal.  Selfs  nou  soos  die  hoofveldwagter  sy 
operasieplan  uitlê,  het  Ben  ’n  siniese  trek  om  sy  mondhoeke.  Dan  kom 
die  hoofveldwagter,  oom  Jaap  Uys.  Die  patriarg  wat  met  ’n  simpatieke  oor 
en  ’n  harde  hand  die  veldwagterskorps  in  toom  hou  terwyl  die  ou  orde  om 
hulle  verbrokkel. 

Oom  Jaap  sluit  af:  “Kêrels,  julle  weet  wat  ons  beleid  is  in  verband  met 
stropers.  Ek  bepleit  minimum  geweld,  maar  onthou:  Ons  het  te  doen  met 
professionele  kwaaddoeners  hier.  Dit  is  ’n  probleem  wat  ons  wil  uitroei. 
Ek  verlang  die  strengste  dissipline  tydens  hierdie  operasie.  Ons  sukses 
hang  daarvan  af.  Sterkte.” 

Die  veldwagters  staan  op  en  verlaat  die  tent.  Die  Sjangaans  word  beveel 
om  in  hulle  onderskeie  afdelings  aan  te  tree.  Die  afdelings  veldwagters 
verskaf  die  nodige  inligting.  Elke  groep  word  in  ’n  ander  area  ontplooi. 
Stoffel  en  Ben  sal  ’n  span  vorm  om  ’n  gaping  te  vul  tussen  die  Skukuza- 
manne  noord  van  hulle  en  die  Stolsnek-manne  suid  van  hulle.  Ben  haal 
sy  R1  uit  en  seiluitrusting  met  ammunisie.  Stoffel  vat  sy  ou  drie-nul-drie 
en  sy  vol  bandelier.  Sy  punt-vier-en-veertig-rewolwer  gord  hy  om  sy  middel 
vas.  Hulle  neem  rantsoenpakke,  rugsakke,  slaapsakke  en  bivvie-seile  van 
hulle  bakkie  af  en  laai  dit  oor  op  Johnnie  Macintosh  se  bakkie.  Ben  skuif 
langs  Johnnie  in  aan  die  passasierskant.  Stoffel  spring  agterop  saam  met 
die  Sjangaans.  Rl-gewere  en  drie-nul-dries  steek  oral  uit. 

Johnny  ry  op  ’n  voorbrand  en  stop  elke  nou  en  dan.  Sjangaans  spring  af  in 
spanne  van  twee.  In  Fanikalo  verduidelik  Johnnie  vir  hulle  waar  om  hulle 
observasiepos  te  stig.  ’n  Granietkoppie,  ’n  groot  boom  langs  ’n  spruit.  Met 
pak  en  geweer  stryk  die  Sjangaans  dan  deur  die  bosse  in  die  rigting  wat 
Johnnie  gewys  het. 

Stoffel  en  Ben  is  die  laaste  om  te  ontplooi.  Johnnie  wys  vir  hulle  ’n  rotswand 
op  die  draai  van  die  droë  rivierloop.  Met  rugsakke  oor  een  skouer,  slaapsak 
en  seil  in  die  arms  en  gewere  in  die  hand,  kronkel  hulle  met  ’n  wildpad 
langs.  Toerusting  haak  aan  doringstruike.  Dan  is  hulle  daar. 

Dit  is  ’n  goeie  observasiepos.  Hulle  bereik  die  kruin  van  die  rotswand 
ongesiens.  Vanuit  ’n  skeur  groei  ’n  breëblaar  rotsvy  wat  goeie  skadu  en 
kamoeflering  bied.  Die  skeur  is  diep  genoeg  sodat  net  hulle  koppe  oor  die 
rotswand  tussen  die  blare  uitsteek.  Die  skeur  is  groot  genoeg  vir  een  man 
om  gemaklik  te  lê  en  een  man  om  regop  te  sit.  Gou  is  hulle  ingerig  en 
wagskofte  uitgewerk. 

Die  son  sak  en  ’n  rustigheid  daal  oor  die  veld.  Stoffel  en  Ben  neem  die 
uitsig  om  hulle  in.  Hulle  kan  die  spruitloop  goed  dophou.  Skuins  onder 
hulle  is  ’n  watergat  op  die  draai.  Bobbejane  en  bospatryse  skrop  om  die 
water  in  die  wit  sand.  Die  walle  is  toe  met  riete  en  palms.  En  op  die  oewers 
is  digte  rivieroewerbos,  rooipendoringstruike,  worsboom,  jakkalsbessie  en 
groot  appelblaarbome.  Vanuit  hulle  verhewe  posisie  kan  hulle  die  golwende 
breëblaarbosveld  agter  die  rivieroewerbos  ook  bespied. 

Die  bobbejane  verdwyn  spruit-af  om  ’n  hoë  boom  vir  die  nag  te  gaan  soek. 
Die  bospatryse  kondig  die  einde  van  die  dag  aan.  Die  reuk  van 
aartappelbos  hang  op  die  aandluggie.  ’n  Bosbokram  verskyn  uit  die 
rivieroewerbos  en  stap  waaksaam,  tree  vir  tree  water  toe.  Hy  staan  lank 
op  die  rand  van  die  water,  laat  sy  kop  sak  en  drink  vinnig.  Hy  verdwyn  stil 
soos  hy  gekom  het.  Verder  weg  met  die  spruitloop  op  kom  die  rasperhyg 
van  ’n  luiperd  uit  die  rivieroewerbos.  Hy  het  wakker  geword  iewers  in  ’n 
mik  van  ’n  hoë  boom.  Nou  begin  sy  jagtog.  Oor  die  bosveld  buite  die 
wildtuin  kom  die  klank  van  ’n  trein  by  Mkuhlu-stasie.  Toe  is  dit  nag. 

***** 

Dis  ’n  pragtige  dag  op  die  Sabierivier.  Blink  water  kabbel  verby  gladde 
rotse.  Naaldekokers  vlieg  van  rots  tot  rots  en  raak  plek-plek  water.  In  die 
reuse-trosvye  op  die  oewer  kekkel  boskraaie  en  stroom-op  roep  ’n  visarend. 
Op  ’n  rotsbank  langs  die  water,  in  die  skadu  van  ’n  mingerhout,  het  Elson 
Maluleke  pas  sy  tweede  kurper  met  ’n  handlyn  uitgetrek.  Langs  hom  lê  sy 
swaer  en  sy  broer  luilekker  uitgestrek.  Hulle  gesels  oor  die  lewe  op  die 
myne.  Die  geweld  en  misdaad  in  die  stede.  Dan  praat  hulle  oor  motors, 
meisies  en  beeste.  Elson  se  blik  is  aan  die  oorkantste  oewer  van  die 
Sabierivier  waar  die  wildtuin  begin. 

“Nou,  as  ek  daar  ’n  plaas  kon  besit,  het  ek  net  heeldag  by  my  beeste  gesit 
en  nooit  weer  onder  in  ’n  mynskag  gewerk  nie.” 

“Jy  sal  eers  al  die  leeus  moet  doodskiet.  Hulle  sal  jou  beeste  klaar  maak,” 
sê  sy  swaer. 

“So  baie  plek.  So  baie  weiveld  aan  die  anderkant  en  ons  mag  dit  nie  gebruik 
nie.  Aan  hierdie  kant  is  ons  arm,”  sê  sy  broer. 

“Toe  maar,”  sê  Elson,  “een  van  die  dae  is  Nelson  Mandela  leier.  Dan  gaan 
hy  al  hierdie  land  vir  ons  teruggee.” 

“Dan  gaan  ons  weer  lekker  vleis  eet,”  sê  sy  swaer. 

“Onthou  julle  toe  ons  jong  mannetjies  was?  Al  die  tye  wat  ons  daar 
rondgeloop  het  met  ons  honde  en  voëls  geskiet  het  met  ons  rekkers.  Ons 
was  slim.  Die  veldwagters  het  ons  nooit  gevang  nie.  Vandag  is  dit  anders. 
Daar  is  baie  veldwagters.  Hulle  is  opgelei  soos  soldate  en  almal  dra  gewere. 
As  jy  nou  daar  gevang  word,  word  jy  opgesluit  en  geslaan.  Partykeer  word 
daar  mense  geskiet.  Die  mense  daar  is  liewer  vir  diere  as  vir  mense.  Aan 
hierdie  kant  is  ons  honger,”  sê  sy  broer. 

“So  baie  vleis  wat  daar  rondloop.  Hoekom  kan  hulle  nie  net  ’n  bietjie 
daarvan  hierdie  kant  toe  stuur  nie?” 

Sy  swaer  sit  regop. 

“Hoekom  gaan  haal  ons  nie  ’n  bietjie  vleis  daardie  kant  nie?” 

“Daardie  veldwagters  sal  ons  vang.” 

“Nie  vir  my  nie.  Ek  gaan  gereeld  soontoe.  Ek  kom  altyd  terug  met  ’n  rooibok 
of  ’n  duiker.  Ek  weet  wanneer  om  te  gaan  en  hoe  om  te  loop,”  sê  sy  swaer. 
“Hoe  weet  jy?”  vra  Elson. 

“My  suster  se  vriendin  werk  in  die  veldwagter  se  kombuis.  Sy  sê  my  altyd 
wanneer  die  veldwagter  weg  is.  Laaste  keer  toe  ek  daar  was,  het  ek  ’n 
groot  boom  gekry.  In  daardie  boom  is  daar  baie  heuning.  Die  heuningvoël 
het  my  gewys.  Ek  het  hoog  op  in  die  stam  die  gaatjie  gesien  waar  die  bye 
ingaan.  Die  voël  het  my  mooi  gevra  om  die  heuning  uit  te  haal,  maar  dit 
was  laat  en  ek  wou  nog  ’n  bok  skiet.” 

Elson  se  broer  kyk  na  sy  swaer. 

“Kom  ons  gaan  haal  daardie  heuning.  Ek  is  al  lankal  lus  vir  ‘nyosi’.” 

Elson  se  swaer  kyk  na  Elson  se  broer. 

“Kom  ons  gaan  haal  eers  my  pa  se  geweer.  Ek  is  al  lankal  lus  vir  ‘nyama’.” 

Elson  kyk  na  altwee. 

“Is  julle  seker  dit  is  veilig?” 

Elson  se  swaer  kyk  terug  na  Elson. 

“Natuurlik  is  dit  veilig.  Dit  is  paasnaweek.  Geen  ‘Mlungu’  werk  oor  ’n 
paasnaweek.” 


★ ★★★★ 


Stoffel  en  Ben  sit  in  hulle  verhewe  observasiepos  onder  die  breëblaar- 
rotsvy  en  bespreek  Armando  en  Domingo  in  gedempte  stemme.  Vir  hulle, 
soos  vir  die  meeste  blanke  veldwagters,  bestaan  Armando  en  Domingo 
net  in  naam.  Niemand  kan  sonder  twyfel  sê  dat  hy  met  Armando  en 
Domingo  te  doen  gekry  het  nie.  Daar  word  egter  gereeld  stropers  deur 
veldwagters  in  hegtenis  geneem.  Sodra  hierdie  onwettige  jagters  begin 
ingee  tydens  ondervraging,  word  Armando  en  Domingo  se  name  genoem. 
Mettertyd  is  die  stukke  van  ’n  legkaart  een  vir  een  ingepas  om  ’n  gebroke 
beeld  van  die  twee  te  vorm. 

Hulle  vorm  ’n  smokkel-alliansie  aan  beide  kante  van  die  wildtuin.  Hulle  het 
’n  uitgebreide  inligtingsnetwerk.  Hulle  is  twee  stokou,  witkop  Sjangaans, 
maar  fiks  en  lenig.  Hulle  opereer  in  die  wildtuin  vanuit  Mosambiek  en  Suid- 
Afrika.  Hulle  beweeg  vryelik  in  altwee  lande.  Hulle  kry  goeie  inligting  van 
Sjangaan-wildtuinpersoneel. 

Ja,  hulle  was  al  gevang.  Elkeen  een  keer,  op  verskillende  tye.  Hulle  het 
vals  name  gegee  en  geen  dokumente  getoon  nie.  Een  is  losgelaat  weens 
gebrek  aan  getuies.  Die  ander  het  ontsnap  en  spoorloos  verdwyn. 

Oom  Jaap  Uys  en  Henk  van  der  Westhuizen  onthou  die  ou  man  wat 
ontsnap  het.  Onder  strawwe  ondervraging  het  hy  aanhou  onkunde  pleit. 
Snags  het  hy  deurentyd  liggaamsoefeninge  gedoen.  Een  oggend  het  hulle 
sy  sel  oopgesluit.  Hy  het  opgebring  op  die  vloer  en  gekla  dat  hy  siek  is. 
Twee  Sjangaan-konstabels  het  hom  in  ’n  vangwa  na  die  dokter  op  Skukuza 
geneem.  Dit  is  ’n  kort  rit  tussen  die  polisiestasie  en  kliniek.  Die  konstabels 
het  met  leë  hande  teruggekeer.  Aan  die  een  konstabel  se  voorkop  was 
daar  ’n  vars  litteken  waar  die  ou  man  hom  met  die  handboeie  aan  sy 
gewrigte  geslaan  het.  Die  konstabels  het  die  voortvlugtige  ou  man  deur 
die  Nwashitsoka-spruit  agterna  gesit.  Hulle  kon  beswaarlik  bybly.  Sonder 
om  te  skroom  het  die  ouman  in  die  krokodildeurdrenkte  Sabierivier  geduik 
en  verdwyn.  Die  konstabels  het  nie  gevolg  nie.  Dit  was  Domingo,  sê  die 
stropers.  Hy  lewe  nog.  Dit  is  onseker  of  die  Sjangaan-konstabels  gehelp 
het  met  die  ontsnapping. 

Tydens  ondervraging  vertel  die  stropers  hoe  dit  gedoen  word.  Armando  of 
Domingo,  of  albei,  kom  die  wildtuin  binne  met  drie  of  vier  handlangers. 
Gewoonlik  ’n  area  waar  ’n  veldwagter  pas  klaar  gepatrolleer  het.  Hulle 
weet  waar.  By  ’n  watergat  tel  hulle  die  spoor  van  ’n  renoster  of  olifant  op  in 
die  vroeë  móre  en  volg  dit.  Hulle  bekruip  die  dier  en  dood  hom  met  een  of 

twee  skote  uit  ’n  swaarkaliber-geweer.  Die  dier  het  skaars  geval  of  die 
twee  ou  manne  draai  om  en  stap  terug.  Hulle  verlaat  die  wildtuin  en  gaan 
wag  by  ’n  kraal  of  in  die  bos.  Die  handlangers  bly  agter  en  kap  die  ivoor 
uit  of  verwyder  die  renosterhorings.  Hulle  verlaat  die  wildtuin  en  sluit  by 
die  ou  mans  aan.  Soms  word  daar  stropers  gevang  sonder  wapens,  maar 
met  ivoor  of  renosterhoring. 

Dan  is  daar  stropers  wat  onafhanklik  olifante  en  renosters  skiet.  Hulle 
verkoop  aan  Armando  en  Domingo.  Hulle  is  die  smokkelbaronne  van  die 
laeveld.  Armando  en  Domingo. 

Stoffel  kyk  na  die  veld  om  hom.  Dit  is  stil.  Vroeër  vanoggend  het  twee 
olifantbulle  by  die  watergat  onder  hulle  kom  drink.  Hy  draai  sy  kop  en  kyk 
na  Ben  waar  hy  deur  ’n  verkyker  tuur.  Ben  van  Deventer  is  ’n  snaakse  ou. 
“Sal  jy  ’n  stroper  doodskiet,  Ben?”  Ben  kyk  na  Stoffel.  Ben  is  tien  jaar  sy 
senior. 

“Nie  as  daar  ’n  ander  uitweg  is  nie.  Die  ander  veldwagters  praat  maklik 
van  skiet,  maar  dis  nie  so  eenvoudig  nie.  Ek  kan  vir  jou  die  veldwagters 
noem  wat  stropers  geskiet  het.  Hulle  het  dit  gedoen  omdat  daar  nie  ’n 
ander  keuse  was  nie,  maar  ek  kan  jou  verseker  dat  hulle  nie  lekker  slaap 
in  die  nag  nie.  Hulle  weet.  Die  persoon  wat  hulle  skiet,  is  iemand  se  kind 
en  iemand  se  pa.  Dit  is  nie  ’n  oorlog  wat  ons  veg  nie.  Dan  kry  jy  die  ander 
veldwagters.  Hulle  droom  van  ’n  geleentheid  om  stropers  te  skiet.  Jy  kan 
hulle  van  ver  af  sien.  Dit  is  gewoonlik  dié  wat  nooit  in  die  oorlog  was  nie. 
Nee,  Stoffel.  Waar  moontlik  sal  ek  stropers  lewendig  inbring.  Ek  moet  met 
my  gewete  saamlewe.” 

Ben  was  ’n  jong  peloton-bevelvoerder  in  Alfa-groep  tydens  Savana  in  vyf- 
en-sewentig.  Daarna  het  hy  aangebly  en  uiteindelik  die  rang  van  kaptein 
bereik.  Hy  was  kompaniebevelvoerder  by  Omega.  Hy  het  sy  deel  van  die 
oorlog  gesien.  Hy  het  die  weermag  verlaat  om  ’n  staptoerveldwagter  in 
die  wildtuin  te  word. 

“Is  jy  nie  al  gatvol  om  ’n  staptoerveldwagter  te  wees  nie,  Ben?” 

“Natuurlik  is  ek.”  Hy  lag  sinies.  “Maar  dit  lyk  nie  of  hulle  vir  my  ’n  ander  pos 
sal  gee  nie.” 

“Hoekom  soek  jy  nie  ’n  ander  werk  buite  die  wildtuin  nie?  Jy  het  baie 
ondervinding.  Enige  ander  wildreservaat  sal  jou  vat.” 

“In  Suid-Afrika  is  daar  net  een  plek  waar  ek  wil  werk,  Stoffel.  Dit  is  hier.  In 
die  wildtuin.  Die  ander  plekke  is  mak  en  kunsmatig.  Ek  is  vir  hierdie  plek 
net  so  lief  soos  die  veldwagters  met  wie  ek  die  heeltyd  swaarde  kruis.  Dit 
is  nie  my  skuld  dat  ons  idees  verskil  nie.  Ek  gaan  nie  ja  en  amen  sê  net 
om  bevordering  te  kry  nie.  Dit  is  vir  my  lekker  in  die  wildtuin.  My  vrou  het 
’n  goeie  werk  en  my  kinders  word  goed  groot.  As  ek  ’n  jonger  man  was, 
soos  jy,  en  ongetroud,  het  ek  dalk  Afrika  met  ’n  rugsak  ingevaar  op  soek 
na  avontuur.  Maar  nou  is  ek  tevrede.” 

Hulle  sit  weer  in  stilte  en  bespied  die  veld.  Dit  is  nou  middag  en  warm.  ’n 
Klein  troppie  rooibokke  het  pas  die  water  verlaat.  Hier  in  die  suidweste 

van  die  wildtuin  is  die  veld  suur.  Daar  is  nie  groot  troppe  wild  nie.  Baie 
witrenosters,  maar  nie  groot  troppe  wild  nie.  ’n  Ent  met  die  spruit  op  in  die 
oewerbos  vang  iets  Ben  se  oog.  ’n  Beweging.  ’n  Skadu.  Hy  lig  die  verkyker 
en  staar  lank.  Stoífel  kyk,  maar  sien  niks.  Dan  tel  hy  dit  ook  op.  ’n  Beweging 
tussen  die  bome. 

“Mense,”  sê  Ben.  Een.  Twee.  Miskien  drie.  Stoffel  sien  ook  ’n  figuur  in  die 
ruigtes.  Dan  is  dit  weg.  Ben  kyk  steeds  deur  die  verkyker.  Dan  kyk  hy  na 
Stoffel.  Hy  het  in  ’n  ander  rat  oorgegaan. 

“Sien  jy  die  wildspaadjie  wat  agter  daardie  jakkalsbessie  uitkom?”  Hy  wag 
nie  vir  ’n  antwoord  nie. 

“Hulle  loop  op  hom.  Daar  waar  dit  by  die  riete  uitkom,  daar  gaan  ons  hulle 
voorlê.  Ons  sluip  ongesiens  aan  die  agterkant  van  die  rantjie  af.  Dan  kry 
ons  onsself  so  vinnig  as  moontlik  oorkant  die  spruit.  Ons  beweeg  agter 
die  palmruigtes  deur  tot  by  die  rietbos.  Daar  lê  ons  hulle  voor.” 

Die  plan  is  eenvoudig.  Ben  het  met  ’n  ou  soldate-oog  die  situasie  opgesom. 
Hy  kyk  reguit  na  Stoffel. 

“Stoffel,  probeer  om  nie  te  skiet  nie.  Gebruik  dit  as  ’n  laaste  uitweg.”  Hy 
knik  en  Stoffel  knik  terug.  Hulle  verstaan  mekaar.  Ben  span  sy  R1  en 
Stoffel  haal  oor.  Hulle  glip  agtermekaar  by  die  rantjie  af.  By  die  spruitoewer 
talm  hulle.  Agter  ’n  bos  uit  maak  hulle  seker  hulle  is  ongesien.  Ben  knik 
weer  en  hardloop  oor  die  sand  van  die  rivierloop.  Stoffel  volg.  Amper 
dubbelgevou  oor  sy  drie-nul-drie.  Hulle  is  in  die  ruigtes  aan  die  oorkantste 
oewer.  Nou  sluit  hulle  by  die  wildspad  aan.  Ben  beduie  vir  Stoffel  om  te 
wag.  Hy  luiperd-kruip  tot  by  die  riete  langs  die  wildspad.  Daar  neem  hy 
stelling  in.  Dan  wys  hy  vir  Stoffel  om  te  kom.  Hy  wys  hom  ’n  gwarnebos 
aan  die  anderkant  van  die  wildspad  om  stelling  in  te  neem.  Stoffel  seil 
nader.  Gou  is  hulle  in  posisie. 

Doodstil  sit  Stoffel  en  Ben  aan  weerskante  van  die  bospad,  ore  gespits, 
luister  hulle.  ’n  Sagte  voeteval  kom  stadig  nader.  Stoffel  se  hart  begin  in 
sy  bors  te  hamer.  Hy  vat  sy  drie-nul-drie  stywer  vas.  Sy  vinger  gereed  op 
die  sneller.  Hy  kyk  na  Ben.  Ben  se  gesig  is  strak  en  sy  lyf  in  posisie. 
Slaggereed.  Soos  ’n  luiperd  op  wag  vir  sy  prooi. 

Die  voetvalle  is  nou  bo-op  hulle.  Ben  vang  Stoffel  se  oë.  Sekondes  lank 
nog  kyk  hulle  mekaar  aan.  Stoffel  hou  Ben  se  blik.  Afwagting  druis  in  sy 
ore.  Dan  knik  Ben  en  spring  op,  Rl-geweerkolf  in  die  skouer.  Stoffel  is  ’n 
halfsekonde  na  hom.  ’n  Man  voor  hom  verstar.  Stoffel  se  drie-nul-drie  se 
gaatjiesvisier  het  klaar  die  man  se  bors  gevind.  Stamelend  lig  die  man  sy 
R1  en  laat  sak  dit  weer.  Groot-oog  en  oop-bek  probeer  die  man  praat. 
Langs  hom  staan  nog  ’n  man.  Ewe  verras. 

Ben  laat  sak  sy  geweer.  Wit  van  woede.  Stoffel  laat  ook  sak.  “Wat  in 
Godsnaam  maak  julle  hier?”  vra  Ben.  Hy  stoei  met  sy  selfbeheersing. 
Almal  ken  sy  humeur.  Baie  sê  dis  sy  grootste  vyand.  Voor  hulle  in  die 
bospad  staan  twee  afdelingsveldwagters.  Dit  is  Brendon  Wilson,  die  suiplap 
en  Bertus  Basson  die  grootbek.  Opvallend  sonder  woorde  nou.  Stotterend 

probeer  hy  sy  stem  terugkry.  Nie  een  van  hulle  het  hierdie  hinderlaag 
verwag  nie. 

Ben  en  Stoffel  maak  hulle  gewere  veilig. 

“Middag  Ben,  Stoffel.  Hoe  lyk  dinge?”  toets  Bertus  die  situasie. 

“Wat  de  fok  maak  julle  hier,  Bertus?”  vra  Ben.  Dit  lyk  asof  hy  wil-wil  begin 
kalmeer. 

“Nee,  ons  is  maar  net  besig  met  gebiedsdekking,”  sê  hy  verleë. 

Ben  se  onderdrukte  bedaardheid  versplinteren  ’n  uitbarsting  volg  wat  die 
twee  afdelingsveldwagters  laat  terug  tree. 

“Nou  wat  presies  bedoel  jy  met  gebiedsdekking?  Wat  de  fok  is  gebieds- 
dekking?  Verduidelik  gebiedsdekking  vir  my,  Bertus.” 

Bertus  kom  tot  verhaal  en  neem  stelling  in.  Hy  neem  ’n  verontwaardigde 
houding  aan. 

“Ben,  ons  is  besig  om  ons  observasieposte  te  inspekteer,”  kom  hy  uit  ’n 
ander  hoek  uit. 

Ben  val  steeds  aan. 

“Jy  weet  jy  praat  mos  nou  kak.  Ek  sal  vir  jou  sê  wat  julle  besig  is  om  te 
doen,  Bertus.  Julle  is  besig  om  die  hele  operasie  in  gedrang  te  bring  deur 
ons  teenwoordigheid  prys  te  gee.  Boonop  is  julle  besig  om  te  veroorsaak 
dat  maatjies  mekaar  in  die  bos  sal  doodskiet.  Ons  almal  weet  wat  is  die 
operasie-prosedure.  Verskuilde  observasieposte,  Bertus,  verskuilde 
observasieposte.  Of  miskien  het  jy  vergeet.” 

Bertus  probeer  nou  dreigend  klink.  “Probeer  jy  vir  my  iets  sê,  Ben?  As  jy 
vir  my  iets  wil  sê  moet  jy  reguit  praat.  Onthou,  jy  is  maar  net  ’n  staptoer- 
veldwagter.”  Ben  byt  nie  die  aas  nie. 

“Jy  weet  goed  wat  ek  sê,  Bertus.  As  hierdie  ding  uitkom,  is  dit  julle  wat 
dalk  staptoerveldwagters  sal  wees.” 

Brendon  Wilson  tree  tusenbeide. 

“Stadig  nou,  kêrels.  Ben,  ons  verstaan  waarom  jy  omgekrap  is.  Ons  het 
seker  gemaak  dat  ons  nie  ons  teenwoordigheid  prysgegee  het  nie.”  Ben 
snork  minagtend.  “Ons  wou  net  seker  maak  dat  alles  in  orde  is  met  ons 
veldwagters.”  Ben  gee  nie  toe  nie. 

“Daarvoor  is  elke  observasiepos  toegerus  met  ’n  radio,  Brendon.  ’n  Radio 
en  ’n  frekwensie.  In  ieder  geval:  As  jy  jou  manne  en  hulle  poste  geken  het, 
sou  jy  geweet  het  dat  jou  laaste  observasiepos  noord  hiervandaan  is.  So 
moenie  jy  nou  ook  kak  praat  nie.” 

Brendon  gooi  tou  op.  “Kom  ons  loop,  Bertus.  Dit  help  nie  om  met  so  ’n  ou 
te  praat  nie.” 

Bertus  sien  die  gaping  en  draai  om,  om  weg  te  stap.  Om  ’n  bietjie  van  sy 
waardigheid  te  behou,  kyk  hy  dreigend  oor  sy  skouer.  “Ek  is  nog  nie  klaar 
met  jou  nie,  Van  Deventer.” 

Stoffel  en  Ben  kyk  die  twee  agterna  waar  hulle  in  die  bosse  verdwyn.  Dan 
keer  hulle  terug  na  hulle  observasiepos.  Ben  is  lank  stil  agter  sy  verkyker. 
Dan  draai  hy  na  Stoffel.  “Dis  die  probleem  met  hierdie  bedryf  van  ons. 

Mathysen.  Te  veel  bullshitters.  Te  veel  bullshitters." 

Later  die  middag  bereik  geweerskote  hulle  ore,  ver  na  die  suide  toe.  Dit 
klink  soos  druppels  in  die  stof.  Stoffel  beweeg  om  die  radio  aan  te  skakel. 
Oor  die  radio  kraak  stemme,  opgewonde  in  Sjangaan.  Die  stemme  praat 
oor  mekaar  en  dit  is  onmoontlik  om  te  ontsyfer.  Dan  kom  Louis  Roets  se 
stem  in  Zoeloe  oor  die  lug.  Die  Sjangaans  bedaar.  Verduidelikings  volg. 
Daar  was  iewers  ’n  kontak.  Dan  kom  oom  Jaap  Uys  oor  die  lug.  Hy  roep 
alle  stasies.  Almal  moet  onttrek.  Ontruim  die  observasieposte  en  rapporteer 
terug  by  die  basis. 

Ben  en  Stoffel  bind  hulle  toerusting  stewig  aan  hulle  pakke  vas  en  ontruim 
hulle  verhewe  posisie.  Hulle  kronkel  deur  die  bosse  en  sluit  by  die 
voorbrand  aan.  In  die  laatmiddag  stap  hulle  terug  basis  toe.  Die  manne 
kom  stuk-stuk  in.  Party  te  voet,  party  op  bakkies. 


Elson  en  sy  broer  en  sy  neef  het  nie  die  Sjangaan-veldwagters  gewaar 
nie.  Die  twee  gewapende  mans  in  groen  bosdrag  het  uit  die  skadu's  te 
voorskyn  getree  en  hulle  gedaag.  Elson  se  eerste  reaksie  was  om  te 
hardloop,  maar  die  bek  van  die  geweerloop  op  sy  bors  en  die  swart  vinger 
op  die  sneller  het  hom  anders  laat  besluit.  In  Elson  se  hand  was  daar  ’n 
panga. 

“‘Mfo,’  moenie  skiet  nie.” 

Sy  broer  het  nader  gestaan  met  ’n  langsteelbyl  oor  sy  skouer.  Die  ander 
veldwagter  het  sy  swaer,  wat  sy  pa  se  geweer  gedra  het,  gedek. 

“Los  daardie  geweer,  Mfo.” 

Elson  se  swaer  het  nie  die  geweer  gelos  nie,  maar  met  die  veldwagter 
gepraat,  uittartend. 

“Hoekom  pas  jy  die  witman  se  wild  op,  broer?  Hoekom  werk  jy  teen  jou 
eie  mense  vir  die  witman?"  Elson  se  broer  het  met  die  veldwagter  begin 
praat  en  ’n  tree  nader  gegee. 

“Een  van  die  dae  gaan  hierdie  plek  weer  aan  ons  behoort  soos  dit  aan  ons 
oupas  behoort  het.  Dan  gaan  die  witman  jou  nie  meer  betaal  nie.” 

“Los  daardie  byl,  broer,”  het  die  veldwagters  gewaarsku. 

Of  Elson  se  broer  die  byl  van  sy  skouer  afgeswaai  het  om  dit  oor  te  gee  of 
om  dit  teen  die  veldwagters  te  gebruik,  is  onduidelik.  Die  veldwagters  hou 
vol  dit  was  laasgenoemde.  Die  koeël  is  deur  sy  bors  en  voor  hy  grond  vat, 
was  daar  ’n  tweede  koeël  deur  sy  voorkop.  Elson  en  sy  swaer  het 
omgespring  en  gevlug  en  nie  ag  geslaan  op  die  waarskuwingskoot  oor 
hulle  koppe  nie.  Die  volgende  skoot  is  by  EÍson  se  rug  in  en  het  sy  hart 
deurboor.  Sy  swaer  kon  die  ruigtes  haal  en  is  geweer  in  die  hand  onder 
die  veldwagters  uit.  Elson  Maluleke  is  enkele  minute  daarna  dood. 

Helize  van  Vuuren 

Die  “Long  walk  to  clarity”:  ’n  Leesstrategie  vir 
Breyten  Breytenbach  se  Boklied 


I 

In  Boklied.  ’n  Vermaaklikheid  in  drie  bedrywe  (1998),  wat  die  volk  onlangs 
so  ontstel  het,  bied  die  dramaturg  ’n  bra  donker  siening  van  die  tydsgewrig 
waarin  ons  lewe;  “ons  beleef  mos  die  uitmekaarval  en  die  vrotword  van 
die  tyd”  (1998:  12)  merk  die  karakter  Maker,  of  kunstenaar-dramaturg  en 
alterego  vir  Breytenbach  op  in  die  openingstoneel.  En  verder:  “Ons  horison 
van  denke  is  afgesluit.  Ons  gaan  nou  die  kring  van  holle  argumente  binne” 
(1998:  22).  Teenoor  hierdie  kultuurpessimisme  oor  die  toestand  in  die 
vaderland,  beskryf  die  karakter  Ritsos  in  Boklied  die  literatuur  as 
“moederland”: 

Die  literatuur  is  ’n  wonderlike  moederland,  die  boek  is  ons  pas  (...)  Kyk,  as  jy  eers  oor 
daai  border  is,  kan  jy  vir  altyd  aanhou  reis  om  die  landskappe  te  bewonder  en  die  dorpe 
te  besoek  (1998:  36). 

Ek  wil  ’n  paar  van  die  “dorpe”  en  “landskappe”  uitwys  wat  aan  Bokliedsy 
reliëf  gee,  en  dalk  die  “long  walk  to  clarity”  en  begrip  van  die  drama  kan 
verhelder. 

Boklied  is  onder  andere  gemoeid  met  die  land,  en  bied  verskillende 
komplekse  perspektiewe  daarop.  Hierdie  werk  is  geensins  populêr  nie,  en 
sou  eerder  as  ’n  verwikkelde  elitistiese  teks  beskou  kan  word.  Breytenbach 
se  drama,  en  Marthinus  Basson  se  interpretasie  vir  die  toneel,  is  so 
kompleks  dat  mens  selfs  van  “obliqueness”  of  ondeursigtigheid  sou  kon 
praat.  Dit  bied  ’n  gefragmenteerde  collage  van  verskillende  perspektiewe. 
Tevergeefs  soek  die  leser-kyker  hier  na  eenduidigheid.  Die  venwikkeldheid 
en  gefragmenteerdheid  het  waarskynlik  te  make  met  die  “verbrokkeling 
van  betekenis”  en  “veelheid  aan  uiteenlopende  singewing”  wat  tiperend  is 
van  die  oorgangsperiode  waarin  ons  leef.  In  die  sin  dat  dit  Breytenbach  se 
drama  onder  meer  ’n  venwerking  van  die  radikale  oorgangsperiode  of  in- 
terregnum  bied,  kan  dit  as  oorgangsliteratuur  beskou  word. 
Oorgangsliteratuur  (uit  die  Duits  “Wende  Literatur”)  verwys  na  letterkunde 
wat  geproduseer  is  nadat  daar  ’n  groot  sosio-politieke  verandering  in  ’n 
land  plaasgevind  het  (Van  Vuuren  1997:  57-59): 

Oorgangstye  in  die  geskiedenis  word  gekenmerk  deur  politieke  onbestendigheid,  span- 
ning,  geweld,  die  aftakeling  van  die  waardesisteme  van  die  vorige  regime  (Aucamp 
1998;  34). 

Onsekerheid  en  die  omverwerping  van  alle  waardes  (“Umwertung  aller 
Werten”)  is  tiperend  van  sulke  oorgangstye.  Boonop  val  die  Suid-Afrikaanse 
oorgangsperiode  ruweg  saam  met  die  einde  van  die  twintigste  eeu  en  die 

koms  van  die  millennium,  wat  die  gevoel  van  onbestendigheid  verder 
intensiveer. 


II 

Waarskynlik  uit  ’n  onvermoë  om  sin  te  maak  uit  die  verwikkelde,  intellektuele 
stuk  is  daar  in  die  pers  veral  gekonsentreer  op  die  kruheid  van  die  seks- 
toneel,  die  kunspenis  en  die  kaal  agterstewe  van  ’n  akteur.  Die  Burgerse 
briewekolom  het  vir  ’n  maand  lank  gewemel  van  hofies  soos  “Dis  so  grof 
soos  net  Afrikaner  kan’’  (14/4/98),  “Banaliteit  met  vryheid  verwar”  (15/4/98), 
“Gegrief  oor  kuns  wat  mens  verlaag”  (16/4/98)  en  selfs  ’n  debat  oor  die 
laagheid  van  die  dier  versus  die  mens  (“Moet  diere  nie  só  beledig  nie”, 
22/4/98). 

Die  negatiewe  kommentare  het  gebruik  gemaak  van  frases  soos  “vieslike 
drek”  (7/4/98,  Kotzé),  “smerige  gemors”  en  “sataniese  onsedelikhede” 
(14/4/98,  Potgieter). 

Na  hierdie  histerie  wat  rondom  Boklied  uWgebars  het,  verwys  Charl  Blignault 
as  “a  virulent  outbreak  of  genital  panic”  (17-23/4/98,  Mail  & Guardiarí). 
Ander  beskryf  die  stuk  as  ’n  ritueel,  as  moeilik,  ’n  surrealistiese  fantasie, 
en  ook  ’n  waterskeiding  in  die  Afrikaanse  toneel.  Die  insiggewendste 
onderhoud  of  artikel  tot  dusver  was  van  Marthinus  Basson  in  die  Beeld 
van  1 5/4/98.  Hy  wys  op  die  verbande  met  Brecht  se  vervreemdings-effekte 
en  met  absurde  teater.  Aanduidings  van  hoe  die  teks  verstaan  moet  word, 
is  dat  hy  die  stuk  sien  as  die  digter  in  gesprek  met  homself,  met  sy  digkuns, 
met  sy  peers.  Die  manskarakters  kan  volgens  hom  almal  gesien  word  as 
fasette  van  BB  in  konflik  met  mekaar.  Farenj,  die  vreemdeling,  is  die 
alterego  van  BB  wat  altyd  in  ballingskap  verkeer  en  ook  die  romantiese 
vroue-jagter.  Ritsos  beeld  Breyten  Breytenbach  uit  as  balling,  sy  politieke 
aktivisme  en  sy  tronkomstandighede.  Isis  is  moeder  Afrika  en  godin  van 
vrugbaarheid,  en  sy  staan  teenoor  Madonna,  die  wit  Europese  teenhanger. 
Opvallende  intertekstuele  eggo’s  in  die  stuk  is  Aristophanes  se  Diepaddas 
(405  v.C.)  in  1978  deur  Merwe  Scholtz  vertaal  en  destyds  deur  Peter 
Kleinschmidt  vir  Kruik  opgevoer.  Uit  die  inleiding  kortliks  die  plot  van  Die 
paddas  wat  destyds  by  die  winterfees  in  Athene  opgevoer  is: 


Die  basiese  “gebeure”  ...  is  eenvoudig  ...  Athene  verkeer  in  gevaar,  die  politieke 
bewindhebbers  deug  duidelik  nie  en  die  digters,  van  oudsher  die  aanvaarde  raadgewers 
(Homeros  en  Hesiodos  is  die  Grieke  se  Bybel)  is  dood  - Aischulos  reeds  in  456  v.D., 
Sophokles  enkele  maande  vantevore,  pas  nadat  die  nuus  van  Euripides  se  dood  Athene 
uit  Macedonië  bereik.  Die  nog  lewendes  is  ongeproef  of  te  lig  in  die  broek.  Diunusos, 
ter  ere  van  wie  die  wintertoneelfees  gehou  word,  is  ’n  magtige  god.  Waarom  hom  nie 
oorhaal  om  een  van  die  groot  gestorwenes  uit  die  onderwêreld  te  gaan  haal  nie? 
Diunusos,  verklee  soos  Herakles  wat  die  onderwêreld  al  ’n  keer  besoek  het,  pak  die 
gevaarlike  reis  aan  saam  met  sy  slaaf  Xanthipias.  Hy  is  vas  van  voorneme  om  Euripedes 
te  gaan  haal ...  Maaras  Diunusos  na  heelwat  ervarings  by  Pluto  se  paleis  aanland,  dan 
beland  hy  midde-in  ’n  felle  stryd.  Euripides,  pas  aangekom  in  die  onderwêreld,  betwis 
Aischulos  se  reg  op  die  ereplek  virtragiese  digters  aan  Pluto  se  bankettafel;  Diunusos 

word,  vanweë  sy  kennis  van  die  onderwerp,  as  arbiter  ingespan.  Die  proloë,  liedere 
ens  van  die  twee  groot  tragici  word  letterlik  teenoor  mekaar  in  die  weegskaal  geplaas. 
Ten  slotte  is  dit  nie  die  briljante,  vernuftige,  byderwetse  Euripides  wat  Diunusos  saam 
met  hom  terugneem  boontoe  nie,  maar  die  “oudenwetse”,  swaarwigtige  maar  majesteitlike 
Aischulos.  Op  die  keper  beskou,  kan  vernuf  dit  nie  teen  die  minder  skouspelagtige 
maar  rotsvaste  wysheid  volhou  nie  (1978;  10-11) 

Hierdie  situasie  pas  Breytenbach  aan  in  Boklied:  dit  word  ’n  inversie  van 
die  plot  van  Die  paddas:  ’n  digterstryd  in  die  derde  bedryf  oor  watter 
verloorder  onder  die  digters  na  die  doderyk  moet  afdaal. 

Ook  ter  sake  is  Brink  se  Die  jogger\Na{  in  1997  by  Oudtshoorn  sy  pre- 
miere  beleef  het.  Brink  bied  ’n  psigologiese  drama,  beurtelings  in  ’n 
gevangenis  en  in  ’n  gestig,  waarin  die  verlede  deurwerk  word  in  die  psige 
van  een  man.  Kennelik  het  Breytenbach  in  Boklied  Wennisgeneeru  van  dié 
manier  om  dramaties  na  die  nuwe  Suid-Afrika  te  kyk.  Dié  psigologiese  en 
donkergestemde  drama  van  Brink  is  in  ’n  radikaal  ander  toon  as  Boklied, 
waarin  op  veel  komplekser  en  abstrakter  maniere  met  die  onlangse  verlede 
omgegaan  word  ... 

Een  van  die  sentrale  metafore  in  Boklied,  die  “dolfyn”  (volgens  Marthinus 
Basson  telkens  gebruik  as  duider  vir  bevryding,  hetsy  kind,  kommunisme 
of  Mandela)  kan  as  intertekstuele  verwysing  na  die  ander  Grieks- 
gebaseerde  drama  in  die  Afrikaanse  kanon,  Opperman  se  Periandros  van 
Korinthe,  gesien  word.  Daar  is  dit  intiem  verbonde  met  die  digterlike 
gevleueldheid:  Arioon  wat  op  die  rug  van  ’n  dolfyn  die  dood  ontwyk  en  by 
Korinthe  aankom  ...  Daar  is  ook  ’n  verband  met  Pegasus,  die  gevleuelde 
perd,  wat  op  die  geldstukke  afgedruk  is.  En  dit  sluit  aan  by  die  sentrale 
Breytenbach-metafoor  in  sy  oeuvre,  van  “om  te  vlieg”. 

In  die  Suid-Afrikaanse  teater  kan  verskillende  strominge  geïdentifiseer 
word.  Ruweg  sou  mens  kon  wys  op  a)  ’n  didaktiese  sosiale  stroming  (Zakes 
Mda,  Deon  Opperman),  b),  die  maatskaplike  probleemdrama  in  Afrikaans 
met  PG  du  Plessis  se  Sienerin  die  suburbs,  Adam  Small  se  Kanna  hy  ko 
hystoe  en  miskien  ook  Reza  de  Wet  se  3 susters  2,  c)  die  psigologiese 
realisme  en  wroeging  soos  in  Diepe  grond  van  Reza  de  Wet,  Die  jogger 
van  Brink  of  PG  du  Plessis  se  Nag  van  Legio,  d)  die  historiese  drama, 
soos  Van  Wyk  Louw  se  Germanicus  en  Opperman  se  Periandros.  Boklied 
is  ’n  waterskeiding.  Dit  dui  ’n  nuwe  rigting  aan:  elitisties,  abstrak, 
intellektueel,  maar  ook  robuust,  anarchisties  en  surrealisties ...  Dit  versteur 
al  die  bekende  bakens  in  die  Suid-Afrikaanse  teaterlandskap.  BB  sê  self 
hieroor:  “Storie?  Die  skyn  van  psigologiese  verhoudings?  Geskiedenis? 
Volkskos?  Nee,  nie  hierdie  keer  nie  ...”  {DB,  24/4/98). 

Die  Afrikaanse  dramakenner,  Hermien  Dommisse,  het  uitgebreid  geskryf 
oor  die  oorgangsperiode  waarin  ons  lewe  en  die  behoefte  aan 
“verstaanbare,  emosioneel  meevoerende  dramaties-aangrypende  woord 
en  aksie”.  Boklied  het  sy  gesuggereer,  “kan  die  dood  van  die  Afrikaanse 
toneel  inlui”  (Die  Burger,  23/4/98:  11). 

III 

Ek  wil  beweer  dat  Boklied  ’n  intellektuele  en  kreatiewe  inspuiting  vir  die 
nogal  dormante  Afrikaanse  drama  is.  Dat  dit  ’n  intellektueel-uitdagende 
teks  is,  val  nie  te  betwyfel  nie.  Maar  soos  Van  Wyk  Louw  al  desjare 
oortuigend  geredeneer  het,  wat  is  ’n  letterkunde  sonder  moeilike  of 
komplekse  werke? 


Deel  van  die  rede  vir  die  verwikkeldheid  van  Boklied  ls  die  fynverweefde 
stramien  van  intertekste  uit  die  wêreldletterkunde  wat  Breytenbach  daarin 
verwerk  het:  van  die  Griekse  komedie  van  Aristophanes  uit  414  v.C.,  die 
magistrale  Une  saison  en  enfer  (1873)  van  Rimbaud,  Griekse  poësie  van 
Ritsos,  Franse  poësie  van  Villon  en  Rimbaud,  Pirandello  se  Six  charac- 
ters  in  search  of  an  author,  die  oeuvre  van  Breytenbach  self,  tot  by 
Afrikaanse  halleluja-liedere  en  F.A.K.-volksliedjies. 

Die  eerste  bedryf  is  ten  dele  ’n  verwerking  van  Rimbaud  (1854-1891)  se 
Une  saison  en  enfer{A  season  in  hell)  uit  1873: 

Lank  gelede,  as  ek  reg  onthou,  was  my  lewe  ’n  fees  waar  alle  harte  oopgeblom  en  wyn 
gevloei  het.  Een  aand  het  ek  Skoonheid  op  my  skoot  laat  sit,  en  sy  was  verbitterd,  en  ek 
het  haar  gevloek.  (1998:  41-42). 

Hierdie  reëls  is  ’n  letterlike  vertaling  van  Une  saison  en  enfer,  wat  aanvanklik 
die  werktitel  gehad  het  “Pagan  Book,  or  Negro  Book’’  (Peschel  & Peyre 
1 979:  1 3).  Rimbaud  skryf  hierdie  prosa-gedig  as  sewentien-  en  agtienjarige 
tydens  ’n  intens  traumatiese  episode  in  sy  lewe,  na  beëindiging  van  sy 
verhouding  met  die  digter  Verlaine.  Vir  hom  is  dit  letterlik  die  ervaring  van 
hel,  ’n  seisoen  in  die  hel.  Hierna  sou  hy  Europa  verlaat  vir  self-opgelegde 
ballingskap  in  Afrika,  ten  spyte  van  sy  ambivalente  gevoelens  teenoor 
Afrika  en  sy  inwoners  (1979:  18).  In  dié  outobiografiese  gegewe  van 
Rimbaud  gaan  daar  ’n  parallel  skuil  met  Breytenbach  se  eie  lewe.  Die 
Afrikaanse  digtervertrek  vroeg  in  sy  lewe  in  omgekeerde  rigting  na  Europa, 
waar  hy  vanuit  ballingskap  met  ambivalente  gevoelens  steeds  bly  dig  oor 
Suid-Afrika  en  sy  mense.  Ook  hy  beleef  eën  intense  seisoen  terug  in  sy 
vaderland,  wat  beskryf  word  in  Seisoen  in  die  paradys  (1976). 

As  Breytenbach  dus  sy  alter-ego  in  Boklied,  die  jong  swart  man  Ritsos,  ’n 
oud-struggle-stryder  en  teruggekeerde  uit  ballingskap,  hierdie  woorde  van 
Rimbaud  in  die  mond  lê,  het  hy  dit  eintlik  oor  homself  en  oor  die  aard  van 
ballingskap.  Rimbaud,  wat  aan  kouevuur  of  gangreen  in  die  been  gelei 
het,  en  daarom  met  ’n  kierie  geloop  het,  kry  in  hierdie  stuk  ook  ’n  derde 
been,  maar  op  humoristiese  wyse  is  dit  nou  nie  ’n  kunsbeen  nie,  maar  ’n 
kunspenis.  Een  van  Breytenbach  se  vroeë  bundels  heet  Kouevuur  (d.i. 
gangreen  of  vrotpootjie,  waarna  verwys  word  in  die  frase  “dood  begin  by 
die  voete”)  (1969),  en  Rimbaud  is  dwarsdeur  Breyten  se  oeuvre  ’n  sterk 

intertekstuele  teenwoordigheid. 

Die  laaste  kreatiewe  aanpassing  uit  Une  saison  en  enfer  in  Boklied verwys 
na  Rimbaud  se  voorneme  om  Europa  te  verlaat: 

Je  suis  de  race  inférieure  de  toute  éternité  (...)  je  quitte  l’Europe  (...)  Le  plus  malin  est 
de  quitter  ce  continent,  oú  la  folie  róde  pour  pourvoir  d’otages  ces  misérables.  J’entre 
ou  vrai  royaume  des  enfants  de  Cham  / 

(I  am  of  a race  inferior  for  all  eternity  (...)  The  shrewdest  thing  is  to  abandon  this  conti- 
nent,  where  madness  prowls  to  provide  these  wretches  with  hostages.  I am  entering 
the  true  kingdom  of  the  children  of  Ham)  (1979:  48-53) 

Breytenbach  se  verplasing  hiervan  na  ’n  konteks  binne  Afrika,  en  die 
woorde  gelê  in  die  mond  van  Ritsos,  die  swart  vryheidsvegter,  verander 
die  implikasie  van  die  woorde  radikaal: 

Dis  duidelik  dat  ek  altyd  van  ’n  minderwaardige  ras  was  (...)  Die  enigste  slim  ding  om  te 
doen,  is  om  pad  te  gee  uit  hierdie  kontinent  waar  malheid  die  misrabele  mense  as 
gyselaars  aanhou.  Ek  sal  optrek  na  die  ware  koninkryk  van  Gam  (1998:  47). 

In  die  oorspronklike  Franse  teks  was  dit  die  neëntiende  eeuse  wit  Fransman 
wat  sigself  as  van  ’n  minden/vaardige  ras  gesien  het,  en  besluit  het  om 
Europa  te  verlaat  vir  Afrika  (“die  ware  koninkryk  van  Gam”).  In  die 
Afrikaanse  konteks  is  die  suggestie  dat  die  swart  spreker  sigself,  ironies, 
as  minderwaardig  beskou  binne  die  rasbewuste  Suid-Afrikaanse  opset. 
Waar  die  ‘ware  koninkryk  van  Gam’  nou  gesentreer  sou  wees,  is  nie  duidelik 
nie  - altemit  in  die  utopia  van  die  voëls  wat  in  die  tweede  bedryf 
gekonstrueer  word?  In  Voëlanië  of  Azanië?  Of  in  die  hiernamaals? 
Laasgenoemde  interpretasie  word  ondersteun  deurdat  Ritsos  ’n  erg 
ontnugterde  balling  is,  wat  weeklaag  oor  sy  verlore  lewe: 

En  wie  het  my  lewe  gesteel?  Daar  kan  geen  retoer  wees  vir  die  balling  nie  (...)  Niks 
gaan  voor  hom  oop  nie  en  alles  maak  toe  agter  hom.  Soos  ’n  ou  wond.  Hy  stink  van  die 
kouevuur{...)  Daar  is  niks  om  na  terug  te  keer  nie.  Jy  het  verloor  wat  die  ander  belewe 
het,  en  jy  word  ’n  gedaante,  ’n  spieël  (1998:  44;  my  kursivering). 

Hierdie  verwoording  van  die  alleenheid  van  ballingskap  kom  in  Breytenbach 
se  poësie  telkemale  voor,  net  so  pynlik  verwoord.  Vergelyk  die  inset  van 
die  vers  “17  Desember  1988”  in  Soos  die  so  (1990): 

17  Desember  1988 

hierdie  ding  (wat  fancy  tolke  exile  roep) 
is  pal  met  jou  in  wagkamer  en  op  stoep 
los  jou  nooit,  vat  jou  saam  na  vreemde  plekke 
nag  na  nag  in  ’n  ander  gevlekte  bed 
is  jy  die  eierlose  nes  van  die  diefvoël 

Ballingskap  word  aan  die  slot  gepersonifieer  as  ’n  ou  bekende  geliefde 
wat  hom  opnuut  vasgryp  (“in  sy  arms  neem”)  en  hom  dwing  om  te  dig  (te 
“sing”)  en  ritme  en  rym  (“aanpasritme  en  ruim”)  te  produseer.  Die  inset 

suggereer  iets  van  die  vasgevangenheid  van  die  balling-digter:  hy  het  nie 
meer  ’n  keuse  nie,  is  soos  ’n  agtervolgde,  want  “hierdie  ding  (...)  is  pal  met 
jou  (...)  los  jou  nooit”.  In  ’n  inversie  van  Van  Wyk  Louw  se  “Ballade  van  die 
bose”  (“wanneer  jy  wil  vlug  ...  dan  vlug  ek  saam  soos  ’n  vrou  aan  jou 
hand”)  dwing  die  ontwortelde  staat  van  ballingskap  die  spreker  her-  en 
denwaarts  oor  die  aardbol  (“vat  jou  saam  na  vreemde  plekke”,  “wagkamer 
en  stoep”).  Hierin  lê  een  van  die  belangrikste  aspekte  (miskien  selfs  die 
essensie?)  van  Breytenbach  se  oeuvre  opgesluit: 

exile  (...)  made  my  mother  tongue  into  a ‘homeland’,  a moveable  feast,  indeed  a danc- 
ing  of  the  bones  (Hart-lam  (’n  Leerboek),  1991:  62). 

Die  kunspenis  in  plaas  van  kierie  wat  Ritsos  as  eietydse  Rimbaud-figuur 
dra,  is  funksioneel  binne  die  drama-verband.  Dit  vorm  die  skakel  tussen 
die  kreatiewe  ven/verkings  uit  die  Franse  “pagan  book”  of  Une  saison  en 
enfer  en  die  kreatiewe  verwerkings  van  Aristophanes  se  paganistiese 
komedie,  The  Birds  uit  414  v.C.,  in  die  tweede  bedryf.  Die  ou  Attiese 
komedies  het  in  diens  gestaan  van  Dionysos,  en  fallusdraers 
(“phallophoroi”)  en  vals  fallusse  was  die  “trappings”  van  fallus-aanbidding 
in  die  heidense  opset  van  die  voor-Christelike  tye: 

In  Aristophanes’  day  theatrical  activities  were  strictly  connected  with  the  celebrations 
honoring  Dionysus.  It  was  during  the  festivals  dedicated  to  the  god  of  the  earth’s  fecun- 
dity  that  11  satyr-plays,  tragedies,  and  comedies  were  performed.  This  coexistence  of 
religion  and  entertainmentin  asingle  social  phenomenon  isby  no  means  surprising  (...) 
the  word  tragedy  was  derived  from  tragos  (male  goat),  because  the  intoxicated  wor- 
shippers  of  Dionysus  used  to  wear  goatskins  when  they  danced  about  the  streets  or 
fields  (...).  A procession  following  the  phallus-pole,  symbolizing  masculine  fertility,  was 
the  festivity’s  main  event  (Solomos,  1 974:  23-27) 

Dat  hierdie  kunsfallus  in  Boklied\u\s  die  steen  des  aanstoots  vir  die  eerste 
gehore  op  Oudtshoorn  was,  wys  op  die  historiese  afstand  tussen  die 
(meestal  Christelike)  westerse  latere  gehoor  en  die  vroeëre  paganistiese 
of  heidense  gehoor,  vir  wie  hierdie  dinge  alledaags  was  as  deel  van  hul 
jaarlikse  Dionysos-feeste. 

Die  funksie  van  die  verwerking  van  The  Birds  van  Aristophanes  in  Boklied 
word  eers  heeltemal  duidelik  na  ’n  studie  van  die  Griekse  komedie. 
Aristophanes  het  Die  voëls  geskryf  in  die  laaste  dae  van  die  stadstaat, 
Athene,  as  onafhanklike  demokrasie.  Die  fees  was  ’n  plaaslike  Atheense 
gebeure,  en  die  teenwoordigheid  van  vreemdelinge  was  raar.  Die 
stadsdionysia-fees  is  gewoonlik  gedurende  die  laaste  week  van  Maart  of 
die  eerste  April  gevier,  as  ’n  nasionale  fees  ter  viering  van  die  begin  van 
lente.  Die  uiteindelike  doel  van  die  Dionysiese  feeste  was  om  ’n 
georganiseerde  en  gekontroleerde  uitlaatklep  te  voorsien  vir  die  mens  se 
primitiewe  drange. 

Breytenbach  hou  die  premiere  van  Boklied  by  die  nasionale  kunstefees 

op  Oudtshoorn,  ook  aan  die  begin  van  April,  maar  nou  in  die  vroeë  herfs. 
Soos  Aristophanes  se  komedie,  is  sy  stuk  ook  vol  satire  en  toespelings  op 
tydgenootlike  figure  en  gebeure.  Die  Griekse  komedie  konstrueer  deur 
die  verbeelding  ’n  utopia,  Nephelokokkygia,  in  Engels  vertaal  as 
Cloudcuckooville,  of  soos  Breytenbach  dit  vertaal  Voëlania. 

Maar  die  keuse  van  spesifiek  hierdie  utopia  van  voëls,  waar  mense  ook 
vlerke  kry  deur  op  ’n  wonderwortel  te  kou,  is  veral  in  die  konteks  van 
Breytenbach  se  oeuvre  besonder  sinvol.  Vanaf  om  te  vlieg,  sy  eerste 
prosawerk  in  1971,  staan  kreatiwiteit  vir  die  Afrikaanse  digter  gelyk  aan 
“om  te  kan  vlieg”,  om  los  te  kan  kom  uit  die  vasgevangenheid  van  die 
omringende  aardse  werklikheid: 

De  dichter  moet  vleugels  hebben  om  te  vliegen  (...)  en  vleugels  ontspruiten  alleen  aan 
de  intieme  verbinding  met  de  liefde”  (Alles  één  paard.  Verhalen  en  beelden,  1 989:  34) 

En  gevleueldheid  simboliseer  ook  die  verlangde  ontsnapping  uit  menslike 
beperkinge  en  falinge.  Dit  geskied  in  sy  poësie  meestal  deur  “kopreise”, 
drome  of  verbeelde  reise  per  skip.  Dat  voëls  tussen  gode  en  mense  in  ’n 
“middel-wêreld”  beweeg,  soos  kunstenaars  in  filosowe,  spel  Breytenbach 
uit  in  ’n  onlangse  artikel,  “Aantekeninge  van  ’n  ‘Middelwêreld’”: 

Om  van  die  Middelwêreld  te  wees,  beteken  jy  het  weggebreek  van  die  parogiale  (...),  jy 
het  vir  goed  jou  'huis’  verlaat  (...)  en  jy  het  op  ’n  vreemde  kus  geland  (...)  waar  jy  jou  op 
jou  gemak  voel,  maar  nooit  tuis  nie.  Ballingskap?  Miskien  (...)  (1998:  28-29) 


IV 

Om  by  ’n  enigsins  koherente  lesing  van  Boklied  uit  te  kom,  is  dit  belangrik 
om  Breytenbach  se  oeuvre  en  die  outobiografiese  gegewens  van  dle  digter 
mee  te  lees.  Van  pertinente  belang  is  sy  ballingskap,  sy  politieke  aktivisme 
en  twee  jaar  lange  eensame  opsluiting  in  die  tronk.  Uit  die  Breytenbach- 
oeuvre  staan  die  idee  van  gevleueldheid,  “om  te  vlieg”,  oftewel  die 
kreatiwiteit  van  die  kunstenaar  in  die  fokus.  Hiernaas  staan  ’n  sterk 
doodsbewussyn  met  erotiese  assosiasies  ook  sentraal  in  die  stuk.  Isis  sê 
op  bladsy  126  “Ek  soek  vir  Dood!  darie  ou  bok  ...  Ek  wil  hom  voel  buitel 
tussen  my  bene  vanaand,  die  jags  moerskont”.  Hieruit  val  af  te  lei  dat 
“voël”  (as  volksnaam  vir  die  manlike  geslagsorgaan,  dus  erotiese 
verteenwoordig)  ook  assosiatief  skakel  met  “dood”.  Verder  is  die  spel  met 
maskers  of  alter  ego’s  en  woordspel  deur  vrye  assosiasie  elemente  uit  die 
Breytenbach-oeuvre  wat  ook  sterk  figureer  in  Boklied. 

Wat  intertekste  betref  is  ter  sake  Rimbaud  se  Un  saison  en  enfer  (1873) 
wat  die  jong  Breyten  Breytenbach  verteenwoordig,  kreatief  verwerk  op 
bladsye  41  tot  48  van  Boklied.  Motiewe  uit  die  Franse  teks  wat  veral  in  die 
fokus  is  in  die  Afrikaanse  teks  is  rasseproblematiek,  verskeurdheid  tussen 
kontinente  en  ballingskap. 

Aristophanes  se  Birds  word  intertekstueel  ontgin  en  vryelik  vertaal  in 

humoristiese  Afrikaans  tussen  biadsye  62  en  1 01  van  hierdie  1 59  biadsye- 
teiiende  drama.  Beiangrik  is  verai  dat  dit  ’n  paganistiese  komedie  is  waarin 
faiiusdraers  en  voëis  figureer.  Die  “voëi”  is  ’n  beiangrike  motief:  a)  enersyds, 
as  duider  van  die  maniike  orgaan  in  piat  omgangstaai,  dui  dit  op  die 
erotiese,  maar  b)  andersyds  verwys  dit  via  gevieueidheid,  deur  die  idee 
van  “om  te  viieg”,  op  vergeesteiiking.  Verder  skakei  die  idee  van  ’n  utopia 
of  Paradys  (“Voëiania”)  met  Breyten  se  vroeëre  werk  ’n  Seisoen  in  die 
paradys  (1 976).  So  skakei  die  utopia/paradys-idee  assosiatief  met  die  nuwe 
Suid-Áfrika,  en  word  kommentaar  indirek  opgeroep  oor  die  euforie  van  ná 
1994  in  kontras  met  die  ontnugtering  vanaf  1997.  Die  toeskouer  wat 
kommentaar  iewer  uit  die  gehoor  is  Breytenbach  se  vervanging  van  die 
koor  in  die  ou  Griekse  komedie. 

Ook  Aristophanes  se  vroeër  werk,  Die  paddas  (405  v.C.)  is  ter  sake  vir  die 
idee  van  die  digterswedstryd  wat  daarin  sentraai  figureer.  Die  karakters  in 
Boklied\s  ook  aimai  digters  ...  en  die  roile  is  by  implikasie  almal  omruilbaar 
(volgens  die  skrywer-dramaturg  se  voorwoord).  Die  digtername  wat  op 
stoele  op  die  toneel  geskryf  moet  word,  het  raakpunte  uit  hul  outo- 
biografiese  gegewens.  Paul  Celan,  Rimbaud,  Martí,  Mandelstam,  Ritsos, 
Brecht ...  by  feitlik  elk  van  hierdie  digters  figureer  politieke  betrokkenheid, 
ballingskap,  tronkstraf,  selfmoord  of  vroeë,  onnatuurlike  dood. 

Die  teks  het  ’n  sterk  metatekstuele  inslag,  wat  ’n  sterk  vervreemdingseffek 
tot  gevolg  het.  Daar  is  heelwat  eietydse  toespelings  op  die  kontemporêre 
Suid-Afrikaanse  maatskappy.  Wat  die  titel  betref,  verwys  Boklied,  via  die 
betekenis  van  tragos  as  tragedie  (of  boklied),  na  die  elegiese  aard  van 
hierdie  komedie.  Vier  konnotasies  word  deur  die  titel  opgeroep:  a)  dood 
(“Bokveld  toe”),  b)  die  erotiek  (“bok”  as  sater  of  Pan),  c)  sondebok,  en  d) 
die  poësie,  Breyten  se  oeuvre  (die  “lied”  van  Breyten  Bokwagter”,  soos  dit 
in  die  programnotas  heet). 

’n  Mens  sou  die  drama  dus  onder  andere  kon  interpreteer  as  ’n  elegiese 
besinning  van  die  digter-dramaturg  oor  sy  lewe,  sy  werk  en  sy  land  van 
herkoms  - via  die  intertekstuele  verwerkings.  Op  metatekstuele  vlak  gee 
hy  volledig  erkenning  aan  sy  intertekste  deur  ten  slotte  te  sê: 

Al  wat  julle  vanaand  gehoor  het,  was  ’n  spul  geleende  woorde,  so  deurmekaar  soos  ’n 

hoerse  handsak!  (1998;  154), 

en  Maker  merk  op  bladsy  115  op  dat  daar  in  hierdie  drama  “ou  tekste 
verkrag  word”. 

Oor  Suid-Afrika  en  die  nuwe  demokrasie  word  erg  donker-gestremd 
opgemerk  dat  ‘‘ons  (Afrikaners?  wittes?)  op  pad  uit  is”  (1998:  19,  my 
kursivering),  en  dat  “Suid-Afrika  (...)  die  heart  of  darkness  is  (...)  met  TV  in 
elke  shack  of  pondok  om  die  geheue  uit  te  wis”  (1998:  77).  Vroeër,  sê 
Isis,  “was  julle  (Afrikaners?  wittes?)  heilig,  en  nou  word  julle  behandel 
soos  akteurs  of  bobbejane”  (1998:  90,  my  kursivering).  Maar:  “Elke  stam 

(“white  tribe”?)  moet  ’n  eie  weg  vind  om  die  verhoog  te  verlaat  nou  dat 
daar  nêrens  is  om  na  toe  te  gaan  nie  (1998;  124).  Maker  en  Adam  lewer 
as  koor  kommentaar  op  die  situasie:  “O  wat  ’n  skande  om  ’n  koninkryk 
weg  te  smyt!”  (1 998:  91). 

In  ’n  satiriese  verwysing  na  die  WVK  word  gesê:  “vlerke  help  jou  om 
moeiteloos  te  vlieg  van  waarheid  na  versoening”  (1998:  97),  dus  in 
fantasie,  deur  die  kreatiewe  verbeelding. 

Boklied  kan  op  parallelle  wyse  met  Rimbaud  se  Seisoen  in  die  hel  onder 
andere  gelees  word  as  ’n  werk  waarin  “a  narrator  with  multiple  voices  and 
personaiities  dramatizes  his  struggles”).  Daar  is  ’n  parallelle  soeke  na 
“transcendence  through  love  and  art”  (Peschel,  1979:  21).  Ook  die 
doodsbewussyn  is  sentraal  in  albei  tekste.  Isis  verwys  na  die  dood  as  “’n 
eindelose  ereksie  - dood  as  orgasme,  as  erotiese  belewing  dus,  in  ’n 
poging  om  dit  minder  traumaties  te  maak.  Die  verband  met  vlerke  en 
gevleueldheid  word  weer  beklemtoon  na  Maker  se  dood  as  daar  verwys 
word  na  die  “versaakte  vleuels”  (1998:  158). 

En  uiteindelik  eindig  die  drama  met  ’n  oënskynlik  onskuldige  FAK- 
volksliedjie: 

Stadig,  stadig  oor  die  klippertjies 
(...) 

“Bokkie  jy  moet  huis  toe  gaan"  (1998:  157;  my  kursivering). 

In  hierdie  laaste  onskuldige  ‘geleende  woorde’,  “Bokkie  jy  moet  huis  toe 
gaan”,  is  die  digter-dramaturg  se  intense  doodsbewussyn  ge-enkapsuleer. 
“Breyten  Bokwagter”  noem  hy  homself  in  die  programnotas.  Die  “Bokkie” 
hier  is  die  digter  wat  besef  dat  hy  moet  sterf.  Boklied  is  dus  in  die  laaste 
instansie  nie  ’n  komedie  (“Vermaaklikheid”  lui  dit  in  die  subtitel)  nie,  maar 
’n  dodelied,  ’n  elegie  vir  Breyten  Breytenbach  ... 

Marlise  Joubert 
Spelfaset 


toe  het  ek  verleë 

in  die  slaap  gaan  skuil 

jou  boek  nog  halfpad  oop 

in  die  voue  van 

die  oesterpienk  kombers 

en  toe  ek  uit  die  droom  weer  skuif 

vra  ek  benoud:  maar  wie  is  jy? 

want  vat  ek  hier 

dan  spring  jy  daar 

jou  hare  perdkopkuif 

verstringel  in  ’n  andertaal 

en  gryp  ek  aan  jou  oor 

dan  hop  jy  winkelhaak 

en  kwes  jou  stert 

my  mond  se  binnenaak 

inderdaad,  dink  ek  terug  in  my  oë; 

jy  het  kennis  van  elke  spelfaset! 

elke  woord  keurig  ingevoeg 

om  die  perfekte  vers  te  bed 

maar  wie  is  jy? 

ek  kon  jou  nêrens 

tussen  al  die  stukke  kry 

selfs  die  foto  is  geheim  in  skaduwee 

en  maak  gereed  vir  nog  ’n  skuif 

’n  glimlag  van  oorwinning:  vang  my  nou! 

ek  bêre  nog  die  laaste  spel 
wat  glo  sonwaarts  trek 
ek  hoop  dat  deur  die  lenteklank 
van  duisend  voëltjies  in  my  boom 
ek  wel  die  strale  sal  sien  flits 
en  alles  ongeheim  sal  flank 
want  sien,  hy  het  die  mat 
so  vinnig  uitgeryg 
en  toe,  terwyl  ek  glad  van  droom 
gaan  staan  en  wonder 
hoe  lyk  jou  kasteel  se  binnevou 
en  waar  kruip  die  koning  weg 
het  jy  my  mat  gesit  en  gesê: 
ek  het  jou,  skone  vrou! 

Terugvlug 


liewer  Bonnard  sou  ek  wou 
sy  rye  platpienk  dakkies 
van  huisies  in  Le  Cannet 
meer  as  hierdie  vaalbruin  oorjas 
voosverwinterd  aangebly 
skilderspatsels 
van  industrie  en  veld 

maar  ek  vlieg  toe  Nationwide 
met  die  binnelandse  windvlaag 
oor  ’n  grys  vlerk 
en  deur  die  ruit 

sien  ek  gisteraand  se  druppels  reën 

biggelend  (biegend?) 
oor  gestaalde  vleuelrug 
vinniger 

en  vinniger  in  die  son 
oranje  geflets  soos  Bonnard 
met  sy  meule  by  Saint-Tropez 

nee.  ek  vlieg  toe  Nationwide 

die  vlerk  bloukraangrys 

(soos  die  kleur  van  jou  oë?)  die  wiele  suig 

ons  styg 

op 

die  laaste  reën  waai  weg  verdamp 
en  ek  onthou  diep 
in  Bonnard  se  baadjiesak 
lê  die  onverwerkte  skets 
uitgekrap  in  sagte  houtskool 
van  die  uitgebrande  vuurhoutjiepunt 

so  waai  die  reën  van  jou  mond  weg 
in  die  wind  oor  die  vlerk 
geveto  deur  die  kaal 
son 
glad 
blink 

suidwaarts 

val  terug 


eweredig  horisontaal 

en  onder  my  voete  skuif 

die  landskap  stil  verby 

cirruswolke  kaats  diep  skadu’s 

soos  donker  kolle  in  die  see  by  die  jetty 

die  wit  jetty  van  Bonnard 

waar  die  vrou  met  oop  hande 

op  die  kaai  se  houtpaneel 

dringend 

dringend  verder  kyk 
hangend 

hangende  aan  palms 
soos  ek 

hangend  in  die  lug 

(sou  die  skilder  ook  ’n  vingerhoed 

gebruik  om  prikkels  af  te  weer 

die  magiese  vrugwand 

met  die  kwas  versigtiger  wou  hanteer.) 

hangend  in  die  soetsappige  lug 
word  ek  deur  elke  kilometerwolk 
’n  vleugie  tyd  met  Nationwide 
en  ek  wonder:  sal  ons  ooit  grond  vat 
sal  ons  ooit 
ek  en  jy 
vry 

val? 

sal  ons? 

Leo 


Verwoed  is  hy 
en  sien  vir  alles  kans 
hy  maanhaar 
al  hoe  langer 
skryf  ’n  vers  of  twee 
hy  is  honger 
elke  woord  se  hart 
gespits 
gereed  - 
ek  stap  verby 
hy  lig  sy  poot 
in  my  hand  voel 
ek  die  sagte 
kussings 
stoot 


Lapis  lazuli 

ons  reis  begin 
met  skemer 

broeiend  somers  kom  die  reën 

met  riffelende  mantels 

die  fluweelblou  van  lapis  lazuli 

deur  die  bome  sag 

toe  meer  gespierd  in  donker 

voue  van  gestyfde  lakens  oor  die  berg 

en  my  tuin  haal  asem 

diep  en  in 

en  uit  en  jou  liggaam  ontdooi 
onder  die  ritseling  van  my  vingers 
my  dye  sprei  wyd  oop  o die  reën 
ruis  deur  my  heupe  die  grond  is  nat 
en  warm  en  alles  blou  en  blouer  nog 
soos  ’n  tent  wydsbeen 
sprei 

ek  oop  oor  jou  en  jy  o liefste 

die  stutpaal  wat  my  regop  anker  teen  die  wind 

tot  diep  in  die  na-nag  verseil 

en  skif 

hoe  dryf  jy  self  nie  teen  die  water  nie 

hoe  dein  jy  oor  die  golwe  van  jou  drif 

en  my  ligtent  se  flappe  voor 

wapper  wyd  met  klam 

lippe  suig  ek  vas 

en  vaster  oor  jou  lyf 

die  ganse  opening  intiem  gesluit 

oor  die  ronde  punt 

en  die  lapis  lazuli  van  reën 
loop  die  labia  oor 

later  vou  jy  my  op 
stryk  die  kreukels 
glimlaggend  uit 

ons  reis  begin 
met  son 

H.J.  Pieterse 

Hegemonie,  Standaardafrikaans,  “Alternatiewe 
Afrikaans”  en  “Aktuele  Afrikaans”* 


1.  Inleiding 

Hierdie  artikel  val  in  vier  basiese  afdelings  uiteen:  die  hegemoniebegrip 
as  saambindende  en  oorkoepelende  tema,  tweedens  hegemonie  en 
Standaardafrikaans,  derdens  “Alternatiewe  Afrikaans”  binne  ’n  teen- 
hegemoniese  konteks,  en,  ten  slotte,  “Aktuele  Afrikaans”,  soos  omskryf 
deur  De  Wet  (1997). 

Na  ’n  kort  besinning  oor  teorievorming  in  die  geesteswetenskappe,  word 
daar  vlugtig  gekyk  na  ’n  paar  politieke  faktore  rondom  die  opkoms  van 
Standaardafrikaans,  die  totstandkoming  van  (wit)  Afrikanerhegemonie  en 
die  daarmee  gepaardgaande  breuk  in  die  Afrikaanse  taalgemeenskap. 
Vervolgens  word  die  sosiaal-politieke  konteks  of  “makroteks”  van  die 
opkoms  van  “Alternatiewe  Afrikaans”  kursories  ondersoek  binne  die 
raamwerk  of  model  van  Gramsci  se  “hegemoniekonsep”  en  daar  word  na 
die  konsep  “Aktuele  Afrikaans”  gekyk. 

Die  hegemoniemodel  word  in  verband  gebring  met  Afrikanernasionalistiese 
strewes  na  politieke  dominansie  en  kulturele  mag  in  siviele  en  politieke 
kontekste,  waarby  die  kwessie  van  Standaardafrikaans  betrek  word,  en 
met  die  opkoms  van  “Alternatiewe  Afrikaans”,  waarby  die  vorming  van  ’n 
teenhegemonie  (veral  vanuit  kleurlinggeledere)  in  die  tagtigerjare,  sigbaar 
word. 

Daar  word  deduktief  in  hierdie  artikel  te  werk  gegaan:  die  basiese  hipotese 
is  dat  taal  gewoonlik  verpolitiseer  is  en  word  tydens  sosio-politieke 
veranderinge,  dat  taal  altyd  deel  was  en  is  van  sosio-politieke  en  kulturele 
magstryde,  dat  politici  en  ander  meningsvormers  oënskynlik  taalkwessies 
voorop  stel,  maar  dat  dié  vooropstelling  gewoonlik  deur  verskuilde  en  nie 
so  verskuilde  agendas  oor  mag  en  beheer  onderlê  word.  Voorts,  dat  die 
kwessie  van  Standaardafrikaans  en,  deels  analogies  daaraan,  “Alter- 
natiewe  Afrikaans”,  geen  uitsondering  op  dié  veronderstelling  is  nie,  of 
altans  behoort  te  wees  nie. 

2.  Teorlevorming 

Die  soeke  na  “Grand  Theories”  of  “GUTS”  (“Grand  Unifying  Theories”) 
binne  die  terrein  van  die  geesteswetenskappe  is  die  afgelope  dekades  ’n 
kenmerk  van  die  navorsing  van  verskeie  filosowe  en  wetenskapsfilosowe. 


* Verwerkte  weergawe  van  referaat  gelewer  tydens  die  LVSA-kongres  aan  die  PU  vir 
CHO,  2 Julie  1998. 

(In  die  natuurwetenskappe  is  hierdie  soeke  uiteraard  ook,  en  selfs  op  groter 
skaal,  aan  die  gang  - vgl.  Hawking  1 989).  Een  van  die  kontekste  waarbinne 
die  soeke  na  omvattende  teorieë  gevoer  word,  is  die  skeptisisme  van 
byvoorbeeld  C.  Wright  Mills  en  Louis  Namier  oor  die  moontlikheid  dat  daar 
binne  die  “sosiale  wetenskappe”  ’n  sistematiese  teorie  oor  die  aard  van 
die  mens  en  sy  omgewing  geskep  kán  word  (vgl.  Skinner  1990b:  3).  Wat 
die  taalkunde  of  taalwetenskap  betref  was  van  die  grootste  omvattende 
raamwerke  tot  redelik  onlangs  sekerlik  die  TGG  van  Chomsky  en  dalk  die 
“Funksionele  grammatika”  van  Halliday  (vgl.  o.m.  Halliday  1985).  Opvallend 
in  ’n  werk  soos  The  return  of  grand  theory  in  the  human  sciences  van 
Skinner  (1 990a),  is  die  afwesigheid  van  taalkundige  teorieë.  Met  betrekking 
tot  die  veld  van  die  taalpolitiek,  kry  die  navorser  gereeld  te  doen  met  die 
toepassing  van  teorieë  en  modelle  soos  die  sikliese  teorie,  funksionalisme, 
konflikteorie,  afhanklikheidsteorie,  evolusionêreteorie  (vgl.  Cooper  1989), 
strukturalisme  en  simboliese  interaksionisme  (vgl.  Nichols  1984:  35-42), 
om  maar  enkeles  te  noem,  met  die  doel  om  dikwels  voor  die  handliggende 
sosiale  gebeure  te  problematiseer  en  te  probeer  verklaar. 

Hier  word  nie  gepoog  om  ’n  omvattende  teorie  oor  taalpolitiek,  mags- 
verhoudinge  en  taalhoudings  saam  te  flans  nie,  maar  daar  wil  eerder 
gekonsentreer  word  op  ’n  model  wat  bestaande  insigte  verder  kan  opklaar 
vanuit  ’n  nuwe  invalshoek.  Soos  reeds  vermeld,  word  die  “hegemonie- 
begrip”  in  hierdie  artikel  gebruik.  Een  rede  hiervoor  is  die  herhaaldelike 
gebruik  van  die  term  “hegemonie”  deur  verskeie  kwasi-politici  vanuit  die 
Suid-Afrikaanse  taalkundige  en  letterkundige  sfere  ten  opsigte  van  veral 
Standaardafrikaans  en  die  letterkundige  en  taalkundige  produkte  daaruit, 
of  ten  opsigte  van  Afrikaans  as  instrument  van  “Afrikanerisering”  en 
“verdrukking”  (vgl.  o.m.  February  1976  en  Willemse  1987). 

Die  “vader”  van  dié  begrip,  of,  doktrine,  is  Antonio  Gramsci,  een  van  die 
mees  oorspronklike  en  vernuwende  Marxistiese  denkers  van  hierdie  eeu. 
Sy  siening  hieromtrent  kan  kortliks  soos  volg  saamgevat  word,  volgens 
Gwyn  Williams  (1960:  587): 

“By  ‘hegemony'  Gramsci  seems  to  mean  a socio-political  situation,  ...  a ‘moment’,  in 
which  the  philosophy  and  practice  of  a society  fuse  or  are  in  equilibhum;  an  order  in 
which  a certain  way  of  life  and  thought  is  dominant,  in  which  one  concept  of  reality  is 
diffused  throughout  society  in  all  its  institutional  and  private  manifestations,  informing 
with  its  spirit  all  taste,  morality,  customs,  religious  and  political  principles,  and  all  social 
relations,  particularly  in  their  intellectual  and  moral  connotation.” 

Fairclough  (1995:  76)  skryf  onder  meer  die  volgende  oor  hegemonie: 

“Hegemony  is  leadership  as  well  as  domination  across  the  economic,  political,  cultural 
and  ideological  domains  of  a society.  Hegemony  is  the  power  over  society  as  a whole  of 
one  of  the  fundamental  economically  defined  classes  in  alliance  (as  a bloc)  with  other 
social  forces,  but  it  is  never  achieved  more  than  partially  and  temporarily,  as  an  ‘unsta- 
ble  equilibrium’.  Hegemony  is  about  constructing  alliances,  and  integrating  rather  than 
simply  dominating  subordinate  classes,  through  concessions  or  through  ideological 

means,  to  win  their  consent.”  (Hier  is  Fairclough  idealisties;  dikwels  word  hegemonie 
wel  deur  mag  en  die  daaropvolgende  dominansie  verkry  - HP.)  “Hegemony  is  a focus 
of  constant  struggle  around  points  of  greatest  instability  between  classes  and  blocs,  to 
construct  or  sustain  or  fracture  alliances  and  relations  of  domination/subordination,  which 
takes  economic,  political  and  ideological  forms.  Hegemonic  struggle  takes  place  on  a 
broad  front  which  includes  the  institutions  of  civil  society  (education,  trade  unions,  fam- 
ily),  with  possible  unevenness  between  different  levels  and  domains.” 

Hy  skryf  ook  verder: 

“...  the  achievement  of  hegemony  at  a societal  level  requires  a degree  of  integration  of 
local  and  semi-autonomous  institutions  and  power  relations,  so  that  the  latter  are  par- 
tially  shaped  by  hegemonic  relations.  This  directs  attention  to  links  across  institutions, 
and  links  and  movement  between  institutional  orders  of  discourse.  What  is  necessary 
but  difficult  to  accomplish  is  giving  proper  weight  to  integration  without  thereby  playing 
down  the  relative  autonomy  and  integrity  of  non-class  struggles:  between  the  sexes, 
ethnic  groups,  and  the  various  categories  of  institutional  agent. 

“From  the  perspective  of  hegemony,  it  is  processes  which  are  in  focus:  local  processes 
of  constituting  and  reconstituting  social  relations  through  discourse,  global  processes 
of  integration  and  disintegration  transcending  particular  institutions  and  local  orders  of 
discourse.  Discoursal  change,  and  its  relationship  to  ideological  change  and  to  social 
struggle  and  change  in  a broader  sense,  is  where  the  emphasis  must  be  placed,  and 
where  the  language/ideology  problem  should  be  confronted.  And  in  accordance  with 
the  dialectical  view  of  structure/event ...  a study  of  discoursal  change  needs  a double 
focus  on  the  discoursal  event  and  on  the  societal  and  institutional  orders  of  discourse. 
“By  change  in  discoursal  events  I mean  innovation  or creativity  which  in  some  way goes 
against  conventions  and  expectations.  Change  involves  forms  oftransgression,  cross- 
ing  boundaries,  such  as  putting  together  existing  codes  or  elements  in  new  combina- 
tions,  or  drawing  upon  orders  of  discourse  or  their  elements  In  sltuations  which  conven- 
tionally  preclude  them  in  a way  which  gives  a sense  ofa  struggle  betwee  dlfferent  ways 
of  signifying  a particular  domaln  of  experience.  Change  leaves  traces  in  texts  in  the 
form  of  the  co-occurence  of  contradictory  or  inconsistent  elements  - mixtures  of  formal 
and  informal  styles,  technical  and  non-technlcal  vocabularies,  markers  ofauthority  and 
familiarity,  more  typically  written  and  more  typically  spoken  syntactic  forms,  and  so 
forth.  The  immediate  origins  and  motivations  of  change  lie  in  contradictions  which  my 
problematize  conventions  in  a variety  of  ways”  (^995:  78-79,  my  kursivering.) 

Gramsci  het  veral  die  opkoms  van  kapitalisme  in  die  negentiende  eeu 
gebruik  om  die  vorming  van  ’n  hegemonie  te  verduidelik  en  sy  ideaal  was 
uiteindelik  sosialisties  van  aard,  naamlik  dat  die  kapitalistiese  hegemonie 
vervang  word  deur  dié  van  die  werkersklas.  Hy  het  drie  fases  of  momente 
in  die  ontwikkeling  van  politieke  klasbewussyn  onderskei  en  genoem  dat 
die  politieke  ontwikkeling  van  ’n  klas  slegs  kan  plaasvind  wanneer  die 
klas  sy  rol  sien  in  terme  daarvan  om  hegemonie  in  die  samelewing  te 
bewerkstellig.  Die  eerste  twee  fases  is  “ekonomies-korporatief”  en  die  derde 
dié  van  “hegemonie”.  ’n  Ondergeskikte  klas  (vir  die  doeleindes  van  hierdie 
artikel  eerstens  wit  Afrikaanssprekendes  en  dan  “kleurlinge”),  kan  slegs 
’n  hegemoniese  klas  word  deur  ander  klasse  en  sosiale  kragte  se  steun  te 
verkry.  Die  klas  moet  leer  om  verby  seksionele  of  korporatiewe  aktiwiteite 
te  beweeg  en  kan  die  hegemoniese  fase  bereik  wanneer  die  belange  van 
ander  klasse  of  groepe  in  ag  geneem  word  deur  met  hulle  saam  te  werk. 

of,  natuurlik,  deur  hulle  te  domineer  onder  die  sluier  van  “samewerking”. 
In  die  vestiging  van  ’n  hegemonie  (in  elke  fase  daarvan),  behoort  daar 
voorts  duidelike  sprake  of  tekens  te  wees  van  die  vestiging  of  manifestasie 
van  ’n  alternatiewe  of  teenhegemonie,  veral  waar  die  opkomende 
hegemonie  nie  gevestig  word  deur  die  breë  konsensus  van  die  hele 
bevolking  nie,  en  in  die  besonder  waar  die  vestiging  van  ’n  hegemonie  tot 
sosio-politieke  en  kulturele  onderdrukking  van  groot  dele  van  ’n  bevolking 
of  van  ’n  taalgemeenskap  lei. 

Die  fokus  van  die  hegemoniekonsep  val  dan  op  morele  en  kulturele  legitimering 
van  politieke  heerskappy  en  dit  is  nie  moeilik  om  taal  en  taalkwessies  in  te 
sluit  by  ’n  analise  van  ’n  opkomende  of  heersende  hegemonie  nie.  Salamini 
(1 981 : 35)  bevestig  dié  vermoede  wanneer  hy  skryf; 

“Every  time  the  question  of  language  surfaces  in  one  way  or  another,  it  means  that  a 
series  of  other  problems  are  beginning  to  emerge:  the  formation  and  expansion  of  the 
ruling  class,  the  necessity  of  establishing  closer  and  firmer  ties  between  the  leading 
groups  and  national-popular  masses,  that  is  of  reorganizing  cultural  hegemony.” 

Die  “question  of  language”  kan  insluit  aspekte  soos  taalstatus,  politisering 
van  taal,  taalhoudings,  taallojaliteit,  taal  en  “nasiebou”  en  die  gevolge  wat 
sosiale  wanbalanse  op  taal  het. 

Deur  te  konsentreer  op  die  hegemonie-konsep  as  instrument  om  historiese 
data  in  ’n  sekere  perspektief  te  plaas,  word  daar  nie  voorgegee  dat  dit  ’n 
allesomvattende  en  -verklarende  model  is  nie.  Dit  word  as  deelteoretiese 
model  gebruik  ten  opsigte  van  die  politisering  van  taal  en  moet  nie  as 
geïsoleerde  superteorie  beskou  word  nie.  Wanneersekere  kernpunte  van 
Gramsci  se  sienings  dan  as  raamwerk  of  instrument  vir  taalpolitieke  analise 
gebruik  word,  word  dit  gedoen  in  die  wete  dat  dit  altyd  die  gevaar  loop  om 
reduksionisties  en  simplisties  te  word.  Dit  blyk  maar  een  van  die  slaggate 
te  wees  waarin  die  navorser  kan  val.  Een  van  die  gevare  waarop  gelet 
kan  word,  is  byvoorbeeld  om  simplistiese  historiese  veralgemenings  van 
’n  samelewing  of  tydvak  op  ’n  ander  oor  te  dra  in  die  naam  van  ’n  “teorie”. 

3.  Hegemoníe  en  Standaardafrikaans 

Wanneer  daar  gepraat  word  van  die  hegemonie  van  Standaardafrikaans, 
“Establishment  Afrikaans”  of  “Alternatiewe  Afrikaans”,  word  daar  natuurlik 
bedoel  die  hegemonie  gevorm  deur  die  sprekers  of  politieke  sprekers  en 
gebruikers  van  die  taal.  Daar  bestaan  altyd  die  gevaar  dat  taal  metonimies 
of  metafories  vir  ’n  taalgemeenskap  gebruik  word.  Dit  is  egter  immers  die 
politieke  sprekers  van  ’n  taal  wat  verantwoordelik  is  vir  die  politisering  van 
’n  taal  of  ’n  variëteit  daarvan. 

Daar  kan  min  twyfel  daaroor  bestaan  dat  Afrikanernasionalisme  een  van 
die  sterkste  - indien  nie  die  sterkste  nie  - dryfveer  agter  die  opkoms, 
standaardisering  en  uitbouing  van  Afrikaans  was.  Daar  is  reeds  verskeie 

gedetailleerde  studies  oor  dié  aspek  gedoen  - vgl.  o.m.  Du  Plessis  (1 986), 
Cluver  (1990),  Willemse  (1987)  en  Roberge  (1992).  Moodie  (1975:  239) 
argumenteer  byvoorbeeld  dat  taal  (hier,  natuurlik,  Afrikaans)  die 
belangrikste  grondslag  was  vir  “volkseenheid”  tussen  die  Anglo- 
Boereoorlog  en  die  oorwinning  van  die  Nasionale  Party  in  1948. 
Afrikaans  en  Afrikanernasionalisme  word  vervolgens  kursories  geanaliseer 
binne  ’n  hegemoniese  raamwerk. 

Fase  1 

Tydens  hierdie  elementêre  fase  is  die  lede  van  ’n  groep  of  klas  bewus  van 
gedeelde  belange  en  die  nodigheid  om  te  organiseer,  maar  hulle  is  nog 
nie  werklik  bewus  van  die  nodigheid  om  met  ander  groepe  in  dieselfde 
klas  te  assosieer  nie. 

Hierdie  fase  kan  in  verband  gebring  word  met  die  “roeringe  van 
nasionalisme”  onder  “Afrikaners”  in  die  sewentigerjare  van  die  vorige  eeu 
tot  en  met  ongeveer  die  begin  van  die  tradisionele  Tweede  Taalbeweging. 
Dié  tydperk  toon  wel  die  eerste  tekens  van  politieke  kohesie,  maar  daar  is 
reeds  duidelike  saambindende  faktore  in  die  siviele  samelewing,  soos  bv. 
die  taalkundige  en  letterkundige  bedrywighede  van  die  tradisionele  Eerste 
Taalbeweging,  waartydens  daar  voorbeelde  te  sien  is  van  bewusmaking 
ten  opsigte  van  taal  en  geskiedenis  deur  onder  meer  die  GRA  en  die 
Afrikanerbond  (vgl.  Du  Plessis  1 986  en  Roberge  1 992:  46  en  32).  Volgens 
Steyn  (1986:  14)  begin  die  politisering  van  Afrikaans  reeds  in  hierdie 
tydperk,  onder  meer  met  die  anti-Afrikanerpropaganda  wat  by  bruin  en 
swart  kiesers  gemaak  is  om  hul  stemme  te  werf  en  met  die  destydse  span- 
ning  tussen  Afrikaans  en  Nederlands. 

Fase  2 

Tydens  hierdie  meer  gevorderde  fase  is  die  bewuswording  van  die 
gemeenskaplike  belange  van  al  die  lede  van  die  opkomende  klas  ter 
sprake,  alhoewel  dié  bewuswording  hoofsaaklik  op  ekonomiese  gebied 
is.  Die  kwessie  van  staatvorming  kom  ter  sprake,  maar  meer  ten  opsigte 
van  die  verkryging  van  wetlike  en  politieke  gelykheid  met  die  heersende 
groep. 

In  die  tydperk  vanaf  1902  tot  1948  was  politieke  bemagtiging  ’n  besliste 
moontlikheid  vir  die  wit  Afrikaner.  Verskeie  aksies  ten  opsigte  van  Afrikaans 
en  Afrikanernasionalisme  is  vanuit  die  siviele  én  politieke  samelewing 
geloods  om  bemagtiging  te  bewerk:  die  standaardisering  van  Afrikaans 
(wat  die  wit  Afrikaanssprekende  op  verskillende  simboliese  wyses  “apart” 
geplaas  het  van  ander  taalgebruikers,  die  aksies  van  die  ATV  en  ATG,  die 
totstandkoming  van  die  SA  Akademie  vir  Wetenskap  en  Kuns  in  1 909,  die 
publikasie  van  die  AH/S  in  1917,  die  ampstaalwording  van  Afrikaans  en 
die  talle  korpus-  en  statusbeplanningsaksies  vir  die  taal  (vgl.  veral  Steyn 
1 980: 200  e.v.  en  Zietsman  in  hierdie  verband).  Hier  word  nie  in  besonder- 

hede  op  die  fases  van  die  groei  in  Afrikanernasionalisme  of  die  spesifieke 
bepianningsaksies  vir  Afrikaans  ingegaan  nie;  vgl.  Steyn  (1986  en  1987) 
oor  hierdie  aspekte.  Op  ekonomiese  gebied  word  die  groeiende  Afrikaner- 
hegemonie  versterk  deur  onder  meer  die  stigting  van  Nasionale  Pers  in 
1915,  Saniam  en  Santam  in  1918,  Volkskas  in  1931  en  Federale  Volks- 
beleggings  Beperk  in  1939.  Op  kulturele  gebied  groei  talle  taal-  en 
kultuurorganisasies  onder  die  vaandel  van  die  ATKV  en  FAK.  Alhoewel 
daar  ’n  tydelike  skeuring  in  die  wit  Afrikaanse  taalgemeenskap  is  in  die 
dertigerjare,  word  die  Afrikaner  wel  simbolies  saamgesnoer  deur 
gebeurtenisse  soos  die  Ossewatrek  van  1938. 

Fase  3 

Die  derde  fase,  volgens  Gramsci  (vgl.  Simon  1991:  31),  is  dié  van 
“hegemonie”  en  dus  die  “suiwerste  politieke  fase”,  waartydens  ideologieë 
in  konflik  staan  totdat  een,  of  ’n  kombinasie  van  ’n  paar,  die  oorhand  kry. 
Eenheid  word  verkry  ten  opsigte  van  ekonomiese,  politieke,  intellektuele 
en  morele  doelwitte  en  verskeie  groepe  word  ondergeskik  gestel  aan  dié 
doelwitte. 

Die  ideologie  waarop  die  NP-oorwinning  van  1 948  gebou  is,  was  natuurlik 
apartheid.  Dit  was  nie  ’n  eksplisietgestelde  taalapartheid  nie,  maar  met 
die  deurvoering  van  apartheidswetgewing  deur  die  ideologiese 
staatsapparatuur  (vgl.  Fowler  1985:  67-68  hieroor)  in  veral  die  vyftiger- 
en  sestigerjare,  het  apartheid  al  hoe  meer  en  meer  deurgesuur  na  taal-  en 
kultuurbeskouings  oor  Afrikaans,  selfs  t.o.v.  leksikografiese  praktyke  - vgl. 
bv.  die  “Wonder  van  Afrikaans”-feesvieringe  van  1 959  en  die  bysleep  van 
partypolitieke  agendas  deur  Afrikaanse  kultuurliggame  om  “anders- 
kleuriges”  uit  te  sluit  (sien  bv.  Roberge  1992  en  Steyn  1980  hieroor). 
Linguisisme  - ’n  selfverheerliking  van  die  dominante  groep  in  die 
samelewing  en  ’n  idealisering  van  die  groep  se  vermeende  superieure 
taal  en  waardes  wat  gedomineerde  groepe  se  taal  en  kultuur  noodwendig 
stigmatiseer  as  integrerende  deel  van  die  hegemoniese  struktuur  - het 
algaande  sterker  geword  (vgl.  Beukes  1993:  67  e.v.  hieroor). 
Veralgemenend  kan  dit  gestel  word  dat  die  tydperk  vanaf  1 948  tot  ongeveer 
1 976  (die  jaar  van  die  opstande  teen  Afrikaans)  die  derde  en  vierde  fases 
(die  bereiking  van  kultureel-politieke  eenheid  - vir  sover  dit  moontlik  was 
- en  die  uitbreidende  dominansie  oor  ander  groepe)  van  Afrikaner- 
hegemonie  vorm.  Kleiner  politieke  en  taalgroepe  is  ondergeskik  gestel 
aan  Afrikanernasionalistiese  belange.  Die  1976-opstande  was  een  van 
die  grootste  bevraagtekenings  van  Afrikanerhegemonie  en  in  die 
tagtigerjare  het  die  opkoms  van  ’n  alternatiewe  of  teenhegemonie  al  hoe 
duideliker  geword,  met  die  bevraagtekening  van  historiese  aannames  wat 
daarmee  saamgaan. 

Hoewel  daar  kritiek  was  teen  mitevormende  sienings  oor  die  ontogenesis, 
groei,  “wonder”  van  Afrikaans  en  die  rol  van  die  taalbewegings  en 

“taalhelde”  in  die  vestiging  van  Standaardafrikaans,  bv.  deur  Franken 
(1953),  Scholtz  (1959),  Valkhoff  (1966)  en  veral  Steyn  (1980),  is  dit  die 
“alternatiewe”  beweging,  met  die  stukrag  van  navorsers  soos  o.m.  Febru- 
ary  (1976),  Dunjwa-Blajberg  (1980)  en  Davids  (1987  en  1990),  wat  die 
grootste  kritiek  teen  sekere  mites  lewer.  Die  kritiek  van  veral  Theo  du 
Plessis  (vgl.  veral  Du  Plessis  1986  en  1987a,  b en  c)  saam  met  dié  van 
vooraanstaande  “kleurling”-akademici  teen  die  rol  van  Afrikanernasio- 
nalisme  en  Afrikaans,  die  geskiedenis  van  Afrikaans  en  die  taalbewegings, 
vorm  ’n  duidelike  onderafdeling  van  ’n  oorkoepelende  teenhegemonie 
wat  op  politieke  en  taalpolitieke  gebied  al  sterker  word  in  die  tagtigerjare. 

4.  Hegemoníe  en  “Alternatiewe  Afrikaans” 

Die  sogenaamde  “Alternatiewe  Afrikaanse”  beweging  was  hoofsaaklik 
gesentreer  in  die  Wes-Kaap  en  Kaapse  platteland  met  leiers  of 
segspersone  uit  die  bruin  Afrikaanssprekende  akademiese,  skrywers-  en 
onderwyserskorps.  Dié  beweging  of  ideologiese  groepering  se  tydvak  kan 
min  of  meer  afgebaken  word  vanaf  die  laat  sewentigerjare,  met  sy 
“bloeitydperk”  in  die  middel-  en  laat-tagtigerjare.  Daar  word  nie  in 
besonderhede  op  die  beweging  of  die  konsep  “Alternatiewe  Afrikaans” 
ingegaan  nie;  slegs  enkele  hoofpunte  en  omskrywings  word  aangeraak. 
Vir  ’n  ontleding  van  hierdie  “beweging”,  sy  werkswyses,  publikasies,  ens. 
vgl.  Du  Plessis  (1987a  en  1988a  en  b),  Pieterse  (1994  en  1995),  Gerwel 
(1988),  en  Van  den  Fleever  (1987a,  b,  1988a  en  b). 

Dit  is  duidelik  dat  “Alternatiewe  Afrikaans”  sy  belangrikste  impetus  vanuit 
politieke,  godsdienstige,  kulturele  en  opvoedkundige  kleurlingorganisasies 
in  die  Wes-Kaap  kry.  Vervolgens  word  daar  ’n  uiters  oorsigtelike  indeling 
van  kleurlingpolitiek  binne  die  hegemoniese  raamwerk  gegee  en 
“Alternatiewe  Afrikaans”  word  kortliks  omskryf  binne  die  konteks  van  ’n 
teenhegemonie. 

Die  eerste  “kleurlingorganisasie”,  die  “Afrikander  League”,  kom  in  1883 
tot  stand  en  kleurlinge  oefen  hul  stemreg  uit  regdeur  die  negentiende  eeu. 
Inl 890  word  die  “Coloured  Men’s  Protectorate  and  Political  Association  of 
the  Colony  of  the  Cape  of  Good  Flope”  gestig  deru  F.Z.S.  Peregrino.  Uit 
die  grondwet  van  dié  vereniging  kan  daar  afgelei  word  dat  die 
kleurlinggemeenskap,  as  klas,  begin  bewus  raak  van  die  feit  dat  daar  teen 
hulle  gediskrimineer  word  en  dat  dié  diskriminasie  onregverdig  is  (vgl. 
Van  der  Ross  1986:  16-17).  Die  eerste  fase  van  ’n  opkomende  kleurling- 
hegemonie  kan  afgebaken  word  as  strekkende  van  die  middel  van  die 
negentiende  eeu  tot  voor  die  Anglo-Boereoorlog,  met  die  vrystelling  van 
die  slawe  tussen  1834  en  1838  as  voorfase  tot  dié  eerste  fase. 

Ná  die  oorlog  is  daar  aanduidings  van  ’n  sterkerwordende  besef  van  ’n 
“kleurlingidentiteit”,  nie  noodwendig  uit  vrye  wil  en  uit  ’n  sogenaamde  besef 
dat  hulle  ’n  afsonderlike  nasie  of  bevolkingsgroep  is  nie,  maar  eerder  as 

beskermingsmeganisme  teen  diskriminasie  teen  “non-Europeërs”  oor  die 
algemeen.  Die  APO  (“African  People’s  Organization”)  word  in  1902  gestig 
en  in  die  volgende  paar  dekades,  tot  die  tagtigerjare,  word  organisasies 
soos  die  National  Liberation  League,  die  Non  European  Unity  Movement, 
die  Verteenwoordigende  Kleurlingraad  (Ig.  met  minderheidsteun)  gestig 
wat  gaandeweg  al  hoe  meer  protes  aanteken  teen  verlies  van  stemreg  en 
diskriminasie  (vgl.  Van  der  Ross  1986:  56  en  Du  Pré  1994:  17-18).Tydens 
die  vroeë  tagtigerjare  is  daar  die  soeke  na  nuwe  alliansies,  veral  met  die 
UDF  en  later  die  “Mass  Democratic  Movement”  (MDM).  Die  tweede  fase 
van  ’n  ontwikkelende  kleurlinghegemonie,  wat  later  onlosmaaklik  verbind 
is  met  die  “swart  bevrydingsgedagte”,  kan  ruweg  afgebaken  word  vanaf 
1 902  tot  ongeveer  1 983. 

Die  tekens  van  ’n  derde  fase  (met  spesifieke  betrekking  tot  die  “Alternatiewe 
Afrikaanse”-  groepering),  dié  van  “suiwer  hegemonie”,  is  reeds  daar,  maar 
kom  eers  tot  gedeeltelike  voltrekking  in  1994,  met  die  oorwinning  van 
die  ANC.  Die  derde  fase  kan  wel  ruweg  teruggevoer  word  tot  1983,  met 
die  stigting  van  die  UDF  (die  destydse  “binnelandse  vleuel”  van  die  ANC) 
en  die  hegemoniefase  van  kleurlingpolitiek  word  al  hoe  meer  verbind  met 
die  breër  anti-apartheidspolitiek  van  die  MDM. 

Binne  die  konteks  van  die  noodtoestande  van  die  tagtigerjare  begin  die 
konsepte  “People’s  Education”  of  “alternatiewe  onderwys”  (wat  dikwels 
sinonimies  gebruik  is)  ook  posvat  (vgl.  oor  hierdie  temas  Van  den  Heever 
1987b,  Gerwel  1988  en  Pieterse  1994).  Organisasies  wat  ’n  leidende  rol 
in  hierdie  denksfeer  speel,  is  UTASA  (Union  of  Teacher’s  Associations  of 
South  Africa  - die  nasionale  federasie  van  kleurlingonderwys-organisasies) 
en  sy  Kaapse  tak,  die  Kaapse  Professionele  Onderwysersunie  (KPO). 
Franklin  Sonn,  destydse  voorsitter  van  UTASA,  noem  dat  die  klem  binne 
hierdie  denke  val  op  die  relevantheid  van  studiemateriaal,  veral  met 
betrekking  tot  die  leerplanne  van  geskiedenis  en  Afrikaans  en  hy  vergelyk 
“alternatiewe  onderwys”  met  die  wit  Afrikaner  se  stigting  van  CNO-skole, 
“...  to  take  hold  of  theirown  education  in  orderto  rid  the  soul  of  the  Afrikaner 
from  the  crippling  inferiority  imposed  on  him  by  British  imperialism  through 
the  arrogant  British  educational  system”  (1987:  iii). 

“Alternatiewe  Afrikaans”  kan  hier  kortliks  omskryf  word  as  ’n  ideologiese 
variëteit  van  Afrikaans.  Die  tekste  wat  onder  die  vaandel  van  “Alternatiewe 
Afrikaans”  verskyn  het,  is  almal  geskryf  in  Standaardafrikaans,  maar  die 
ideologiese  agenda  daarvan  verteenwoordig  ’n  “alternatief”  op  die 
staatsbestel,  skoolleerplanne  en  ideologie  van  apartheid  van  die 
tagtigerjare.  Die  variëteit  kan  ook  verder  gedefinieer  word  as  ’n  “ideologiese 
metalek”,  ’n  term  wat  Mackey  (1990:  111)  gebruik  ten  opsigte  van  “...  a 
language  theory  with  an  ideoíogical  social  focus”.  Dit  gaan  nie  hier  om  ’n 
ander  taalvorm  nie,  maar  uiteindelik  om  ’n  etiket  vir  ’n  bepaalde  bevry- 
dingsideologie  van  die  tagtigerjare  en  ’n  alternatief  op  die  politiek, 
ekonomie,  onderwys,  godsdiens  en  kommunikasiemedia  wat  met 

Standaardafrikaans  geassosieer  word. 

Kleurlinghegemonie,  veral  aan  die  begin  van  die  derde  fase,  is  onlosmaaklik 
verbind  met  die  opkoms  van  ’n  swart  hegemonie  (’n  aspek  waarop  nie 
hier  ingegaan  word  nie),  en  verskeie  leiers  en  groepe  binne  die  alternatiewe 
beweging,  byvoorbeeld  die  KPO,  beweeg  binne  die  sfeervan  die  MDM  en 
dra  die  konsep  van  ’n  alternatiewe  hegemonie  duidelik  uit.  Kleurlingpolitiek 
van  die  tagtigerjare  (en  ook  vandag)  kan  egter  beslis  nie  as  eenheid  of 
historiese  blok  gesien  word  nie.  (Vgl.  die  samewerking  tussen 
kleurlingorganisasies  en  die  Nasionale  Party  en  die  stigting  van  die 
“Kleurlingweerstandsbeweging” . Aan  die  ander  kant  is  daar  natuurlik  ook 
groot  steun  vir  veral  die  ANC  in  die  Wes-Kaap  onder  die  kleurling- 
gemeenskap.) 

Op  ’n  breër,  nasionale  vlak  word  die  teenhegemonie  duideliker  sigbaar 
deur  die  onophoudelike  stakings,  opmarse,  boikotte  en  uiteindelike 
oorwinning  by  die  stembus  van  die  ANC.  “Alternatiewe”  of  bevryde 
Afrikaans  pas  by  hierdie  konteks  in  as  gevolg  van  sy  mobiliseringsfunksie. 
Deur  dié  ideologiese  variëteit  van  Afrikaans  word  massas  mense,  veral 
arbeiders  op  die  platteland,  bereik  en  polities  bewus  gemaak,  veral  deur 
middel  van  die  sogenaamde  alternatiewe  gemeenskapspers  - vgl.  Pokpas 
(1985),  Pieterse  (1994a  en  b)  en  Jackson  (1993)  hieroor. 

5.  “Aktuele  Afrikaans” 

Terwyl  die  voorstanders  van  “Alternatiewe  Afrikaans”  nie  grammatikale 
veranderings  aan  die  taal  voorgestel  het  nie,  is  dit  wel  interessant  dat 
daar  vanuit  “establishment”-geledere  voorstelle  gekom  het  oor  die 
“demokratisering”  van  Afrikaans.  Van  Rensburg  (1989  en  1992)  lewer 
byvoorbeeld  voorstelle  oor  “Nuwe  Afrikaans”  - strukturele,  grammatiese 
veranderinge  om  verskillende  variante  binne  die  leksikon  te  akkommodeer. 
Die  Buro  van  die  WAT  (1994)  het  ook  ’n  aantal  polities  uiters  korrekte 
voorstelle  gemaak  oor  die  hantering  van  “sensitiewe  leksikale  items”.  Vrae 
wat  hier  ontstaan  is  natuurlik  of  dit  hoegenaamd  moontlik  is  om  ’n  taal  te 
depolitiseer  en  te  “demokratiseer”.  “Suiweringsaksies”  moet  by  sprekers- 
houdings  begin  en  grammatiese  veranderings  kan  maklik  as  kitsoplossing 
beskou  word. 

’n  Jongerterm  wat  die  afgelope  paarjaarop  die  voorgrond  tree,  is  “Aktuele 
Afrikaans”,  soos  omskryf  deur  De  Wet  (1997).  Hy  gee  aandag  aan  Van 
Rensburg  se  strukturele  voorstelle,  maar  meen  dat  dit  nie  ver  genoeg 
gaan  nie.  Vanuit  De  Wet  se  studie  word  dit  duidelik  dat  “Aktuele  Afrikaans” 
omgangsafrikaans  is,  Afrikaans  wat  in  die  meeste  informele  situasies 
gebruik  word,  en  wat,  volgens  De  Wet,  baie  meer  haalbaar  is,  ook  in 
genormeerde  vorm,  as  ’n  “stywe”  Standaardafrikaans.  Hy  skryf  byvoor- 
beeld:  “Die  uitgangspunt  [van  sy  studie  - HP]  is  dat  Standaardafrikaans  ’n 
produk  is  van  ideologiese  beskouings  wat  ’n  uiters  beperkende  invloed  op 

die  natuurlike  ontwikkeling  van  die  taal  uitgeoefen  het  en  ’n  stywe,  formele 
beeld  en  ervaring  van  Afrikaans  as  ’n  soort  kanseltaal  tot  gevolg  het. 
Gevolglik  het  Standaardafrikaans  vir  ’n  groot  getal  Afrikaanssprekendes 
’n  vreemde  en  kunsmatige  taal  geword,  wat  nie  die  polsslag  van  die 
Afrikaanssprekende  se  lewenservaring  reflekteer  nie.  Die  uitgangspunt  is 
dat  die  puristiese  strewe  op  ironiese  wyse  juis  primêre  en  sekondêre 
Afrikaanssprekendes  van  die  taal  Afrikaans  kan  vervreem/vervreem  het 
en  hulle  bewustelik  en  onbewustelik  laat  gryp  na  veral  Engels,  sleng  en 
selfs  anti-taalvorme  as  doeltreffende  kommunikasiemiddele”  (1997:  47). 
Standaardafrikaans  het  reeds  sy  zero-effek  bereik  t.o.v.  gebruikswaarde 
(vgl.  p.  391  -392).  Hy  noem  verder  dat  sy  benadering  tot  en  aktuele  norme 
vir  Afrikaans  sinoniem  is  met  vernuwing  en  “normalisering”  van  Afrikaans. 
In  teenstelling  met  “Nuwe  Afrikaans”,  wat  die  bestaande  standaardvorm 
as  basis  moet  hê,  aangevul  deur  ander  variëteite,  is  die  denke  agter 
“Aktuele  Afrikaans”  ’n  nuwe  “standaard”  wat  gevorm  word  deur  taal-in- 
gebruik,  deur  die  taal  soos  dit  in  werklikheid  gebruik  word;  die  taalvorme 
wat  in  die  praktyk  deur  die  sprekers  verkies  word;  en  wel  op  grond  van  die 
frekwensie  van  hierdie  gebruik  (vgl.  De  Wet  1997:  144).  Hy  stel  Aktuele 
Afrikaans  ook  teenoor  “Alternatiewe  Af rikaans”,  wanneer  hy  skryf:  “Terwyl 
Alternatiewe  Afrikaans  hoofsaaklik  gekonsentreer  het  op  die  geskied- 
skrywing  omtrent  Af  rikaans  en  die  produsering  van  Alternatiewe  Af  rikaanse 
tekste,  konsentreer  [die  Aktuele  Afrikaanse  benadering]  op  al  hierdie 
aspekte  sowel  as  die  destigmatisering  van  Afrikaans  as  Verdrukkerstaal, 
en  die  demitologisering  van  tradisionele,  verouderde  opvattinge  omtrent 
Afrikaans,  Afrikanerhelde  en  eensydige  opvattinge  oor  die  doel  en  plek 
van  Afrikaans,  terwyl  daar  ook  gekonsentreer  word  op  ’n  lewensvatbare 
Afrikaanse  leksikon  en  idiomatiek,  en  Afrikaans  as  internasionale  en 
intranasionale  taal  van  die  wetenskap  ...  In  die  proses  behoort  die 
benadering  tot  aktuele  norme  ten  opsigte  van  Afrikaans  ook  ontvanklik  vir 
funksionele  ontlenings  uit  inheemse  en  ander  tale  te  wees.” 

Aktuele  Afrikaans  akkommodeer  beide  die  hoër  en  laer  funksies  van  taal; 
dit  behoort  gebruikstaal,  instrumentele  taal  te  wees  en  dit  moet  die  polsslag 
van  Afrikaans  weerspieël,  die  taal  soos  dit  in  werklikheid  gepraat  word 
(1997:  144-145).  Hy  meen  dat  purisme  natuurlike  taalgebruik  beperk 
(p.  171)  en  gebruik  ook  die  term  “Suiwer  Afrikaans”  t.o.v.  van  "...  die 
werklike,  ontwikkelende,  taal  wat  in  die  mond  van  Afrikaanssprekendes 
bestaan  - gesuiwer  van  politiese  agendas,  kunsmatige  grypes  na  die 
Europese  taal  Nederlands  en  subjektiewe  purisme.  Verder  noem  hy,  na 
ontleding  van  vraelyste  oor  die  formeelheid  van  Standaardafrikaans,  dat 
“die  ingewikkelde  taal-  en  literêrwetenskaplike  aanbieding  van  Afrikaans 
op  skoolvlak  leerlinge  van  Standaardafrikaans  afskrik  en  vervreem,  en 
dat  taal-  en  literêrwetenskaplike  aanbieding  op  sigself  ...  ’n  remmende 
faktor  in  die  natuurlike  ontwikkeling  van  Afrikaans  is”  (p.  204).  In  die  praktyk 
is  Aktuele  Afrikaans  bloot  Afrikaans  in  sy  werklike  vorm  (p.  235)  en  die 

belangrikste  kriterium  ten  opsigte  van  die  besinning  oor  die  funksies  en 
gebruik  van  Aktuele  Afrikaans  is  kommunikasie  (p.  239).  Dit  is  vir  hom  ’n 
beweging  na  realisme,  teenoor  Standaardafrikaans  wat  oorgekultiveerd 
is  en  nie  meer  aan  die  behoeftes  van  taal-in-gebruik  voldoen  nie  (p.  291 ). 
De  Wet  onderskei  die  volgende  implikasies  vir  die  funksies  van  Aktuele 
Afrikaans:  dit  is  geen  “onsuiwer  variëteit  nie,  maar  berus  op  die  natuurlike 
ontwikkeling  van  Afrikaans  in  die  multilinguistiese  Suid-Afrikaanse  realiteit; 
dit  verteenwoordig  ’n  nuwe  standaard  ten  opsigte  van  kommunikasie  en 
is  dus  ook  ’n  nuwe  variëteit  en  is  geensins,  ten  opsigte  van  status,  ens., 
minderwaardig  teenoor  Standaardafrikaans  of  enige  sogenaamde  “suiwer” 
variëteit  nie  (p.  244).  Hy  lê  deurentyd  klem  op  spontane  ontwikkeling  en 
eliminasie  van  niefunksionele  elemente  en  vestiging  van  voorkeurvorme 
en  noem:  “Die  uiteindelike  riglyne  ten  opsigte  van  standaardvorme  moet 
dus  nie  berus  op  die  outokratiese  top-down  beginsel  van  Taalkommissies 
en  ander  normeerders  nie  - dit  moet  demokraties  en  buigsaam  wees” 
(p.  246).  Oor  normeerders  (hier  spesifiek  m.b.t.  die  aanvaarding  al  dan 
nie  van  neologismes)  meen  hy:  “...  dit  is  nie  die  rol  van  normeerders  om 
‘treffende’  alternatiewe  tot  bestaande  en  spontaan-verkose  vorme  aan  die 
spraakgemeenskap  voor  te  skryf  nie  - die  rol  van  opvoedkundiges, 
akademici,  ensovoorts,  behoort  bloot  tot  die  optekening  en  beskrywing 
van  taal-in-gebruik  beperk  te  wees.  Die  ideologies-gemotiveerde 
neologismes  van  normeerders  is  strydig  met  demokratiese  taalbeginsels” 
(p.  312).  Hy  noem  dat,  terwyl  Nuwe  Afrikaans  hoofsaaklik  ’n  verbreding 
van  die  taalbasis  impliseer,  Aktuele  Afrikaans  die  geleidelike  skepping  van 
’n  nuwe  norm  impliseer,  ’n  nuwe  paradigma  wat  op  weinig  van  die 
anomalieë  van  die  vorige  paradigma  gebaseer  is.  (p.  247).  Die  frekwentste 
gebruiksvorm  word  eenvoudig  as  die  standaard  aanvaar  (p.  292).  Die 
invloed  van  Engels  is  bv.  reeds  gevestig  in  baie  uitdrukkingsvorme,  Engels 
voldoen  in  baie  opsigte  aan  kernwoordeskat-vereistes  en  volgens 
respondente  bevorder  Engelse  woorde  kommunikasie  (p.  385).  Ten  slotte 
beweer  De  Wet  dat  hy  deeglik  bewys  dat "...  ’n  moderne,  aktuele  Afrikaans 
bestaan  wat  heelwat  van  Standaardafrikaans  verskil,  en  geruime  tyd  reeds 
bestaan,  dat  establishment-Afrikaans  die  enigste  variëteit  van  Afrikaans 
is  wat  ‘bedreig’  word,  en  dat  daar  ’n  behoefte  aan  ’n  nuwe  benadering/ 
normstelsel/paradigma  bestaan”  (p.  397). 

Hier  het  ’n  mens  dan  ’n  omskrywing  van  die  werking,  beweging  en 
moontlike  magsuitinge  van  nog  ’n  variëteit  van  Afrikaans,  weliswaar  binne 
die  groter  raamwerk  van  die  nuwe  hegemonie  en  teenhegemonieë  van 
Suid-Afrika.  Dit  is  ’n  instrument  in  ’n  verdere  teenhegemonie  binne  en 
teen  die  verbrokkelende  hegemonie  wat  met  Standaardafrikaans 
geassosieer  was  en  tot  ’n  mate  nog  is  (vgl.  weer  Fairclough  1995:  79  oor 
kode-  en  stylwisseling  binne  hierdie  konteks).  Met  “Alternatiewe  Afrikaans” 
het  die  gemarginaliseerde  politieke  sprekers  hulle  spreekbeurt  gekry;  deur 
Aktuele  Afrikaans  práát  die  gewone  sprekers  (met  of  sonder  ’n  gekose 

spreekbuis  “van  bo”),  en  dis  nou,  meer  as  ooit  tevore,  tyd  dat  die 
sogenaamde  normbewaarders  van  Standaardafrikaans  begin  luister  na 
wat  “die  mense”  wil  hê. 

6.  Slot 

Dit  is  beklemtoon  dat  Afrikanernasionalisme  die  belangrikste  faktor  in  die 
opkoms,  vestiging  en  “kanonisering”  van  Standaardafrikaans  was.  Verskeie 
politieke  inbreuke  is  op  die  siviele  samelewing  gemaak  om  Afrikaans  te 
mobiliseer  vir  partypolitieke  doeleindes.  Die  de-eksklusivistiese  gedagtes 
van  die  “hervormingsgesindes”  van  die  sewentigerjare  is  baie  verder  gevoer 
deur  die  “Kaapse”  beweging,  die  beweging  waarmee  “Alternatiewe 
Afrikaans”  geassosieerword  en  dietaalpolitiek  van  “Alternatiewe  Afrikaans” 
is  op  die  oog  af  inklusief,  bevrydend  en  demokraties:  Afrikaans  moet  bevry 
word  van  sy  apartheidsetikette  en  bagasie.  Wanneer  die  publikasies  wat 
met  die  alternatiewe  beweging  geassosieer  word  egter  krities  ondersoek 
word,  kom  daar  dikwels  ’n  omgekeerde  rassisme,  verdere  eksklusivisme 
en  ’n  eenvoudige,  populistiese  kultuurideologie  na  vore,  iets  wat  tot  ’n 
mate  verstaan  kan  word  binne  die  konteks  van  die  tagtigerjare,  maar  die 
diskoers  nie  vryspreek  van  propagandisme  nie.  ’n  Breër  Suid-Afrikaanse 
nasionalisme  word  voorgehou,  maar  die  diskoers  van  die  beweging  neig 
dikwels  na  die  outoritêre,  met  die  implisiete  gedagte  dat  slegs  diegene 
wat  onkrities  die  bevrydende  riglyne  van  die  beweging  volg,  deel  is  van 
die  mitiese  verwysingsgroep,  “die  mense”  (vgl.  Pieterse  1994a  en  b 
hieroor).  Die  nasionalisme  en  politiek  wat  deur  die  “alternatiewe  beweging” 
voorgestaan  word,  is  egter  nie  van  ’n  verowerende  aard,  soos  wat 
Afrikanernasionalisme  op  sy  hoogtepunt  was  nie. 

Een  van  die  duidelikste  funksionele  ooreenkomste  tussen  Standaard- 
afrikaans  en  “Alternatiewe  Afrikaans”  is  natuurlik  die  kwessie  van 
mobilisering;  Vir  die  “politieke  sprekers”  van  Standaardafrikaans  om  wittes 
aanvanklik  saam  te  snoer  en  later  te  mobiliseer  ten  einde  hervorming 
aanvaarbaar  te  maak,  vir  die  segspersone  van  “Alternatiewe  Afrikaans” 
om  ’n  sterk  politieke  en  kritiese  bewussyn  by  die  stemlose  massas  te  kweek. 
In  ’n  postmoderne  samelewing  is  dit  dan  ook  nie  vreemd  om  ’n  verdere 
oproep  soos  dié  van  De  Wet  te  kry  téén  geïnstitusionaliseerde  normering 
en  vír“demokratiese  norme”  in  “Aktuele  Afrikaans”  nie.  Saam  met  politieke 
grense  is  ’n  paar  ander  grense  ook  besig  om  te  verdwyn. 

Die  waarde  van  die  gebruik  van  die  hegemoniemodel  lê  daarin  dat  dit, 
veral  vanuit  ’n  diachroniese  perspektief,  taalpolitieke  kwessies  kan  ontsluit 
en  omskryf.  Soos  vermeld,  is  taalkwessies  gewoonlik  simptomaties  van  ’n 
verandering  in  of  herstrukturering  van  die  heersende  hegemonie  en  die 
verskillende  fases  van  die  ontsluiting  van  ’n  hegemonie  of  teenhegemonie 
omvat  dan  ook  en  verklaar  verskeie  taalpolitieke  handelinge,  soos  die 
standaardisering,  uitbouing  en  politisering  van  ’n  variëteit.  Die  waarde  van 

die  model  is  veral  daarin  geleë  dat  dit  min  oí  meer  kan  voorspel  in  watter 
mate  en  op  watter  wyses  taal  verpolitiseer  kan  en  sal  word,  afhangende 
daarvan  in  watter fase  van  hegemonievorming  ’n  klas  of  groep  hom  bevind. 
Daar  is  aangetoon  dat  verskillende  variëteite  van  Afrikaans  ingespan  is 
en  word  in  die  stryd  om  politieke  bevryding  van  verskeie  groepe  - 
aanvanklik  vir  die  bevryding  van  wit  Afrikaanssprekendes  en  later  bruin 
Afrikaanssprekendes.  Twee  moontlike  taalscenario’s  - daar  sal  uiteraard 
meer  wees  - kan  hieruit  geponeer  word: 

a)  groter  prestige  word  aan  niestandaardvariëteite  gegee  en  dit  lei  tot  hulle 
funksie-uitbreidings; 

b)  die  elite  uit  hierdie  taalgemeenskappe  wend  hulle  tot  Engels  vir 
hoëvlakfunksies  en  niestandaardvariëteite  bly  tot  laevlakfunksies  beperk 
(en  met  minder  prestige). 

Alhoewel  die  hegemoniemodel  in  hierdie  artikel  slegs  tot  ongeveer  1998 
toegepas  word,  kan  ’n  mens  spekuleer  dat,  sodra  ’n  teenhegemonie  op 
die  huidige  ontwikkel,  taalpolitieke  kwessies  weer  voorop  sal  staan.  Tydens 
’n  volgende  verkiesing,  waartydens  ’n  hegemoniese  orde  bevestig, 
verander  of  teengestaan  word,  sal  aspekte  soos  taalregte,  taalbeplanning 
en  simboliese  status-  en  korpusbeplanningsaksies  vir  Afrikaans  weer,  of 
steeds,  ter  sprake  kom. 

Daar  is  deurentyd  binne  die  konteks  van  die  hegemoniese  raamwerk 
geredeneer,  maar,  soos  die  geval  is  met  soveel  geesteswetenskaplike 
“probleme”,  is  die  antwoorde  op  vrae  hier  gestel  redelik  voor  die  hand 
liggend.  Om  taalkwessies  aan  te  spreek,  is  om  eerstens  sosiale 
wanbalanse  aan  te  spreek  en  te  probeer  regstel.  Om  veranderings  ten 
opsigte  van  taal  en  samelewing  in  ’n  teoretiese  raamwerk  te  wil  vasvang, 
is  ’n  uitdaging  vir  die  toekoms  en  voordat  daar  nie  ’n  voldoende  teorie  oor 
sosiale  verandering  ontwikkel  word  nie,  sal  sosiale  taalkwessies,  soos  die 
politisering  en  depolitisering  van  tale,  steeds  in  terme  van  modelle  wat  uit 
ander  velde  geleen  is,  beskryf  moet  word.  Eers  wanneer  navorsing  oor 
sosiopolitieke  verandering,  taalbeplanning,  taalhoudings  en  taalpolitiek 
genoegsaam  met  mekaar  verbind  en  deur  middel  van  oorkoepelende 
teorieë  gekoórdineer  kan  word,  sal  sinvolle  verklarings  vir  die  talle  vrae 
rondom  die  voortdurende  politisering  van  tale  verkry  word. 

Lucas  Oosthuizen 
Percy 


Percy  Frost  was  anders.  Hy  het  op  ’n  dag  - sommer  so  van  nêrens  en  op 
sy  eie  - in  die  Caprivi  as  dienspligtige  aangekom. 

Sy  bril  was  dik  en  half  groen.  Sy  stewels  geel  - en  nie  bruin  soos  die  res 
van  die  halfmans  wat  in  versengende  hitte  politici  se  belange  met  hul  lywe 
op  “die  grens”  moes  dien  nie. 

Hulle  het  vertel  dat  Frost  ’n  ruk  in  Londen  was  waar  hy  sy  brood  met 
straatkuns  verdien  het.  Dis  nou  voor  die  SAW  en  Seuns  se  bloedhonde 
hom  vir  militêre  diensplig  opgespoor  het.  Hom  blykbaar  geskep  toe  hy  vir 
sy  ouers  in  Johannesburg  kom  kuier  het. 

Dit  was  duidelik  dat  hy  nie  daar  wou  wees  nie.  ’n  Soort  van  ’n  ontevrede 
vrye  gees  wat  half  verspot  in  sy  bosklere  met  ’n  frons  op  sy  voorkop  en  ’n 
suur  trek  om  die  mond  sy  omstandighede  wou  aanveg.  Nogal  soos  Bob 
Dylan  gelyk.  Van  sy  goed  gespeel  ook  - met  ’n  bekfluitjie. 

Frost  was  gelukkig  dat  hy  bedags  saam  met  ons  kon  werk.  ’n  Stuk  of  ses 
van  ons  het  skoolgehou  by  ’n  Katolieke  sendingstasie.  Daar  was  nie  veel 
vir  hom  om  te  doen  nie.  Hy  was  ouer  as  die  meeste  van  ons  en  daar  is 
byna  vanselfsprekend  kollektief  aanvaar  dat  hy  sy  eie  gang  moes  gaan. 
Hy  was  duidelik  nie  van  hierdie  wêreld  nie. 

Die  nonne  by  die  sendingstasie  moes  dit  ook  agtergekom  het.  Seker  dié 
dat  hulle  hom  aangesê  het  om  ’n  borsbeeld  uit  hout  van  Saint  Kizito  - na 
wie  die  skool  vernoem  is  - te  maak.  Hulle  was  nogal  ernstig  oor  werk. 
Frost  nie. 

Maar  die  projek  het  die  lewe  vir  hom  meer  gangbaar  gemaak.  Hy  het 
rustig  aan  ’n  groot  stomp  begin  beitel.  Sy  rustigheid  het  toegeneem  as  hy 
dagga  ingehad  het.  Die  locals  het  die  bobbejaantwak  vir  hom  aangedra. 
Wanneer  Frost  gerook  was,  het  die  ontevrede  trek  om  sy  mond  verdwyn 
en  was  hy  by  tye  selfs  joviaal. 

“Hey  broer,"  het  hy  dan  laat  hoor.  “Let’s  go  and  grab  some  tea  maaan.” 
Wanneer  die  drywer  laat  was  om  ons  by  die  skool  op  te  pik,  was  die 
ontevredenheid  terug.  Dan  sou  hy  snedig  aan  die  drywer  laat  hoor:  “Punc- 
tuality  is  not  your  motto,  huh?” 

Die  drywers  - en  meeste  van  die  ander  mense  in  die  basis  - het  hom 
mettertyd  gehaat.  Kon  ook  nie  anders  nie,  want  hy  was  op  sy  eie  manier 
met  ’n  veldtog  van  passiewe  verset  besig.  Sy  tong  was  sy  wapen  en  hy 
het  niemand  ontsien  nie. 

Hy  het  hom  ook  nie  veel  aan  die  ongeskrewe  reëls  of  staande  orders  van 
die  army  gesteur  nie.  Op  ’n  dag  by  die  betaalkantoor  het  hy  na  ’n  recce 
toe  gedrentel  wat  - so  neem  ek  aan  - hulle  pos  en  soldy  kom  haal  het. 
Dié  man  - ’n  luitenant  - het  die  soort  bossies-uitdrukking  in  die  oë  gehad 
wat  ander  mense  sonder  veel  moeite  vertolk  het  as  “bly  weg”.  Frost  het  dit 

seker  ook  opgetel,  maar  besluit  dat  hy  hom  nie  daaraan  steur  nie. 

“Hey  big  boy,”  het  hy  laat  hoor.  “That  is  an  awesome  gun  you  have  there. 
Have  you  killed  any  women  and  children  lately?”  Frost  was  gelukkig  om 
met  ’n  “fókóf  jou  klein  stront”  daarvan  af  te  kom.  Die  ander  mense  in  die  ry 
was  klaar  besig  om  in  hul  gedagtes  Frost  se  begrafnisreëlings  te  tref. 
Saterdae  het  Frost  ’n  nuwe  dimensie  aan  parades  gebring.  Sy  geweer,  of 
klere,  of  lyf  was  gewoonlik  vuil.  Tydens  inspeksies  was  jy  net  veronderstel 
om  jou  naam  - op  aanvraag  - aan  die  offisier  te  gee  wat  die  inspeksie 
doen  as  hy  iets  fout  sou  vind.  Frost  het  dit  goed  gedink  om  oor  sy  vrot 
toestand  te  argumenteer.  Hiervoor  het  hy  hom  ’n  hele  paar  ekstra  wag- 
dienste  op  die  hals  gehaal. 

Sy  geel  stewels  het  ook  in  die  slag  gebly.  Vir  diegene  wat  hom  aanvanklik 
daaroor  uitgevra  het,  het  hy  verduidelik  dat  hy  plat  voete  het.  Ná  sy 
soveelste  uitval  met  een  offisier,  het  dié  aangedring  dat  hy  ’n  mediese 
sertifikaat  moes  voorlê  om  sy  mediese  toestand  te  bewys.  Van  dié  dag  af 
het  Frost  sy  gewone  army  boots  gedra.  Sy  voete  het  niks  makeer  nie. 
Maar  almal  was  nie  so  geduldig  soos  die  offisiere  nie.  Die  drywers  het 
hom  gereeld  vertel  dat  hulle  hom  gaan  moer.  Hy  het  die  vermoë  gehad 
om  die  dier  in  hulle  wakker  te  maak.  ’n  Mens  kon  nogal  hulle  woede 
verstaan.  Frost  het  nie  veel  daarvan  gedink  om  daarop  aan  te  dring  dat 
hulle  hom  tydig  en  ontydig  na  plekke  moes  neem  nie.  Van  dankbaarheid 
was  daar  nie  sprake  nie  en  hulle  moes  gedurig  onder  die  snedigheid  van 
sy  tong  deurloop. 

Ek  weet  nie  mooi  hoe  dit  gekom  het  dat  die  een  drywer,  ene  Coetzee, 
uiteindelik  oor  sy  drempel  gestoot  is  nie.  Ons  het  net  eendag  iemand  soos 
’n  maer  vark  in  een  van  die  tente  hoor  skree.  Dit  was  Frost.  Coetzee  het 
gehurkend  oor  hom  gesit  en  was  besig  om  hom  pap  te  slaan.  Ons  het 
hom  met  moeite  van  Frost  afgetrek. 

“Jou  fóken  Engelsman,”  het  hy  laat  hoor.  “Ek  sal  jou  nog  kry.  Ek  gaan 
móre  huis  toe,  maar  ek  sal  die  donder  weet  terugkom,”  het  hy  laat  hoor. 
Dié  aand  het  Frost  nie  vir  wagdiens  opgedaag  nie.  Die  volgende  oggend 
het  ons  Coetzee  op  pad  werk  toe  vasgepen  onder  sy  Unimog  gekry.  Hy 
moes  reeds  die  vorige  aand  die  ongeluk  gehad  het.  Ons  het  sy  lyk  met 
moeite  herken. 

Frost  het  niks  gesê  nie.  Hy  het  ’n  wasige  uitdrukking  in  sy  oë  gehad.  Om 
sy  nek  was  daar  ’n  hangertjie  wat  hy  met  sy  een  hand  vasgehou  het. 

Die  volgende  week  was  die  hel  los  by  Kizito  College.  Die  koshuisleerlinge 
het  gestaak.  Hulle  wou  blykbaar  nie  meer  Saterdae  in  die  sendingstasie 
se  groentetuin  werk  as  hulle  nie  beter  kos  kry  nie.  ’n  Paar  Sewedaagse 
Adventiste  was  ontevrede  omdat  die  hoof,  Sister  Mary,  hulle  op  Sondae 
laat  werk  het.  Hulle  het  een  van  die  klaskamers  aan  die  brand  gesteek. 
Sister  Mary  wou  nie  ingee  nie.  “You  must  first  return  to  school,”  het  sy  bot 
aan  die  koshuisleerlinge  gesê.  Almal  was  teen  Donderdag  weer  in  die 
klas. 

Vrydagnag  is  Sister  Mary  in  haar  slaap  dood. 

Die  Maandag  het  een  van  die  leerlinge  my  op  die  skoolgrond  nader  gewink. 
Hy  was  een  van  Frost  se  dagga-suppliers.  “The  spirits  have  helped  us  to 
get  rid  of  her,  corporal,”  het  hy  bloot  gesê.  “She  was  evil.” 

Hy  het  ’n  wasige  uitdrukking  in  sy  oë  gehad  en  ’n  hangertjie  om  sy  nek 
met  sy  een  hand  vasgeklem. 

Frost  wou  later  na  die  Caprivi  terugkeer  om  sy  beeld  klaar  te  maak.  Die 
weermag  het  geweier. 

S.J.  Venter 


Die  digter  as  buitestaander 

ek  dig  vir  die  nuwe  millennium  se  jongelingvlugtendes 
met  hul  rook-maak-dood  en  virus-waarskuwings 
ek  dig  vir  die  kitskosstudente  en  ander  ontnugterdes 
wat  reeds  skuldig  staan  voor  rassisme  se  outomatika 
ek  dig  vir  die  gatvol  naglewens  gevang  in  die  finale  psigose  van 
hopeloosheid 

en  waarvoor  die  dag  nooit  weer  sekerheid  sal  gun  nie 
ek  dig  vir  eie  aardsgeholpe  helde  van  nettowinsgegewens 
met  hul  identiteit  in  die  klingelgeluid 

ek  dig  vir  almal  wat  moet  leef  met  te  veel 
van  al  hoe  meer  se  minder 
maar  los  my  antisosiale  vlinder, 
ek  is  daar  vir  jou  oordeel 

so  tussen  in  hang  ek  bal 

want  ’n  ietsie  van  als  maak  die  konformiste  mal 


Pathfinder 

die  aarde  is  liggies  in  mars  se  ore  aan’t  kerm 
en  almal  het  dit  eens: 

“friends,  omens  and  space  men 

dit  is  ’n  groot  oomblik  vir  toekomstige  ovum  en  sperm” 

(lees  in  werklikheid:  “onmiddellike  gratifikasienasie 
jy  het  jou  kliniese  kompartement 
jou  aandeel  in  die  groot  eksperiment 
van  die  fyn  brose  vleisdiertjies 
en  terwyl  tyd  doodloop 
en  ons  wag  op  ons  Groot  Absoluut 
sal  ons,  die  wit  jasse,  steeds 
beskerm,  behou,  verklaar  en  ervaar 
sodat  ons  kinders  se  kinders  ’n  pad  het  om  te  vind 


gee  ’n  silwermedalje  en  hande  wat  klap 
vir  die  pil  en  masjien 
as  beste  runner  up” ) 

Presbiteriane  en  Presleyteriane 


in  blougerookte  jonkmenskamers 
boer  toekomstige  arbeidskorpse 
in  sirkels  vriende 
met  asbakkies 
halfvol  biere 
en  pizzas 

en  hoes  en  praat  en  hoespraat 
oor  die  t.v.-generasie  wat  gefok  is 

móre  gaan  hulle  graad  vang 
vir  werk  bid 

dronk  word  en  op  die  toiletvloer  aan  die  slaap  raak 

dalk  later  ’n  springbok  nude  girl  bevrug 

en  na  konfettifoto’s  ouerwees  oordra 

wys  word 

oud  word 

moeg  word 

ontword 

en  met  die  laaste  asem  kan  terugdink 

aan  studentedae  toe  hulle  doofstomblind  kon  droom 

bo-oor  die  feit  dat  net  Jesus  en  Elvis  onthou  word. 

Hennie  van  Coller 

’n  Kroniek  uit  ‘De  bodemloze  doofput  van  de 
geschiedenis’* 


Marcel  Janssens  het  in  meerdere  van  sy  studies  oor  literatuur  verby  die 
eng  grense  van  die  ‘teks’  beweeg,  ook  in  tye  toe  formalistiese  benaderings 
hoogty  gevier  het.  Hy  het  nog  altyd  oog  gehad  vir  die  genologiese  en 
historiese  aspekXe  van  literatuur;  virdie  gesprektusseu  tekste  en  het  selde 
die  etieseen  selfs  persoonlike-anekdotiese  gesku.  Terugskouend  blyk  dit 
dat  sodanige  fokus  op  literatuur  in  pas  is  met  ’n  pragmatiese  benadering 
van  literatuur  waar  leser  en  konteks  sentraal  staan.  Vanweë  hierdie 
instelling,  waar  die  letterkunde  nooit  afgeskerm  is  van  sy  omringende 
konteks  nie,  het  sy  talryke  indringende  studies  iets  warms  en  mensliks  bly 
behou. 

Kroniek  uit  die  doofpot  (1 991 ) deur  John  Miles  is  ’n  Afrikaanse  roman  wat 
op  ’n  besondere  manier  omspring  met  ’n  genre,  die  hele  ingewikkelde 
proses  van  die  rekonstruksie  van  historiese  ‘feite’  onder  die  loep  neem  en 
uiters  pragmaties  ingestel  is  deurdat  die  leser  deur  vervreemdingstegnieke 
as  ’t  ware  geskok  word  tot  betrokkenheid.  Boonop  stel  dit  deurgaans  etiese 
kwessies  vraenderwys  aan  die  orde.  Een  van  hierdie  kwelvrae  handel  oor 
die  plig  van  ’n  skrywer  binne  ’n  onregverdige  en  mensonterende  bestel.  ’n 
Ander  variant  van  dieselfde  vraag  betref  die  waarde  van  die  sprokie  (en 
derhalwe  ook  literatuur)  vir  die  moderne  mens. 

Ek  kan  my  daarom  kwalik  ’n  roman  voorstel  waaraan  Marcel  Janssens 
groter  estetiese  plesier  sou  beleef,  óók  omdat  dit  so  naatloos  pas  in  sy  eie 
definisie  van  wat  ‘elitecultuur’  behoort  te  wees:  “een  vakkundig  gemaakt 
kroonstuk  van  de  geest,  van  intellect  of  gemoed,  dat  mij  tot  geestelijke 
activiteit  en  creativiteit  prikkelt.  En  b//ýÏÏ  prikkelen,  omdat  het  zich  niet  aan 
de  eerste  de  beste  slik  prijsgeeft,  maarweerstand  biedt  bij  het  her-denken, 
her-nemen,  her-inneren’’  (Janssens  1997:  23). 

Kroniek  uitdie  doofpotvjas  reeds  die  onderwerp  van  meerdere  studies  en 
is  met  heelwat  literêre  pryse  bekroon,  onder  andere  die  M-Net-  en  Helgaard 
Steynprys.  Miles  skep  in  hierdie  roman  twee  alter  ego’s  van  homself  as 
werklike  outeur:  die  fiktiewe  outeur  wat  as  ’t  ware  die  teksinterne  dirigent 
word,  en  die  hoofkarakter  Thumelo  John  Moleko,  wie  se  name  al 
ooreenkomste  vertoon  met  dié  van  die  werklike  outeur,  John  Miles. 

Die  fiktiewe  outeur  probeer  om  in  hierdie  roman  die  lewensgeskiedenis 
van  Thumelo  John  Moleko  te  rekonstrueer  aan  die  hand  van  dokumente, 
onderhoude  met  mense  wat  hom  geken  het,  koerantberigte  en  selfs 
polisieverslae.  So  word  dit  ’n  skrywende  verkenning  van  die  fiktiewe 
skrywer  (en  uiteindelik  ook  van  die  werklike  outeur)  se  rol  in  ’n 
geweldgeteisterde  Suid-Afrika.  Vanweë  die  vereenselwiging  met  sy 

hoofkarakter,  word  dit  tewens  ’n  soeke  na  die  self:  “[a]s  ek  ’n  boek  hiervan 
moet  maak,  dan  is  ek  en  hy  saam  daarin:  die  polisieman  en  die  skrywer, 
die  swarte  en  die  witte  ...  [s]y  geskiedenis  is  my  storie...”  (p.  16).  Hierdie 
proses  is  verwant  aan  dié  wat  enige  historikus  volg.  Verbande  word 
nougeset  getrek,  geverifieer  aan  die  hand  van  dokumente  en  ander 
betroubare  inligtingsbronne,  en  uiteindelik  word  los  gebeurtenisse  herskik 
tot  ’n  kousale  geheel. 

Miles  se  swart  hooffiguur,  Thumelo  John  Moleko,  het  in  1 961  op  negejarige 
ouderdom  reeds  besluit  om  eendag  polisieman  te  word.  Dit  is  geen 
onskuldige  datum  nie,  omdat  die  vroeë  Sestigerjare  die  era  van 
gewelddadige  verset  teen  Apartheid  inlei  met  opstande  oor  die  hele  land; 
selde  meer  bekend  as  dié  in  Sharpeville.  In  Thumeio  John  se  opleidingstyd 
jare  later,  was  Apartheid  steeds  in  volle  swang  in  Suid-Afrika  en  was  opgang 
in  ’n  tradisionele  blanke  beroep  ’n  opdraande  stryd.  Tog  maak  Thumelo 
John  goeie  vordering,  besit  hy  later  ’n  huis  en  ’n  motor  en  bly  hy  en  sy 
gesin  “soos  witmense  op  die  dorp”  (p.  59). 

Sonder  die  ingryp  van  dit  wat  as  Noodlot  bekendstaan,  sou  sy  verdere 
bestaan  dalk  rimpelloos  verloop  het.  Op  ’n  dag  in  September  1 984  verander 
sy  lewe  egter  met  ’n  handomkeer.  As  jong  polisieman  word  hy  teen  die 
kop  geslaan  deur  ’n  senior  blanke  offisier;  sy  oortrom  bars  en  sy  hellevaart 
begin.  Moleko  se  lydensweg  het  verskillende  fasette:  hy  word  fisies 
afgetakel  en  ondergaan  verskeie  operasies  voordat  hy  uiteindelik  stokdoof 
is.  Terselfdertyd  word  dit  ’n  geestelike  purgatorium;  hy  stry  vrugteloos  om 
geregtigheid  en  die  erkenning  van  sy  menswaardigheid.  Van  die  kant  van 
die  polisie-offisier  is  daar  geen  erkenning  van  skuld  (en  gevolglike 
kompensasie  nie)  en  ook  die  Suid-Afrikaanse  polisiemag  draai  ’n  dowe 
oor  op  al  Thumelo  John  se  klagtes  en  aantygings. 

Nou  leer  Moleko  ook  die  ander  kant  van  die  polisiemag  ken;  dié  van  ’n 
meedoënlose  masjien  in  diens  van  ’n  rassistiese  regering  wat  alle 
teenkanting  uit  die  weg  ruim.  Parallel  met  hierdie  ontnugtering  verloop  sy 
eie  proses  van  terugkeer  na  sy  wortels  as  man-van-Afrika.  Sy  tragiese 
einde  is  voorspelbaar  in  die  tradisie  van  die  anti-márchen:  hy  en  sy  vrou 
word  deur  kollegas  van  hom  vermoor  en  die  ondersoek  word  gestaak 
sonder  dat  die  skuldiges  aan  die  man  gebring  word.  Sy  enigste  oënskynlike 
nalatenskap  is  ’n  paar  dokumente  in  ’n  geel  plastieksak.  Dit  is  die  fiktiewe 
skrywer  wat  hierdie  geskiedenis  van  ’n  klein  mensie,  hierdie  “kroniek  uit 
die  doofpot”,  opdiep  en  oorvertel. 

Miles  se  roman  het  drie  bekende  Nederlandse  romans  as  intertekste:  Max 
/-/ave/aar  (Multatuli),  Terug  naar  Oegstgeest  (Jan  Wolkers)  en  De  bende 
van  Jan  de  Lichte  (Louis  Paul  Boon).  Deur  hierdie  intertekstuele  skakeling 
betoon  Miles  ’n  vorm  van  hulde  aan  hierdie  romans  en  hul  outeurs.  My 
keuse  van  Miles  se  roman  en  die  aantoon  van  die  intertekstuele  verbande 
met  die  Nederlandse  literatuur  is  óók  ’n  kniebuiging:  enersyds  voor  die 
Nederlandse  literatuur,  andersyds  vooreen  van  sy  bekendste  kolporteurs. 

Marcel  Janssens. 

Al  drie  die  Nederlandse  romans  flirteer  ligweg  met  genologiese  verwag- 
tings:  die  sogenaamde  ‘objektiewe  reportage’  by  Multatuli;  die  objektiwiteite 
en  waarheid  van  die  rasegte  outobiografie  (Wolkers);  die  volksverhaal  en 
skelmroman  (Boon).  Miles  se  eiesoortige  ‘polisieroman’  is  eweneens 
daarop  ingestel  om  die  genologiese  verwagtings  van  sy  lesers  te  deurbreek 
deurdat  die  boosdoeners  hier  die  polisie  self  is,  hulle  wat  volgens  die  genre- 
verwagtings  eintlik  die  misdadigers  aan  die  kaak  moet  stel. 

Miles  se  genologiese  navolging  strek  selfs  verder:  as  die  begin  van  Boon 
se  roman  bekyk  word,  blyk  dit  al  dat  dit  die  kroniekvorm  daarstel.  Ook  die 
Brechtiaanse  vervreemdingstegnieke  wat  veelal  te  make  het  met  die 
vertellersoptrede,  word  aan  Boon  ontleen.  Miles  se  skatpligtigheid  teenoor 
Boon  het  veral  te  make  met  die  wyse  waarop  die  verteller  met  die 
geskiedenis  omspring,  veral  die  wyse  waarop  hy  enersyds  deel  is  van  die 
intrige  en  andersyds  dit  self  skep  (vgl.  Rossouw  1997:  141).  Anders  as 
wat  Rossouw  meen  (1 997: 1 42),  is  ook  Miles  se  toon  nooit  dodelik  ernstig 
nie  en  word  die  pikareske  hooffiguur  én  die  fiktiewe  skrywer  se  vrugtelose 
pogings  om  sin  te  maak  uit  ’n  chaotiese  wêreld  op  lig-ironiese  en 
releverende  wyse  aangebied.  Alleen  al  wat  hierdie  aspek  betref,  spreek 
die  W.F.  Hermans  van  De  donkere  kamer  van  Damokles  weer  bepaald  ’n 
woordjie  mee.  Dit  is  juis  frappant  dat  juis  Miles  die  inleiding  geskryf  het  vir 
die  Suid-Afrikaanse  uitgawe  van  Hermans  se  meesterwerk. 

By  Wolkers  het  Miles  sy  struktuur  gevind.  Reeds  die  hoofstukgeleding 
met  die  alternerende  hoofstukke  waarin  breedweg  verlede  en  hede,  fiksie 
en  feit  teenoor  mekaar  staan,  herinneraan  Terug  naar  Oegstgeest.  Miles 
se  hooffiguur  is  nes  dié  van  Wolkers  ’n  ‘getekende’  wie  se  uiterlike  litteken 
sy  psigologiese  traumas  versigbaar.  In  Wolkers  se  roman  word  die  verlede 
algaande  uitgewis  en  is  alles  aan  die  verval.  By  Miles  is  dit  veral  Thumelo 
John  wat  afgetakel  word  tot  en  met  sy  dood.  Nes  Wolkers  wat  oorvloediglik 
van  simbole  gebruik  maak  (die  verdroogde  plant;  die  slegte  ruitveërs;  die 
jas  van  die  broer)  benut  ook  Miles  talle  eksegetiese  simbole  (die 
kleipotskerwe;  die  beeld  uit  Zimbabwe;  die  toenemende  doofheid  van  én 
die  hoofkarakter  én  die  polisie-owerhede). 

Verder  spook  al  drie  die  Nederlandse  romans  met  die  objektiewe  weergawe 
van  die  verlede  en  met  die  kwessie  van  geskiedskrywing  as  sodanig.  Multatuli 
neem  sy  eie  lewe  as  model  en  maak  daarvan  ’n  roman.  Boon  se  weergawe 
van  die  íewe  van  Jan  de  Lichte  is  ook  al  ’n  “alternatiewe”  geskiedenis  genoem 
(Van  de  Maele  1977)  wat  vol  sit  met  Boon  se  eie  interpretasies.  De 
Wispelaere  (1982:  81)  benadruk  by  implikasie  die  determinerende  rol  van 
die  geskiedenis  waarin  akteurs  slegs  rolle  vertolk,  sodat,  in  die  woorde  van 
Boon,  niemand  in  staat  is  “deminste  kleinste  wending  te  geven  aan  de  loop 
van  de  geschiedenis”.  Boonop  is  al  die  hoofkarakters:  Droogstoppel,  Jan, 
Thumelo  John  én  Jan  de  Lichte  “afsplitsing”  (De  Wispelaere  1980:  86)  van 
die  onderskeie  skrywers  waardeur  die  skrywer  se  vermoë  om  die  geskiedenis 

te  verander,  by  voorbaat  gerelativeer  word. 

Miles  eggo  hierdie  sentiment  as  sy  hoofkarakter  besef  dat  ’n  sisteem  eintlik 
sy  eie  persoonlike  geskiedenis  bepaal  (p.  322)  en  daar  gesuggereer  word 
dat  die  mens  tot  ondergang  gedoem  word  as  hy  alleen  wil  veg  teen  ’n 
magstelsel.  So  kom  ’n  tragi-komiese,  bykans  pikareske  lewensgeskiedenis 
uiteindelik  uit  die  verf.  Thumelo  John  Moleko  is  die  tipiese  elckerlijc,  “die 
spreekwoordelike  gewone  man’’  (p.  15)  met  sy  eie  klein  ideale;  om 
polisieman  te  word,  om  aan  die  kant  van  vrede  te  werk,  om  gelukkig  getroud 
te  wees  en  om  te  voorsien  in  sy  gesin  se  behoeftes.  Ook  die  hooffigure 
van  Multatuli,  Wolkers  en  Boon  (verál  Jan  de  Lichte)  is  gewone  mense  en 
“indien  zij  gedoemd  zijn  om  eeuwig  het  onderspit  te  delven,  dan  is  dat 
heus  niet  alleen  aan  de  overmacht  van  de  onderdrukkers,  maar  ook  aan 
hun  eigen  kleinheid  te  wijten’’  (De  Wispelaere  1982:  82).  Ook  Weisgerber 
(1978:  220)  bestempel  die  geskiedenis  van  Jan  de  Lichte  as  “de 
geschiedenis  van  de  kleine  luiden  uit  alle  tijden”. 

So  word  al  die  band  gelê  met  die  postmodernisme  waar  meesterdiskoerse 
vervang  is  deur  die  petites  histoires  van  gewone  mense.  ‘Groot  verhale’ 
word  in  ons  tyd  immers  “ervan  verdacht  alleen  nog  doorverteld  te  kunnen 
worden  door  lieden  met  totalitaire,  oppressieve,  repressieve  en  zelfs 
terroriserende  neigingen”  (Janssens  1997;  18). 

Jansen  (1993)  neem  die  samespel  van  feit  en  fiksie  in  Max  Haveiaarvao 
Multatuli  deeglik  onder  die  loep  en  wys  op  die  ironie  dat  beide  Multatuli  en 
Miles  se  romans  die  werklikheid  juis  deur  fiksie  aan  die  kaak  stel.  Jan 
Wolkers  se  “outobiografie”  is  weer  ’n  ideosinkratiese  weergawe  van  die 
verlede  en  hy  gee  toe  dat  hy  die  lyne  trek  van  die  een  na  die  ander 
gebeurtenis.  Op  grond  hiervan  konkludeer  o.a.  Kees  Fens  (1 966)  en  Den 
Boef  (1990)  dat  Wolkers  se  werk  geen  outobiografie  is  nie,  maar  ’n 
romanmatige  weergawe  van  die  verlede.  Van  ’t  Hof  (1979)  toon  ook  aan 
hoe  Boon,  ten  spyte  van  die  uitvoerige  gebruikmaking  van  bronne, 
uiteindelik  tog  sy  eie  visie  van  die  geskiedenis  van  Jan  de  Lichte  gee  en 
kant  kies  vir  die  bende. 

Miles  vermeng  ook  fiksie  en  faksie  met  mekaar  (p.  52)  sonder  dat 
outentisiteit  in  die  slag  bly  (p.  53),  en  sy  fiktiewe  skrywer  maak  dit  duidelik 
dat  sy  weergawe  van  die  geskiedenis  van  Thumelo  John  Moleko  op  die 
verbeelding  berus  (p.  13)  omdat  daarsoveel  gapings  is  (p.  51). 

Miles  se  fiktiewe  skrywer  is  trouens  deurgaans  besig  om  op  metafiksionele 
wyse  kommentaar  te  lewer  op  geskiedskrywing  (vgl.  bv.  p.  243)  en  om  dit 
te  problematiseer.  So  kom  hy  dig  te  staan  by  die  moderne  denke  van  ’n 
Carr  (1991),  Ankersmit  (1984  en  1990)  en  Hayden  White  (1986). 
Hiervolgens  is  die  skryf  van  geskiedenis  verwant  aan  literatuur  omdat  dit 
’n  narratiewe  konstruksie  is.  Elke  skrywer  daarvan  besluit  self  oor  die 
narratiewe  struktuur  (die  p/oí);  die  styl,  ensovoorts.  Binne  hierdie  denke 
word  selfs  ‘feite’  geproblematiseeromdat  ‘feite’  hierdie  status  slegs  verwerf 
binne  ’n  bepaalde  narratiewe  samehang. 

Marcel  Janssens  het  in  ’n  voorlesing  (Janssens  1996:  93)  reeds  spottend 
na  die  kensketsing  van  Multatuli  se  roman  as  ‘postmodern’  verwys.  Dit  is 
egter  onomstootlik  so  dat  al  drie  die  genoemde  Nederlandse  romans 
eienskappe  vertoon  wat  deesdae  aan  postmoderne  romans  toegeskryf 
word.  Die  narratiewe  ondermyning  wat  in  elkeen  van  die  Nederlandse 
romans  voorkom,  kan  nie  los  gesien  word  van  ’n  (filosofiese)  visie  op  die 
werklikheid  en  die  rol  van  skryf  en  die  skrywer  daarbinne  nie. 

Juis  die  vertelprocédé  wat  in  al  dié  genoemde  romans  gevolg  word,  is  ’n 
voorbeeld  van  ’n  diep  skepsis  ten  opsigte  van  die  skrywer  se  goddelike  rol 
as  ‘maker’.  In  Max  HavelaarUee  die  skrywer  as  ’t  ware  die  fiksiesisteem 
binne  om  dit  sodoende  te  vernietig,  maar  is  ironies  steeds  akteur  in  die 
hand  van  die  organiserende  en  determinerende  instansie.  Jan  Wolkers 
se  verteller  besef  oplaas  dat  die  verlede  aan  afbraak  toe  is,  dat  alles 
vergeel,  verval  en  verdwyn  en  dat  geen  vertelling  kan  bestendig  nie.  Boon 
se  verteller  het  absolute  narratiewe  beweeglikheid  binne  die  teks,  maar 
staan  as  ouktoriële  verteller  “tegelijk  in  de  gesloten  tijdsdimensie  van  de 
fataal  mislukte  revolutie’’  (De  Wispelaere  1982:  84)  en  daarom  magteloos 
teenoor  die  realiteit  van  die  geskiedenis.  Weisgerber  (1 978:  226)  beweer 
dat  Boon  uit  pligsbesef  en  liefde  vir  mens  skryf,  “schrijven  wil  zeggen  de 
wereld  tegenhouden  in  zijn  gang  naar  de  afgrond”. 

’n  Persoonlike  anekdote  is  hier  waarskynlik  geoorloof.  Gedurende  my 
studietydperk  aan  die  Universiteit  van  die  Witwatersrand  het  John  Miles  as 
dosent  onder  meer  verantwoordelikheid  aanvaar  vir  die  Nederlandse  prosa. 
In  die  vroeë  Sewentigerjare  het  al  drie  hierdie  romans  gereeld  op  sy  lys  van 
voorgeskrewe  werke  verskyn.  Miles  se  roman  is  egter  nie  bloot  ’n  hulde- 
betoon  aan  die  genoemde  boeke  nie;  dit  word  ’n  boeiende  diskoers  daarmee. 
Ook  Miles  se  teks  is  deurdronge  van  epistemologiese  en  ontologiese  skepsis. 
Tog  bly  ook  sy  geloof  aan  die  rol  van  die  skrywer  onaangetas. 

Wanneer  die  fiktiewe  skrywer  die  verantwoordelikheid  aanvaar  om  Thumelo 
John  se  lewe  te  rekonstrueer  aan  die  hand  van  die  dokumente  in  die  geel 
plastieksak,  neem  hy  die  rol  oor  van  Thumelo  John  se  grootvader  wat 
altyd  a/  vertellende  ’n  gidsrol  vertolk  het.  In  Afrika-tradisie  klim  hy  in  die  vel 
van  die  orale  verteller  wat  binne  ’n  gemeenskap  dikwels  die  kollektiewe 
geheue  en  die  geskiedenis  deur  stories  lewend  hou.  Daarin  lê  volgens 
hierdie  roman  die  uiteindelike  sin  van  skrywerskap:  “[o]p  die  ou  end  is  alle 
stories  sonder  einde,  ons  kan  mekaar  net  daaraan  herinner”  (p.  354).  Die 
fiktiewe  verteller  (en  ook  die  werklike  outeur,  John  Miles)  suggereer 
daarmee  dat  Thumelo  John  se  nalatenskap  tog  waardevol  was:  dit  is  ’n 
storie  wat  nie  einde  sal  kry  nie  en  mense  sal  bly  herinner  aan  onreg.  So 
word  die  sirkelgang  voltooi:  alle  stories  is  fiksie,  maar  wanneer  die 
storieverteller  begin  vertel,  word  alles  waar.  Dan  herlewe  helde  op  hul 
vurige  perde,  raak  die  verlede  heel  en  begin  dor  dokumente  asemhaal. 
Heil  die  skrywer  en  letterkundige  wat  soos  Marcel  Janssens  (1997:  25) 
bly  glo  dat  kennismaking  met  ’n  kunswerk  maak  dat  “de  loop  van  het  wa- 
ter  nooit  meer  dezelfde  [zalj  zijn”! 

Marthinus  Beukes  en  Tom  Gouws 
Ginogenese  as  diskoers  van  mag  - gestaltegewing 
van  die  Nuwe  Vrou  in  Griet  skryf  ’n  sprokie 
(Marita  van  der  Vyver) 

1.  Inleidíng 

Deur  alle  eeue  heen  is  die  posisie  van  die  vrou  in  die  samelewing  ’n 
aanduiding  van  die  ideologiese  aard  van  daardie  gemeenskap,  ’n 
heenwysing  na  die  geestelike  en  kulturele  kragte  wat  dié  gemeenskap 
bind.  Die  geskiedenis  van  die  vrou  in  ’n  bepaalde  gemeenskap  is  dikwels 
’n  optekening  van  die  evolusie  van  gemeenskapmites. 

In  sy  welbekende  artikel  “Oor  die  religieuse  en  die  seksuele’’  het  André  P. 
Brink  (1 964:  41 ) die  volgende  observasie  gemaak  wat  dié  mening  verder 
kwalifiseer: 

Vanselfsprekend  hetdie  vrou  se  posisie  in  die  letterkunde  voortdurend  verander  volgens 
die  filosofie,  die  gebruike  en  die  opvattinge  van  die  tyd  ...  (I)n  hierdie  tyd  waarin  daar 
werklik{r\\e  ‘amptelik’  nie!)  (sy  kursivering)’  geen  hiërargie  van  waardes  meer  bestaan 
nie,  word  die  vrou  aangegryp  as  nuwe  sentrale  simbool. 

In  die  voorstelling  van  die  vrou  in  die  letterkunde,  die  kunste  die  filosofie, 
bykans  al  die  kultuuruitinge  van  ’n  gemeenskap,  word  daar  derhalwe  ’n 
“archetypal  image  of  great  complexity’’  (Cirlot  1990:  376)  geregistreer. 
Tannahill  (1 990:  251 ) sluit  aan  by  Brink  se  observasie  en  wys  uit  dat  daar 
voortdurend  in  elke  epog  ’n  noodwendige  hervaluering  van  die  posisie 
van  die  vrou  in  dié  betrokke  samelewing  moet  kom  én  dat  haar  nuwe 
status  in  praktiese  terme  uitgespel  moet  word.  Teen  hierdie  agtergrond  is 
die  beskrywing  van  die  verandering  en  vernuwing  van  die  vrou  in  reliëf 
met  die  gemeenskap  ’n  noodwendige  opgaaf  van  die  kultuurstudies  en 
literêre  kritiek. 

In  sy  resensie  van  Griet  skryf  ’n  sprokie  maak  Roodt  (1992:  6)  ’n  baie 
belangrike  opmerking  as  hy  die  verskyning  van  die  boek  (deur  ’n 
“vroueskrywer”)  in  reliëf  stel  met  ons  eietydse  wêreld  waarin  ideologieë  in 
duie  stort:  die  Kommunisme  in  Oos-Europa  en  apartheid  in  Suid-Afrika. 
Insiggewend  dan  dat  Rautenbach  (1993:  26),  met  onder  andere  ver- 
wysings  na  Griet skryf  ’n  sprokie,  aanvoerdatdie  nou  reeds  geskiedkundige 
datum  van  2 Februarie  1990  ook  ’n  bepaalde  verandering  in  die  Suid- 
Afrikaanse  boekewêreld  ingelui  het.  Die  vernietiging  van  ’n  samelewing- 
struktuur,  apartheid,  het  nie  net  politieke  grense  in  Suid-Afrika  verruim 
nie,  maar  ook  die  samelewing  gedwing  om  ander  vasgelegde  beskouings 
oor  samelewingsmites  krities  te  gaan  ondersoek. 

Teen  dié  agtergrond  van  vernuwing  het  veranderende  kontekste  wêreldwyd 

’n  noodwendige  paradigmaskuif  afgedwing,  ook  op  literêre  gebied.  Veral 
het  daar  ’n  wegbeweeg  van  magsideologieë  gevolg.  J.  Hillis  Miller 
(1989:  103)  se  siening  is  rigtingduidend  oor  veranderinge  in  die  literêre 
wêreld  as  hy  opmerk: 

The  era  of  ‘deconstruction’  is  over.  It  has  had  its  day,  and  we  can  return  with  a clear 
conscience  to  the  warmer,  more  human  work  of  writing  about  history,  ideology,  the 
‘institution'  of  the  study  of  literature,  the  class  struggle,  the  oppression  of  women,  and 
the  real  lives  of  men  and  women  in  society  as  they  exist  in  themselves  and  as  they  are 
‘reflected’  in  literature. 

Ideologieë  begin  nou  verkrummel,  juis  omdat  die  mens  se  betekenis- 
makende  rol  vroeërontsê  is.  In  hierdie  paradigmaverandering  word  literêre 
antropologie  ’n  belangrike  benaderingswyse  tot  die  literatuur  omdat  dit 
die  mens,  as  “sinsoekende  maker’’  en  “betekenisordinator”  (Gouws 
1 988:  64,  88),  weer  sentraal  stel.  Iser  (1 989:  226),  in  sy  artikel  “Towards 
a literary  anthropology”  (in  Cohen  se  Future  literary  theorý)  meen  dat  hierdie 
benadering  toenemend  belangrik  gaan  word  omdat  “literary  anthropology 
...  may  achieve  a self-enlightment  of  the  human  being”. 

Nie  net  politieke  ideologieë  stort  in  duie  nie,  maar  ook  die  tradisionele 
bastionne  van  seksuele  politiek.  Die  profiel  van  die  vrou  in  die  Afrikaanse 
letterkunde  volg  ’n  aantoonbare  patroon  waaruit  die  veranderende  poli- 
ties-seksuele  kartering  duidelik  blyk.  Haar  voorstelling  in  die  (Afrikaanse) 
letterkunde  is  ten  nouste  geknoop  aan  bepaalde  ideologieë.  Hieruit  het  ’n 
verdwyning  van  waardehiërargieë  gevolg  en  ’n  magsbalans  tot  stand 
gekom. 

Die  subversie  van  die  tradisionele  seksuele  politiek  is  veral  moontlik 
gemaak  deur  die  feminisme.  Een  van  die  belangrikste  neerslagte  van 
hierdie  beweging  is  die  insig  dat  die  vrou  besef  dat  sy  self  verantwoor- 
delikheid  moet  neem  vir  die  formulering  van  haar  identiteit. 

As  Williams  (1991:  11)  praat  van  ’n  paradigmaskuif  in  Marxistiese  ideologie, 
dan  geld  dieselfde  basiese  beginsels  virfeministiese  teorie:  “What  unites 
them  is  their  major  ideological  preoccupation:  a concern  for  the  plight  of 
the  oppressed  and  the  underprivileged  as  well  as  a quest  for  the  empow- 
erment  of  the  powerless.”  Volgens  Van  Rooyen  (1991 : 330)  is  feminisme 
ten  diepste  in  verset  teen  die  onderdanige  posisie  van  die  vrou  teenoor 
die  man.  Die  vrou  se  doel  met  haar  verset  was  die  herstel  van  ’n  wanbalans, 
sodat  ’n  versoenlngsbewussyn  by  man  en  vrou  as  die  uiteindelike 
onuitgesproke  feministiese  ideaal  neerslag  vind  (p.  331). 

Bogenoemde  sienings  kan  gevolglik  as  belangrike  aanvoorargumente  vir 
hierdie  artikel  geneem  word,  want  nadat  die  vrou  met  die  man  versoen  en 
’n  wanbalans  herstel  is,  is  die  vrou  aan  die  man  ‘gelyk’. 

Voorts  kan  aanvaar  word  dat  die  vrou  nie  alleen  die  plek  van  haar  liggaam 
herower  het  nie,  maar  sy  herwin  ook  die  teks  as  metafoor  van  die  liggaam. 
Die  vrou  wat  haar  liggaam  skrywende  herwin,  karteer  vir  haarself  ’n  nuwe 

menslikheid.  Marita  van  der  Vyver  (in  Van  der  Merwe  1992  30)  stel  dit 
soos  volg:  “Ek  het  die  boek  vir  vroue  geskryf  omdat  ons  onsself  nie  altyd 
deur  die  oë  van  mans  wil  sien  nie.” 

Hierdie  uitspraak  is  simptomaties  van  die  vestiging  van  ’n  nuwe  tradisie  of 
paradigma  waarbinne  die  vroueskrywer  in  Afrikaans  self  die  grense  van 
hulle  identiteit  dikteer.  Van  der  Vyver  word  eksemplaar  van  die  Nuwe  Vrou 
in  die  Afrikaanse  letterkunde.  Inderdaad  kan  gesê  word  dié  vrou  het  ’n 
nuwe  geboorte  beleef,  ’n  hergeboorte  in  liggaam  en  teks. 

Vir  hierdie  verskynsel  kan  die  begrip  ‘ginogenese’  gebruik  word.  Gouws 
(1992:  106-107),  in  sy  resensie  van  Die  wond  en  ander  verhale, 
kontekstualiseer  die  begrip  soos  volg: 

daar  (moet)  al  hoe  meer  aandag  geskenk  word  aan  die  diskoers  van  mag  op  persoonlike 
vlak,  geslagtelike  vlak,  sosiale  vlak,  nie  net  meer  op  politieke  en  ideologiese  vlak  nie.  In 
hierdie  verband  is  veral  opvallend  in  die  bundel  wat  ’n  mens  sou  kon  noem,  ginogenese, 
(sy  kursivering)  of  dan:  die  geboorte  van  die  (nuwe)  vrou. 

Ginogenese  hou  in  wese  verband  met  die  mens  as  betekenissoeker.  In 
haar  stryd  teen  die  patriargale  ideologie,  deur  skrywend  (penetrerend), 
feministies-revolusionêr  die  orde  van  manlike  mag  omver  te  werp,  het  sy 
die  eerste  tree  gegee  in  die  vestiging  van  ’n  nuwe  bewussyn  as  Nuwe 
Vrou.  Maar  soos  die  rekonstruksie  plaasvind  met  die  nuwe  klem  op 
mensllkheld  word  die  rol  van  die  geslagte  langsamerhand  herdefinieer; 
dié  van  die  vrou  deur  ginogenese. 

Aansluitend  by  hierdie  proses  van  die  vestiging  van  die  vrou  as  mens  is 
die  eksplisiterende  titel  Vrou:  Mens,  die  onlangse  (hoogs-suksesvolle) 
verhaalbundel  saamgestel  deur  Corlia  Fourie.  In  hierdie  “(v)erhale  deur 
vroue  oor  vroue”,  soos  die  subtitel  sê,  word  getrag  om  die  vrou  as  mens 
voorop  te  stel.  Fourie  (1992:  7)  verduidelik  hierdie  sentraalstel  van  die 
vrou  in  tekste  soos  volg:  “Wat  die  bundel  veral  wil  wees,  is  betrokke  by 
vrouwees  en  menswees  in  die  breedste  sin  van  die  woord.  En  ’n  wye 
register  van  vroue-stemme  praat  saam.”  Hierdie  saampraat  van  vroue  fokus 
op  die  instem,  maar  ook  versoening,  met  die  ander;  saam  word  dit  die 
polifoniese  saampraat  van  ’n  nuwe  geslag  vroue.  Dit  lei  ook  noodwendig 
daartoe  dat  lesers  en  kritici  gedwing  word  om  ’n  verandering  in  die 
tradisionele  wyse  van  teksbenadering  te  maak. 

Die  patriargale  sisteem  het  nie  alleen  die  vrou  se  liggaam  gekolonialiseer 
nie,  maar  ook  haar  teksvorm  en  teksinhoud  gekanoniseer.  Hieroor  sê  Gil- 
bert  & Gubar  (1980:  13):  “she  has  been  ‘framed’  (enclosed)  in  his  texts, 
glyphs,  graphics”,  want  “patriarchy  and  its  texts  subordinate  and  imprison 
women”.  Een  van  die  opvallendste  aspekte  in  die  werk  van  Van  der  Vyver 
is  die  vernuwing  in  teksvorm  en  teksaanbod  waarin  sy  ’n  ander  vorm  en 
inhoud  aan  die  tradisionele  sprokie  gee.  In  hierdie  lig  pas  die  vroeëre 
‘Griet’  nie  meer  in  die  ginogeneserol  van  die  eietydse  vrou  nie  - sy  moet 
’n  nuwe  gestalte  vind  waarin  sy  haar  as  mens  proklameer.  Daarom  word 

die  teksgestalte  van  die  tradisionele  Grietjie  deur  Griet  Swart  ‘omgedop’. 
In  hierdie  subversiewe  herformulering  word  aan  ginogenese  beslag  gegee. 
Bevestiging  van  die  vrou  behels  dus  die  handhawing  van  ’n  eie,  Nuwe 
Vrougestalte. 

By  Van  der  Vyver  is  duidelike  spore  van  ’n  nuwe  liggaamsbewussyn  wat 
gerekonstrueer  word.  Messer-Davidow  (1989:  63)  voer  aan  dat  ’n  nuwe 
biologiese  taal  nodig  is  om  dié  nuwe  postuur  van  die  vrou  beter  te  beskryf. 
Tradisionele  merkers  binne  feministiese  raamwerk  geld  nie  meer  nie,  want 
die  pen  het  reeds  die  wonde  geheel  wat  die  metaforiese  penis  veroorsaak 
het,  en  versoening  is  gegenereer.  Merkers  soos  bloed  en  ink  en  hand, 
onder  andere,  dui  in  ginogenese  as  magsdiskoers  op  die  voortdurende 
transformasieproses  tydens  die  beslaggewing  van  die  Nuwe  Vrou. 
Ginogenese  is  dus  ’n  duratiewe  proses  van  transformasie  wat  in  eie 
biologiese  metafore  voortplant.  (’n  Mens  sou  ook  met  vrug  kon  uitwys  hoe 
’n  nuwe  diskoers  rondom  eie  biologiese  metafore  beslag  aan  gegee  is  in 
Rachelle  Greef  se  versamelbundel  erotiese  verhale  getiteld  Lyfspei/Body 
play). 

Om  saam  te  vat:  Ginogenese  is  sosiale  toestand,  en  soos  alle  verande- 
rende  sosiale  bewussyninhoude  vind  dit  die  merkbaarste  neerslag  in  die 
literatuur.  In  die  werk  van  vroueskrywers  word  ginogenese  as 
transformerende  toestand  met  ink  en  bloed  geskryí,  geformuleer  in  ’n 
idiolektiese  stylaard  eie  aan  die  vrou  wat  haarself  ontdekkend  oopskryf  en 
as  mens  proklameer.  Jones  (1986:  366)  se  siening  bevestig  hierdie 
proklamasie  met  die  stelling:  “to  the  extent  that  the  female  body  is  seen  as 
a direct  source  of  female  writing,  a powerful  alternative  discourse  seems 
possible:  to  write  from  the  body  is  to  recreate  the  world”. 

2.  Ginogenese  as  diskoers  van  mag 

Ginogenese  as  diskoers  van  mag  kom  in  Griet  skryf  ’n  sprokie  aan  bod 
onder  andere  deur  die  oopvlekking  en  vooropstelling  van  taboes  wat  in 
die  literatuur  en  samelewing  voorgekom  het  en  wat  veroorsaak  het  dat  die 
vrou  té  veel  moes  represseer.  ’n  Nuwe  perspektief  kom  veral  voor  ten 
opsigte  van  menstruasie  en  masturbasie,  want  ginogenese  is  in  die 
besonder  gemerk  deur  biologiese  gegewens.  Soos  wat  teks  uit  eie  liggaam 
gespin  word,  is  die  taboes  van  menstruasie  en  masturbasie  verdere  wyses 
om  ’n  nuwe  teksliggaam  te  weef. 

2.1  Menstruasie:  bloedmandaat  van  díe  Nuwe  Vrou 

Vir  Griet  om  die  dood  te  flous  en  aan  die  lewe  te  bly,  weef  sy  kodes  soos 
goue  drade  deur  die  roman.  Bloed  is  een  só  ’n  belangrike  kode.  Deel  van 
die  detail  van  sprokies  is  dan  ook  gruwels  en  bloed.  Tog  eggo  daar  in 
hierdie  kode  nie  alleen  die  gruwelike  en  dood  nie,  maar  ook  lewe.  In  De 
Lange  (1992:  4)  se  verduideliking  dat  seks,  passie,  selfmoord,  aborsie. 

menstruasie  en  Vigs  (as  die  stigmatisering  van  bloed)  in  die  roman 
voorkom,  som  hy  die  veelkantigheid  van  bloed  as  merker  goed  op.  Teen 
hierdie  agtergrond,  en  eie  dus  aan  die  vrou,  weef  sy  teks  met  ’n  verdere 
eiesoortige  vroulike  perspektief  op  bloed  as  mag  van  kreatiwiteit  én 
destruksie. 

’n  Ikoniese  manifestering  van  die  bloedkode  is  menstruasie.  Met  die 
publikasie  van  ’n  menstruasiekaart  in  Lady  Anne  het  Krog  die  vertroude 
grense  van  poësie  deurbreek.  Teen  dié  agtergrond  gesien  is  menstruasie- 
bloed  die  simboliese  geboorlebloed  van  ’n  nuwe  era.  Só  het  Krog  die 
Nuwe  Vrou  se  gestalte  met  menstruasiebloed  as  inisiasieteken  geteken. 
Dié  tiperende  ‘eienskap’  van  die  vroulike  liggaam  word  in  die  vernuwende 
aanbieding  van  seksualiteit  in  die  huidige  tydsgewrig  tekenend  van  ’n  oper 
bewussyn  op  verskeie  vlakke  van  menslike  bestaan.  Menstruasie  is  veral 
merker  van  die  vrou  as  mens.  Die  Nuwe  Vrou  herkleim  haar  menswees, 
soos  met  die  spinproses^  deur  ’n  unieke,  eiesoortige  vroulike  gegewe. 
Om  Rowe  (1986:  71)  buite  verband  aan  te  haal,  kom  menstruasie  neer 
op  ’n  “female  art”.  Menstruasie  is  dus  die  teruggryp  na  die  mandaat  waarin 
die  vrou  sentraal  staan  om  met  ’n  nuwe  menslikheid  heerser  oor  haar 
liggaam  en  die  teks  te  wees. 

Ginogenese  impliseer  ’n  transformasie;  derhalwe  kan  menstruasie  as 
bloedmandaat  ook  koppel  aan  ’n  toestand  van  verandering  in  die  vroulike 
liggaam.  Ginogenese  is  eenvoudig  gesien,  die  geboorte  van  die  Nuwe 
Vrou  as  ‘seksueel  en  emosioneel  ryp’.  Hand  aan  hand  hiermee  gaan 
menstruasie  as  biologiese  gegewe  by  die  seksueel  rype  vrou. 

2.2  Masturbasie:  die  Daad  Sonder  Maat 

In  die  hoofstuk  ‘Doringrosie  sukkel  om  te  slaap’  (pp.  50-55)  beskryf  Griet 
die  “Daad  Sonder  Maat”  op  ’n  onbevange,  openlike  wyse.  Veral  lê  die  weg 
na  seksuele  vryheid  op  hierdie  terrein,  want  masturbasie  word  by  uitstek 
die  terugkeer  na  die  eie  liggaam.  Dus  is  hierdie  selfverkenning  ’n  viering 
van  eie  seksuele  genot. 

Waar  die  vrou  in  die  feministiese  literatuur  die  pen  opgeneem  het  om  haar 
bevryding  van  die  man  te  gedenk  deur  daaroor  te  skryf  en  só,  by  wyse 
van  spreke,  haar  eie  holte  te  vul,  skyn  Griet  se  masturbasie  nie  meer  ’n 
stryd  te  wees  nie.  Sy  vul  haarself  met  haarself  en  vier  op  hierdie  wyse 
haar  vroulikheid.  Griet  besweer  dus  nie  die  man  nie,  want  haar 
magsplatform  is  met  ginogenese  gevestig. 

Diachronies  beskou,  dien  masturbasie  in  Gríet  skryf’nsprokie  ook  ’n  ander 
doel.  Die  Daad  Sonder  Maat  is  aanvanklik  ’n  poging  om  die  afwesige 
geliefde  te  fnuik  deur  selfbelewing  en  -verkenning  (p.  51):  “Masturbasie 
kan  jou  ten  minste  die  kaart  van  jou  eie  lyf  leer  ken  voordat  jy  die 
vreesaanjaende,  onbekende  terrein  van  die  teenoorgestelde  geslag 
aandurf.” 

Vir  Griet  is  verowering  van  die  vroulike  liggaam  met  seks  ’n  magspel.  Die 

penis,  as  ’n  objek  ontwerp  deur  ’n  manlike  god,  neem  besit  van  die  vrou. 
As  sy  praat  van  “wapens  neerlê”  (p.  52),  impliseer  dit  dat  sy  as  kind  seks 
verstaan  het  as  ’n  magstryd  waarby  wapens  betrokke  is.  Om  haar  dus  te 
verweer  teen  die  man,  moet  sy  wapens  opneem.  Later  besef  sy:  “’n  Paar 
druppels  bloed  later  het  sy  begin  vermoed  dat  die  gevreesde  vyandelike 
verowering ...  selfs  ’n  bron  van  groot  genot  kon  word”  (p.  52).  As  die  vrou 
dus  seks  kan  geniet  en  nie  uitgebuit  voel  nie,  is  daar  sprake  van  ginogenese 
as  diskoers  van  mag.  Nóú  is  die  man  nie  die  dikteerder  van  die  magspel 
nie;  die  vrou  is  en  haar  genot  is  ginogeneties  deurslaggewend. 

Seksuele  bevryding  vir  die  vrou,  voer  Jordaan  (1993:  17)  aan,  is  ’n 
relativeringsproses  van  die  tradisionele  of  Calvinistiese  beskouing.  Hy  sê 
tereg  dat  fisiese  genot  van  seksuele  omgang  vir  die  vrou  gemarginaliseer 
is.  Die  man  skryf  vir  die  vrou  sekere  rolle  voor  en  binne  hierdie  vasgestelde 
grense  bly  sy  die  onderdanige  objek.  Ginogenese  vestig  egter  ’n  nuwe 
magsbasis,  want  Griet  se  aanvanklike  skuldgevoelens  oor  seks  het  haar 
eweneens  van  genot  ontneem,  “maar  soos  alle  ordentlike  meisies  moes 
sy  eers  deur  ’n  berg  van  skuldgevoelens  en  ouvroustories  grawe  voordat 
sy  seks  werklik  begin  geniet  het”  (p.  52).  Ná  die  groei-  en  wordingsproses, 
deur  die  egskeiding  en  skryf  van  die  sprokie,  vernuwe  Griet  haarself  en 
hef  sy  die  kantlyn  op  waarbinne  sy  deur  die  man  se  mag  vasgevang  was. 
Masturbasie  is  ’n  wyse  van  verkenning  van  eie  domein.  Bevryding  van  die 
vrou  berus  dus  in  die  erkenning  van  seksuele  genot,  maar  ook  deur  die 
skryf  daaroor.  Pennetrasie  oor  penetrasie  bevry.  As  die  heksevinger  oor 
eie  lyf  skryf,  bevry  sy  (p.  52):  “Haar  hand  \s  koel  teen  die  hitte  van  haar 
lieste.  Sy  skuur  haar  ringvinger  rakelings  oor  haar  klitoris,  trek  haar 
middelvinger  op  tot  in  die  holte  van  haar  naeltjie,  skryf  haar  wellus  met 
haar  wysvinger  op  haar  maag.” 

Met  vier  vingers  skryf  sy  seksualiteit  op  die  eie  liggaam.  In  hierdie  proses 
word  die  vrou  se  hand haar  eie  wapen  om  die  liggaam  in  herbesit  te  neem. 
Ginogenese  is  in  die  eie  hand  ’n  magsobjek  waarmee  ’n  nuwe  diskoers 
geskryf  word.  Dit  is  die  hand  wat  seksuele  en  tekstuele  bevryding  bring. 
Die  hand  is  derhalwe  ’n  belangrike  simboliese  merker  van  ginogenese. 
Nie  alleen  is  die  hand  in  die  masturbasiehanc/eling  vooropgestel  nie,  maar 
ook  in  die  weef-  en  spinproses.  Hierdie  handelinge  word  deur  die  hand  as 
kode  gebind  en  derhalwe  is  dit  semanties  gelade  vir  die  magsdiskoers 
van  ginogenese.  Die  hand  weef  dus  ’n  nuwe  teks  vir  die  vrou,  maar  vat 
haar  ook  verder  in  die  veld  van  selfvernuwing.  Vir  De  Vries  (1 981 : 235)  is 
die  hand  ook  simboliese  teken  van  mag  en  krag.  Só  word  die  hand 
kontakpunt  met  die  Nuwe  Vrou  se  seksualiteit  én  tekstualiteit. 

2.3  Die  kritiese  instem  op  die  vroulike  eweknieë  - Grietjie,  Griet  en 
die  Grietjies 

Identifisering  met  ’n  biologies  identieke  figuur  beteken  dat  die  medemens- 
like  verhouding  prioriteit  geniet,  nie  magsrelasies  nie.  Die  gelykstelling 

van  dieselfde  geslag  kom  neer  op  die  uitskakeling  van  ’n  spesifieke 
magsverhouding  waar  man  en  vrou  teenoor  mekaar  gestel  word. 
Identifikasie  vervang  die  behoefte  aan  vervulling  met  die  man,  verduidelik 
Van  Rooyen  (1991:  88).  Vereenselwiging  met  dieselfde  geslag  beteken 
subjektiewe  bevryding. 

Die  Nuwe  Vrou  se  menswees  word  ervaar  in  terme  van  haar  vrouwees, 
want  ’n  voltooidheid  bestaan  sonder  die  noodwendige  aanwesigheid  van 
die  man.  Ginogenese  behels  nie  verabsolutering  van  seksualiteit  as 
eenheidsvormer  nie,  maar  ’n  integrasie  daarvan  met  alle  fasette  van 
menswees.  As  Griet  ’n  sprokie  skryf,  skryf  sy  ’n  verhaal  met  die  heldin  as 
belangrikste  figuur.  ’n  Sterk  vroulike  karakter  lewer  ’n  aanslag  op  die 
chauvinistiese  beskouing  dat  sterkte  by  die  man  berus:  Griet  skryf  die 
sprokie. 

Griet  se  geskiedenis  loop  bykans  parallel  met  Grietjie,  die  sprokiekarakter, 
want  albei  vroue  moet  selfstandigheid  leer.  In  die  tradisionele  sprokie  misluk 
Hansie  se  reddingspoging  nadat  die  voëls  die  krummels  opgeëet  het.  Man- 
like  heldemoed  word  gedekonstrueer  wanneer  Grietjie  die  held  word  en 
die  heks  in  die  oond  stamp.  Redding  berus  só  by  die  vrou  self.  Maar 
ginogenetiese  bevryding  gaan  egter  verder.  Griet  probeer  ook  om  haarself 
te  bevry  van  die  eise  wat  die  stereotipe  beeld  van  die  vrou  aan  haar  stel 
(La  Vita  1992:  6).  Soos  alreeds  aangetoon,  geskied  hierdie  proses  veral 
aan  die  hand  van  seksuele  bevryding  en  vernuwing.  Psigologiese  en 
seksuele  heelwording  by  Griet  geskied  algaande  deur  verby  die  voorskrifte 
van  ’n  manlike  ideologie  te  beweeg  en  ’n  eie  ideologie  van  mag  te  vestig. 
Die  Grietjies  van  die  Afrikaanse  literêre  wêreld  word  in  Steenberg 
(1993:  117)  se  resensie  van  Griet  skryf  ’n  sprokie  breedvoerig  uitgewys. 
Steenberg  se  beskrywing  van  Riana  Scheepers  se  Dulle  Griet  as  “’n 
versamelnaam  vir  die  galery  vroue  in  daardie  verhale’’  kan  ook  gebruik 
word  om  die  vrou  (dus  “Grietjies  van  die  wêreld”)  as  vehicle  vir  bevryding 
én  vernuwing  van  die  vrou  se  rol  in  die  Afrikaanse  letterkunde  te  beskryP. 
Griet,  as  spil  waarom  die  Afrikaanse  boekverkope  vir  ’n  jaar  na  verskyning 
(Anon.  1 993:  8)  gedraai  het,  bewys  hoe  verreikend  die  invloed  van  hierdie 
teks  was. 

3.  Die  proklamering  van  die  Nuwe  Vrou:  heldin  in  haar  eie  sprokie 

Klassifisering  van  die  held  in  die  teorie  oor  die  sprokie  word  dikwels  by 
wyse  van  opposisies,  soos  aktief/passief  en  naïef/slim,  gedoen.  Griet  is 
as  vrou  die  transformeerder  van  die  gegewe  waarbinne  sy  gestalte  aan  ’n 
nuwe  teks  met  ’n  nuwe  inhoud  gee;  sy  is  by  uitstek  geskik  om  ’n  kultuur  se 
wysheid  te  transformeer.  As  handelende  karakter  speel  Griet  nie  alleen 
die  hoofrol  in  die  sprokie  nie,  sy  skryf  ook  die  sprokie,  dekonstrueer  en 
transformeer  so  ’n  ou  gegewe.  Griet  tree  in  ’n  nuwe  rol  as  Sjeherazade 
op'*  wat  met  haar  stories  ’n  nuwe  lewe  vir  haarself  weef. 

Bevestiging  van  ’n  nuwe  vroulikheid  vind  plaas  wanneer  die  vrou  verby 
stiltes  kommunikeer  (dus  nie  meer  in  die  geheim  oor  die  liefde  gepraat  het 
soos  die  wyse  weefsters  nie).  Sy  verander  die  vroeëre  situasie  waar  die 
vrou  deur  ’n  manlike  diskoers  stilgemaak  is  (Bottigheimer  1986:  118).  Dit 
is  ook  hierdie  diskoers  wat  dominansie  sinjaleer.  In  der  waarheid  beteken 
dit  dat  gesprek,  taal  en  aanwending  van  die  woord  in  die  hand  van  die 
vrou  mag  veronderstel. 

Griet  se  heldhaftigheid  word  op  verskeie  vlakke  in  die  teks  bevestig. 
‘Heldhaftigheid’  beteken  hier  om  die  hef  in  die  handte  hê.  Die  Nuwe  Vrou 
bekragtig  juis  haar  beeld  deur  handelend  op  haar  eie  op  te  tree  - haar 
mag  is  daarin  gesetel. 

3.1  Griet  as  voorbladikoon 

Núwa,  die  Chinese  godin,  het  mense  gemaak  “by  patting  yellow  earth 
together’’  (Shengheng  1992:  221).  Al  is  hierdie  gegewe  buite  konteks 
aangehaal,  val  die  skeppingshandeling  daarin  op.  Dit  toon  vae  trekke  met 
die  geboorteproses  van  die  Nuwe  Mens.  Die  nuwe  gestalte  van  die  mens 
uit  geel  aarde  word  simbolies  vir  die  Nuwe  Vrou  se  gestalte  in  hierdie 
teks.  Die  Nuwe  Vrou  word  teen  dieselfde  skeppingsgegewe  geprojekteer. 
Soos  Britz  (1993:  5)  uitwys,  dui  die  wulpse  omslae  wat  sedert  die  begin 
van  die  negentigerjare  hulle  opwagting  in  Afrikaans  maak,  op  ’n  vlaag 
gedurfde  en  ongeremde  seks.  Dis  vir  hom  betekenisvol  dat  die  buiteblad 
en  die  inhoud  vooruitgewys  het  op  die  openliker  aanbieding  van  seksualiteit 
in  die  teks. 

Die  kleur  geel  kan  onder  andere,  gesien  in  die  lig  van  bogenoemde 
skeppingsproses,  hier  spesifiek  dui  op  mag,  vrugbaarheid  en  liefde  (De 
Vries  1981:  512).  Maar  benewens  die  kleurkode  word  die  plasing  van 
Jacqui  Colley  se  skildery  If  you  go  down  the  woods  tonight  ’n  ikoniese 
vergestalting  van  die  (toekoms)verwagting  wat  Griet  beliggaam.  Die  woud, 
waarin  die  vrou  aanvanklik  simbolies  verlore  is,  karteer  sodoende  juis  die 
soektog  na  ’n  nuwe  identiteit.  Daarom  word  die  grense  van  die  woud 
paradoksaal  verskuif  sodat  sy  binne  die  domein  van  ’n  vernuwende  gestalte 
haarself  op  die  rug  van  die  hobbelperd  in  beheer  van  die  seksuele  proses 
(be)vind.  Só  word  die  woud  die  ruimte  waarin  Griet  haarself  vind,  want  sê 
Bettelheim  (p.  220)  immers:  “one  must  find  and  discover  oneself  (in  the 
forest)’’. 

4.  Samevatting 

In  hierdie  artikel  is  die  roman  Griet  skryf  ’n  sprokie  van  Marita  van  der 
Vyver  ondersoek  om  sodoende  die  ginogenese  van  mag  daarin  aan  te 
toon.  Die  sprokie  as  tradisionele  vertelvorm  dien  dus  as  vehicle  vir 
bevryding  waardeur  die  bewussyn  van  die  Nuwe  Vrou  beliggaam  is  by 
wyse  van  herskrywing  behels  menstruasie  as  metaforiese  ink  waarmee 

die  bloedmandaatskap  van  die  Nuwe  Vrou  geskryf  word.  Masturbasie,  die 
“Daad  Sonder  Maat”,  dien  as  merker  vir  herkolonialisering  en  ontdekkende 
verkenning  van  die  Nuwe  Vrou  se  liggaam. 

Die  Nuwe  Vrou  het  vertellend  (politieke  en  seksueel-politieke)  apart-heid 
tot  heelheid  geweef.  Om  man  en  vrou  se  mensheidte  herstel,  het  geblyk 
die  Nuwe  Vrou  se  primêre  oogmerk  te  wees.  Daarom  is  die  pen  hier  nie 
meer  as  die  ordeteken  van  die  penis  ingespan  nie;  dit  is  eerder  die  vroulike 
hand  wat  versoenend  weef  en  heelmaak. 

Aantekeninge 

1 . Kursivering  in  die  artikel  is  deurgaans  van  ons,  tensy  dit  anders  aangedui  word. 

2.  Ook  in  J.M.  Gilfillan  se  Die  verhaal  van  ’n  vrou,  ’n  leeu  en  ’n  hoenderhen  weef  sy  ’n 
verhaal  uit  ’n  magdom  oorgelewerde  stories  en  sprokies  in  ’n  veelkleurige 
saamgevoeringde  verhaalmat  (Gouws  1996:  8). 

3.  Interessant  dat  Scheepers  (1993:  3)  self,  in  ’n  artikel  genaamd  ‘Die  vrou  en  die 
letterkunde’  praat  van  die  “Griete  en  Letties’’  - oftewel  die  moderne  vrou  as  karakter  in 
die  letterkunde. 

4.  Vergelyk  (Rowe  1986:  64)  oor  die  rol  van  Sjeherazade  as  wyse  vrou  uit  wie  se  hand 
die  geheime  kennis  van  geboorte,  dood,  liefde,  huwelik  en  seksualiteit  van  geslag  tot 
geslag  oorgedra  word. 

Johan  Schutte 


Dit  was  die  Kaap 

Dit  was  die  Kaap 
En  jou  gesig  was  wit 
die  wind  het  jou  hare  gevat 
soos  kaf 

Ons  was  die  see  in 
en  uit  my  mond 
het  ’n  boog  water  gekom 
soos  ’n  fontein 

het  jy  gesê 

in  die  taal  wat  ons  verneuk  het 
en  jou  borste  vir  my  gewys 
Baie  mites  was  vir  my  afstootlik 
maar  nie  dit  nie 


Die  duiwe 

Oombliklik  spring  alles  weer  terug 

Onder  die  droë  geel  blare  ritsel 
die  oë  en  skiet  halsoorkop 
terug  in  twee  wagtorings 

Die  ore  skarrel  raserig  oor  die  straat 
en  gaan  staan  weer  langs  die  kop 
waar  hulle  mekaar  kan  afluister 

Ook  die  mond  plak  smak  terug  in  sy  gat 

Op  ’n  parkbankie  in  die  begraafplaas 
draai  ’n  man  sy  kop  en  sien  die  pootjies 
Hy  kyk  op  en  sien  die  duiwe 

Nightmare  in  Nairobi 
August  1998 

In  those  American  movies 
the  burnt-out  cars  are  arranged 
to  resemble  chaos 
Bodies  and  parts  of  bodies 
crawl  over  the  pavement 
away  maybe  from  the  heat 
or  better  still 

back  to  the  arms  of  a lover 
who  will  not  flinch 

at  the  sight  of  smouldering  eyeballs 
and  grinning  skull 

In  those  American  movies 
the  heroes  are  finding  it  hard 
to  climb  over  all  this 
Hold  still  they  say 
But  we  won’t 

We  need  them  to  make  a rescue 
that  much  we  want  to  preserve 

A finger  points  to  the  building  in  flames 
a woman  or  better  still  a woman  with  eyes 
will  emerge  from  the  top  floor  pleading 
The  camera  pans 
we  hold  still 
We  await  the  latest 


War  Poem 

There  is  a war  going  on 
behind  the  hills  of  these  lines 
Faint  screams  and  traces  of  black  smoke 
the  evidence  of  someone’s  agony 

We  decide  not  to  talk  about  the  war,  my  dad  and  I 
We  stick  to  important  things 
Even  when  the  shelling  comes  dangerously  close 
we  stick  to  these  important  things 

We  put  our  hands  over  our  drinks 
to  keep  out  the  dust 
and  we  talk 

The  sun  sets  and  the  shelling  is  called  off  for  the  night 
We  marvel  at  the  beauty  of  the  African  sunset 
On  our  fingers  under  the  table  we  count  the  losses 


Nog  ’n  dag  word  uit  sy  nes  gesteel 

Nog  ’n  dag  word  uit  sy  nes  gesteel 

en  gillend  in  ’n  sak  gestop 

Langs  die  spruit  lê  hy  oopgekap 

Die  kinders  kom  na  skool 

en  verskree  die  lekkende  tonge  van  honde 

Hulle  krap  in  die  ding  met  stokkies 

Aan  tafel  sê  hulle  niks 

nie  eers  as  die  son  kop  onderstebo  verbystap 
en  die  grootmense  vir  mekaar  kyk  nie 


Sometimes  telling  me 

One  fist  clenched  and  pressed 
against  her  open  mouth,  eyes 
refusing  the  world  she  sometimes 
tells  me  how  to  move  my  hands 

And  often  she  whispers  into  the  pillow 
as  her  own  fingers  touch  water 
rising  with  the  full  force  of  a child 
waking  from  one  of  those  falling  dreams 

Big  one,  she  says  shyly 
and  snuggles  up  to  me 
blinking,  coming  down 

Skuld 


Sy  sê  sy  kan  haar  ma  se  liefde 
vir  haar  God  verstaan 
Haar  pa  het  ’n  bietjie  oes  gevoel 
weens  nierversaking  en 
haar  ma  het  haar  kop 
teen  die  muur  gestamp 
en  soos  ’n  Jood  geprewel 
want  sy  wou  nie  weggaan  nie 

“Waarnatoe”  wou  die  honde 
onder  hulle  voete  weet 
“Ek  weet  nie”  het  die  man 
op  die  televisie  gesê  en 
gepraat  oor  geld  en  geweld 
en  die  gierigheid  van  die  seventies 

en  oor  sy  self  nie  van  beter  geweet  het  nie 
het  sy  vir  haar  pa  ’n  glasie  water  en 
’n  fyngemaakte  Disprin  ingejaag 
Hy  het  sy  oë  weer  oopgemaak 
die  spoeg  van  sy  ken  afgevee 
en  gevra: 

Wat’s  fout  met  jou  ma? 

Anrie  le  Roux 
Waar  slaap  die  duiwe 


wat  daglangs  witterig  klos 
op  gras 

vir  ’n  man  twintig  ouer  as  drie 

om  deur  te  waaier 

(nou  vir  die  vlug  eerder  as  vang) 

waar  slaap  die  duiwe  vannag 

nou  dat  die  dag 

lou  soos  onderrok  klewerig 

kant  in  die  skemer 

tot  die  sterre,  motgedoilie  en  traag 
hang  glasgekraal  en  yl 
oor  die  giswarm  plein 


Rudolf  Perold 
by  die  kariba  damwal 

kurwend  troon  een  miljoen  kubieke  meter  beton 
uit  bo  die  zambezi-vallei 

waar  ’n  stroom  deur-die-versnellingstonnel-en-turbine-water 
vloei  en  kragpale  seningrig  teen  die  wal  uitklim. 

aan  die  ander  kant: 
vir  tweehonderd  plus  kilometer 
lê  die  donkerblou  waterslang 
vasgevang 

en  as  die  reëns  kom 

seil  hy  stadig  oor  die  heuwels  en  koppies 
van  zambië  en  zimbabwe 
na  nimmer-weet-waar. 

hier  aan  die  kus 


vandag  se  donkeroranje  lig 

bedompig  warm  sweterig 

kwyn  van  oor  die  see  tot  teen  die  berge 

en  in  die  binneland 

huil  kaktus  en  kokerboom 

droë  trane,  reeds  weggespoel 

tot  teen  groen  wingerd  en  geel  koringlande. 


weskus 

nou  paadjies 
kronkel  deur 
kusplant  en  blom 

die  goue  atlantiese  lente  - 
kitaarmusiek  en  vissershuise 
windpompe  en  kerktorings 

oor  die  klipbankkus 

breek  die  ou  man  se  baard 

tot  tussen  madeliefies 

waar  hy  sy  huis  vir  ’n  klipkruis  verruil. 


reën  oor  koeberg 

agter  klam  vibrocrete-mure 

dring  wit  stapelhuise  mekaar  teen  die  heuwel  op 

waar  dennebome  langs  die  lande  groei, 

kontoerwalle  tussen  jong  graan  uitsteek 

en  stootskrapers  dreigend  oor  die  heuwel  dreun 

Literêr-aktueel 


Pieter  de  Bruyn:  Huldeblyk  aan  Nic  Swanepoel  tydens  sy 
begrafnisdiens  2/10/98 

“Die  kern  van  alle  dinge  is  stil  en  eindeloos. 
alleen  die  dinge  sing.  Ons  lied  is  kort  en  broos. 

En  donker  sing  my  bloed  van  heimweë,  swaar  deurwoë. 

Ek  seil  langs  reënboë  God’s  stilte  tegemoet.” 

(Felix  Timmermans) 

Ek  en  Nic  het  onlangs  (kort  voor  sy  teëspoed)  met  ’n  goeie  treksel  wyn 
aan  die  koppenent  van  die  tafel  waar  hy  altyd  met  ’n  boek  gesit  het,  met 
Daantjie  opgekrul  op  ’n  stoel  langs  hom,  stil  en  verwonderd  sit  en  praat 
oor  dié  mooi  vers  van  Felix  Timmermans.  En  noudat  Nic  se  koppenentstoel 
leeg  is  dink  ek  daaraan:  hoe  hy  met  sy  lewe  langs  reënboë  God’s  stilte 
tegemoet  geseil  het;  en  dat  sy  aankoms  daar  nie  stormagtig  was,  soos  sy 
seilvaart  dikwels  was  nie,  maar  net,  soos  Totius  sou  sê:  “’n  sagte  verglyding 
in  God  se  stilte”. 

Nic  se  lewe,  so  beskou  ek  dit,  was  aan’t  skrywe  aan  die  COMEDIE 
HUMAINE,  die  komedie  (?)  of  blyspel  (?)  van  die  mens  (van  die  lewe?). 
En  Nic  het  die  COMEDIE  HUMAINE  van  agter  die  verhoog  af  sit  en  bekyk 
en  beloer,  want  hy  was  meer  as  net  toeskouer  van  die  speeltoneel,  hy 
was  speler,  regisseur,  dekorateur,  kostumier,  grimeerder  en  - voorsêer. 
Hy  kon  dit  doen  omdat  hy  so  mens  was  en  omdat  niks  wat  menslik  is  aan 
hom  vreemd  was  nie.  Hy  kon  dit  doen  omdat  hy  soveel  deernis,  soveel 
mededoë  had  met  mense  (sekeres  darem  uitgesluit)  en  met  menswees. 
Hy  het  nie  onderskeid  gemaak  tussen  die  spelers  nie,  tussen  hoges  en 
lages,  vernames  of  gewones,  meerderes  of  minderes  nie.  Net  mense, 
skepsels  van  God  wat  elkeen  op  sy  maniertog  iets  Goddeliks  in  hul  lewe 
weerkaats  het.  Daarom  kon  hy  so  deel  wees  en  so  help  skep  aan  die 
COMEDIE  HUMAINE  waarin  hy  altyd  ook  iets  komiekliks  gesien  het,  soms 
’n  pure  klug,  soms  dooderns. 

Die  Kerkvader  Augustinus  het  glo  as  persoonlike  belydenis  gesê:  “Ek  is  ’n 
mens  en  niks  wat  menslik  is,  is  aan  my  vreemd  nie.”  Baie  eeue  later  het 
Nic  Swanepoel  (wat  ek  kwalik  as  Kerkvader  sou  beskou),  gekom  en 
Augustinus  se  credo  aangevul  met:  “Dit  is  die  onvervreembare  reg  van 
elke  individu  om  ’n  krater  van  homself  te  maak.”  (Of  dit  kanoniek  is  of  te 
nie,  ek  skryf  dit  aan  Nic  Swanepoel  toe.)  Wat  wel  apokrief  kan  wees,  is  ’n 
verdere  byvoegsel  wat  voetstoots  aan  Nic  toegeskryf  word,  nl.:  “Dit  is  ook 
die  onvervreembare  reg  van  elke  individu  om  vir  ’n  ander  individu  te  sê: 
Hak  jou!” 

Nic,  die  skerpogige  beloerder  van  die  komedie,  is  volgens  my  navorsing 
ook  die  skepper  van  die  woord  “knerts”.  (Al  wás  hy  nie  die  skepper  daarvan 

nie,  hy  moes  dit  gewees  het.)  En  knerts  is  nie  sommer  net  ’n  benaming  vir 
’n  bepaalde  vloeibare  volume  nie,  dis  veel  omvattender,  dis  die  kernwoord 
vir  die  vreugdevolle  samesyn  van  vriende,  van  mense,  besig  om  hulle 
onvervreembare  reg  as  individue  uit  te  leef. 

Nic  se  blyspel  van  die  lewe  was  altyd  sprankelend,  nooit  vervelig  nie,  vol 
soete  en  galgehumor.  As  hy  ’n  pakkie  sigarette  by  die  kafee  loop  koop  het 
(toe  hy  nog  kon  loop)  kom  hy  terug  met  ’n  kortverhaal  oor  die  aardigheid 
van  mense  en  die  koddige  situasie  wat  hy  soos  ’n  magneet  altyd  na  hom 
toe  getrek  het,  oor  die  komieklike  mense  wat  hy  op  sy  pad  teëgeloop  het 
en  wat  hy  natuurlik  altyd  summier  uitgenooi  het  om  te  kom  kuier  - tot 
onverbloemde  wrewel  van  Marida. 

Van  elke  dusdanige  ontmoeting  het  hy  ’n  storie  gemaak.  Want  die  hele 
lewe  was  vir  hom  ’n  storie.  En  ek  glo  dat  hy  daarmee  vir  hom  elke  dag  ’n 
bietjie  geluk,  ’n  bietjie  vreugde  uit  die  lewe  getower  het.  Wat  my  laat  dink 
aan  wat  Langenhoven  gesê  het:  “Ek  maak  aanspraak  op  ’n  deeltjie  geluk 
in  my  lewe;  ek  beskou,  daarvoor,  onder  andere,  is  ek  hier  op  aarde,  want 
die  Skepper  wat  my  gemaak  het,  het  ook  die  lammertjies  gemaak  wat 
daar  huppel  en  die  sonlig  wat  op  die  watergoifies  dans  en  die  blommetjies 
wat  daar  glimlag  op  die  veld.  Maar  Hy  het  ook  snaakse,  suur  mense 
gemaak,  wat  baie  komieklik  is  sonder  om  dit  te  weet.  Ek  sê  nie  al  die  suur 
mense  is  Fariseërs  nie,  maar  naastenby  alle  Fariseërs  is  suur.  In  alle  geval, 
solank  as  hulle  onthou  om  Fariseërs  te  wees,  want  dis  ook  ’n  inspanning.” 
Nic  had  ’n  wrewel  aan  suur  mense. 

Vriendskap  is  ’n  hoeksteen  in  Nic  se  blyspel.  Francis  Bacon  het  gesê: 
“sonder  vriende  op  wie  jy  kan  reken,  is  die  mens  verskriklik  eensaam  en 
die  wêreld  maar  ’n  wildernis”.  Vir  Nic  was  die  wêreld  g’n  wildernis  nie  en 
die  lewe  beslis  nie  eensaam  nie.  (Of  wás  dit  dalk  in  sy  eie  stiltes?  Hoe  sal 
ons  nou  ooit  weet.).  Nic  had  baie  vriende.  Oral  waar  hy  gegaan  of  gestaan 
het,  het  hy  vriende  gemaak,  vriende  op  wie  hy  kon  reken  en  wat  op  hom 
kon  reken.  Op  Nic  kon  jy  reken,  hy  sou  jou  nooit  in  die  steek  laat  nie,  nooit 
drop  nie.  Ek  dink  deel  van  sy  geluk  op  aarde  was  juis  om  mense  te  help. 
Sy  kapasiteit  vir  die  lewe  is  legendaries.  Die  Latynse  sinspreuk,  CARPE 
DIEM  (gryp  die  dag,  of,  soos  Boerneef  gesê  het:  Melk  die  dag  anders  sal 
daar  spoïngs  kom.)  was,  so  glo  ek,  op  Nic  gerig.  Want  hoe  het  hy  nie  elke 
dag  gegryp  nie!  En  as  dit  moes,  en  dit  moes  dikwels,  het  hy  die  dag  sommer 
onderstebo  geloop.  Ek  dink  Nic  het  in  58  jaar  meer  gelewe  as  mense  van 
100.  Maar  ek  moet  sê  hierdie  Carpe  Diem-credo  van  hom  kon  ’n  swaar 
las  op  sy  vriende  of  op  ’n  geselskap  lê,  want  as  hy  die  dag  gegryp  het, 
vervloek  of  hy  hom  sou  laat  los.  Sy  dag  het  gewoonlik  tot  móre-aand 
geduur!  Bittereinder,  dit  was  hy,  ’n  man  vir  die  deurnagdiens.  Ek  het  by 
geleentheid  probeer  om  tot  die  laaste  loopgraaf  by  hom  te  staan,  skouer- 
aan-skouer.  Ek  het  meesal  uitgesak.  Maar  tog,  by  geleentheid,  het  ek, 
ofskoon  vertlenter,  by  hom  in  die  laaste  loopgraaf  ingetuimel  terwyl  hy  die 
daglumier  met  ’n  versreël  begroet  het. 

Ons  sit  een  na-nag  om  die  kampvuur  daar  op  die  plaas,  ek  en  hy.  Die 
ander  het  al  gaan  rus.  Dis  stil  soos  net  ’n  Bosveldnag  kan  wees.  So  nou 
en  dan  ’n  jakkals  êrens  wat  sy  grensdrade  span;  hier  naby  ’n  naguiltjie 
met  sy  verdriet  oor  iets;  in  die  blare  digby  ’n  geritsel.  Verder  net  die  stilte. 
Ons  praat  nie.  Naderhand  vra  ek,  gedemp:  “Nic,  hoor  jy  die  stilte?”  Stilte. 
Dan  sê  hy:  “Piet,  ek  hoor  hakól.” 

Ons  kuier  saam  met  die  Swanepoels  op  Paternoster;  Carosini  se  Hotel 
daar.  Ons  kuier  bestendig  in  die  kroeg  die  aand  in,  die  nag  in.  Begin 
natuurlik  later  sing,  (altyd  ’n  teken  dat  dit  deurnag  toe  gaan),  al  die  ou 
liedjies.  Met  sluitingstyd  maak  Carosini  die  kroegdeure  toe,  maar  ons  bly. 
Dis  nou  ’n  privaatpartytjie.  En  as  teken  dat  ons  nou  mooi  op  dreef  is  en  op 
pad  om  Nic  se  credo  van  die  onvervreembare  reg  van  elke  individu  tot  sy 
reg  te  laat  kom,  hef  ons  natuurlik  al  ons  groot  volksliedere  aan:  En  hoor  jy 
die  magtige  dreuning;  Kent  gij  dat  volk;  Afrikaners  landgenote  ...  en  ons 
werk  ons  so  op  na  die  Groot  Lied:  Ken  jy  die  land  waar  die  Boerevolk 
woon.  Maar  heel  aand  al  sit  daar  ’n  man  eenkant  sonder  ’n  woord  sy 
knerts  een  na  die  anderte  drink.  Sit  net  so,  woordeloos,  met  ’n  blik  in  sy 
oog  wat  al  dowwer,  passiewer  word.  Nic  het  hom  al  heel  aand  dopgehou. 
Later  gevra,  toe  gebied  om  saam  met  ons  te  sing.  Maar  die  arme  kêrel 
reageer  nie  eers  nie.  (Ek  dink  hy  was  ’n  Engelsman.)  Dit  was  die  finale 
spoorslag.  Nic:  “Hou  jy  nie  van  sing  nie?”,  “Hoekom  sing  jy  nie?”  “Jy  hou 
nie  van  ons  liedere  nie,  né?”  Die  kêrel  se  verstomde  passiwiteit  en  ons 
ander  se  tussenkoms  het  die  aand  gered.  Ek  kan  nie  onthou  hoe  laat  dit 
was  toe  ons  afgesluit  het  met  Die  Stem  nie. 

So  het  ons  op  Paternoster  ook  die  bokale  van  die  lewe  met  groot  vreugde 
en  teugte  geledig, 

Nic  was  ’n  groot  romantikus,  wat  nooit  toegelaat  het  dat  die  narigheid  van 
die  werklikheid  die  illusie  van  die  droom  versteur  nie.” 

“Ik  ween  om  bloemen  in  den  knop  gebroken 
en  voor  den  uchtend  van  heur  bloei  vergaan. 

Ik  ween  om  bloemen  die  niet  is  ontloken 

en  om  mijn  herte  dat  niet  werd  verstaan”  (Kloos)] 

En  daar  op  “Skroef”  op  die  oewer  van  die  Groot  Gariep  in  die  groot 
eensaamheid  van  hierdie  eensame  kaiingklipwêreld,  sit  ons  te  mymer  waar 
ons  luister  na  “het  ruixchen  van  het  ranke  riet”  (Gezelle)  onder  die  tint-  en 
glansgewemel.  En  hoeveel  keer,  (êrens,  waar?)  het  ons,  sommer  om  die 
werklikheid  te  besweer,  saam  met  A Roland  Holst  ontvlug  ... 


“Wij  zijn  maar  als  de  blaren  in  den  wind 
ritzelend  langs  de  zoom  van  oude  wouden; 
en  alles  is  onseker,  en  hoe  zouden 
wij  weten  wat  alleen  de  wind  weet,  kind  - 
en  daarom  - voor  we  elkander  weer  vergeten, 
laten  wij  zacht  zijn  voor  elkander  kind.” 

Die  droomwêreld  van  hom  het  verskillende  gestaltes  gehad:  sy  kinderland, 
sy  jeugland,  sy  hartland,  ...  as  lafenis  op  die  ver  pad  van  die  lewe. 

Ek  gaan  terug  na  my  land 

waar  ou  Heidelberg  hang  aan  die  Suikerbosrant. 

Tuisland.  Werklikheid. 

Om  te  huil  was  vir  Nic  so  spontaan  as  om  te  lag.  Was  dit  miskien  omdat, 
soos  Boerneef  sê,  “Daars  te  baie  skemer,  te  weinig  lig,  voor  die  mensekind 
se  aangesig.” 

Hy  was  die  volledige  uitsaaier,  daarvoor  toegerus  deur  sy  skerp 
waarneming  van  en  liefde  vir  die  mens,  sý  mense,  sý  land,  die  léwe;  en  sy 
passie  vir  die  woord.  (“Jou  woord,  jou  woord,  jou  dessit  woord,  wie  werk 
met  jou  sosit  bewoort?”  - Boerneef.)  En  hy  kon  met  die  woord  werk  soos 
dit  behoort.  Hy  had  ’n  hartstogtelike  liefde  vir  die  Afrikaanse  taal  en 
letterkunde  waaruit  hy,  met  sy  skerp  geheue,  te  eniger  tyd  kon  aanhaal  en 
voordra. 

Hy  had  ’n  besondere  verhouding  met  en  in  sy  gesin.  As  onstuimigheid  of 
selfs  dwarsgeit  die  ‘pais  en  vree’  soms  bedreig  het  (niks  wat  menslik  is 
was  aan  hom  vreemd  nie),  het  sprankelende  humor  deurgebreek  om  die 
narigheid  te  verdryf.  Sy  verhouding  met  sy  kinders  was  een  van  vertroue, 
maatskap,  humor.  Soos  ek  dit  waargeneem  het,  was  sy  huis,  sy  gesin  vir 
Nic  ’n  veilige  anker,  ’n  skuilte  teen  die  werklikheid  as  die  gordyn  gesak  het 
op  die  speeltoneel. 

En  die  werklikheid  van  die  sterfte?  Hy  het  soms  verlangs  daarvan  gepraat 


“Jou  voorland  is  die  noute  in 
want  die  aarde  is  ’n  vangkraal 
en  uitkomkans  is  min.” 

Marida,  vir  jou  sê  ons  dankie  vir  jou  behoedsaamheid  oor  ’n  weerlose 
mens.  Vir  jou  verbetenheid  wanneerdit  nodig  was.  En  hy  had  dit  dikwels 
nodig.  Maar  dat  jy  hom  die  teuels  gegee  het  om  op  sy  (unieke)  manier  sy 
vriende  en  sy  gemeenskap  se  lewe  so  te  verryk  en  op  te  luister. 

Ek  had  die  voorreg  om  Nic  die  dag  voor  sy  dood  in  die  waakeenheid  te 
besoek.  En  daar  het  ek  hom  gekry,  gekoppel  aan  al  wat  ’n  lewensbe- 
skermende  apparaat  is.  Maar  hy  moerig,  opstuwend,  gereed  om  die  dag 
onderstebo  te  loop.  En  ek  dag:  Nic  is  oraait.  Hy  sal  weer  uit  hierdie 
vangkraal  kom  want  die  lewensdrif  in  hom  het  nog  nie  gaan  lê  nie.  En 
daar  was  ’n  bietjie  tyd  om  nog  bietjie  te  droom  oor  wat  ons  nog  gaan  doen, 
oor  die  kort  ver  paadjies  wat  ons  nog  saam  moet  loop  ...  as  hy  net  eers 
onder  daardie  druppende,  plastiese  kardoese  en  krane  en  gorrelpype  en 
wekkers  en  grafieke  en  sirenes  en  spedometers  en  al  die  narigheid  en 
gefoeter  uit  is. 

Maar  die  finale  gordyn  op  die  speeltoneel  van  sy  lewe  het  gesak,  die  ligte 

op  die  verhoog  het  verdoof.  En  ek  onthou  die  mooi  elegiese  gedig  wat 
Federico  Garcia  Lorca  geskryf  het  by  die  heengaan  van  sy  vriend.  (Die 
laaste  strofe.  Vry  aangepas); 


“Ons  sal  lank  wag  op  die  geboorte,  as  daar  'n  geboorte  is, 
van  ’n  Boerseun  so  sprankelend 
so  ryk  aan  avontuur. 

Ek  sing  van  sy  menswees 
in  woorde  wat  treur. 

En  ek  onthou  ’n  trietsige  wind  in  die  wilgerbome’’ 

Boekbesprekings 
Amanda  Lourens 

Twee  vroulike  stemme  in  Afrikaanse  ballingskap- 
literatuur:  Uitreis  en  Al  die  windrigtings  van  my 
wêreld. 


Uitreis  {Rma  Sherman).  Kaapstad:  Human  & Rousseau.  1997. 

Al  die  windrigtings  van  my  wêreld  (Rachelle  Greeff).  Kaapstad: 
Queillerie.  1996. 

Rina  Sherman  se  debuutroman,  sowel  as  Rachelle  Greeíf  se  prosadebuut 
kan  gereken  word  as  eksemplare  van  die  groeiende  korpus  vroulike 
literatuur  binne  die  Af rikaanse  literatuursisteem.  Elaine  Showalter  het  reeds 
in  1 977  in  A literature  of  their  own  gesê  dat  vroulike  (female)  literatuur  die 
laaste  fase  in  die  volwassewording  van  die  vroulike  outeur  verteenwoordig, 
nadat  die  fases  van  imitasie  (van  manlike  skryfwerk)  en  stryd  deurloop  is. 
Vroulike  literatuur  gaan  dan  in  wese  oor  die  selfontdekking  van  die  vroulike 
karakter/s  waar  die  blik  op  die  binnewêreld  gerig  word  en  die  eie  identiteit 
finaal  bevestig  word.  Greeff  se  kortverhaalbundels,  Dle  rugkant  van  die 
bruid  (1990)  en  Onwaarskynllke  engele  (1993)  het  verskillende 
vergestaltings  van  vrouwees  binne  die  patriargale  orde  ondersoek; 
daarbenewens  is  die  onverwagse  uitvlugte  uit  die  alledaagse  op  voortreflike 
wyse  voorgehou.  In  Uitreis sowe\  as  Windrlgtlngs  is  ’n  vroulike  hoofkarakter 
die  fokalisator  deur  wie  se  oë  die  land,  die  politieke  geskiedenis,  die  eie 
familiegeskiedenis,  die  liefde  en  oplaas  ook  die  self  verken  word.  In  albei 
romans  word  verskillende  stadia  van  vrouwees  aan  die  orde  gestel;  die 
rebelse  jong  vrou,  die  enkelma,  die  enkelvrou  wat  moederskap  afwys, 
asook  die  haas  aartsmoederlike  argetipe. 

Wat  hierdie  twee  tekste  voorts  in  gemeen  het,  is  dat  albei  ook  behoort  tot 
die  sogenaamde  ballingskapliteratuur  in  Afrikaans  - ’n  genre  waartoe 
onlangse  titels  soos  André  Brink  se  Sandkastele  (1995)  en  Eben  Venter 
se  Ek  stamel  ek  sterwe  (1996)  ook  behoort.  Waar  Venter  se  roman  die 
verslag  is  van  die  manlike  verteller  se  uitreis  uit  Suid-Afrika  na  ’n  nuwe 
tuiste,  vertel  Sherman  en  Greeff  - soos  ook  Brink  - die  verhaal  van  ’n 
vrou  se  terugkeer  na  Suid-Afrika  vanuit  selfopgelegde  ballingskap. 

Soos  in  Sandkastele,  is  die  afsterwe  van  ’n  geliefde  ouma  in  Al  dle 
wlndrlgtings  van  my  wêreldd\e  katalisator  wat  die  kleindogter  se  terugkeer 
uit  die  vreemde  bewerkstellig.  Uiteindelik  vestig  sy  haar  permanent  in  Suid- 
Afrika,  en  deurloop  die  siklus  van  onafhanklike  jong  vrou  tot  enkelouer. 
Ten  spyte  van  haar  outentieke  bewussyn  van  vrouwees,  is  Kiewiet  geensins 

op  die  patroon  van  stereotipe  patriargale  vrou  geskoei  nie.  Sy  ontdek  vroeg 
reeds:  “Konvensionele  gelukbringers,  werk  nie  vir  my  nie”  (p.  4).  Die 
jong  Kiewiet,  wat  die  leser  deur  terugblikke  ontmoet,  asook  haar  volwasse 
weergawe,  beantwoord  nie  aan  die  vereistes  vir  konvensionele  vroulikheid 
nie:  as  jong  meisie  verlaat  sy  Suid-Afrika  en  ontdek  haarself  via  die  kulinêre 
kunsies  wat  sy  in  Nishi  se  eetplek  in  Londen  leer.  Die  ouer  Kiewiet  verlaat 
haar  stabiele  eggenoot  en  gekussingde  middeiklaslewe  om  as  enkelouer 
haar  kinders  te  versorg  met  die  geld  wat  sy  uit  haar  bydraes  vir  ’n 
tuisnywerheid  verdien. 

In  Ek  stamel  ek  sterwe  is  die  hoofkarakter  Konstant  se  ontwikkelende 
kulinêre  vaardighede  ’n  refleksie  van  sy  proses  van  selfontdekking  en 
selfstandigwording.  Kos  speel  dan  ook  ’n  sleutelrol  in  Windrigtings:  hier 
word  dit  tekenend  van  vroulike  kreatiwiteit,  vrugbaarheid  en  identiteit,  soos 
ook  in  Dle  verhaal  van  ’n  vrou,  ’n  leeu  en  ’n  hoenderhen  van  J.M.  Gilfillan 
die  geval  is.  Kos  is  die  salwende  middel  vir  liggaam  en  gees;  Kiewiet 
ervaar  hoedat  die  vel  van  haar  hande  veel  sagter  is  en  haar  litte  nie  meer 
ontsteek  nie  sedert  sy  begin  bak  het.  Die  produkte  uit  haar  kombuis  adem 
’n  sensualiteit  van  hulle  eie  wat  ook  dié  van  die  bakster  suggereer:  “Die 
hande  wat  sif,  meng,  roer,  klits  en  knie,  ruik  na  vanielje  of  dadel  ...  Hulle 
dra  die  geur  van  soentjies,  die  koekie  met  haar  een  heup  gedoop  in 
gesmelte  Bar  One  ...”  (p.  51).  Hierdie  outentieke  vroulikheid  word 
gekontrasteer  met  die  karakter  Baas,  redakteur  van  ’n  vrouetydskrif,  se 
vroulikheid  wat  op  ’n  manlike  patroon  geskoei  is:  “Haar  naam  is  Baas  en 
sy  ry  altyd  met  die  nuutste  BMW,  ooreenkomstig  die  magnetisme  van 
motors  wat  kwansuis  die  wenresep  verklap.  Skynbaar  skommel  Baas  se 
hormone  haar  nooit  rond  nie,  haar  bloed  is  koel.  Lyk  my  sy  weet  nie  hoe  ’n 
vrou  kan  krimp  en  swel  saam  met  die  maan  nie,  dat  jy  in  die  gang  van  jou 
agt  en  twintig  dae  voel  soos  ’n  diepseesonvis  in  vlak  water:  bolrond, 
omgekantel,  uitgelewer.  Die  gerug  doen  die  gange  sy’t  net  een  maal  op 
sestien  gemenstrueer  en  toe  nooit  weer  vrouebloed  gesien  nie”  (p.  46). 
Kiewiet  se  gestorwe  ouma  Riet  is  terselfdertyd  aartsmoeder  en  vrye  gees, 
en  tree  op  as  eersgenoemde  se  metgesel  op  haar  ontdekkingstog.  Die 
leser  kry  wel  die  gevoel  dat  hierdie  moontlikheid  nie  genoegsaam  ontgin 
word  nie:  Riet  word  nooit  in  dieselfde  mate  ’n  teenwoordigheid  in  die  teks 
as  byvoorbeeld  die  engel-metgesel  in  Die  kwart-voor-sewe-lelie  van 
Eleanor  Baker  nie.  Wat  die  leser  wel  mis,  is  ’n  hegte  eenheid  in  die  eerste 
helfte  van  die  roman.  Die  fragmentariese  indruk  van  dié  gedeelte  word 
eers  in  die  laaste  helfte  oorkom  wanneer  Kiewiet  se  mislukte 
huweliksverhouding  asook  haar  verhouding  met  Lourens  onthul  word.  Die 
uitbeelding  van  hierdie  verhouding  bevat  dan  ook  van  die  mees  geslaagde 
momente  in  die  teks,  waaronder  die  briefwisseling  tussen  Kiewiet  en 
Lourens. 

Alhoewel  Windrigtings  ’n  verdienstelike  teks  is,  is  die  kortkuns  waarskynlik 
steeds  die  genre  waarin  Greeff  se  vermoë  om  die  essensie  van  ’n  gegewe 

vas  te  vang,  tot  sy  reg  kom.  In  die  groter  omvang  van  die  roman  gaan  iets 
van  die  trefkrag  van  ’n  verhaal  soos  “Van  balans”  (in  Onwaarskynlike 
engelë)  verlore. 

Uiters  is  die  verhaal  van  die  hoofkarakter  Tilda  se  uitreis  uit  Suid-Afrika, 
maar  ook  haar  uiteindelike  terugreis  - fisies  sowel  as  in  herinnering.  Haar 
aanvanklike  uitreis  is  gemotiveer  deur  haar  ervaring  van  nêrens  te  hoort 
nie:  “Eendag  het  Tilda  uit  haar  lewe  geloop.  Omdat  Pa  haar  nie  liefgehad 
het.  Omdat  Paul  haar  geslaan  het.  Omdat  sy  skaam  was  vir  haar  land, 
haar  mense  en  haarself.  Om  liefde  te  soek”  (p.  21 ).  Tilda  se  terugkeer  na 
Suid-Afrika  word  genoodsaak  deur  die  dood  van  haar  pa.  Sy  reis  op 
Bastilledag  vanuit  Parys,  nou  haar  tuiste,  terug  na  die  Kaap.  Reeds  tydens 
die  terugvlug  na  Suid-Afrika  neem  haar  herinneringsreis  ’n  aanvang:  Tilda 
onthou  insidente  uit  haar  vroegste  kinderjare,  waarin  die  verwydering 
tussen  haar  en  haar  pa  reeds  sigbaar  is.  Hiernaas  herroep  sy  hulle 
interaksie  tydens  haar  laaste  besoek,  sewe  jaar  na  haar  vertrek  uit  Suid- 
Afrika. 

Soos  die  leser  dieper  in  Tilda  se  herinnering  delf,  groei  die  besef  dat  die 
verhouding  tussen  pa  en  dogter  nooit  bevredigend  was  nie.  Sy  herroep  sy 
ongemak  met  enige  betoon  van  liefde  van  haar  kant  af,  soos  wanneer  hy 
sy  ring  aan  haar  gee  en  sy  hom  omhels.  Tog  is  daar  die  ambivalensie 
wanneer  sy  met  weemoed,  maar  ook  verligting  konstateer:  “Ek  sal  nooit 
weer  iemand  se  dogter  wees  nie”  / “Sy  sal  nooit  weer  Pa  se  doqter  wees 
nie”  (p.  34). 

Dit  is  egter  nie  net  die  verhouding  met  haar  pa  wat  vertroebel  is  nie  - ook 
die  ma-dogterverhouding  is  gekompliseerd,  byna  as  Freudiaanse  intrige 
eerder  as  die  tipiese  female  bondingvan  vroulike  literatuur.  Wanneer  haar 
ma  begin  vertel  van  haar  en  haar  eggenoot  se  seksuele  verhouding,  is 
Tilda  intens  ongemaklik  (“Ek  kan  nie  meer  hierna  luister  nie!”  p.  33)  Dit  is 
nietemin  ná  hierdie  gesprek  dat  Tilda  haar  vir  die  eerste  maal  verwant  aan 
haar  ma  ervaar,  in  fisieke  ooreenkomste  sowel  as  die  ontdekking  van  ’n 
gedeelde  eensaamheid,  maar  ook  onafhanklikheid:  “Ma  ontdek  nou  die 
eensaamheid  wat  Tilda  al  van  kleins  af  ken.  Ma  se  vroulike  identiteit  het 
nie  meer  die  weerkaatsing  van  ’n  man  nie”  (p.  34). 

Soos  die  verhaal  ontwikkel,  word  die  magsvergrepe  van  Tilda  se  broer 
Paul  aan  die  kaak  gestel.  In  die  byna  karikatuuragtige  uitbeelding  van 
Paul  se  gewelddadige  optrede  teenoor  die  tuinier  Abel  en  ook  sy  susters 
verloor  die  verhaal  moontlik  geloofwaardigheid,  maar  word  Tilda  se 
uiteindelike  vlug  uit  die  land  ook  gemotiveer. 

Via  die  herinneringsreis  verneem  die  leser  van  Tilda  se  verhoudings  met 
Sidi  en  Kieng,  waarin  die  problematiek  van  Suid-Afrikaanse  politieke  opset 
resoneer.  Die  verbrokkeling  van  albei  verhoudings,  sowel  as  Tilda  se  besluit 
om  Kieng  se  kind  te  laat  aborteer,  lewer  kommentaar  op  ’n  sosiale  orde 
wat  wêreldwyd  grense  tussen  mense  oprig.  Soos  Tilda  opmerk:  “Dis  oral 
dieselfde  ...  Vandat  ek  by  Kieng  is,  is  daar  baie  van  my  wit  vriende  wat  ek 

net  nie  meer  sien  nie  ...  hulle  sê  niks  nie,  dit  werk  maar  so”  (pp.  1 97-8). 
Uiteindelik  moet  Tilda  tot  die  besef  kom  dat  elkeen  oplaas  op  hom-  of 
haarself  aangewese  is;  dat  die  lewe  ook  weemoed  is  oor  die  dinge  wat 
nooit  was  nie.  Aan  die  einde  lewer  die  verteller  dié  kommentaar:  “Tilda 
besef  nog  nie  dat  Pa  se  dood  nie  die  ergste  is  nie.  Dit  is  oor  die  Pa  wat 
nooit  daar  was  nie,  wat  sy  eintlik  rou.”  Met  die  slot  waar  ma  en  dogter 
verenig  is,  maar  tog  nie  werklik  troos  in  mekaar  se  teenwoordigheid  vind 
nie,  word  die  woorde  van  die  intro  geëggo:  “So  begin  die  leerskool  van 
afskeid”  (p.  7). 

Sherman  openbaar  haar  in  Uitreis  as  romanskrywer  wat  die  psige  van 
haar  vroulike  karakter  deeglik  analiseer.  Kritiek  sou  wel  uitgespreek  kon 
word  teen  die  ietwat  ongenuanseerde  uitbeelding  van  veral  die  manlike 
karakters  (dink  hier  aan  Paul  en  die  verteenwoordigers  van  die  regime, 
maar  selfs  ook  Sidi  en  Kieng).  In  geheel  is  hierdie  egter  ’n  uiters  leesbare 
roman  wat  daarin  slaag  om  die  leser  se  aandag  te  behou,  ten  spyte  van 
die  ietwat  bekende  gegewe. 

Universiteit  van  Stellenbosch 


Gretel  Wýbenga 

Botha,  M.C.  Belydenis  van  ’n  bedrieër.  Human  en  Rousseau. 

Afgesien  van  twee  latere  romans,  S/i/voeí  (1987)  en  D/earend  (1991)  en 
daardie  onvergeetlike  reisverhaal  Zambezi  (1988),  is  M.C.  Botha  veral 
bekend  as  beoefenaar  van  die  kortverhaal.  Sy  nuutste  bundel  in  hierdie 
genre,  Beiydenis  van  ’n  bedrieër,  is  sy  sewende  sedert  sy  debuut  in  1 981 
met  Skertse.  Reeds  uit  die  titel  van  die  debuutbundel  is  sy  voorliefde  vir 
die  satire,  eie  bloedfamilie  van  die  allegorie,  merkbaar. 

Ook  hierdie  bundel  het  sy  vinger  op  die  pols  van  die  samelewing  waarin 
hy  ontstaan  het:  ’n  mensdom  wankelend  tussen  twee  eeue.  Die  verhale 
staan  in  die  teken  van  die  apokaliptiese.  Eeuwendingsliteratuur  gee  dikwels 
voorkeur  aan  die  tema  van  ineenstorting  en  ondergang.  Hierdie  bundel 
spel  ook  verval  uit:  van  sinvolle  verhoudings,  van  gesinstrukture,  van  wet 
en  orde,  van  selfvoldane  politieke  en  geldmagstrukture,  van  die  mens  self 
wat  sy  einde  as  opsie  verkies.  Soos  in  Louis  Krúger  se  jongste  roman, 
Herinnering  om  Agnes,  is  die  kontinent,  Afrika,  met  bloed  beviek  (“Die 
hele  land  gaan  sterf”,  p.  42)  en  soek  dit  sy  eie  ondergang.  Ook  die  mens 
as  aktiewe  vernietiger  van  hulle  planeet  is  dikwels  aan  bod  (vergelyk 
Doodsteek). 

In  die  gees  van  die  apokaliptiese  word  die  doodgewone,  selfs  prosaïese 
aanvangsituasie  van  heelwat  verhale  versteur  deur  die  onverwagte 

toeslaan  van  die  ondenkbare,  die  fantasmagoriese,  die  hiperboliese,  die 
patologies  destruktiewe,  met  ontluisterende  gevolge  vir  dít  wat  so  “normaal” 
voorgekom  het.  Slegs  hier  en  daar,  soos  in  “Haar  wens”,  wil  die  verhaal- 
gegewe  nie  die  katastrofale  in  die  slot  akkommodeer  nie.  Normaalweg  is 
die  oorgange  juis  naatloos. 

In  “Die  aasvoël  se  fees”  word  by  wyse  van  die  reisende  toespraakmaker 
’n  deursnit  gegee  van  die  eksemplariese  Afrikaanse  maatskappy,  waarvan 
hyself  as  manipulerende  spreker,  as  deler,  en  gewetenlose  toekyker  ook 
voorbeeld  is.  Die  ondergang  van  hierdie  maatskappy  word  onverwags 
metafories  uitgespel  in  ’n  onvoorstelbare  soort  selfuitwissing  van  ’n 
plaasboer. 

’n  Gesin  besluit  om  ’n  besoek  te  bring  aan  ’n  ou  dame  in  ’n  oord  wat  by 
nabetragting  oordrewe  goed  beveilig  is  teen  die  onheile  daarbuite.  Die 
titel  van  hierdie  verhaal  (“Die  gevangenis  van  onskuld”)  dui  aanvanklik  op 
die  twee  onskuldige  kleutertjies  in  die  gesin,  maar  teen  die  einde  word  die 
volwassenes  verdelg  deur  dieselfde  kindertjies  weens  hulle  eie  naïwiteit. 
As  boosdoener  word  die  pa  in  hegtenis  geneem,  oorrompel  deur  die 
rasende  effektiwiteit  van  die  geïnstalleerde  sekuriteitstelsels.  Die  gevaar 
skuil  nie  buite  nie,  maar  binne  jou  eie  geledere.  Jou  eie  maaksels,  wat 
ook  jou  vrese  kan  wees  (hier  geobjektiveer  in  die  oordrewe  sekuriteit- 
stelsels)  sal  jou  vernietig,  sê  dié  allegoriese  verhaal. 

’n  Verhaal  wat  hierby  aansluit  is  die  te  uitgesponne  “Hierdie  tye”.  ’n  Tipiese 
situasie  waarin  man  en  vrou  trou,  ’n  huis  bou  en  soos  ’n  fort  beveilig  sodat 
sy  aan  ’t  broeie  kan  gaan,  word  geteken.  Dit  speel  in  op  Jan  Rabie  se 
allegoriese  verhaal  “Droogte”  uit  Een-en-twintig  maar  bevat  ’n  korrektief  - 
die  bouer  ontdek  dat  daar  tog  iets  te  leer  is  by  die  mense  anderkant  sy 
beskermingsmuur  teen  wie  hy  hom  wou  beveilig  - wat  myns  insiens  die 
wind  uit  die  verhaal  se  seile  haal. 

Die  gees  van  ondergang  is  ook  vaardig  in  die  vele  verhale  waarin  die 
Groot  Vergryp  voorkom.  In  “Die  aasvoël  se  fees”  aas  die  spreker  geweten- 
loos  op  sy  gehoor,  die  myner  put  die  grondstowwe  van  die  aarde  uit,  die 
boer  misbruik  die  aasvoëls  vir  eie  siek  bevrediging  en  hulle  aas  uiteindelik 
sy  beendere.  Selfs  die  leser  is  by  die  aasproses  nie  uitgesluit  nie,  soos 
wat  inderdaad  o.a.  in  die  titelverhaal  gebeur  waar  ook  die  leser  bedrieg 
word. 

“Kontrapunt”  gaan  oor  een  van  die  afskeidspartytjies  vir  ’n  gesin  wat  op 
pad  is  na  Nieu-Seeland.  Op  die  vooraand  van  die  einde  van  hulle  verblyf, 
is  “wellus  en  hedonisme”  in  die  lug.  Hulle  vergryp  hulle  aan  drank  en 
dwelms,  doen  sito-sito  mee  aan  die  vernietiging  van  hul  eie  kontinent 
(vergelyk  die  rol  van  die  voëlklub  en  die  kinders  se  ongekorrigeerde  uitroei 
van  die  swerfvalk  wat  broei).  Hulle  lewenstamheid  (“Móre  is  vir  hulle  reeds 
doodgebore  (...)”  - p.  43)  blyk  ook  ironies  uit  die  feit  dat  die  voorgenome 
“drie-enige  orgie”  (p.  43)  nooit  in  volvoering  gaan  nie.  In  “Die  hondeteler” 
steek  die  seksuele  vergryp  die  grens  oor  na  die  bisarre  van  bestialiteit 

binne  weer  eens  ’n  baie  gewone  opset  van  veearts  en  hondeherberg. 

’n  Vergryp  aan  drank  is  in  vele  verhale  aan  bod;  verrassend  en  komies  by 
die  sterwende  ou  dame  in  “Gevangenis  van  onskuld’’  en  simptomaties 
van  die  mens  wat  in  hierdie  land  van  angs  wil  beswyk  weens  skuldge- 
voelens  en  gewaande  vyande  in  “Die  speurder  se  aand”.  Ook  hierdie 
verhaal  groei/ontaard  vanuit  ’n  heel  gewone  opset  in  die  fantasmagoriese 
in,  waar  die  grens  tussen  feit  en  fiksie  verlore  raak. 

In  “Die  groot  ete”  word  weer  ingespeel  op  ’n  Rabie-verhaal:  die  bekende 
“Drie  kaalkoppe  eet  tesame”.  Hier  is  dit  egter  die  kelners  wat  met  slurp- 
en  braakgeluide  verslind  (p.  51 ) aan  die  kos  wat  hulle  aan  die  wêreldleiers 
moes  voorsit.  Uiteindelik  moet  die  honger  leiers/hongerlyers  hulle  versadig 
aan  die  biltong  van  die  hoofkaptein.  Soos  by  “Hierdie  tye”  was  dit  net  of 
daar  met  die  slotgegewe  ’n  breuk  (in  plaas  van  ’n  verskrywing  teen  die 
verwagting  in?)  kom  in  die  allegoriese  aanbod  van  die  begin.  Die  rol  van 
die  onderkaptein  met  sy  biltong  is  nie  alte  duidelik  nie.  Sou  hy  doodgewoon 
hulle  uitredder  wees,  die  enigste  eerlike  afgesant?  Om  die  biltong  binne 
die  sterk  bundelmotief  van  vleis  en  bloed  as  metafoor  van  gewetenlose 
uitdelging  te  lees,  wil  ook  binne  die  konteks  nie  opgaan  nie. 

Die  twee  sterkste  verhale  is  m.i.  ook  die  twee  langstes:  “Salome  se  oë”  en 
“Ons  geluksgodinne”.  Eersgenoemde  is  ’n  hoogtepunt  in  hierdie  bundel. 
Dit  is  ’n  biografiese  essay  waarin  die  biograaf  al  vertellende  die  wese  van 
Etienne  Leroux  en  sy  skrywerskap  saamtrek  rondom  elf  boodskappe.  Die 
boodskappe  word  ook  uiteindelik  die  strukturerende  beginsel  in  hierdie 
essay. 

Die  onderspeling  van  die  vertelstem  om  wille  van  die  enigmatiese  Leroux, 
die  onopgesmukte  en  eerlike  aanbieding,  en  bowenal  die  veelseggende 
seleksies  wat  uit  Leroux  se  lewe  gemaak  word,  maak  dit  ’n  opwindende 
teks.  Uiteindelik  hou  die  aanbieding  ook  iets  in  van  die  titel  van  Aucamp 
se  gebundelde  essays  oor  egodokumente:  Beeltnis  verbode.  Uit  die  aard 
van  die  aanbod  raak  “Salome  se  oë”  ook  betrokke  by  die  debat  rondom 
genre:  is  biografie  en  outobiografie  nie  uiteindelik  in  elk  geval  weens  o.a. 
die  seleksiebeginsel,  die  subjektiwiteit  van  die  verteller  en  sy  vertolkings, 
’n  verhaal  nie? 

Die  goeie  verhaal  “Ons  geluksgodinne”,  het  myns  insiens  ’n  ongelukkige 
titel  wat  direk  verwys  na  die  vertelinstansie  waar  die  knoop  lê.  Die  andersins 
meesleurende  verhaal  van  die  man  wat  sy  hart  verloor  het  aan  ’n 
Roemeense  meisie  om  haar  net  weer  te  verloor,  word  bederf  deur  ’n  in- 
terne  verteller  en  sy  trawante  wat  onverwags  na  vyf  bladsye  teks  sy 
opwagting  maak.  Hulle  tree  op  in  die  rol  van  deux  ex machina,  lotsbestem- 
mers  waarsonder  die  verhaal  met  wins  kon  klaarkom.  As  dit  ’n  manier  was 
om  te  sê:  kyk  hoe  maak  so  ’n  verteller  sy  karakter  dood,  dan  het  dit  nie 
geslaag  nie.  Die  verhaal  het  ’n  natuurlike  loop  wat  ongelukkig  versteur  is. 
Hierdie  bundel  kan  oor  die  boeg  van  meer  perspektiewe  ontsluit  word, 
wat  juis  ook  ’n  aanduiding  is  van  die  geskakeerdheid  daarvan.  In  sy  geheel 

gesien  is  Belydenis  van  ’n  bedrieër’n  waardige  toevoeging  tot  die  oeuvre 
van  M.C.  Botha. 

PU  vir  CHO,  Vaaldriehoekkampus 


Anthea  van  Jaarsveld 

Moderne  Literatuurteorieë  saamgevat  in 

insiggewende  toeganklike  gids 

Smuts,  J.P.  1988.  Die  roman,  ’n  inleidende  studie.  Kaapstad:  Human 
& Rousseau. 

Die  literatuurwetenskap  en  -teorie  het  die  afgelope  paar  dekades  ’n  radikale 
vernuwing  ondergaan.  Binne  die  postmodernistiese  konteks  waarin 
literatuur  vandag  beskou  en  geskryf  word,  sou  dit  uiters  sinvol  wees  om  al 
die  ou  en  nuwe  teorieë  vir  ’n  keer  op  datum  te  bring  in  ’n  diepgaande  dog 
toeganklike  studie. 

Dit  is  presies  wat  J.P.  Smuts  gedoen  het  in  Die  roman,  ’n  inleldende  studie. 
Hierdie  gids  begin  met  ’n  kort  en  kragtige  historiese  oorsig  van  ontwik- 
kelingslyne  in  die  verhaalteorie  tot  en  met  die  twintigste  eeu.  Belangrike 
benaderingswyses  word  aangespreek,  byvoorbeeld  die  Franse  Struktura- 
lisme,  Semiotiek,  New  Criticism,  Resepsie-estetika  en  die  Ideologiekritiek. 
Binne  hierdie  kernagtige  bespreking  word  ook  belangrike  verskuiwings  in 
die  verhaalteorie  aangedui  met  onder  andere  die  beginsel  dat  ’n  teks  nie 
meer  gesien  moet  word  as  bloot  outonoom  nie,  maar  dat  dit  inpas  in  ’n 
kommunikatiewe  proses  tussen  skrywer,  teks  en  leser.  Jakobson  se 
kommunikatiewe  model  word  in  breë  trekke  bespreek  wat  myns  insiens 
die  kern  van  die  eerste  gedeelte  van  die  gids  vorm,  aangesien  dit  (hierdie 
model)  die  basis  vorm  van  die  mees  resente  literatuurteorieë.  Belang- 
wekkende  denkrigtings  van  toonaangewende  literatuurkritici,  byvoorbeeld 
Derrida,  Chatman,  Booth,  Bal  en  Segers  kom  aan  bod,  wat  verdere 
substansie  verleen  aan  hierdie  bondige  inleiding. 

In  die  volgende  hoofstukke  word  belangrike  elemente  wat  by  die  lees  en 
interpretasie  van  ’n  verhaal  van  kardinale  belang  is,  aangesny.  Die  klem 
val  voortdurend  op  die  belangrikheid  van  die  leser  as  interpreteerder  vanuit 
Jakobson  se  kommunikatiewe  model.  Tesame  met  die  bespreking  van 
hierdie  belangrike  terreine  ter  sprake  by  die  lees  van  tekste  word  daar  ook 
noue  aansluiting  gevind  by  van  die  bekendste  en  belangwekkendste  ro- 
mans  in  Afrikaans. 

Hierdie  skryfwyse  bind  teorie  en  roman  tot  ’n  hegte  eenheid,  om  só  die 
waarde  en  betekenis  van  die  toepassing  van  literêre  teorieë  tesame  met 
subjektief-interpretatiewe  lees  van  tekste  te  artikuleer. 


112 


Hierdie  gids  is  uiters  toeganklik  vir  die  gewone  leser  en  aangesien  dit  die 
belangrikste,  mees  resente  dimensies  van  die  skryfkuns  aanraak,  is  dit 
ook  ’n  wins  op  die  rak  van  die  gesoute  leser. 

Albert  Einstein  het  by  geleentheid  gesê: 

“Erecting  a new  theory  is  not  like  destroying  an  old  barn  and  erecting  a 
skyscraper  in  its  place.  It  is  rather  like  climbing  a mountain,  gaining  new 
and  wider  views,  discovering  unexpected  connections  between  our  start- 
ing  point  and  its  rich  environment.  But  the  point  from  which  we  started  out 
still  exists  and  can  be  seen,  although  it  appears  smaller  and  forms  a tiny 
part  of  our  broad  view  gained  by  the  mastery  of  the  obstacles  on  our  ad- 
venturous  way  up.” 

Die  roman,  ’n  inleidende  studie  is  ’n  gids  wat  aan  die  leser  ’n  wyer  visie 
gee  en  hom  toelaat  om  ouer  teorieë  te  vergelyk  met  meer  resente  teorieë, 
om  sodoende  beter  begrip  vir  die  verskynsel  verhaal  te  ontwikkel.  Ouer 
standpunte  word  nie  in  hierdie  gids  verwerp  nie.  Nuwe  standpunte  word 
bloot  geplaas  binne  ’n  goed  gestruktureerde  historiese  ontwikkelingsgang 
sodat  die  leser  by  die  lees  van  hierdie  gids,  soos  by  die  lees  van  ’n  roman, 
ook  sy  eie  kommunikatiewe  en  interpretatiewe  vermoëns  sinvol  kan 
aanwend,  en  amper  met  die  teks  in  gesprek  tree. 

J.P.  Smuts  som  die  nuttigheidswaarde  van  hierdie  gids  goed  op  in  sy  eie 
formulering  van  die  doel  daarvan:  Hierdie  werk  is  bloot  ’n  inleidende  studie 
wat  aan  die  leser  in  beknopte  vorm  “’n  oorsig  (probeer)  gee  van  sake  wat 
van  belang  is  wanneer  ’n  mens  ’n  roman  wil  benader  en  jou  verder  in  staat 
wil  stel  om  ten  minste  ’n  redelike  verantwoordbare  gesprek  oor  die  teks 
voor  jou  te  voer  en  nie  net  in  impulsiewe  gevoelsreaksies  te  bly  steek  nie”. 

Departement  Afrikaans-Nederlands 
UOVS 

H.P.  van  Coller 

Knap  beeld  van  ontnugterdes 

Fouché,  J.  Paartie  by  Jake’s.  Queilleríe. 

Jaco  Fouché  debuteer  met  die  drama  Die  ryk  van  die  rawe  (1 996),  waarmee 
hy  ook  die  Eugéne  Maraisprys  van  die  Suid-Afrikaanse  Akademie  vir 
Wetenskap  en  Kuns  verower.  Dit  is  die  boeiende  eietydse  reisverhaal  van 
Ratkas  Goosen.  Vasgevang  in  “Tappet  Valley”  (Bellville),  bied  sy  beoogde 
reis  vir  hom  ’n  ontsnapkans  uit  ’n  uitsiglose  middelklasbestaan. 

Hierdie  soektog  na  nuwe  moontlikhede  en  uitdagings  word  spoedig  ’n 
hellevaart  in  die  labirinte  van  ’n  Londen  wat  deurgaans  in  donker  tinte 
geteken  word.  Dit  is  duidelik  dat  Fouché  se  werk  nou  verwant  is  aan  die 

modernistiese  grootstadsroman.  Black  Edna  kon  amper  Juliana  Doepels 
gewees  het  wat  net  so  uit  Etienne  Leroux  se  roman,  Die  mugu  gestap  het, 
want  net  soos  Fouché,  was  Leroux  gedrenk  in  hierdie  subgenre  wat  met 
sy  peregrinerende  hoofkarakter  ook  intertekstuele  skakels  lê  met  ’n  ryk 
tradisie. 

Al  die  verhale  in  Fouché  se  jongste  werk,  Paartie  by  Jake’s  vertoon  nog 
nie  die  vaste  skrywershand  van  Die  ryk  van  die  rawe  nie.  Omdat  baie  van 
die  verhale  ook  geskryf  is  voor  Die  ryk  van  die  rawe,  lyk  hierdie 
kortverhaalbundel  veel  eerder  na  sy  debuut.  Dit  is  ook  waarskynlik  nie 
toevallig  dat  die  titelverhaal  afspeel  in  ’n  kroeg  nie,  want  dit  is  die  natuurlike 
ruimte  van  die  uitgeworpenes  in  ’n  samelewing,  die  dromers  en  die 
eensames  waarop  Fouché  kennelik  graag  fokus. 

Dit  is  nie  net  die  kroegruimte  wat  herinneringe  wek  aan  Leroux  se  beroemde 
kroegtonele  in  o.a.  Hilaria  en  Die  mugu  nie.  Fouché  se  titelverhaal  is  ook 
deel  van  ’n  siklus,  hy  maak  óók  gebruik  van  vaste  beskrywings  (“die 
geheimsinnige  Benecke’’  en  die  “kelner  met  die  sielkunde”)  en  die  kroeg 
is  eweneens  ’n  hawe  vir  ’n  vreemde  verskeidenheid  mensetipes  met  hul 
maskers  en  drome  - elkeen  vasgevang  in  sy  eie  klein  storie.  Soos  by 
Leroux  word  die  kroeg  die  moderne  tempel  waarin  die  belydenis  van  eie 
sondes  iets  van  ’n  offerande  is. 

Fouché  is  ’n  vlymskerp  registreerder  van  mensetipes.  Daarbenewens  het 
hy  ’n  fyn  oor  vir  dialoog  en  sinsritme;  huiwer  hy  nie  om  ideosinkratiese 
Afrikaans  te  gebruik  nie  en  lê  hy  die  oeroue  drifte  en  kragte  bloot  wat  skuil 
onder  ’n  uiters  tydgebonde  oppervlak. 

Die  veertien  verhale  in  hierdie  bundel  word  losweg  geskakel  en  ruimtes 
word  ook  soms  herhaal.  Oorlewing  is  ’n  sentrale  motief  in  hierdie  werk 
(vgl.  “Survivor”)  en  baie  van  die  karakters  is  “reisigers  na  nêrens”.  Blindheid 
word  in  die  openingsverhaal  “Die  wiele  van  die  son”  op  geslaagde  wyse 
as  sentrale  metafoor  benut:  blindes  ontbeer  die  rykdom  van  kleure  in  die 
natuur;  mense  wat  kan  sien,  kyk  egter  weer  dikwels  vas  teen  die 
huidskleure  van  mense.  Beide  perspektiewe  getuig  van  onvolkomenheid; 
dit  is  die  liefde  wat  heelheid  bring  en  met  sy  “koppige  en  behoeftige  aard” 
(p.  10)  mense  stut  en  dra. 

In  die  daaropvolgende  verhaal,  “Walter”  word  ’n  retrospektiewe  (en 
jeugdige)  perspektief  goed  volgehou  en  raak  ’n  paar  nuwe  skoene  weer 
die  saamtrekpunt  van  ’n  verskeidenheid  motiewe.  Op  die  duur  raak  dié 
verhaal  egter  te  uitgesponne,  ’n  hebbelikheid  wat  ook  ander  verhale  skaad 
(vgl.  ook  bv.  “Wat  met  Leendert  gebeur  het”). 

Fouché  is  op  sy  heel  beste  as  hy  die  randfigure  van  ons  samelewing 
beskryf,  die  naïewes  wat  bly  hoop  op  móre  met  ’n  “gretigheid  om  iewers 
heeltemal  van  voor  af  te  begin,  die  geloof  dat  daar  lewe  hierna  is”  (p.  45). 
Die  moontlikheid  om  te  loop  hou  Leendert  “staande”  (“Wat  met  Leendert 
gebeur  het”);  drome  van  die  Karoo  gee  Jurg  se  goor  lewe  nog  ’n  sprankie 
van  hoop  (“Survivor”)  en  toekomsdrome  laat  Van  Jaarsveld  sy  vernederinge 

vergeet  (vgl.  die  “reeks”  van  vier  “Van  Jaarsveld”-verhale). 

Die  samespel  van  droom  en  realiteit,  van  ekstase  en  ontnugtering  kry 
selde  beter  beslag  as  in  die  verhaal  “Juffrou  Eksteen  se  see-uitsig”.  Dit  is 
’n  verhaal  wat  sterk  herinner  aan  die  werk  van  Hennie  Aucamp  en  sy  plek 
naas  die  beste  ander  verhale  van  ontnugterde  eensames  in  Afrikaans  kan 
inneem. 

Ylerige  verhale  is  daar  ook  in  dié  bundel,  maar  gelukkig  genoeg  puik 
verhale.  Die  slotverhaal  “Walhalla”  is  ook  ’n  gepaste  sluitstuk.  Walhalla 
wek  nie  net  herinneringe  aan  die  Lugmagbasis  nie,  dit  is  in  die 
Skandinawiese  mitologie  die  saal  van  die  gesneuwelde  helde  waar  hulle 
deur  die  oppergod,  Odin  ontvang  word.  Vir  hierdie  klomp  “kampers”  is  die 
oorlog  net  ’n  abstraksie  want  min  van  hulle  het  ooit  geveg.  Godbeskerming 
en  travestie  staan  sentraal  in  hierdie  ontnugterende  uitbeelding  van 
eksistensiële  wanhoop.  So  wys  dit  ook  uit  na  die  godebeskerming  wat  op 
hande  is,  omdat  dit  ’n  genadelose  optekening  is  van  die  stuiptrekkings 
van  die  “ou”  Suid-Afrika.  Die  ontluisterende  slot  is  die  finale  ontleding  en 
in  ’n  sekere  sin  ook  een  van  die  wreedste  afrekenings  met  die  verlede  in 
grensliteratuur  en  dalk  met  hierdie  subgenre  self. 

Die  toets  vir  ware  skrywerskap  lê  dikwels  vir  ’n  skrywer  opgesluit  in  ’n 
tweede  boek.  Ten  spyte  van  ’n  jeugdige  oordaad  wat  betref  beskrywing 
en  simboliek  (“So  gaan  dit  nou  maar  met  die  armes  van  gees”); 
nieteenstaande  stilistiese  gebreke,  bewys  Fouché  hom  weer  eens  as  ’n 
knap  skrywer  wat  waarskynlik  ook  in  ander  genres  (soos  die  jeugverhaal 
en  die  drama)  sy  stempel  sal  afdruk. 

Universiteit  van  die  Oranje-Vrystaat 


Bernard  Odendaai 

’n  Kragtige  appël  teen  gay-verontregting 

Cilliers,  P.  ’n  Kas  is  vir  klere  Kaapstad:  Human  & Rousseau.  R49,95 

Die  skrywer  van  hierdie  outobiografiese  vertelling  is  ’n  oudpredikant  van 
die  Nederduitsch  Hervormde  Kerk  van  Afrika  wat  egter  as  herhaaldelik 
bekroonde  regisseur  van  TV-programme  soos  Potpourri,  Carte  Blanche, 
Evita’s  Funigalore  en  SigNature  bekendheid  verwerf  het.  Die  verhaal  wat 
hy  vertel,  begin  waar  hy  as  lewenslustige  vierjarige  karretjies  met  ’n 
verbeelde  maat  speel  en  eindig  veertig  worsteljare  later  waar  hy  met  kalmte 
kan  sê:  “Ek  het  uiteindelik  geweet  wie  ek  was  -’n  vier-en-veertigjarige  wit, 
gay,  Christen,  Afrikaner.  Niks  meer  nie,  niks  minder  nie.” 

Wat  tussenin  gebeur,  maak  meesleurende  leesstof  uit. 

’n  Mens  is  aangetrek  deur  die  opregte  poging  tot  eerlikheid  aangaande  sy 

lewenservaringe  as  Afrikaner-gelowige  binne  omstandighede  waar 
Afrikaner-nasionalisme  ’n  stewige  greep  op  die  samelewing  gehandhaaf 
het,  en  waar  hy  sy  homoseksualiteit  teenoor  homself  wou  ontken  en  teenoor 
ander  moes  wegsteek.  Die  heldere  styl,  onpretensieus  gewoon  sodat  dit 
hier  en  daar  selfs  na  die  geykte  neig,  sorg  vir  geen  leesversperrings  nie. 
Hy  slaag  oortuigend  daarin  om  ’n  mens  se  simpatie  te  wek  vir  sy  dilemma: 
die  selfminagting  wat  by  hom  groei  as  gevolg  van  die  Kerk  en  die 
(Afrikaanse)  gemeenskap  se  onverdraagsaamheid  en  afsku  jeens 
homoseksualisme;  sy  opregte  maar  vrugtelose  pogings  tot  en  gebede  om 
‘genesing’;  sy  langdurige  stryd  om  uiteindelike  selfaanvaarding. 

Wat  ’n  mens  voorts  boei  -'op  paradoksale  wyse  - is  die  bekendheid  van 
sy  lewensomstandighede.  As  wit,  manlike,  heteroseksuele,  Christen- 
gelowige  Afrikaner  het  ek  geweldig  baie  in  Cilliers  se  lewensverhaal  gevind 
om  mee  te  identifiseer:  die  fantasieprikkelende  omstandighede  van  sy 
landelike  jeugjare;  die  gelukkige  normaliteit  van  sy  gesinslewe,  waarbinne 
vader  en  moeder  ’n  ewe  vormende  rol  gespeel  het;  die  kameraderie, 
eksperimentering  en  avonture  van  adolessensie  en  jong  volwassenheid 
op  skool  en  aan  die  universiteit;  die  yweren  oortuiging  waarmee  sy  roeping 
aangepak  is;  die  geleidelike  groei  tot  die  besef  van  hoedanig  hy  vasgevang 
was  binne  ’n  bepaalde  ideologiese  oriëntering  ...  Net:  Pieter  Cilliers  was 
gay.  Nie  aangeleer  so  nie,  maar  geneties  bepaald.  En  in  plaas  daarvan 
dat  hy  selfvervulling  en  geborgenheid  kon  vind,  in  plaas  daarvan  om  die 
vrugte  van  sy  talentvolheid  en  ywer  dankbaar  te  geniet,  het  sy  gayheid 
hom  ’n  ondraaglike  las  aan  gevoelens  van  ontoereikendheid,  skuld  en 
selfhaat  besorg. 

Hierdie  teenstrydigheid,  en  die  verontregting  daaraan  verbonde,  laat  die 
appël  wat  die  boek  ten  behoewe  van  veral  die  Afrikaanse  gay  rig,  aan 
trefkrag  wen. 

Ongetwyfeld  gaan  ’n  Kas  is  virklere  “die  debat  oor  gay-regte  ...  aanblaas”, 
soos  die  flapteks  dit  wil  hê.  Dit  is  natuurlik  nie  die  eerste  en  enigste 
Afrikaanse  boek  wat  dit  doen  nie.  Maar  die  feit  dat  Pieter  Cilliers  as  ’t  ware 
uit  die  binnekringe  van  Christen-gelowige  Afrikaner-geledere  spreek,  dat 
hy  van  dáár  uit  die  kas  geklim  kom,  vergroot  die  kerklik-dogmatiese  en 
sosiale  belang  van  die  appël  wat  sy  boek  in  veral  Afrikaanse  verband  rig. 
Die  verslag  van  die  studiegroep  van  die  Verenigde  Kerk  van  Kanada  wat 
Cilliers  in  hoofstuk  28  van  sy  boek  bespreek,  kan  in  die  verdere  verloop 
van  sodanige  debat  as  ’n  belangrike  verwysingsbron  dien. 

’n  Kas  is  vir  klere  is  wesenlik  ’n  verslag  van  ’n  pynlike  identiteitsoeke, 
soos  in  die  hierbo  aangehaalde  slotsinne  van  die  boek  uitgespel.  Dit  dra 
by  tot  ’n  tematiek  wat,  na  aanleiding  van  die  politieke  en  maatskaplike 
omwentelinge  in  Suid-Afrika,  in  die  jare  negentig  ’n  besondere  prominensie 
in  die  Afrikaanse  letterkunde  verkry  het.  In  laasgenoemde  lig  beskou,  is 
dit  ’n  werk  van  groter,  algemener  relevansie  as  net  betreffende  die  kwessie 
rondom  die  posisie  van  die  homoseksueel. 

’n  Mens  hoef  nie  die  boek  sonder  kritiek  te  lees  nie.  Presies  hoe  die  taamlik 
gebeurtenisarme  25-jarige  reunie  met  sy  matriekklasmaats  tot  die  “raming” 
van  die  “skildery”  van  Cilliers  se  lewe  bydra,  is  byvoorbeeld  nie  vir  my  alte 
duidelik  nie.  Ook  sou  ’n  mens  voorbehoude  kon  nahou  op  die  nogals  cliché- 
matige  wyses  waarop  byvoorbeeld  Calvyn  (wie  se  invloed  op  Cilliers  se 
lewe  dikwels  in  een  asem  met  dié  van  die  duiwel  genoem  word!)  en  die 
“broeders”  (Broederbonders  en  leiersfigure  in  onder  andere  Afrikaanse 
kerkgeledere)  in  eensydige  negatiewe  terme  geteken  word,  terwyl  die 
bevrydinge  wat  die  nuwe  polities-sosiale  bestel  in  Suid-Afrika  meegebring 
het  tesame  met  sekere  prominente  figure  daaruit  (Tutu,  Mandela  en 
derglike)  sonder  ’n  sweem  van  problematisering  aangeprys  staan.  Sulke 
stereotiperings  ondermyn  myns  insiens  in  ’n  mate  Cilliers  se  pleidooi  om 
verdraagsaamheid  en  om  kontekstualisering  van  ‘waarhede’. 

Nogtans  staan  ’n  mens  onder  die  indruk  van  die  besondere  relevansie 
van  die  inhoud  van  die  boek  vir  die  huidige  tydsgewrig.  Weens  die 
menslikheid  wat  daarin  weerspieël  word,  sal  ’n  Kas  is  virklere  bowendien 
geen  leser  onaangeraak  laat  nie. 

Dit  verdien  ’n  groot  leserspubliek. 


’n  Boeiende  reisverslag 

Joubert,  E.  Gordel  van  smarag.  Kaapstad:  Tafelberg.  R59,95. 

Elsa  Joubert  het  die  (Suid-)  Afrikaanse  letterkunde  in  verskeie  opsigte 
verryk  en  sy  is  tereg  herhaaldelik  daarvoor  bekroon. 

Een  tema  wat  met  toenemende  belangrikheid  in  haar  werke  figureer,  is 
die  spanning  of  gespletenheid  in  die  gemoed  van  die  Afrikaan  van  Europese 
herkoms  met  betrekking  tot  sy/haar  ware  geestelike  tuiste.  In  Gordel  van 
smarag.  ’n  fíeis  met  Leipoldt  s\aan  die  tema  in  die  sentrum  - soos  ook  in 
haar  onlangse  roman,  Die  reise  van  Isobelle. 

Joubert  beskryf  hierdie  gespletenheid  as  ’n  “tussenlanderskap”.  Soos  in 
die  geval  van  Leipoldt,  was  haar  “eie  tussenlanderskap  ...  aanvanklik  ’n 
verdeeldheid  tussen  my  eie  groep  en  ander  wyer,  meer  humane  lojaliteite” 
(p.  1 48).  Vandaar  waarskynlik  die  talle  reise  wat  sy  onderneem  en  in  boeke 
soos  Water  en  woestyn  (1956),  Die  verste  reis  (1959),  Swerwer  in  die 
herfsland  (1968)  en  Die  nuwe  Afrikaan  (1974)  verwoord  het:  ’n  fisiese 
uitwaartse  beweging  wat  illustratief  is  van  ’n  strewe  na  ’n  posisie  van  waar 
die  eie  land  en  kultuurgroep  met  groter  objektiwiteit  betrag  kan  word.  Aan 
die  ander  kant  het  sy  in  romans  soos  Ons  wag  op  die  kaptein  (1 963),  Die 
swerfjare  van  Poppie  Nongena  (1978)  en  Die  laaste  Sondag  (1983)  die 
aktualiteite  van  Suid(er)-Afrika  op  deurtastende  wyse  aangepak. 

Die  buitengewone  emosionele  band  wat  sy  volgens  eie  getuienis  van  jongs 

af  met  Leipoldt  voel  - hy  was  as  ’t  ware  haar  “eerste  groot  liefde”  (p.  6)  - 
het  heelwat  met  hierdie  ervaring  van  tussenlanderskap  te  doen.  Sy  vertel 
hoe  sy  as  jong  skoolkind  diep  geraak  was  deur  die  poësie  van  dié  “eensame 
veelsydige”,  en  veral  gefassineer  deur  sy  reeks  van  agtien  gedigte,  Uit  my 
Oosterse  Dagboek,  na  aanleiding  van  sy  1 91 2-besoek  aan  die  toenmalige 
Nederlands-lndië.  Tesame  met  haar  as  Kapenaar  se  daaglikse  omgang 
met  mense  van  Maleise  en  ‘Nederlands-lndiese’  afkoms,  het  dit  haar 
geïnspireer  om  in  1995  saam  met  haar  man,  Klaas  Steytler,  ’n  besoek  te 
bring  aan  wat  vandag  bekend  staan  as  Indonesië. 

Hoewel  hulle  nie  presies  op  die  spore  van  Leipoldt  reis  nie  - hy  het  as 
skeepsdokter  per  skip  van  hawe  tot  hawe  gevaar,  terwyl  hulle  per  vliegtuig 
aanland  en  verder  per  bus  reis  - volg  hulle  tog  rofweg  die  koers  van  wes 
na  oos  deur  Java  soos  Leipoldt  dit  ontdek  het.  So  word  natuurlikerwys  die 
indrukke  van  Joubert  oor  hierdie  wêrelddeel  bevestigend  of  kontrasterend 
vervleg  met  dié  van  Leipoldt,  terwyl  ook  die  huidige  stand  van  sake  in 
Indonesië  en  die  eeue-oue  geskiedenis  daarvan  (insluitende  die  350  jaar 
lange  koloniale  besetting  deur  Nederland)  aan  die  bod  kom.  Deurentyd  is 
’n  mens  bewus  van  bepaalde  verbande  wat  dit  alles  het  met  Joubert  se 
belewing  van  aspekte  van  (die  ou,  ’n  nuwe)  Suid-Afrika,  veral  van  die 
Afrikaner  se  plek  daarin. 

Joubert  betrek  talle  bronne  wat  sy  aangaande  Nederlands-lndië/lndonesië 
geraadpleeg  het.  Die  belangrikste  is  egter  uiteraard  Leipoldt  se  Oosterse 
gedigte  en  die  destydse  aantekeninge  in  sy  sakboekies,  later  breër 
uitgewerk  in  die  reisjoernaal  Visit  to  the  East  Indies,  en  nog  later  in  Afrikaans 
vertaal  en  met  weglating  van  vier  hoofstukke  uitgegee  as  die  reisverhaal 
Uit  my  Oosterse  Dagboek.  Besonder  belangrik  is  ook  die  geniale  en 
maatskaplik-hervormende  Nederlandse  skrywer  uit  die  yorige  eeu, 
Multatuli,  se  Max  Haveiaar  {\Naaru\t  Joubert  haar  boektitel  geheem  het)  - 
’n  skrywer  en  ’n  werk  waarvoor  Leipoldt  ’n  groot  bewondering  gekoester 
het. 

’n  Belangrike  kwessie  wat  Joubert  besig  hou,  is  waarom  Leipoldt  die  vier 
hoofstukke  in  die  Engelse  weergawe  nie  in  die  Afrikaanse  vertaling 
opgeneem  het  nie.  Van  dié  hoofstukke  bevat  indringend  kritiese  opmerkings 
oor  die  onregte  wat  teen  nieblankes  gepleeg  is  in  die  ou  kolonies,  asook 
onortodokse  opvattings  oor  religie  en  Christelike  sendingwerk.  Sou  dié 
hoofstukke  ingesluit  gewees  het,  kon  Leipoldt  na  Joubert  se  mening 
Afrikaans  se  eie  Multatuli  geword  het  wat  veel  kon  bydra  tot  ’n  ruimer 
geestesingesteldheid  en  ’n  milder  politieke  bedeling  as  wat  wel  die  geval 
was  in  die  jare  van  apartheid.  Dit  het  egter  nie  gebeur  nie,  omdat  die  in 
Engels  vrydenkende  Leipoldt  in  Afrikaans  te  veel  “die  mores  van  sy  eie 
mense”  in  ag  geneem  het  (p.  13). 

’n  Tweede  nuanse  van  tussenlanderskap  wat  Joubert  veral  in  die  afgelope 
paar  jaar  ervaar,  is  die  genoemde  gespletenheid  tussen  Europese  en  Afrika- 
gerigtheid.  “Watter  is  my  tuiste:  die  rasionele  geesteswêreld  van  die  Weste 

waarin  ek  van  kindsbeen  af  grotendeels  verkeer  het,  of  die  meer  kosmies 
gerigte,  meer  intuïtiewe,  versluierde,  by  tye  onkenbare  geesteswêreld  van 
Afrika?”  (p.  148)  En  moet  ’n  mens  - soos  die  jong  dokters  wat  sy  aan  die 
begin  van  haar  reis  op  die  vliegtuig  ontmoet  - as  gevolg  van  die  benouende 
posisie  waarin  nieswartes  hulle  dikwels  in  die  nuwe  Suid-Afrikaanse 
bedeling  bevind,  ’n  lewe  iewers  anders  gaan  soek? 

Ook  ter  beantwoording  van  hierdie  vrae  is  die  Oosterse  reis  van 
deurslaggewende  belang.  Teen  die  einde  van  die  reis  kom  Joubert  tot  die 
slotsom  dat  die  Ooste  “al  hoe  meer  die  derde  hoek  van  ’n  driehoek  vir  ons 
hier  aan  die  Kaap  word:  Holland,  Afrika,  die  Ooste”  (p.  134).  Die 
eenvoudige  teenstelling  Europa-Afrika  is  hiervolgens  ’n  valse.  Eerstens  is 
dit  op  handelsterrein  dat  die  Ooste  vir  ons  weer  al  hoe  belangriker  word. 
Maar  ook  op  kulturele  terrein  word  bepaalde  raakpunte  ontdek:  die  Mos- 
lem-religie  en  die  drag-  en  gedragskodes  onder  bepaalde  groepe  van  ons 
samelewing;  ’n  sekere  digvorm  of  ’n  musikale  styl;  aspekte  van  taal.  Wat 
laasgenoemde  betref,  teken  Joubert  en  haar  man  reste  van  Nederlands 
in  Indonesië  op.  Die  (moontlike)  herkoms  van  enkele  woorde  en  klanke  in 
verskillende  vorme  van  Afrikaans  word  ook  hier  en  daar  aangestip.  En 
meer  as  een  maal  maak  Joubert  gewag  van  haar  waarneming  dat  die 
klank  van  die  Nederlands  wat  Indonesiërs  nog  hier  en  daar  kan  praat, 
herinner  aan  dié  wanneer  Afrikaanssprekendes  dit  praat. 

Die  kulturele  verwantskappe  is  egter  in  die  geheel  gesien  baie  skraal. 
Meer  kenmerkend  is  die  droewe  ervaring  dat  so  min  van  Nederlands  in 
die  ou  kolonies  oorgebly  het,  treffend  vertolk  in  byvoorbeeld  die  toneeltjie 
waar  Joubert  ’n  romp  in  die  “Kamar  Pas”  gaan  aantrek.  Dit  laat  haar 
ontstemd  wonder  wat  “van  ons  eie  maar  bedreigde  taal”  gaan  oorbly 
(p.  46). 

Tog  kom  sy  tot  ’n  positiewe  slotsom  betreffende  Afrikaans.  Dit  word  gesien 
as  ’n  bindende  faktor  tussen  die  drie  bogenoemde  hoeke  van  die 
erfenisdriehoek.  Daarin,  skryf  sy,  “is  ek  nie  ’n  tussenlander  nie.  Ek  is  tuis 
in  my  taal,  en  my  taal  is  tuis  in  Afrika.”  Deur  daarin  te  skryf  oor  die  spanninge 
wat  sy  ervaar,  kan  sy  haar  “onsekerte  ...  omskep  in  ’n  nuwe  sekerheid. 
Bevryding  en  eie  identiteit  deur  die  woord”  (p.  1 49).  Daarom  kan  sy  anders 
dink  as  die  jong  dokters  wat  sy  op  die  vliegtuig  aan  die  begin  van  die  reis 
ontmoet  het,  en  nie  emigrasie  oorweeg  nie. 

Hoe  simpatiek  ek  ook  staan  jeens  Joubert  se  laasgenoemde  sieninge, 
meen  ek  dat  die  noodwendigheid  van  die  “groter  duidelikheid”  (p  148) 
wat  sy  kry  aangaande  haar  eie  identiteit  en  taaltuiste,  nie  genoegsaam  uit 
die  beskrewe  reis  na  Multatuli  se  ‘gordel  van  smarag’  gemotiveer  word 
nie.  Dis  miskien  ’n  hartewens  wat  sy  uitspreek,  nie  soseer  ’n  logiese  slotsom 
nie.  Die  relaas  oor  die  vooruitgegane  reisgenoot,  Leipoldt,  toon  eerder 
aan  dat  Leipoldt  hom  met  sy  eie  kultuurgroep  kon  versoen  slegs  deur 
onderdrukking  van  ’n  vollediger  self.  En  wat  in  Indonesië  gebeur  het,  laat 
’n  mens  die  hart  vashou  oor  die  toekoms  van  Afrikaans. 

Dis  egter  ’n  boeiende  en  baie  leesbare  reisverslag  wat  Joubert  met  Gordel 
van  smarag  lewer.  Haar  groot  lewens-  en  leeservaring,  tesame  met  haar 
onbetwisbare  woordvaardigheid,  sorg  vir  ’n  verrykende  en  gedagte- 
prikkelende  leeservaring. 

Universiteit  van  die  Oranje-Vrystaat 

Nuwe  Afrikaanse  Publikasies 
Mei  tot  Oktober  1998 


Biografieë 

Prinsloo,  Daan.  Stem  uit  die  Wildernis:  ’n  biografie  oor  oud-pres.  PW  Botha.  - 


Vaandel,  c 1997.  (sb) R75,96 

Dramas 

Van  Heerden,  Etienne.  Lied  van  die  Boeings:  ’n  kabaret.  - 

Tafelberg,  1998  (sb) R29,95 

Heruitgawes 

Bierman,  Ettie.  Liefde  en  koue  vrees.  - Van  der  Walt,  1998.  (2de  uitg.) R42,50 

De  Kock,  Helene.  Plek  van  die  bittermaan.  - Kennis  Onbeperk,  c 1997. 

(Grootdruk) R59,99 

— : Soet  wyn  vir  ’n  Sondagkind.  - Kennis  Onbeperk,  c 1 997.  (Grootdruk) R63,99 

— : Sonder  winter.  - Kennis  Onbeperk,  c 1997.  (Grootdruk) R55,99 

Du  Pisanie,  Sarah.  ’n  Nooi  vir  Omdraaikrans.  - Van  der  Walt,  1 998. 

(2de  uitg.) R42,50 

Le  Roux,  Marzanne.  Voor  dit  lig  word.  - Kennis  Onbeperk,  1997. 

(Grootdruk) R59,99 

Lingua,  Susanna  M.  Susanna  M.  Lingua  Omnibus  1.  -Tiara,  1998.  (sb) 

Pieterse,  Pieter.  Dag  van  die  reuse.  - Kagiso  Literêr,  1997.  (sb) 

(Iste  sagtebanduitgawe)  

Roos,  Karlien.  Jessica.  - Van  der  Walt,  1 998.  (2de  uitg.) R42,50 

Spence,  Ela.  Elsa  Spence  omnibus  1 . - Tiara,  1 998.  (sb) 

Steyn,  Elmar.  Elmar  Steyn  omnibus  3.  -Tafelberg,  1998.  (sb) 

Uys,  Liesbet.  Beyersgeluk.  - Van  der  Walt,  c 1998.  (2de  uitg.) R42,50 

Van  Zyl,  Annette.  Medalje  vir  ’n  wenner.  - Van  der  Walt,  1997. 

(sb)  (2de  uitg.) 

Vermeulen,  Annemarie.  Klei  vir  die  pottebakker.  - Kennis  Onbeperk,  1997. 

(Grootdruk) R63,99 


Kinder-  en  jeugverhale 

Anker,  Johan.  Danie  speel  krieket.  - Kagiso,  1998.  (sb)  (Rimpelstories)  

— : Ek  dra  ’n  bril.  - Kagiso,  1998.  (sb)  (Rimpelstories) 

— : Hoe  laat  is  dit?  - Kagiso,  1998.  (sb)  (Rimpelstories) 

— : Huis,  Paleis.  - Kagiso,  1998.  (sb)  (Rimpelstories) 

— : Die  mooiste  blom.  - Kagiso,  1998.  (sb)  (Rimpelstories) 

— : Die  resies.  - Kagiso,  1998.  (sb)  (Rimpelstories) 

— : Theo  se  wense.  - Kagiso,  1998.  (sb)  (Rimpelstories) 

Bloemhof,  Frangois.  Kamer  13.  - H & R,  1998.  (sb)  (Rillers) R27,95 

Botha,  Ellen.  Diereplesier.  - Kagiso,  1998.  (sb)  (Rimpelstories) 

Foster,  Estelle.  Die  mórester  skyn  helder.  - Kwela,  1997.  (sb) 

Lewis,  Irene.  Arrie  Appel.  - Kagiso,  1998.  (sb)  (Rimpelstories) 

— : ’n  Dag  by  die  rivier.  - Kagiso,  1998.  (sb)  (Rimpelstories) 

— : Diedie  raak  weg.  - Kagiso,  1998.  (sb)  (Rimpelstories) 

— : Dis  lekker!  - Kagiso,  1998.  (sb)  (Rimpelstories)  

— : Vakansie.  - Kagiso,  1998.  (sb)  (Rimpelstories) 

— : Groei.  - Kagiso,  1998.  (sb)  (Rimpelstories) 

— : Fanie  Muis  raak  weg.  - Kagiso,  1998.  (sb)  (Rimpelstories) 

— : Frikkie  wasmasjien  maak  moles.  - Kagiso,  1998.  (sb)  (Rimpelstories) 

— : Goeie  nuus!  - Kagiso,  1998.  (sb)  (Rimpelstories) 

— : Hier  woon  ek.  - Kagiso,  1998.  (sb)  (Rimpelstories) 

— : Kliprug.  - Kagiso,  1998.  (sb)  (Rimpelstories) 

— : Mamma  verjaar.  - Kagiso,  1998.  (sb)  (Rimpelstories) 

— : Moet  ons  die  boom  uitkap?  - Kagiso,  1998.  (sb)  (Rimpelstories) 

— : My  oog.  - Kagiso,  1 998.  (sb)  (Rimpelstories) 

— : Die  nuwe  adres.  - Kagiso,  1998.  (sb)  (Rimpelstories) 

— : Die  nuwe  baba.  - Kagiso,  1998.  (sb)  (Rimpelstories) 

— : Ore.  - Kagiso,  1998.  (sb)  (Rimpelstories) 

— : Petrus  Padda  die  brandweerman.  - Kagiso,  1998.  (sb)  (Rimpelstories) 

— : Sandeka  en  die  skaduwees.  - Kagiso,  1998.  (sb)  (Rimpelstories) 

— : Die  see-uitstappie.  - Kagiso,  1998.  (sb)  (Rimpelstories) 

— : Skool  toe.  - Kagiso,  1998.  (sb)  (Rimpelstories) 

— : Die  son  skyn  warm.  - Kagiso,  1998.  (sb)  (Rimpelstories) 

— : Die  telefoon.  - Kagiso,  1998.  (sb)  (Rimpelstories) 

— : Tuinpraatjies.  - Kagiso,  1998.  (sb)  (Rimpelstories) 

— : ’n  Verrassing  vir  Mamma.  - Kagiso,  1998.  (sb)  (Rimpelstories) 

— : Wat  hou  my  warm?  - Kagiso,  1998.  (sb)  (Rimpelstories) 

— : Wat  los  alles  op  in  water?  - Kagiso,  1998.  (sb)  (Rimpelstories) 

— : Wie  is  ek?  - Kagiso,  1998.  (sb)  (Rimpelstories) 

Lewis,  Irene  en  Morris,  Tertia.  Dis  donker.  - Kagiso,  1998. 

(sb)  (Rimpelstories) 

— : Dis  Nuwejaar.  - Kagiso,  1998.  (sb)  (Rimpelstories) 

Morris,  Tertia.  Banie  is  gelukkig.  - Kagiso,  1998.  (sb)  (Rimpelstories) 

— : Dawie  gee  om.  - Kagiso,  1998.  (sb)  (Rimpelstories) 

— : Dienie  en  Dimpie  Druppel.  - Kagiso,  1998.  (sb)  (Rimpelstories) 

— : Driesie  Druppel  gaan  op  reis.  - Kagiso,  1998.  (sb)  (Rimpelstories) 

— : Ek  wil  iets  doen!  - Kagiso,  1998.  (sb)  (Rimpelstories) 

— : Fanie  kuierop  die  plaas.  - Kagiso,  1998.  (sb)  (Rimpelstories) 

— : Kokkejan.  - Kagiso,  1998.  (sb)  (Rimpelstories) 

— : Ma  soek  ’n  rok.  - Kagiso,  1998.  (sb)  (Rimpelstories) 

— : Nadia  verdwyn.  - Kagiso,  1998.  (sb)  (Rimpelstories) 

— : Nie  vir  my  nie.  - Kagiso,  1998.  (sb)  (Rimpelstories) 

— : Niks  werk  nie.  - Kagiso,  1998.  (sb)  (Rimpelstories) 

— : Ons  gaan  skool  toe.  - Kagiso,  1998.  (sb)  (Rimpelstories) 

— : Ons  klaskamer.  - Kagiso,  1998.  (sb)  (Rimpelstories) 

— : Oom  Salmon  se  hond.  - Kagiso,  1998.  (sb)  (Rimpelstories) 

— : Ouboet  trou.  - Kagiso,  1998.  (sb)  (Rimpelstories) 

— : Oupa  Johnny  en  sy  toortassie.  - Kagiso,  1998.  (sb)  (Rimpelstories) .... 

— : Die  swane  kry  swaar.  - Kagiso,  1998.  (sb)  (Rimpelstories) 

— : Tembo  se  geld.  - Kagiso,  1998.  (sb)  (Rimpelstories) 

— : Die  vergadering.  - Kagiso,  1998.  (sb)  (Rimpelstories) 

— : Vinnie  Vis.  - Kagiso,  1998.  (sb)  (Rimpelstories)  

— : Wie  is  ons?  - Kagiso,  1 998.  (sb)  (Rimpelstories) 

— : Wie  se  klere  is  dit?  - Kagiso,  1998.  (sb)  (Rimpelstories) 

Preller,  Martie.  Maar  my  magtig,  Moesoek!  -Tafelberg,  1998.  (sb) 

Van  Aswegen,  Marita.  Roer  jou  riete,  Pampas!  - Van  Schaik,  1998.  (sb) ... 

Weideman,  George.  Ben,  Babi  en  die  geel  helikopter. Kagiso,  1998. 

(sb)  (Rimpelstories) 

— : Rykdom  uit  rommel.  - Kagiso,  1998.  (sb)  (Rimpelstories) 

Kinder-  en  jeugverhale:  vertaal 

Arnott,  Kathleen.  Waarom  Nigerië  se  vroue  lang  hare  het;  vertaal  deur 
Lydia  Snyman.  -Anansi,  1998 

Bramwell-Jones,  Robert.  Masilo  en  Masilonyane;  vertaal  deur 

Lydia  Snyman.  - Anansi,  1 998 

Grobler,  Mari.  Lulama  se  towerkombers;  vertaal  deur  Suzette  Kotzé 

-Tafelberg,  1997 

— : Musa  se  reis;  vertaal  deur  Suzette  Kotzé.  -Tafelberg,  1997 

Hartmann,  Wendy.  Die  swart  hond;  vertaal  deur  Isolde  Doubell. 

- H & R,  1997.  (sb) R24,95 

Henkes,  Kevin.  Lillie  se  pers  plastiekhandsak;  vertaal  deur  Linda  Rode. 

- H & R,  1998.  (sb) 

Jonas,  Ann.  Plons!;  vertaal  deur  Lydia  Snyman.  - Anansi,  c 1997 

MacDonald,  Elizabeth.  Die  wolf  is  op  padl;  vertaal  deur  Linda  Rode. 

-H  & R,  1998 

Milne,  Kathleen.  Paddy  en  die  poeka;  vertaal  deur  Lydia  Snyman. 

- Anansi,  c.  1997 

Schróder,  Brigitte.  Arnie;  vertaal  deur  Lydia  Snyman.  -Anansi,  c 1997 

Scott,  Cheryl.  Kinta  se  lied;  vertaal  deur  Lydia  Snyman.  - Anansi,  1998 

Turkington,  Nola.  Die  wedloop;  vertaal  deur  Janette  de  Villiers. 

- H & R,  1998.  (sb) 

Kortverhale,  essays,  briewe,  ens. 

Ek  ’n  lewende  pyl.  - Kwela,  1998.  (sb)  (Jong  Suid-Afrikaanse  skrywers  2). 

Adams,  Willie.  Eureka  Estate  se  hoë  gebou.  - Domestica-Uitgewery, 

1997.  (sb) 

Bekker,  Leo.  Sprong.  - H & R,  1998.  (sb) 

Bosman,  P.J.  Soms  mis  die  hart  ’n  slag.  -Tafelberg,  1998.  (sb) 

Nel,  Jan.  Rimpelings.  - Van  Schaik,  1998.  (sb) 

Scheepers,  Riana.  Katriena,  néé!  - Fundi,  1998.  (sb) 

Tredoux,  Nic.  Knal.  - H & R,  1998.  (sb)  

Van  Waart,  Sue.  Outeniqualand:  plek  van  melk  en  heuning. 

- Van  der  Walt,  1998.  (sb) R65,50 

Van  Zyl,  Deon.  ’n  Gevaarlike  talent  en  ander  stories.  -Tafelberg,  1998.  (sb) 

Vermaak,  Jan  B.  (samest.)  Storiepalet:  ’n  versameling  verhale. 

- Van  Schaik,  1 998.  (sb) 

Vosloo,  Jan  (samest.)  Storie-sjêmpyn:  50  humoristiese  vertellings. 

-Tafelberg,  1998.  (sb) 

Letterkundige  studies  en  kritiek 

Afrikaanse  Letterkundevereniging:  bundel  van  referate  gelewer  tydens 
die  sewende  hoofkongres  18-29  September  1996  te  Universiteit  van  die 

Oranje-Vrystaat.  - 1996.  (sb)  R92,31 

Stroebel,  Gerda,  samest.  Bronnegids  by  die  studie  van  die  Afrikaanse 

Letterkunde  en  Taal.  1996.  - NALN,  1997.  (sb) 

Poësie 

Afrika,  Jan.  Papierblom.  - Human  & Rousseau,  1998.  (sb)  

Hugo,  Daniel.  Skeurkalender.  -Tafelberg,  1998.  (sb)  

Sóls,  Loit.  My  straat  en  anne  praat-poems.  - Kweia,  1998.  (sb) 

Weideman,  George.  Pella  lê  ’n  kruistog  vêr.  -Tafelberg,  1998.  (sb) 

Poësie  vir  kinders 

De  Vos,  Phillip.  Karnaval  van  die  diere.  - H & R,  1998 

Romans 

Coertze,  Maria.  ’n  Nuwe  móre  vir  Karla.  - Van  der  Walt,  1 998 

Coetzer,  Trudie.  Uitdraaipad  na  geluk.  - Van  der  Walt,  1998 

— : Weggooisilwer.  - Van  der  Walt,  1 998 R41 ,95 

Cronje,  M.L.  Kandidaat  vir  die  liefde.  - Van  der  Walt,  1998 R42,50 

Davies,  Elize.  Ysprinses.  - Van  der  Walt,  1998.  (sb) R37,50 

De  Kock,  Helene.  Mense  van  faam.  - H & R,  1998.  (sb) 

De  Villiers,  Frieda.  ’n  Tyd  om  te  vra  en  ander  verhale.  - Van  der  Walt,  1 998. 

(Grootdruk) R55,10 

De  Villiers,  Herna.  Leon  se  liefde.  - Van  der  Walt,  1998.  (Grootdruk)  R55,10 

— : Wasdom  van  die  liefde.  - President-Boekklub,  1998 R42,50 

Drotsky,  Elsa.  Ouverture.  Van  der  Walt,  1998 R42,50 

Du  Plessis  Rika.  Assistent  vir  Eden.  - Van  der  Walt,  1998 R42,50 

— : Elmine  se  ruiltransaksie.  - President-Boekklub,  1998 R42,50 

Du  Preez,  Vita.  Intermezzo.  - Van  der  Walt,  1998 R41,95 

Ferreira,  Annelie.  Hoekom  honde  nie  sing  nie.  - Queillerie,  1998.  (sb) 

Gilfillan,  J.M.  Pouoogmot.  - H & R,  c 1 997.  (sb) R31 ,96 

Greyvenstein,  Gisela.  Swerwers.  - Van  der  Walt,  1998 R42,50 


Griessel,  Nita.  Sonnige  straatmusikant.  - Van  der  Walt,  1998. 

— : Vurige  Victoria.  - President-Boekklub,  1998 

Hammann,  Cules.  Dissipel  van  die  nag.  - CUM,  1998.  (sb) .... 

Hendriks,  P.G.  Wie  'n  vrou  vind.  - H & R,  1998.  (sb) 

Jansen,  André.  Die  Simson-opsie.  - H & R,  1998.  (sb) 


Jooste,  Wilmarí.  Want  liefde  sal  oorwin.  - Van  der  Walt,  1998 R42,50 

Kelsey,  Madelein.  Bruid  van  die  wynmaker.  - Van  der  Walt,  1998 R42,50 

Kotzé,  Marietjie.  Die  seenimf.  - Van  der  Walt,  1 998 R41 ,95 

Kruger,  Cornelia.  Wie  is  die  regter?  - Van  der  Walt,  1998 

Landsberg,  Louise.  Aan  die  einde  van  ’n  reënboog.  - Treffer-Boekklub,  1998. ...  R42,50 

Le  Roux,  Christine.  Bewys  van  liefde.  - H & R,  1998.  (sb) 

Loots,  Kristel.  Die  agtervolger.  - Van  der  Walt,  c 1 998 R41 ,95 

Mans,  Villa.  Liefdesvure  smelt  ysharte.  - Van  der  Walt,  1998 R42,50 

— : Waar  daar  liefde  is.  - Van  der  Walt,  1 998 R42,50 

Martin,  Wille.  Hoogty  in  Montferrat.  - Van  der  Walt,  1998.  (Grootdruk)  R55,10 

— : Model  vir  moord.  - Treffer-Boekklub,  c 1998 R42,50 

Moolman,  Chris.  Die  asem  van  Ghaddafi.  - H & R,  1998.  (sb) R39,95 

Muller,  Alex.  Die  vyf  susters.  - H & R,  1998.  (sb)  

Murray,  Ena.  Ena  Murray  Omnibus  28.  -Tafelberg,  1998 

Oberholster,  Corney.  Lugulule.  - Van  der  Walt,  1998 R41,95 

Penzhorn,  Anna.  Lemoenbloeisels.  - Van  der  Walt,  1998.  (Grootdruk) R55,10 

Pieterse,  Annemarie.  Vlug  van  die  duine-arend.  - President-Boekklub,  1998 R42,50 

Rademeyer,  Elza.  Spoelklippies  in  stormwater.  -Tafelberg,  1998.  (sb) 

Reitz,  Aletta.  Wanneer  die  lente  kom.  - Van  der  Walt,  1998 R42,50 

Roos,  Zuretha.  Sleepmis  oor  Stillewater.  - Tafelberg,  1998.  (sb) 

Salle,  Darrin.  My  beskermengel.  - Kratos  Uitgewers,  c 1995.  (sb) R71,00 

Schoeman,  Karel.  Verliesfontein.  - H & R,  1998 

Scholtz,  Gizela.  Wind  wat  verbywaai.  - Van  der  Walt,  1998 R42,50 

Steyn,  llse.  Liefde  in  die  ruimte.  - Treffer-Boekklub,  1998 R42,50 

— : Die  Trojaanse  merrie.  - Treffer-Boekklub,  1998 R42,50 

Swanepoel,  A.J.  Geheim  van  die  Karoo.  - Van  der  Walt,  1998.  (Grootdruk) R55,10 

Tesselaar,  Marlee.  Breekbaar  soos  die  kleipot.  -Tafelberg,  1998.  (sb) 

Thom,  Jaco.  Die  dromer:  ’n  verhaal  oor  die  mens  se  stryd  met  versoening 

en  vergifnis.  - CUM,  1998.  (sb) 

Van  der  Merwe,  Christo.  Die  dieper  loon.  - Treffer-Boekklub,  1998 R42,50 

Van  Eeden,  Dianne.  Waar  rus  is.  - President-Boekklub,  c 1998 R42,50 

Van  Nieuwenhuizen,  Jackie.  Anderkant  die  berg.  - Van  der  Walt,  c 1 998 R42,50 

Van  Wyk,  Schalkie.  Somer  van  betowering.  - Van  der  Walt,  1998 R42,50 

Venter,  Peet.  Nag  van  die  narre.  - Van  der  Walt,  1998.  (sb) R49,95 

Vermaak,  Frances.  Twee  maal  so  mooi.  - Van  der  Walt,  1998.  (Grootdruk) R55,10 

Wessels,  Ina.  In  gister  skuil  die  onheil.  - Van  der  Walt,  1 998 R41 ,50 

Wolmarans,  Vera.  Die  dogter  van  Kasper  van  Heerden.-  Van  der  Walt,  1 998.  ...  R42,50 

Taalkunde 

Kónig,  Trudie,  Meyer,  Pieter  en  Velleman,  Santie  mede-out.  Sakeafrikaans: 

N3/NSS.  - Kagiso,  c 1 997.  (sb) R52,76 


Tienerfiksie 

Botha,  Tertia.  Waterkind.  -Tafelberg,  1998.  (sb) 

Brain,  Helen.  Tamara.  - H & R,  1998.  (sb)  (Eerste  liefde) 

Leroux-van  der  Boon,  Marzanne.  Luc  en  Libertine.  -Tafelberg,  1998.  (sb)  .. 
Preller,  Martie.  Bloed  is  die  kleur  van  ivoor.  - Tafelberg,  1998.  (sb) 

(Tersia  Thom  4) 

Varia 

Aucamp,  Hennie.  Beeltenis  verbode:  bespiegelinge  oor  egodokumente  en 

biografieë.  - H & R,  1998.  (sb) 

Coetzee,  Japie.  Broeders  en  susters:  humoristiese  sketse  om  die  lagspiere 


te  prikkel.  - Van  Schaik,  1997.  (sb) R23,96 

Van  Rensburg,  Christo,  red.  Afrikaans  in  Afrika.  - Van  Schaik,  1997.  (sb)  R47,96 

V&R  Drukkery,  Pta.  Tel:  328-7180 


